
Prefaţă 


Cartea de faţă se vrea un tratat teoretic și sistematic despre socio- 
logia cunoașterii. Ca atare, ea nu intenţionează să ofere cititorului o 
schiță istorică a dezvoltării acestei discipline, nici să se angajeze în 
exegeza diferitelor personalități care s-au implicat în timp în dezvol- 
tarea unei ramuri sau a alteia a teoriei sociologiei și nici să arate cum 
s-ar putea sintetiza contribuţiile acestor numeroase personalități și 
direcții. Nu vom face loc aici vreunei polemici. Unele comentarii 
critice asupra unor poziții teoretice contrare au fost inserate (nu în 
text, ci doar în note) doar fiindcă ele pot servi pentru clarificarea unui 
anumit aspect. 

Miezul argumentării poate fi găsit în secțiunile II („Societatea ca 
realitate obiectivă“) și III („Societatea ca realitate subiectivă“); prima 
dintre ele cuprinde interpretarea dată de noi problemelor proprii 
sociologiei cunoașterii, iar cea de a doua aplică această interpretare 
la nivelul conștiinței subiective, construind astfel o punte teoretică 
spre problema psihologiei sociale. Secțiunea 1 („Bazele cunoașterii 
în viața cotidiană“) cuprinde ceea ce ar putea fi cel mai bine descris 
ca un prolegornenurn filosofic la argumentaţia de fond, recurgând la 
analiza fenomenologică a realității din viața de zi cu zi. Cititorii intere- 
sați numai de raționamentele sociologice ar putea fi tentaţi să treacă 
peste această analiză, dar trebuie să-i avertizăm că anumite noțiuni 
fundamentale, utilizate pe parcursul întregii cărţi, sunt definite în 
Secţiunea |. 

Deși nu ne-am îndreptat interesul spre aspectul istoric, ne sim- 
țim obligați să spunem de ce și în ce fel concepția noastră despre 
sociologia cunoașterii diteră de ceea ce s-a înțeles până acum prin 
această disciplină. Facem acest lucru în Introducere. În final, vom 
face câteva remarci conclusive pentru a sublinia ceea ce considerăm 
a fi „contribuţia“ oferită de lucrarea de faţă la teoria sociologică în 
general și la unele domenii ale cercetării empirice. 

Logica raționamentului nostru a impus, inevitabil, repetarea unor 
argumente. Ca atare, unele noțiuni tratate în secțiunea | oarecum 
fenomenologic au fost reluate în secțiunea II mai la obiect, acordân- 
du-se mai multă atenţie genezei lor empirice, fiind apoi reluate în 
secțiunea III, la nivelul conștiinței subiective. Ne-am străduit să facem 
cartea cât mai accesibilă cu putință, fără a altera însă logica sa 
internă, și sperăm că cititorul va găsi înțelegere pentru aceste repe- 
tări, necesare. 

Ibn al-Arabi, celebrul mistic musulman, a suspinat într-unul dintre 
poemele sale: „Scapă-ne, o, Allah, de marea asta de nume!“ Noi înșine 
am repetat exclamaţia în fața bibliografiei de sociologie teoretică. 
Preluând lecţia, am hotărât să ocolim orice nume în argumentația 
noastră. Această lucrare poate fi interpretată ca o expunere pro domo 
a propriei poziții, de aceea nu vom interveni în text cu expresii ca 
„Durkheim a spus că“, „Weber a susținut că“, „în această privință 
suntem de acord cu Durkheim, dar nu și cu Weber“, „Ni se pare că 
în acest punct Durkheim a fost prost înțeles“ și așa mai departe. Că 
expunerea noastră n-a apărut ex nihilo se va vedea, sperăm, cu fie- 
care pagină, dar am dori ca această lucrare să fie judecată de cititor 
pentru propriile merite, nu prin oglinda aspectelor sale exegetice sau 
sintetizatoare. Ţinând seama de acest lucru, am trecut toate refe- 
rințele la rubrica de Note, unde am menționat de asemenea (pe 
scurt) și argumentele noastre împotriva unor surse cărora, altminteri, 
le suntem îndatorați. Demersul a necesitat un teanc de asemenea 
note. Ceea ce nu înseamnă, desigur, o îngenunchiere în fața unor 

ritualuri de gen Wissenschaftlichkeit, ci doar o încercare de a res- 
pecta cerințele unei simple gratitudini istorice. 

Proiectul acestei cărţi a fost conceput mai întâi în vara anului 1962, 
în cursul unor conversații între prieteni, la poalele și (mai rar) în vârful 
unor munți din Alpii austrieci. Primul plan al cărții a fost conturat pe 
la începutul lui 1963. La acea vreme, cartea se voia rezultatul cerce- 
tărilor a doi sociologi (noi) și a doi filosofi. Pe parcurs însă ceilalți doi 
participanți au fost nevoiţi, din diferite motive personale, să se retragă, 
ceea ce nu înseamnă că nu le suntem îndatorați pentru comenta- 
iile critice aduse pe tot parcursul elaborării cărții. Ei sunt Hansfried 
Keliner (de la Universitatea din Frankfurt) și Stanley Pullberg (de la 
Ecole Pratique des Hautes Etudes). 

Cât de mult îi datorăm lui Alfred Schutz (între timp decedat) va 
deveni limpede pe parcursul cărții. Dar trebuie să menționăm aici, 
cu mulțumiri, influența pe care învăţătura și scrierile lui au avut-o 
asupra gândirii noastre. Faptul că îl înțelegem pe Weber se datorește 
imens cursurilor lui Carl Mayer (profesor la New School for Social 
Research), iar pe Durkheim și școala sa interpretărilor date de Albert 
Salomon (profesor la aceeași universitate). Luckmann, amintindu-și 
de numeroasele discuţii utile pe care le-a purtat cu colegii în perioada 
în care ținea cursuri la Colegiul Hobart, dorește să-și exprime apre- 
cierea pentru modul de abordare al lui Friedrich Tenbruck (aflat acum 
la Universitatea din Frankfurt). Berger dorește să le mulțumească lui 
Kurt Wolff (de la Universitatea Brandeis) și lui Anton Zijderveld (de 
la Universitatea din Leiden) pentru interesul permanent pe care l-au 
manifestat față de ideile întruchipate în această carte. 

În proiecte de acest fel se obișnuiește să se aducă mulțumiri 
pentru contribuțiile nemăsurabile aduse de soții, copii și alți partici- 
panți invizibili la lucrare. Doar de dragul de a ne abate de la regulă, 
am fost tentaţi să dedicăm această carte unui Jodler din Brand/Vorarl- 
berg. Cu toate acestea, dorim să le aducem mulțumiri Brigittei Berger 
(de la Colegiul Hunter) și Benitei Luckmann (de la Universitatea din 

Freiburg), nu atât pentru îndeplinirea unor sarcini particulare fără 

relevanţă științifică, cât mai ales pentru observațiile lor critice făcute 

în calitate de sociologi și pentru refuzul permanent de a se lăsa ușor 
influențate. 

Peter L. Berger 

Profesor, Noua Școală de Cercetări Sociale 


Thomas Luckmann 
Universitatea din Frankfurt 


Introducere: 
Sociologia cunoașterii 


Noţiunile și argumentele care stau la baza acestei cărți sunt 
cuprinse explicit în titlul și subtitlul ei: realitatea este construită social, 
iar sociologia cunoașterii trebuie să analizeze procesele prin care 
acest lucru are loc. În expunere, termenii-cheie sunt „realitate“ și 
„cunoaștere“, termeni care nu numai că se regăsesc în vorbirea de 
fiecare zi, dar au și o îndelungată istorie a cercetării filosofice. Nu 
trebuie să ne lansăm într-o discuție despre complexitățile semantice 
ale acestor termeni, despre cum sunt ei folosiţi în vorbirea curentă 
sau a filosofilor. Pentru ceea ce urmărim noi va fi suficient să definim 
„realitatea“ ca fiind o calitate a fenomenelor pe care le recunoaștem 
ca independente de voința noastră (nu putem „să le facem să dis- 
pară“), iar „cunoașterea“ ca o certitudine că fenomenele sunt reale 
și că au caracteristici specifice. Tocmai în acest sens (cam simplist, 
de acord) termenii au relevanță atât pentru omul de pe stradă, cât 
și pentru filosof. Omul obișnuit locuiește într-o lume care pentru el 
este „reală“, chiardacă prezintă grade diferite de încredere, și el știe 
despre această lume că are cutare și cutare trăsături. Filosoful, desi- 
gur, va pune întrebări deopotrivă despre starea acestei „realități“ și 
a acestei „cunoașteri“. Ce este real? Cur putern să ne dăm seama 
de asta? Astfel de întrebări se pot regăsi printre cele mai vechi din 
lume, formulate nu numai în cercetarea filosofică, ci și de omul obiș- 
nuit. Tocmai din acest motiv pătrunderea sociologilor în acest terito- 
riu intelectual cu mare vechime poate stârni mirarea omului obișnuit 
și, chiar mai probabil, îl poate înfuria pe filosof. De aceea, ni se pare 

important să clarificăm, încă de la început, sensul în care folosim 
termenii în context sociologic și să renunțăm la orice pretenţie că 
sociologia ar avea răspuns la întrebările filosofice. 

Dacă ne-am fi propus să fim foarte meticuloși în cele ce urmează, 
am fi pus între ghilimele cele două cuvinte de fiecare dată când 
le-am folosit, dar acest lucru nu ar fi fost un câștig stilistic. Însă, dacă 
tot a venit vorba despre ghilimele, merită să pomenim modul ciudat 
în care termenii respectivi apar în context sociologic. S-ar putea 
spune că semnificația sociologică a „realității“ și a „cunoașterii“ se 
află undeva pe la mijloc, între părerea omului obișnuit și a filosofului. 
Omul obișnuit nu-și prea face griji despre ceea ce este „real“ pentru 
el și nici despre ceea ce „știe“, în afară de cazul când se izbește de 
o problemă practică, urgentă. E privește „realitatea“ și „cunoașterea“ 
lui ca fiind date. Sociologul nu poate face așa ceva, chiar și numai 
pentru că, din cauza meticulozității sale de profesionist, el nu poate 
trece cu vederea că oamenii obișnuiți iau ca date „realități“ complet 
diferite, de la o societate la alta. EI este obligat, prin însăși logica 
profesiei sale, să se întrebe, cel puțin, în ce măsură diferența dintre 
aceste două „realități“ ar putea fi înțeleasă cumva în legătură cu 
diferitele deosebiri dintre două societăți oarecare. Pe de altă parte, 
filosoful este obligat, tot din motive profesionale, să nu ia nimic ca 
fiind de la sine înțeles și să se lămurească în privința sensului exact 
al termenilor „realitate“ și „cunoaștere“ pentru omul obișnuit. Altfel 
spus, filosoful este cel care trebuie să decidă unde trebuie puse 
ghilimele și unde nu, adică să deosebească afirmațiile valabile despre 
lume de cele false. În schimb, sociologul nu poate face același lucru. 
Logic, dacă nu și stilistic, el este perpetuu confruntat cu această 
problemă. 

Omul obișnuit ar putea să creadă că dispune de „libertatea voin- 
ței“ și că, prin urmare, este „răspunzător“ pentru actele sale, negând 
însă această „libertate“ și această „responsabilitate“ copiilor și nebu- 
nilor, de exemplu. Filosoful, în schimb, indiferent de metode, va fi 

preocupat mereu de statutul ontologic și epistemologic al acestor 
noțiuni. Este omul liber? Ce se înțelege prin responsabilitate? Care 
sunt limitele responsabilităţii? Curn poate afla cineva răspunsurile la 
toate aceste întrebări? Și așa mai departe. Poate că n-ar mai trebui 
s-o spunem, dar sociologul nu se află într-o poziţie care să-i permită 
să răspundă la asemenea întrebări. Ceea ce poate face el, și trebuie 
să facă, este să se întrebe cum a ajuns noțiunea de „libertate“ să fie 
ca de la sine înțeleasă într-o societate, și nu în alta, cum se menţine 
„realitatea“ sa într-o anumită societate și, poate chiar mai interesant, 
cum această „realitate“ poate fi pierdută de un individ sau chiar de 
o întreagă colectivitate. 

Interesul pe care sociologia îlarată „realității“ și „cunoașterii“ este 
prin urmare justificat prin relativitatea lor socială. Ceea ce este „real“ 
pentru un călugăr tibetan poate să nu fie „real“ pentru un om de 
afaceri american. „Cunoașterea“ unui delincvent criminal diferă de 
„cunoașterea“ criminologului. De aici decurge faptul că termenii „reali- 
tate“ și „cunoaștere“ aparțin contextului social în care sunt folosiţi și 
că astfel de relații vortrebui incluse într-o analiză sociologică corectă 
a acestui context. Necesitatea unei „sociologii a cunoașterii“ este prin 
urmare evidentă, dar cu condiţia să se țină seama de diferențele 
dintre societăți, de ceea ce se înțelege la faţa locului prin „cunoaș- 
tere“. Dar, dincolo de asta, o disciplină care aspiră la acest nume tre- 
buie să se ocupe și de căile prin care „realitățile“ devin „cunoscute“ 
în societățile umane. Cu alte cuvinte, o „sociologie a cunoașterii“ va 
trebui să se preocupe nu numai de varietatea empirică a „cunoaș- 
terii“ din societăţile umane, ci și de procesele prin care orice ansam- 
blu de „cunoștințe“ se poate încetățeni ca „realitate“. 

Ca atare, vom pleda în favoarea ideii că sociologia cunoașterii 
trebuie să se preocupe de orice poate fi privit drept „cunoaștere“ 
într-o societate, indiferent dacă o astfel de „cunoaștere“ este sau nu 
valabilă (folosind orice criteriu de apreciere). Și, ținând seama de 
faptul că orice „cunoaștere“ umană se dezvoltă, se conservă și se 

transmite în circumstanțe sociale date, sociologia cunoașterii trebuie 
să înțeleagă procesele prin care acest lucru are loc, în așa fel încât 
o „realitate“ luată ca dată să devină inteligibilă și pentru omul obiș- 
nuit Altfel spus, vom susţine că sociologia cunoașterii are ca obiect 
analiza construirii sociale a realității. 

Acest mod de a înțelege domeniul propriu sociologiei cunoașterii 
diferă de ceea ce s-a înțeles de obicei prin această disciplină de când 
ea a primit acest nume, cu peste patruzeci de ani în urmă. Înainte 
de a intra propriu-zis în problematica noastră, ar fi util să aruncăm o 
scurtă privire asupra istoriei disciplinei și să explicăm de ce și în ce 
mod am simțit nevoia să ne distanțăm de ea. 

Sintagma „sociologia cunoașterii“ (Wissenssoziologie) a fost pusă 
în circulație de Max Scheler.! Era prin anii '20, în Germania, iar Scheler 
era filosof. Toate aceste trei împrejurări sunt importante pentru înțe- 
legerea genezei și dezvoltării ulterioare a noii discipline. Sociologia 
cunoașterii s-a ivit într-un moment deosebit al istoriei intelectuale 
germane, într-un anumit context filosofic. Deși ulterior noua disciplină 
a fost curând înglobată în sociologie - unde îi și era locul -, îndeosebi 
în lumea anglofonă, ea a continuat să fie marcată de mediul în care 
se născuse. Drept rezultat, sociologia cunoașterii a rămas o preocu- 
pare generală, dar periferică pentru sociologi, care nu erau pregătiți 
să se implice în problemele care îi îngrijorau pe gânditorii germani 
din anii '20. Acest lucru este cu atât mai adevărat în ceea ce îi privește 
pe sociologii americani, care considerau noua disciplină o speciali- 
tate marginală, cu un pătrunzător iz european. Un rol mai important 
în ceea ce privește soarta disciplinei l-a jucat însă legătura care s-a 
făcut mereu între sociologia cunoașterii și spectrul ei inițial de pro- 
bleme, ceea ce a constituit încă de la început o slăbiciune, chiar și 


! Max Scheler, Die Wiessensformen und die Gesellschaft, Francke, Berna, 
1960. Acest volum de eseuri, publicat mai întâi în 1925, conţine formularea de 
bază a sociologiei cunoașterii, în eseul numit „Probleme einer Soziologie des 
Wissens“, publicat inițial în 1924. 

acolo unde a existat interes pentru ea. Mai exact, sociologia cunoaș- 
terii a fost considerată, atât de promotorii săi, cât și de sociologi în 
general, mai mult sau mai puțin indiferenți, un fel de lustru socio- 
logic aplicat pe istoria ideilor. Acest lucru a dus la o miopie incredi- 
bilă în ceea ce privește semnificaţia teoretică potenţială a sociologiei 
cunoașterii. 

Până acum au fost oferite definiții foarte diferite privind natura și 
scopurile sociologiei cunoașterii. Aproape că se poate spune că isto- 
ria acestei subdiscipline s-a confundat până în acest moment cu 
istoria variatelor sale definiţii. Cu toate acestea, se poate observa o 
concordanță generală asupra faptului că sociologia cunoașterii are 
ca obiect relația dintre gândirea umană și contextul social în care 
aceasta apare. Se poate spune deci că sociologia cunoașterii consti- 
tuie miezul sociologic al unei probleme cu mult mai generale, aceea 
a determinării existenţiale (Seinsgebundenheit) înseși a gândirii. Cu 
toate că în această accepție se pune accentul pe factorul social, difi- 
cultățile teoretice sunt la fel de mari ca și în cazul în care alți factori 
(de exemplu, istoric, psihologic sau biologic) ar fi fost considerați ca 
determinanți pentru gândirea umană. În toate aceste cazuri, pro- 
blema generală a constituit-o măsura în care gândirea reflectă sau 
este independentă de factorii determinanți avuţi în vedere. 

E posibil ca importanța pe care această problemă generală a 
căpătat-o în filosofia germană recentă să se datoreze îndelungatei 
sale istorii, care s-a împlinit într-una dintre cele mai mari realizări 
intelectuale ale Germaniei secolului al XIX-lea. Într-un mod care nu-și 
găsește pereche în vreo altă perioadă a istoriei intelectuale, trecutul, 
cu uimitoarea sa varietate de curente de gândire, a fost „adus în 
prezent“, asimilat de minţile contemporane, prin eforturile unor 
istorici. Contribuţia esenţială a umaniștilor germani este incontesta- 
bilă. Nu este deci surprinzător că problema teoretică pe care ei au 
ridicat-o a fost resimțită cel mai acut chiar în Germania. Ea poate fi 
descrisă ca un vertij al relativității. Dimensiunea epistemologică a 

problemei este evidentă. La nivel empiric, ea a condus la preocu- 
parea de a cerceta cât mai minuţios relaţia dintre gândire și situațiile 
istorice în care aceasta apare. Dacă această interpretare este corectă, 
sociologia cunoașterii preia de fapt o problemă ridicată inițial de 
istorici — cu un scop mai restrâns, ce-i drept, dar interesată, în esenţă, 
de aceleași întrebări.? 

Nici problema generală, nici obiectivul ei mai restrâns nu consti- 
tuie o noutate. Preocuparea pentru fundamentarea socială a valorilor 
și a părerilor despre lume poate fi întâlnită încă din Antichitate. Această 
preocupare s-a cristalizat mai apoi, în perioada Iluminismului, într-o 
temă majoră a gândirii occidentale moderne. S-ar putea susține, așa- 
dar, pe drept cuvânt, că problema sociologiei cunoașterii are mai multe 
„genealogii“.3 S-ar putea, de asemenea, afirma că problema este cu- 
prinsă in nuce chiar în renumita afirmaţie a lui Pascal, potrivit căreia 
ceea ce este adevăr de o parte a Pirineilor este minciună de partea 
cealaltă.* Antecedentele intelectuale imediate ale sociologiei cunoaș- 
terii pot fi însă trasate către unele curente de gândire care au apărut 
în Germania secolului al XIX-lea: marxistă, nietzscheană și istoristă. 

Ideea iniţială a sociologiei cunoașterii - conform căreia conștiința 
omului este determinată de existența sa socială — i se datorează lui 
Marx: Să precizăm însă că nu se știe prea bine ce înțelegea Marx 
prin „determinare“, iar în jurul acestei probleme s-au purtat multe 
discuții. Ceea ce putem spune cu certitudine este că o mare parte 
din „bătălia cu Marx“, care a marcat nașterea nu numai a sociologiei 


2 Wilhelm Windelband și Heinz Heimsoeth, Lehrbuch der Geschichie der 
Philosophie, Mohr, Tibingen, 1950, p. 605. 

3 Albert Salomon, In Praise of Enlightenment, Meridian Books, New York, 
1963; Hans Barth, Wahrheit und Ideologie, Manesse, Zurich, 1945; Werner Stark, 
The Sociolosy of Knowledge, Free Press of Glencoe, Chicago, 1958, p. 46; Kurt 
Lenk (ed.), Ideologie, Luchterand, Neuwied/Rhein, 1961, p. 13. 

1 Blaise Pascal, Pensees. 

5 Karl Marx, Die Friihschriften, Kroner, Stuttgart, 1953. Lucrarea The Econo- 
mic and Philosophical Manuscripts of 1844 poate fi găsită la p. 225. 

cunoașterii, ci și a „perioadei clasice“ a sociologiei în general (înde- 
osebi a celei elaborate de Weber, Durkheim și Pareto), nu a fost de 
faptdecât lupta cu interpretarea eronată a ideii lui Marx de către mar- 
xiștii de mai târziu. Această ipoteză capătă credibilitate dacă ne gân- 
dim că foarte importantele Manuscrise economice și filosofice din 1844 
au fost redescoperite abia în 1932, iar implicațiile acestei redesco- 
periri au fost luate în discuţie abia după cel de-al Doilea Război Mon- 
dial. Oricum ar sta lucrurile, sociologia cunoașterii moștenită de la 
Marx rămâne formularea cea mai clară nu numai a problematicii sale 
centrale, ci și a conceptelor sale de bază, dintre care trebuie să men- 
ționăm îndeosebi noțiunea de „ideologie“ (idei folosite ca arme în 
interes social) și cea de „falsă conștiință“ (gândire înstrăinată de exis- 
tența socială reală a gânditorului). 

Sociologia cunoașterii a fost cu deosebire marcată de cei doi ter- 
meni-pereche ai lui Marx, „infrastructură/suprastructură“ (Unterbau/ 
Uberbau). Merită să menționăm aici că interpretarea ideii lui Marx a 
stârnit numeroase controverse în ceea ce privește corectitudinea ei. 
Marxismul târziu a încercat să identifice, tout court, „infrastructura“ cu 
structura economică, după care, automat, „suprastructura“ a fost aso- 
ciată cu o „reflectare“ directă a acesteia (de unde s-a inspirat și Lenin, 
de exemplu). Acum a devenit clar că aceste interpretări au deformat 
gândirea lui Marx, așa cum poate vedea oricine atunci când se gân- 
dește la înlocuirea caracterului dialectic al acestui gen de determi- 
nism economic cu unul strict mecanicist. Ceea ce îl preocupa pe Marx 
era ideea că gândirea umană se bazează pe activitatea omului (pe 
„muncă“, în sensul cel mai larg cu putință al cuvântului) și pe relațiile 
sociale ivite dintr-o astfel de activitate. Noţiunile de „infrastructură“ 
și de „suprastructură“ pot fi cel mai bine înțelese dacă sunt privite ca 
oactivitate umană și, respectiv, ca o lume creată de această activitate.6 


$ Despre lucrarea lui Marx Unterbau/Uberbau, vezi Karl Kautsky, „Verhăltnis 
von Unterbau und Uberbau“, în lring Fetscher (ed.), Der Marxisrnus, Miinchen, 

În orice caz, relația fundamentală „infra/suprastructură“ a fost pre- 
luată sub diferite forme de sociologia cunoașterii, începând chiar cu 
Scheler, dar de fiecare dată s-a înțeles că există totuși un anumit fel 
de relație între gândire și o realitate „de bază“, alta decât gândirea. 
Fascinaţia pentru această idee a dăinuit, în ciuda faptului că cea mai 
mare parte a sociologiei cunoașterii fusese deja explicit formulată în 
opoziție cu marxismul, iar în ceea ce privește natura relației dintre cei 
doi termeni ai dilemei fuseseră formulate mai multe poziţii diferite. 
Ideile nietzscheene au fost, comparativ, mai puțin explicit folosite 
în sociologia cunoașterii, dar ele aparțin de drept aceluiași fond inte- 
lectual general și „atmosferei“ în care s-au ivit. Antiidealismul lui 
Nietzsche, deși diferit în conţinut de cel marxist (dar asemănător în 
formă), a adăugat perspective suplimentare asupra gândirii umane 
ca oarmăîn lupta pentru supravieţuire și putere. Nietzsche și-a dez- 
voltat propria teorie a „falsei conștiințe“ în analizele sale cu privire la 
semnificaţia socială a înșelării și autoînșelării și la iluzie ca o condiție 
necesară a vieții. Noțiunea sa de „resentiment“ ca factor generator al 
unor forme de gândire umană a fost preluată fără ezitare de Scheler. 
În general, se poate spune că sociologia cunoașterii reprezintă o 


Piper, 1962, p. 160.; Antonio Labriola, „Die Vermittlung zwischen Basis und Uber- 
bau“, ibid. p. 167; Jean-Yves Calvez, La pensee de Karl Marx, Editions du Seuil, 
Paris, 1956, p. 424. Reformularea cea mai importantă din secolul XX a problemei 
este aceea a lui Gy6rgy Lukâcs, în Geschichte und Klassenbewusstsein, Berlin, 
1923, lucrare accesibilă mai ușor acum în traducere franceză, Histoire et con- 
science de classe, Editions de Minuit, Paris, 1960. Înțelegerea pe care Lukacs o 
dă conceptului lui Marx de dialectică este cu atât mai remarcabilă cu cât ea 
antedatează cu aproape un deceniu redescoperirea lucrării Economic and 
Philosophical Manuscripts of 1844. 

? Lucrările cele mai importante ale lui Nietzsche asupra sociologiei cunoaș- 
terii sunt Genealogia moralei și Voința de putere. Pentru discuţii suplimentare, 
vezi Walter A. Kaufmann, Nietzsche, Meridian Books, New York, 1956; Karl 
Lowith, From Hegel to Nietzsche, traducere în engleză — Rinehart and Winston, 
New York, 1964. 

aplicaţie particulară a ceea ce Nietzsche a numit, pe drept cuvânt, 
„arta neîncrederii“.8 

Istorismul, îndeosebi cel exprimat în lucrările lui Wilhelm Dilthey, 
a precedat cu puţin sociologia cunoașterii? În acest caz, tema domi- 
nantă a fost sentimentul copleșitor al relativităţii tuturor perspecti- 
velor asupra evenimentelor omenești, adică al istoricității inevitabile 
a gândirii umane. Insistența istoricilor asupra ideii că nici o situație 
istorică nu poate fi înțeleasă decât prin propria terminologie ar putea 
fi interpretată ca un accent mai puternic pus pe situația socială a 
gândirii. Unele noțiuni istoriste, cum ar fi „determinarea situațională“ 
(Standortsgebundenheit) și „locul în viață“ (Sitz im Leben), ar putea 
fi direct interpretate ca referindu-se la „localizarea socială“ a gândirii. 
În general vorbind, moștenirea istoristă a sociologiei cunoașterii a 
făcut-o pe cea din urmă să manifeste un puternic interes pentru 
istorie și să adopte metode esențialmente istorice - o împrejurare 
care a marginalizat-o, de fapt, în sociologia americană. 

Interesul lui Scheler pentru sociologia cunoașterii și, în general, 
pentru problemele sociologice, nu a fost decât un episod trecător în 
cariera sa filosofică.! Scopul său ultim consta în elaborarea unei 
antropologii filosofice care să transceadă relativitatea unor puncte de 


% Una dintre aplicațiile cele mai timpurii și mai interesante ale gândirii lui 
Nietzsche la sociologia cunoașterii i se datorează lui Alfred Seidel, în Bewusstsein 
als Verhânsnis, Cohen, Bonn, 1927. Seidel, care a fost studentul lui Weber, a 
încercat să-i conecteze atât pe Nietzsche, cât și pe Freud la o critică sociologică 
radicală a conștiinței. 

% Una dintre discuţiile cele mai sugestive asupra relației dintre istoricism și 
sociologie poate fi găsită la Carlo Antoni, în Dallo storicismo alla sociologia, Flo- 
renţa, 1940. Vezi, de asemenea, H. Stuart Hughes, Consciousness and Society, 
Knopf, New York, 1958, p. 183. Pentru considerațiile noastre, cea mai importantă 
lucrare a lui Wilhelm Dilthey este Der Aufbau der geschichtlichen Welt in den 
Geisteswissenschaften, Teubner, Stuttgart, 1958. 

1 Pentru o excelentă discuţie asupra concepției lui Scheler privind socio- 
logia cunoașterii, vezi Hans-Joachim Lieber, Wissen und Gesellschaft, Nierneyer, 
Tiibingen, 1952, p. 55. Vezi, de asemenea, Stark, op. cit., passirn. 

vedere localizate istoric sau social. Sociologia cunoașterii trebuia să 
servească doar ca instrument pentru atingerea acestui scop, menirea 
sa principală fiind aceea de a elibera drumul de obstacolele ridicate 
de relativism, pentru a fi realizată adevărata sarcină a filosofiei. Socio- 
logia cunoașterii a lui Scheler este, la propriu, o ancilla philosophiae 
și, pe deasupra, o filosofie foarte particulară. 

În concordanță cu această orientare, sociologia cunoașterii a lui 
Scheler este în esență o metodă negativă. Scheler argumenta că relația 
dintre „factorii ideali“ (/dealfahtoren) și „factorii reali“ (Realfaktoren), 
termeni care amintesc clar de schema marxistă „infra/suprastruc- 
tură“, este doar o relație regulatoare: „factorii reali“ reglează condi- 
țiile în care pot apărea în istorie anumiţi „factori ideali“, dar nu pot 
influența conţinutul acestora din urmă. Cu alte cuvinte, societatea 
determină prezența (Dasein), dar nu și natura (Sosein) ideilor. Socio- 
logia cunoașterii este, deci, procedeul prin care urmează să fie stu- 
diată selecția socio-istorică a conţinutului ideatic, subințelegându-se 
că acesta este independent de cauzalitatea socio-istorică și că este 
deci inaccesibil analizei sociologice. Dacă ar fi să descriem metoda 
lui Scheler printr-o imagine plastică, am compara-o cu gestul de a 
arunca o momeală zmeului relativității, doar, doar îl vom face să intre 
mai repede în castelul certitudinii ontologice. 

În cadrul acestei scheme intenționat (dar și inevitabil) modeste, 
Scheler a analizat foarte detaliat modul în care cunoașterea umană 
este ordonată de societate. El a subliniat că această cunoaștere este 
dată în societate ca un a priori pentru experienţa individuală, pe care 
o înzestrează cu o ordine a înțelegerii. Această ordine, deși se rapor- 
tează la o situaţie socio-istorică particulară, îi apare individului ca fiind 
calea naturală de a privi lumea. Scheler a numit aceasta „concepția 
relativ-naturală despre lume“ (relativnatiirliche Weltanschauung), pro- 
prie unei societăți, un concept care rămâne și astăzi central pentru 
sociologia cunoașterii. 

În urma „inventării“ de către Scheler a sociologiei cunoașterii, în 
Germania au avut loc dezbateri extinse în privința valabilităţii, scopu- 
lui și aplicabilității noii discipline.!! În urma acestor dezbateri a rezul- 
tat o formulare care a marcat transformarea sociologiei cunoașterii 
într-o disciplină cu un context sociologic limitat. Această formulare 
este cea sub care sociologia cunoașterii a pătruns în lumea anglo- 
fonă. Ea îi aparține lui Karl Mannheim.!? Putem afirma cu certitudine 
că atunci când sociologii evaluează sociologia cunoașterii, favorabil 
sau nu, ei o fac de obicei în termenii formulării lui Mannheim. În cazul 
sociologiei americane, acest lucru este de înțeles, deoarece practic 
întreaga lui operă este acum accesibilă în engleză (iar o parte a sa a 
fost chiar scrisă în engleză, în perioada în care Mannheim a fost pro- 
fesor în Anglia, după venirea la putere a nazismului, iar o altă parte, 
tradusă în engleză, a fost revăzută chiar de autor), în timp ce lucrările 


1! Pentru dezvoltarea generală a sociologiei germane în această perioadă, 
vezi Raymond Aron, La sociologie allermande contemporaine, Presses Universi- 
taires de France, Paris, 1950. Pentru contribuții importante din această perioadă 
în ceea ce privește sociologia cunoașterii, vezi Siegfried Landshut, Kritih der 
Soziologie, Munchen, 1929; Hans Freyer, Soziologie als Wirklichkeitswissenschaft, 
Leipzig, 1930; Ernst Griinwald, Das Problem der Soziologie des Wissens, Viena, 
1934; Alexander von Schelting, Max Webers Wissenschaftslehre, Tiibingen, 1934. 
Această ultimă lucrare, carerămâne discuția cea mai importantă asupra metodo- 
logiei lui Weber, trebuie înțeleasă pe fondul dezbaterii asupra sociologiei cunoaș- 
terii, care se centra deopotrivă pe formulările lui Weber și ale lui Mannheim. 

'2 Karl Mannheim, /deology and Utopia, Routledge&Kegan Paul, Londra, 
1936; Essays on the Sociology of Knowledge, Oxford University Press, New York, 
1952; Essays on Sociolosy and Social Psychology, Oxford University Press, New 
York, 1953; Essays on the Sociology of Culture, Oxford University Press, New York, 
1956. O culegere a lucrărilor de sociologie a cunoașterii, cele mai importante, ale 
lui Mannheim, selectate de Kurt Wolff, cu o introducere semnată tot de el, este 
Karl Mannheim, Wissenssoziologie, Luchterhand, Neuwied/Rhein, 1964. Pentru 
discuţii ulterioare asupra concepției lui Mannheim despre sociologia cunoașterii, 
vezi Jacques J. Maquet, Sociologie de la connaissance, Nauwelaerts, Louvain, 
1949; vezi R Aron, op. cit.; Robert K. Merton, Social Theory and Social Structure, 
Free Press of Glencoe, Chicago, 1957), p. 489; Stark, op. cil.; Lieber, op. cit. 

lui Scheler asupra sociologiei cunoașterii au rămas netraduse până 
acum. În afară de această împrejurare, legată de „difuzare“, lucrările 
lui Mannheim sunt mai puțin împovărate de „bagaj filosofic decât 
cele ale lui Scheler. Cel puţin, acest lucru este adevărat pentru lucră- 
rile lui mai târzii, ceea ce se poate constata comparând versiunea 
engleză a cărții sale principale, Jdeology and Utopia, cu originalul ger- 
man. Este unul dintre motivele pentru care Mannheim a devenit mai 
„atrăgător“ pentru sociologi, chiar și pentru cei foarte critici sau nu 
deosebit de interesaţi de modul său de abordare. 

Concepţia lui Mannheim despre sociologia cunoașterii a fost cu 
mult mai cuprinzătoare decât cea a lui Scheler, poate și datorită faptu- 
lui că în lucrările sale confruntarea cu marxismul este mai violentă. 
Societatea era văzută aici ca determinând nu numai aparența, ci și 
conținutul ideaticii umane, cu excepția matematicii și a unor ramuri 
ale științelor naturale. Ca urmare, sociologia cunoașterii a devenit o 
metodă pozitivă pentru studierea oricărei fațete a gândirii umane. 

Semnificativ este faptul că preocuparea principală a lui Mannheim 
a fost fenomenul ideologiei. El a făcut o distincție între conceptele par- 
ticulare, totale și generale ale ideologiei: ideologia doar în calitatea 
sa de segment al gândirii unui oponent; ideologia ca fiind întreaga 
gândire a oponentului (similară cu „falsa conștiință“ a lui Marx); și 
(în acest caz, cum credea Mannheim, depășindu-l pe Marx) ideologia 
ca o caracteristică nu numai a gândirii oponentului, ci și a gândirii 
proprii. Odată cu conceptul general de ideologie se ajunge la nivelul 
sociologiei cunoașterii — înțelegerea faptului că nici un fel de gândire 
umană (cu excepţiile menționate mai sus) nu este imună la influen- 
țele ideologizante ale contextului său social. Prin această extindere 
a teoriei ideologiei, Mannheim a urmărit să extragă problema sa cen- 
trală din contextul utilizării politice și să o trateze ca pe o problemă 
generală a epistemologiei și a sociologiei istoriei. 

Deși Mannheim nu a împărtășit ambițiile ontologice ale lui Scheler, 
nici el nu era mulțumit de panideologismul către care gândirea sa 

părea să-l conducă. El a introdus termenul de „relaționism“ (în con- 
trast cu „relativismul“) pentru a indica dimensiunea epistemologică 
a sociologiei sale a cunoașterii nu ca pe o capitulare a gândirii în faţa 
relativităților socio-istorice, ci ca pe o recunoaștere lucidă a faptului 
că orice cunoaștere trebuie să fie întotdeauna o cunoaștere de pe o 
anumită poziție. În această privință, este probabil că gândirea lui Mann- 
heim a fost puternic influențată de Dilthey, de vreme ce problema 
marxismului este rezolvată cu instrumentele istorismului. Oricum, 
Mannheim credea că influențele ideologizante, deși nu pot fi total 
eliminate, pot fi temperate printr-o analiză sistematică a cât mai multor 
poziții de ordin social. Altfel spus, obiectul gândirii devine tot mai clar 
pe măsură ce are loc această acumulare de perspective diferite asu- 
pra sa. Aceasta trebuie să constituie sarcina sociologiei cunoașterii, 
care urmează să devină un ajutor important în căutarea unei înțe- 
legeri corecte a evenimentelor umane. 

Mannheim credea că diferitele grupuri sociale se deosebesc mult 
între ele prin capacitatea de a transcende propria poziţie limitată. El 
își punea mari speranțe în „intelighenția neangajată social“ (freisch- 
webende Intelligenz, o noţiune datorată lui Alfred Weber), un fel de 
strat interstițial despre care credea că poate fi relativ liber de intere- 
sele de clasă. Mannheim a subliniat de asemenea puterea gândirii 
„utopice“, care (ca șiideologia) produce o imagine deformată a reali- 
tății sociale, dar care (spre deosebire de ideologie) este suficient de 
dinamică pentru a transforma această realitate după propria imagine. 

Nu mai este nevoie să menționăm că observaţiile de mai înainte 
nu acoperă nici pe departe concepțiile lui Scheler și Mannheim despre 
sociologia cunoașterii. Nu ne-am propus să facem acest lucru aici. 
Ne-am mărginit să indicăm doar câteva trăsături-cheie ale acestor 
două concepții, care au fost inspirat numite concepția „moderată“ 
și concepția „radicală“ a sociologiei cunoașterii.!* Este remarcabil 


13 Această caracterizare a celor două formulări originare ale disciplinei a fost 
oferită de Lieber, op. cit. 

faptul că dezvoltarea ulterioară a sociologiei cunoașterii a constat în 
mare măsură în critici și modificări ale acestor două concepții inițiale. 
Cum am mai menționat, formularea oferită de Mannheim sociologiei 
cunoașterii a continuat să stabilească termenii de referință ai disci- 
plinei, într-o manieră definitivă, îndeosebi în sociologia anglofonă. 

Cel mai important sociolog american care a acordat o atenție seri- 
oasă sociologiei cunoașterii a fost Robert Merton!“. Consideraţiile sale 
la adresa disciplinei, care acoperă două capitole din importanta sa 
carte, au servit ca o introducere utilă în domeniu pentru toți sociologii 
americani interesați. Merton a construit o paradigmă pentru socio- 
logia cunoașterii, reformulând temele sale majore sub o formă suc- 
cintă și coerentă. Construcţia este interesantă deoarece urmărește 
să integreze abordarea sociologiei cunoașterii în teoria structural- 
funcţională. Conceptele lui Merton, de funcții „manifeste“ și „latente“, 
sunt aplicate în sfera ideaţiei, făcând o deosebire între funcţiile inten- 
ționate, conștiente, ale ideilor și cele neintenţionate, subconștiente. 
În timp ce se concentra asupra lucrărilor lui Mannheim, care pentru 
el era sociologul cunoașterii prin excelență, Merton sublinia și însem- 
nătatea școlii lui Durkheim și a lucrărilor lui Pitirim Sorokin. Este inte- 
resant de notat că Merton nu a perceput, după cât se pare, relevanța 
pentru sociologia cunoașterii a anumitor lucrări importante din psiho- 
logia socială americană, cum ar fi teoria grupului de referință, pe care 
o discută într-un capitol diferit al aceleiași cărți. 

Și Talcott Parsons a făcut comentarii asupra sociologiei cunoaș- 
terii.!5 Aceste comentarii se limitează însă, în principal, la o critică a 
lui Mannheim și nu urmăresc integrarea disciplinei în propriul sistem 


 Merton, op. cit., p. 439. 

'5 Talcott Parsons, „An Approach to the Sociology of Knowledge“, în Transac- 
tions of the Fourth World Congress of Sociology, International Sociological Asso- 
ciation, Louvain, 1959, vol. IV, p. 25; „Culture and the Social System“, în Parsons 
et al. (eds.), Theories of Society, Free Press, New York, 1961, vol. II, p. 963. 

teoretic. Este adevărat că „problema rolului ideilor“ este examinată 
în detaliu, dar într-un cadru referenţial destul de diferit de cel folosit 
în sociologia cunoașterii a lui Scheler sau Mannheim.!$ Am risca prin 
urmare să spunem că nici Merton, nici Parsons nu au depășit într-un 
mod semnificativ sociologia cunoașterii așa cum a fost ea formulată 
de Mannheim. Același lucru se poate spune și despre criticii lor. 
Pentru a nu-l menționa decât pe cel mai zgomotos dintre aceștia, 
C. Wright Mills s-a preocupat de sociologia cunoașterii în lucrările 
sale timpurii, într-o manieră expozitivă însă și fără a contribui la 
dezvoltarea teoretică a acesteia.!? 

Un efort interesant în direcţia integrării sociologiei cunoașterii în 
abordarea neopozitivistă a sociologiei în general a fost făcut de 
Theodor Geiger, care a avut o mare influenţă asupra sociologiei scan- 
dinave după emigrarea sa din Germania.!8 Geiger a revenit la un con- 
cept mai limitat al ideologiei, ca gândire socială deformată, și a susținut 
posibilitatea de a învinge ideologia prin respectarea scrupuloasă a 
canoanelor procedurale ale științei. Abordarea neopozitivistă în analiza 
ideologiei a fost continuată în ultima vreme în sociologia germano- 
fonă prin lucrările lui Ernst Topitsch, care a subliniat rădăcinile ideo- 
logice ale unor variate poziţii filosofice.!? În măsura în care analiza 
sociologică a ideologiilor constituie o componentă importantă a socio- 
logiei cunoașterii așa cum a fost definită de Mannheim, ea a suscitat 


'6 Țalcott Parsons, The Social System, Free Press, Glencoe, III., 1951, p. 326. 

17 C. Wright Mills, Power, Politics and People, Ballantine Books, New York, 
1963, p. 453. 

13 Theodor Geiger, Ideologie und Wahrheit, Humboldt, Stuttgart, 1953; 
Arbeiten zur Soziologie, Luchterhand, Neuwied/Rhein, 1962, p. 412. 

19 Ernst Topitsch, Vom Ursprung und Ende der Metaphysik, Springer, Viena, 
1958; Sozialphilosophie zwischen Ideologie und Wissenschaft, Luchterhand, 
Neuwied/Rhein, 1961. O influență importantăasupra lui Topitsch a avut-o școala 
lui Kelsen de pozitivism legal. Pentru implicaţiile acesteia din urmă în socio- 
logia cunoașterii, vezi Hans Kelsen, Aufsă!ze zur Ideologiekritik, Luchterhand, 
Neuwied/Rhein, 1964. 

un remarcabil interes atât în sociologia europeană, cât și în cea ame- 
ricană după al Doilea Război Mondial.2 

Poate că încercarea cea mai reușită de a trece dincolo de Mann- 
heim în construirea unei sociologii cuprinzătoare a cunoașterii este 
aceea elaborată de Werner Stark, un alt emigrant de pe continent, 
care a predat în Anglia și Statele Unite.2! Stark merge cel mai departe 
în încercarea de a lăsa în urmă atenţia deosebită pe care Mannheim 
o acordase problemei ideologiei. Sarcina sociologiei cunoașterii nu 
ar trebui să constea în descoperirea și dezvăluirea distorsiunilor pro- 
duse social, ci în studiul sistematic al condițiilor sociale ale cunoaș- 
terii. Mai simplu spus, problema centrală este sociologia adevărului, 
nu sociologia erorii. În pofida abordării sale diferite, Stark se apropie 
mai mult de Scheler decât de Mannheim în înțelegerea relației dintre 
idei și contextul lor social. 

Și în acest caz este evident că nu ne-am propus să oferim o privire 
completă asupra dezvoltării istorice a sociologiei cunoașterii. Mai mult, 
până aici am ignorat unele contribuţii, care pot fi relevante teoretic 
pentru sociologia cunoașterii, dar nu au fost privite ca atare de prota- 
goniștii lor. 

Cu alte cuvinte, ne-am limitat la lucrări care, ca să spunem așa, 
au circulat sub drapelul „sociologiei cunoașterii“ (considerând că și 
teoria ideologiei face parte din ea). Aceasta a clarificat un fapt. În afara 
atenţiei acordate preocupărilor epistemologice ale unor sociologi ai 
cunoașterii, la nivel empiric ne-am concentrat atenția aproape exclu- 
siv asupra sferei ideilor, adică a gândirii teoretice. Acest lucru este 
adevărat și în cazul lui Stark, care și-a subintitulat cartea sa princi- 
pală despre sociologia cunoașterii An Essay in Aid of a Deeper Under- 
standing of the History of Ideas. Cu alte cuvinte, interesul sociologiei 


% Daniel Bell, The End of Ideology, Free Press of Glencoe, New York, 1960; 
Kurt Lenk (ed.), [deologie; Norman Birnbaum (ed.), The Sociological Study of 
Ideolosy, Blackwell, Oxford, 1962. 

2! Stark, op. cit. 


Introducere: Sociologia cunoașterii 25 


cunoașterii s-a îndreptat, la nivel teoretic, spre problemele epistemo- 
logice, iar la nivel empiric, spre problemele istoriei intelectului. 

Am dori să subliniem că nu avem nici un fel de rezervă în ceea 
ce privește validitatea și importanța acestor două seturi de probleme. 
Cu toate acestea, ni se pare regretabil faptul că ele au dominat până 
acum sociologia cunoașterii. Am putea spune că, drept rezultat, în- 
treaga semnificaţie teoretică a sociologiei cunoașterii a rămas mereu 
în umbră. 

Ainclude întrebările epistemologice legate de valabilitatea socio- 
logiei cunoașterii în însăși sociologia cunoașterii seamănă oarecum 
cu a încerca să împingi un autobuz în care tocmai călătorești. Desigur 
că sociologia cunoașterii conduce, ca toate disciplinele empirice 
care acumulează dovezi privind relativitatea și determinarea gândirii 
umane, spre întrebări epistemologice aparținând sociologiei înseși, 
precum și oricărui corpus de cunoaștere științifică. După cum am 
remarcat mai înainte, în această situație sociologia cunoașterii joacă 
un rol asemănător cu cel al istoriei, al psihologiei sau al biologiei, 
pentru a menționa numai trei dintre cele mai importante discipline 
care au pricinuit necazuri epistemologiei. Structura logică a acestora 
este, în principiu, identică în toate cazurile: cum pot fi sigur, să zicem, 
de analiza mea sociologică privind moravurile clasei de mijloc ameri- 
cane, din moment ce categoriile la care recurg pentru această ana- 
liză sunt condiţionate de forme de gândire relative din punct de 
vedere istoric, iar eu însumi și tot ce gândesc este determinat de 
genele mele și de ostilitatea mea înrădăcinată față de concetățenii 
mei și, ca să pună capac la toate, eu însumi sunt membru al acestei 
clase de mijloc americane? 

Departe de noi intenția de a ocoli astfel de întrebări. Tot ce vrem 
să afirmăm aici este că aceste întrebări nu constituie, prin ele însele, 
componente ale disciplinei empirice a sociologiei. Ele aparțin pro- 
priu-zis metodologiei științelor sociale, un domeniu care ține de filo- 
sofie și este, prin definiție, altceva decât sociologia - ea însăși un 

obiect al studiului său. Sociologia cunoașterii, împreună cu celelalte 
surse de probleme din științele empirice, va „alimenta“ cu probleme 
aceste studii metodologice. lar ea nu le poate soluţiona în propriul 
cadru de referință. 

Ca urmare, vom exclude din sociologia cunoașterii problemele 
epistemologice și metodologice care i-au îngrijorat pe inițiatorii disci- 
plinei. Aceste excluderi ne vor îndepărta atât de concepția lui Scheler, 
cât și de cea a lui Mannheim asupra disciplinei, precum și de cele ale 
celorlalți sociologi ai cunoașterii de mai târziu (în special ale celor 
cu orientare neopozitivistă) care împărtășesc punctul lor de vedere. 
Peste tot în acest text am pus ferm între paranteze toate întrebările 
epistemologice sau metodologice referitoare la validitatea analizei 
sociologice, în sociologia cunoașterii însăși sau în oricare alt dome- 
niu. Noi considerăm că sociologia cunoașterii este doar o parte a 
disciplinei empirice a sociologiei. Scopul nostru aici este, desigur, 
unul pur teoretic. Demersul nostru teoretic se referă însă la disciplina 
empirică, cu problemele ei concrete, nu la cercetarea filosofică a 
temeiurilor disciplinei empirice. Pe scurt, proiectul nostru are în vedere 
teoria sociologică, nu metodologia sociologiei. Doar într-o singură 
secțiune a tratatului (cea care urmează imediat după această intro- 
ducere) lăsăm în urmă teoria sociologică propriu-zisă, dar facem 
aceasta pentru motive care au prea puțin de-a face cu epistemologia, 
așa cum vom explica la momentul potrivit. 

Va trebui, de asemenea, să redefinim totuși sarcina sociologiei 
cunoașterii la nivel empiric, cu alte cuvinte, să o privim ca pe o teorie 
cuplată cu disciplina empirică a sociologiei. Așa cum am văzut, la 
acest nivel sociologia cunoașterii a fost până acum preocupată de 
istoria intelectului, în sensul de istorie a ideilor. Subliniem din nou 
că acesta este, de fapt, un țel important al cercetării sociologice. Mai 
mult, cu toate că am exclus din expunerea noastră problemele epis- 
temologice/metodologice, vom accepta ideea că ele aparțin totuși 
sociologiei cunoașterii. Vom spune că problema „ideilor“, inclusiv 

problema particulară a ideologiei, constituie doar o parte a problemei 
mai generale a sociologiei cunoașterii, și nu partea sa centrală. 

Sociologia cunoașterii trebuie să se ocupe de orice poate fi consi- 
derat „cunoaștere“ în societate. De îndată ce se face o asemenea afir- 
maţie, ne putem da seama că o concentrare a atenției asupra istoriei 
intelectului nu este indicată sau, mai precis, nu este indicată dacă 
devine scopul central al sociologiei cunoașterii. Gândirea teoretică, 
„ideile“, Weltanschauung-ul nu sunt chiar atât de importante în 
societate. Deși în orice societate există asemenea fenomene, ele nu 
sunt decât componente ale unui întreg, considerat a fi „cunoașterea“. 
Numai un grup foarte restrâns de oameni din orice societate se anga- 
jează în teoretizare, în lucrul cu „ideile“, în construirea unui Weltan- 
schauung. Orice membru al societăţii participă însă, într-un fel sau 
altul, la „cunoaștere“. Altfel spus, doar foarte puţini sunt preocupați 
de interpretarea teoretică a lumii, dar toți trăiesc într-o lume de un 
fel sau altul. Nu numai că centrarea atenţiei asupra gândirii teoretice 
restrânge pe nedrept aria sociologiei cunoașterii, dar ea este și nesa- 
tisfăcătoare, deoarece chiar și această parte mică a „cunoașterii“ 
accesibile social nu poate fi pe deplin înțeleasă dacă nu este plasată 
în cadrul unei analize mai generale a „cunoașterii“. 

Exagerarea importanței pe care o are gândirea teoretică în socie- 
tate și istorie constituie o slăbiciune firească a teoreticienilor. Devine 
deci cu atât mai necesar să corectăm această neînțelegere intelec- 
tualistă. Formulările teoretice despre realitate, fie ele științifice, filo- 
sofice sau chiar mitologice, nu epuizează ceea ce este „real“ pentru 
membrii unei societăți. Așa stând lucrurile, sociologia cunoașterii 
trebuie să se ocupe în primul rând de ceea ce oamenii „cunosc“ ca 
„realitate“ înviața lor de fiecare zi, în cea ne sau preteoretică. Cu alte 
cuvinte, sociologia cunoașterii trebuie să-și concentreze interesul mai 
degrabă asupra „cunoașterii“ obișnuite (common sense) decât asu- 
pra „ideilor“. Tocmai această „cunoaștere“ constituie mecanismul înțe- 
legerii, fără de care nici o societate nu ar putea exista. 

Sociologia cunoașterii trebuie deci să se ocupe de construirea 
socială a realității. Analiza articulării teoretice a acestei realități va 
continua, cu siguranţă, să fie o componentă a acestei preocupări, 
însă nu componenta principală. Pe parcurs va deveni limpede că, în 
pofida excluderii problemelor epistemologice/metodologice, ceea 
ce ne propunem aici este o redefinire mai cuprinzătoare a obiec- 
tivelor sociologiei cunoașterii, cu mult mai largă decât s-a înțeles 
până acum. 

Se poate ridica întrebarea: Ce ingredienți teoretici ar trebui adău- 
gați sociologiei cunoașterii pentru a permite redefinirea ei în sensul 
de mai sus? Ideea însăși a necesităţii redefinirii i-o datorăm lui Alfred 
Schutz. În toate lucrările sale, atât ca filosof, cât și ca sociolog, el s-a 
concentrat asupra structurii lumii obișnuite, cotidiene. Cu toate că 
Schutz însuși nu a elaborat o sociologie a cunoașterii, el a întrevăzut 
cu claritate obiectivele asupra cărora această disciplină trebuie să- 
și concentreze atenția: 


Toate tipizările gândirii obișnuite constituie prin ele însele elemente inte- 
grale ale lumii socio-culturale istorice concrete în care trăim (Lebens- 
welt), în care ele prevalează ca date și sunt acceptate social. Structura 
lor determină, printre altele, repartizarea socială a cunoașterii, precum 
și relativitatea și relevanța sa pentru ambianța socială concretă a unui 
grup concret într-o situație istorică concretă. Acestea sunt problemele 
legitime ale relativismului, istorisrului și ale așa-nurnitei sociologii a 
cunoașterii.2? 


Și, înaltă parte: 


Cunoașterea este repartizată social, iar mecanismul acestei repartiții 
poate deveni obiectul de studiu al unei discipline sociologice. Este ade- 
vărat, avem deja o așa-numită sociologie a cunoașterii. Cu toate acestea, 
cu prea puține excepții, această disciplină, eronat numită astfel, a abor- 
dat problema repartiției sociale a cunoașterii doar din unghiul întemeierii 


2 Alfred Schutz, Collected Papers, vol. |, Nijhoft, Haga, 1962, p. 149. Sublinie- 
rile ne aparțin. 

ideologice a adevărului, în funcţie de condiţiile sociale și îndeosebi de 
cele economice, sau din acela al implicaţiilor sociale ale educaţiei, ori 


din acela al rolului social al omului cunoscător. Nu sociologii, ci econo- 
23 


miștii și filosofii au studiat unele dintre multele aspecte ale problemei. 

Deși noi nu am acorda repartizării sociale a cunoașterii locul cen- 
tral la care se referă Schutz, suntem de acord cu critica sa la adresa 
acelei „discipline eronat numite astfel“ și am preluat de la el ideea 
de bază, potrivit căreia sarcina sociologiei cunoașterii trebuie redefi- 
nită. În considerațiile care urmează ne vom bizui în mare măsură pe 
Schutz, mai ales în preliminariile noastre referitoare la fundamentele 
cunoașterii din viața cotidiană, și îi suntem profund îndatoraţi pentru 
multe aspecte importante ale argumentaţiei noastre ulterioare. 

Ipotezele noastre antropologice au fost puternic influențate de 
Marx, îndeosebi de lucrările sale timpurii, și de implicaţiile antropolo- 
gice derivate din biologia umană de Helmuth Plessner, Arnold Gehlen 
și alții. Pentru opiniile noastre despre natura realității sociale rămânem 
îndatorați lui Durkheim și școlii sale de sociologie, deși am modificat 
întrucâtva teoria sa despre societate, prin introducerea unei perspec- 
tive dialectice, preluate de la Marx, și am pus un accent mai puternic 
pe constituirea realității sociale prin înțelesuri subiective, o idee dato- 
rată lui Weber. Ipotezele noastre socio-psihologice, importante 
îndeosebi pentru analiza interiorizării realității sociale, au fost mult 
influențate de George Herbert Mead și de unele rezultate ale cercetă- 
rilor sale, continuate de așa-numita școală simbolic-interacționistă 
din sociologia americană.% Vom indica în note modul în care aceste 


% Ibidern, vol. II, 1964, p. 121. 

2 Pentru discuții asupra implicațiilor sociologiei lui Durkheim în sociologia 
cunoașterii, vezi, Gerard L. DeGr6, Society and Ideology, Columbia, New York, 
University Bookstore, 1943, p. 54; R. K. Merton, op. cit.; Georges Gurvitch, „Pro- 
blemes de la sociologie de la connaissance“, în Traite de sociologie, Presses 
Universitaires de France, Paris, 1960, vol. II, p. 103. 

% După cunoștința noastră, cea mai potrivită abordare a problemelor socio- 
logiei cunoașterii prin prisma interacționismului simbolic a fost propusă de 

componente diferite au fost utilizate în schema noastră teoretică. Ne 
dăm foarte bine seama că într-o astfel de utilizare nu suntem și nu 
putem fi credincioși pe deplin intențiilor originale ale acestor multiple 
curente ale teoriei sociale. Dar, așa cum am spus deja, nu ne-am 
propus un scop exegetic și nici nu vom face o sinteză doar de dragul 
sintezei. Știm prea bine că, în diferite locuri, deranjăm oarecum pe 
anumiți gânditori, integrându-le ideile într-o formulare teoretică pe 
care unii dintre ei ar putea-o cataloga nefamiliară. Drept justificare, 


Tamotsu Shibutani, „Reference Groups and Social Control“, în Arnold Rose (ed.), 
Human Behavior and Social Processes, Houghton Mulfflin, Boston, 1962, p. 128. 
Eșecul încercării interacţioniștilor simbolici de a stabili o legătură între psiho- 
logia socială a lui Mead și sociologia cunoașterii este legat de „difuzarea“ limitată 
a sociologiei cunoașterii în America, dar motivul teoretic mai profund trebuie 
căutat în faptul că nici Mead însuși, nici adepții lui de mai târziu nu au elaborat 
un concept adecvat al structurii sociale. Credem că tocmai din acest motiv 
integrarea celor două abordări, a lui Mead și a lui Durkheim, este atât de impor- 
tantă. Putem nota că, așa cum indiferența cu care psihologii sociali din America 
au privit sociologia cunoașterii i-a împiedicat pe cei dintâi să relaționeze per- 
spectivele lor cu teoria macrosociologică, tot așa ignorarea totală a gândirii lui 
Mead constituie o deficiență majoră a gândirii sociale neomarxiste din Europa 
contemporană. Este o ironie faptul că, în timpul din urmă, teoreticienii neomar- 
xiști sunt în căutarea unei legături cu psihologia freudiană (care este fundamen- 
tal incompatibilă cu presupunerile antropologice ale marxismului), uitând cu 
totul de existența unei teorii meadiene a dialecticii dintre societate și individ, 
care ar fi substanțial mai potrivită cu crezul lor. Ca exemplu recent legat de acest 
fenomen ironic, vezi Georges Lapassade, Lentree dans [a vie, Editions de Minuit, 
Paris, 1963, altminteri o carte foarte interesantă, în care sunt formulate nemulțu- 
miri la adresa lui Mead la fiecare pagină. O ironie asemănătoare, chiar dacă în 
alt context, poate fi întâlnită în eforturile americane recente de a apropia marxis- 
mul de freudism. Un sociolog european care a fost puternic atras de Mead și 
de tradiția meadiană în construirea teoriei sociologice este Friedrich Tenbruck. 
Vezi cartea lui, Geschichte und Gesellschaft, University of Freiburg, în curs de 
publicare, îndeosebi secțiunea intitulată „Realităt“. Într-un context sistematic 
diferit de al nostru, dar într-un mod destul de asemănător cu abordarea noastră 
a problematicii meadiene, Tenbruck discută originea socială a realității și bazele 
socio-structurale ale conservării realităţii. 

ar trebui să spunem că în istorie recunoștința nu este prin ea însăși 
o virtute științifică. Am putea cita aici câteva remarci ale lui Talcott 
Parsons (despre a cărui teorie avem serioase îndoieli, dar cu a cărui 
intenție integratoare suntem pe de-ntregul de acord): 


Țelul primar al studiului nostru nu constă în a determina și a exprima 
într-o formă succintă ceea ce au afirmat sau au susținut cutare și cutare 
scriitori despre subiectul tratat. Și nici să scormonim în fiecare propo- 
ziție a „teoriilor“ lor pentru a afla dacă ceea ce au afirmat ei se mai 
poate susține în lumina cunoștințelor sociologice și despre natură din 
ziua de azi... Studiul trebuie să rămână un studiu în teoria socială, nu 
în teoriile sociale. Interesul lui nu rezidă în propozițiile separate care se 
regăsesc în cărţile acestor oameni, ci într-un singur corp de raționamente 
teoretice sistematice.26 


Și, într-adevăr, scopul nostru constă în a ne angaja într-un „raţio- 
nament teoretic sistematic“. 

Va deveni limpede curând că încercarea noastră de redefinire a 
naturii și a scopului sociologiei cunoașterii o deplasează de la periferie 
în chiar centrul teoriei sociologiei. Îl putem asigura pe cititor că nu 
revendicăm nici un drept de proprietate asupra etichetei „sociologia 
cunoașterii“. Cel ce ne-a ghidat asupra felului în care trebuie să rede- 
finim problemele și sarcinile acesteia a fost mai degrabă modul nostru 
de a înțelege teoria sociologică. Am putea descrie cel mai bine drumul 
pe care ne-am hotărât să-l urmăm invocând două dintre cele mai 
celebre și mai influente „bilete de drum“ pentru sociologie. 

Unul din ele a fost dat de Durkheim în cartea sa The Rules of 
Sociological Method, iar celălalt de Weber, în lucrarea Wirtschaft und 
Gesellschaft. Durkheim spune: „Prima și fundamentala regulă este: 
Consideră faptele sociale ca lucruri.“2! lar Weber notează: „Atât pentru 


% Talcott Parsons, The Structure of Social Action, Free Press, Chicago, 1949, 
p.V 
2 Emile Durkheim. The Rules of Sociological Method, Free Press, Chicago, 
1950, p. 14. 

sociologie, în sensul ei de astăzi, cât și pentru istorie, obiectul cunoaș- 
terii este complexul de înțelegere a acțiunii în plan subiectiv.“% Aceste 
două afirmații nu sunt contradictorii. Societatea dispune, într-adevăr, 
de fapte obiective. Și ea este clădită, într-adevăr, pe baza unei activi- 
tăţi care exprimă un înțeles subiectiv. Incidental, Durkheim avea cunoș- 
tință de ultimul aspect, tot așa cum Weber avea cunoștință de cel 
dintâi. Tocmai caracterul dual al societăţii, constând din facticitatea 
obiectivă și înțelegerea subiectivă, face „realitatea ei sui generis“, 
pentru a recurge la o altă expresie-cheie a lui Durkheim. Întrebarea 
centrală care se pune teoriei sociologice poate fi formulată astfel: 
Cum este posibil ca înțelesuri subiective să devină facticități obiec- 
tive? Sau, în termeni mai potriviţi cu pozițiile teoretice menționate 
mai sus: Cum este posibil ca activitatea umană (Handeln) să producă 
o lume de lucruri (choses)? Cu alte cuvinte, o înțelegere adecvată a 
„realității sui generis“ a societăţii necesită o cercetare a modului în 
care această realitate este construită. Această cercetare constituie, 
susţinem noi, sarcina sociologiei cunoașterii. 


2% Max Weber, The Theory of Social and Economic Organization, Oxford 
University Press, New York, 1947, p. 101. 

Bazele cunoaşterii 
în viața cotidiană 


1. Realitatea vieții cotidiene 


Deoarece scopul acestui tratat constă în analiza sociologică a reali- 
tății cotidiene, mai precis a cunoașterii care ne orientează acțiunile 
în viața de zi cu zi, și întrucât doar tangențial suntem interesați de 
modul în care această realitate poate apărea în variatele perspective 
teoretice ale intelectualilor, trebuie să începem prin a clarifica această 
realitate accesibilă în mod curent membrilor obișnuiți ai societății. 
Modul în care această realitate obișnuită poate fi influențată de con- 
strucţiile teoretice ale intelectualilor și ale altor mânuitori de idei este 
o altă problemă. Prin urmare, misiunea noastră, deși are un caracter 
teoretic, se va axa pe înțelegerea unei realități care constituie obiec- 
tul de studiu al științei empirice a sociologiei, adică lumea obișnuită, 
de fiecare zi. 

Este evident, așadar, că scopul nostru nu este să ne angajăm în 
filosofie. Cu toate acestea, dacă dorim să înțelegem viața cotidiană, 
înainte de a trece la analiza sociologică propriu-zisă, trebuie să luăm 
în consideraţie caracterul său intrinsec. Viaţa de zi cu zi se prezintă 
ca orealitate interpretată de oameni și având pentru ei o semnificație 
subiectivă, ca o lume coerentă. Ca sociologi, vom lua ca obiect al anali- 
zelor noastre tocmai această realitate. În cadrul sociologiei, ca știință 
empirică, este posibil să considerăm această realitate ca dată, să luăm 
drept fapte reale anumite fenomene particulare care apar în sânul 
ei, fără a mai căuta temeiurile acestei realități, obiectiv care revine 
filosofiei. Cu toate acestea, dat fiind scopul specific al acestui tratat, 
nu putem să ocolim cu totul aspectul filosofic. Lumea vieții cotidiene 


36 Construirea socială a realității 


nu este dată doar ca realitate pentru membrii obișnuiți ai societății, 
în acţiunile subiectiv-semnificative din viaţa lor. Ea este și lumea care 
se ivește din gândurile și acțiunile lor și este menţinută ca reală de 
acestea, Înainte de a reveni la sarcina noastră principală, trebuie, prin 
urmare, să încercăm să clarificăm bazele cunoașterii în viața coti- 
diană, adică obiectivarea proceselor (și a semnificațiilor) subiective 
prin care este construită lumea obișnuită intersubiectivă. 

Pentru scopul imediat aceasta este doar o sarcină preliminară și 
nu vom face mai mult decât să schițăm trăsăturile principale a ceea 
ce credem că este o soluție adecvată a problemei filosofice - adec- 
vată, ne vom grăbi să precizăm, doar în sensul că ea poate servi ca 
punct de plecare pentru analiza sociologică. Consideraţiile care ur- 
mează vor avea deci natura unor prolegomene filosofice și, luate ca 
atare, presociologice. Metoda pe care o considerăm cea mai potri- 
vită pentru clarificarea bazelor cunoașterii în viața cotidiană este aceea 
a analizei fenomenologice, o metodă pur descriptivă și, ca atare, 
„empirică“, dar nu și „științifică“ — în sensul în care înțelegem natura 
științelor empirice.! 

Analiza fenomenologică a vieții cotidiene sau, mai degrabă, a 
experienței subiective din viața de zi cu zi evită orice ipoteze cauzale 
sau genetice, precum și orice aserțiuni despre statutul ontologic al 


! Toată această secțiune atratatului de faţă se bazează pe lucrarea lui Alfred 
Schutz și Thomas Luckmann, Die Strukturen der Lebenswelt (publicată în 
engleză sub titlul The Structures of the Life-Worlds, Northwestern University Press, 
Evanston, 1973 -— nitr.). Din acest motiv, ne-am abținut să cităm referințele 
separate pentru pasajele din lucrarea lui Schutz, deja publicată, în care se 
discută aceleași probleme. Raționamentul nostru se bazează. in toto pe ideile lui 
Schutz, așa cum au fost ele dezvoltate cu contribuția lui Luckmann în lucrarea 
menţionată. Cititorul care dorește să cunoască lucrările deja publicate ale lui 
Schutz, poate căuta Alfred Schutz, Der sinnhafte Aufbau der sozialen Welt, 
Springer, Viena, 1960; Collected Papers, vol. 1 și II. Cititorul interesat de adaptarea 
metodei fenomenologice la analiza lumii sociale poate consulta mai ales 
Collected Papers, vol. |, p. 99, precum și Maurice Natanson (ed), Philosophy of 
the Social Sciences, Random House, New York, 1963, p. 183. 

fenomenelor analizate. Este important să ne amintim în continuare 
acest lucru. Obișnuitul (common sense) cuprinde nenumărate inter- 
pretări pre și cvasi-știinţifice ale realității cotidiene, luată ca dată. Dacă 
vrem să descriem realitatea oferită de simțul comun trebuie să ne 
raportăm la aceste interpretări și, de asemenea, trebuie să ținem seama 
de caracterul său dat, considerat ca „de la sine înțeles“ — dar vom face 
acest lucru între paranteze, să le spunem paranteze fenomenologice. 

Conștiința este întotdeauna intențională, adică este întotdeauna 
orientată către obiecte. Niciodată nu putem să percepem substratul 
probabil al conștiinței ca atare, ci numai conștiința unui lucru sau a 
altuia. Acest fapt este valabil indiferent dacă obiectul conștiinței este 
experimentat ca aparținând unei lumi fizice exterioare sau dacă este 
sesizat ca element al unei realități subiective interioare. Indiferent 
dacă Eu (acest pronume, folosit aici, ca și în exemplificările urmă- 
toare, la persoana întâi singular va juca în cele ce urmează rolul de 
conștiință de sine în viața de zi cu zi) stau și contemplu panorama 
orașului New York sau dacă îmi dau deodată seama de o neliniște 
interioară, procesul de conștientizare implicat este intențional în 
ambele cazuri. Acest fapt nu trebuie interpretat în sensul că starea 
de conștiință avută pe Empire State Builiding diferă de senzaţia de 
neliniște. O analiză fenomenologică minuțioasă ar descoperi diferi- 
tele straturi ale experienței și diferitele structuri ale semnificației 
implicate, de exemplu, în faptul de a fi fost odată mușcat de un câine, 
în cel al amintirii de a fi fost mușcat de un câine, al fobiei faţă de câini 
și așa mai departe. Ceea ce ne interesează aici este caracterul în 
general intențional al întregii conștiințe. 

Obiecte diferite se prezintă conștiinței drept componente ale unor 
sfere diferite ale realității. ÎI percep pe omul cu care lucrez zi de zi 
ca aparținând unei realități foarte diferite de aceea a figurilor ce-mi 
apar în vis. Aceste două serii de obiecte îmi introduc în conștiință 
tensiuni foarte diferite și eu le acord atenţie în feluri foarte diferite. 
Conștiința mea este, prin urmare, capabilă să se miște printre diferite 

sfere ale realității. Altfel spus, sunt conștient de lume ca fiind consti- 
tuită din mai multe realități. Pe măsură ce mă deplasez de la o reali- 
tate la alta, trăiesc această trecere ca pe un șoc. Șocul acesta trebuie 
înțeles ca fiind cauzat de devierea atenției, necesară în această depla- 
sare. Trezirea dintr-un vis ilustrează limpede această deviere. 

Printre multiplele realități ale acestei lumi există una care poate fi 
privită ca realitatea prin excelență. Aceasta este realitatea vieții cotidi- 
ene. Poziţia sa privilegiată o îndreptățește la titlul de realitate supremă. 
Tensiunea conștiinței este maximă în viața de zi cu zi, altfel spus, ea 
se impune conștiinței masiv, urgent și cu putere. Este imposibil să fie 
ignorată, iar prezența sa imperativă nu poate fi diminuată. Prin urmare, 
realitatea vieții cotidiene mă constrânge să fiu foarte atent, să-mi tră- 
iesc viața cotidiană în stare de trezie. Această stare de deplină trezie 
a existenţei cotidiene în realitatea curentă și de sesizare continuă a 
ei o consider ca fiind normală și evidentă de la sine, ea constituind 
atitudinea mea firească. 

Eu sesizez realitatea de zi cu zi ca fiind o realitate ordonată. Feno- 
menele sale sunt prestabilite în tipare ce par a fi independente de 
perceperea mea și care se impun acesteia. Realitatea cotidiană pare 
deja obiectivată, constituită adică dintr-o ordonare a obiectelor care 
au fost desemnate ca obiecte înaintea intrării mele în scenă. Limbajul 
folosit zilnic îmi oferă permanent obiectivările necesare și stabilește 
ordinea în care ele capătă înțeles și cadrul în care viaţa zilnică are 
sens pentru mine. Eu trăiesc într-o zonă precis definită; folosesc unelte 
obișnuite de lucru și de trai, de la deschizătoare de conserve la mașini 
de sport, toate regăsindu-se în vocabularul tehnic al societății în care 
trăiesc. Trăiesc în mijlocul unui păienjeniș de relații umane, pornind 
de la clubul meu de șah și sfârșind cu granițele Statelor Unite, care, 
de asemenea, sunt ordonate prin limbaj. Limbajul marchează în 
acest fel coordonatele vieții mele în societate și-mi umple viața cu 
obiecte folositoare și pline de înțeles. 

Realitatea vieții zilnice este organizată în jurul unui „aici“ al corpu- 
lui meu și al unui „acum“ al prezentului meu. Acest „aici și acum“ 
constituie focarul atenției mele în raport cu realitatea vieții cotidiene. 
Realissimum-ul conștiinței mele mi se prezintă în viața cotidiană sub 
forma acestui „aici și acum“. Realitatea vieții zilnice nu este însă 
epuizată de aceste prezențe imediate, ci cuprinde și fenomene care 
nu sunt prezente „aici și acum“. Aceasta înseamnă că trăiesc viața 
zilnică în funcție de variatele grade de apropiere sau de îndepărtare 
de ea, spațial și temporal. Cea mai apropiată de mine este zona vieții 
de zi cu zi, direct accesibilă manipulării mele corporale. Această zonă 
conține lumea mea imediată, lumea în care acționez ca să-i modific 
realitatea sau lumea în care muncesc. În această lume a acțiunii, 
conștiința îmi este condusă de motive pragmatice, adică atenția îmi 
este, în esenţă, determinată de ceea ce fac, de ce am făcut sau de 
ce anume plănuiesc să fac. În acest sens, ea este prin excelență 
lumea mea. Știu, desigur, că realitatea vieții cotidiene are și zone care 
nu-mi sunt accesibile pe această cale, dar fie că ele nu mă intere- 
sează din punct de vedere pragmatic, fie mă interesează doar indi- 
rect, în măsura în care ar putea deveni pentru mine zone potențial 
amenințătoare. De regulă, interesul meu pentru zonele îndepărtate 
este mai mic și, în mod sigur, mai puţin urgent. Mă interesează foarte 
mult ansamblul de obiecte cu care am de-a face în activitățile mele 
zilnice - de pildă uneltele din garaj, dacă sunt mecanic. Mă intere- 
sează, chiar dacă mai puţin, ce se petrece în laboratoarele de testare 
din fabricile de automobile din Detroit - chiar dacă este foarte puțin 
probabil să lucrez vreodată în aceste laboratoare, dar ceea ce se face 
acolo va afecta cu siguranță viața mea de zi cu zi. Pot fi, de asemenea, 
interesat de ceea ce se întâmplă la Cape Kennedy sau în spațiul 
cosmic, dar acest interes este o chestiune personală, o preferință „de 
timp liber“ mai curând decât o necesitate urgentă a traiului meu zilnic. 

Realitateavieții cotidiene mi se mai prezintă ca o lume intersubiec- 
tivă, o lume pe care eu o împart cu alții. Această intersubiectivitate 

diferențiază clar realitatea cotidiană de alte realități pe care le cunosc. 
Dacă în lumea visurilor sunt singur, știu că lumea vieţii zilnice este 
la fel de reală pentru ceilalți ca și pentru mine. De fapt, nu pot trăi în 
această lume cotidiană fără a intra în acțiune și a comunica continuu 
cu ceilalți. Știu că atitudinea mea firească față de această lume cores- 
punde cu atitudinea celorlalți, că și ei înțeleg obiectivările prin care 
se ordonează această lume, că ei o organizează în jurul existenței lor, 
că ei trăiesc în ea „aici și acum“ și au proiecte pentru a lucra în ea. 
Știu, de asemenea, că ceilalți au anumite perspective asupra acestei 
lumi care pot diferi de ale mele. Ceea ce este „aici“ pentru mine este 
„acolo“ pentru ei. „Acum“-ul meu nu se suprapune pe deplin cu al 
lor. Proiectele mele diferă de ale lor și pot chiar intra în conflict cu 
acestea din urmă. Cu toate acestea, știu că trăiesc împreună cu ei 
într-o lume comună. 

Încă și mai important, știu că există o corespondenţă continuă 
între înțelesurile rele și înțelesurile lor asupra acestei lumi, că împăr- 
tășim un același simțământ faţă de realitatea ei. Atitudinea firească 
este atitudinea conștiinței obișnuite tocmai pentru că se raportează 
la o lume care este comună multor oameni. Cunoașterea obișnuită 
este cunoașterea pe care eu o împărtășesc cu alții în cursul activită- 
ților normale, obișnuite, de fiecare zi. 

Realitatea vieții cotidiene este considerată în mod firesc a /i însăși 
realitatea. Ea nu necesită verificări suplimentare, simpla ei prezență 
este suficientă. Pur și simplu, ea există, ca un fapt de la sine evident 
și la îndemână. Știu că este reală. Deși pot sămă îndoiesc de realitatea 
ei, sunt obligat să renunţ la această îndoială, deoarece trăiesc norma- 
litatea vieții cotidiene. Această suspendare a îndoielii este într-atât de 
fermă, încât pentru a o abandona, cum aș fi tentat să o fac, prin medi- 
tație filosofică sau religioasă, ar trebui să trec printr-o situație limită. 
Lumea vieții cotidiene se autoproclamă, iar dacă doresc să pun în 
discuţie această proclamare trebuie să depun efort deliberat, deloc 
ușor. Tranziţia de la atitudinea naturală la cea teoretică a filosofului 

sau a omului de știință ilustrează acest aspect. Nu toate aspectele 
acestei realități sunt însă la fel de lipsite de probleme. Viaţa cotidiană 
este divizată în sectoare, dintre care unele sunt percepute prin rutină, 
iar altele pentru că ridică diverse probleme. Să presupunem că sunt 
un mecanic auto și că mă pricep de minune la toate automobilele 
fabricate în Statele Unite. Tot ce are legătură cu ele constituie pentru 
mine o chestiune de rutină, o fațetă neproblematică a vieții mele 
cotidiene. Dar într-o zi, în garaj, cineva își face apariţia și îmi cere să-i 
repar un Volkswagen. Atunci sunt obligat să intru în lumea proble- 
matică a automobilelor fabricate în străinătate. Pot face acest lucru 
fără tragere de inimă sau cu o curiozitate profesională, dar în ambele 
cazuri sunt pus în fața unor probleme care nu mai sunt de rutină. În 
același timp, desigur, nu voi părăsi realitatea vieții mele cotidiene. Mai 
mult chiar, aceasta se îmbogățește pe măsură ce asimilez cunoștin- 
țele și priceperea cerute de repararea mașinilor străine. Realitatea 
cotidiană cuprinde ambele tipuri de domenii atâta vreme cât ceea 
ce pare a fi o problemă nu aparține unei realități cu totul diferite (de 
exemplu, realitatea fizicii teoretice sau a coșmarurilor). Atât timp cât 
deprinderile vieţii zilnice continuă fără întrerupere, ele apar ca fiind 
neproblematice. 

Dar chiar și sectorul neproblematic al realității cotidiene rămâne 
așa doar în mod provizoriu, adică până când continuitatea sa este 
întreruptă de apariţia unei probleme. Atunci când aceasta se întâm- 
plă, realitatea vieții cotidiene caută să integreze sectorul problematic 
în ceea ce este deja neproblematic. Cunoașterea întemeiată pe simțul 
comun cuprinde o serie de instrucțiuni despre cum se poate face 
acest lucru. De pildă, oamenii alături de care lucrez nu reprezintă o 
problemă pentru mine atâta vreme cât își îndeplinesc muncile lor de 
rutină, familiare, cu care sunt obișnuiți - bătând la mașină, să zicem, 
la un birou alăturat. Ei devin problematici dacă își întrerup aceste 
activități de rutină - adunându-se, să zicem, într-un colț și vorbind în 
șoaptă. Dacă mă întreb asupra sensului acestei conduite neobișnuite, 

îmi apar un număr de posibilități pe care cunoașterea mea comună 
le poate reintegra în rutina neproblematică a vieţii de fiecare zi: ei 
se pot consulta despre cum se repară o mașină de scris defectă sau 
poate că vreunul dintre ei a primit un ordin urgent de la șef ș.a.m.d. 
Dar s-ar putea să mă gândesc că ei discută hotărârea sindicatului de 
a declanșa o grevă, subiect care nu se numără printre preocupările 
mele, dar care este cuprins în spectrul de probleme pe care cunoaș- 
terea mea comună le poate trata. ÎI va trata însă ca pe o problemă 
simplă și nu o va reintegra direct în sectorul neproblematic al vieții 
cotidiene. Dacă în schimb ajung la concluzia că acești colegi au înne- 
bunit cu toții subit, problema cu care mă confrunt este de cu totul 
alt gen. Sunt pus în fața unei probleme care transcende granițele 
realității cotidiene și indică o realitate cu totul diferită. Într-adevăr, 
concluzia mea că acești colegi au înnebunit implică ipso facto că ei 
au intrat într-o lume diferită de lumea comună a vieţii cotidiene. 

În comparaţie cu realitatea vieții cotidiene, alte realități par niște 
zone de semnificaţie cu totul limitate, enclave în realitatea supremă, 
marcate prin înțelesuri și moduri de experiență strict delimitate. 
Realitatea supremă le învăluie din toate părțile și conștiința revine 
întotdeauna la realitatea supremă, ca dintr-o excursie. Acest lucru 
este vizibil chiar din exemplele de mai sus, al realității visului sau a 
gândirii teoretice. „Comutări“ similare au loc între lumea vieții coti- 
diene și lumea jocului, atât în jocul copiilor, cât și, mai evident, în cel 
al adulţilor. Teatrul oferă un excelent exemplu pentru un asemenea 
joc al adulţilor. Tranziţia între realități este marcată prin ridicarea și 
căderea cortinei. Când aceasta se ridică, spectatorul este „transportat 
înaltă lume“, cu înțelesurile proprii și cu o ordine care poate avea mai 
mult sau mai puțin de-a face cu ordinea vieții zilnice. Când ea cade, 
spectatorul „revine la realitate“, adică în realitatea supremă a vieții 
cotidiene, în comparație cu care realitatea prezentată pe scenă apare 
simplistă și efemeră, oricât de convingătoare ar fi fost reprezentația 
cu câteva momente mai înainte. Experiența estetică și cea religioasă 

sunt fecunde în producerea unor treceri de acest fel, deoarece arta și 
religia sunt producătoare prolifice de zone personale de semnificații. 

Toate zonele personale de semnificație se caracterizează prin dis- 
tragerea atenției de la realitatea cotidiană. Deși există, desigur, abateri 
ale atenției în cadrul vieții cotidiene, trecerea spre o zonă personală 
de înțelesuri este de un gen cu mult mai radical. Sub tensiune pot 
avea loc modificări radicale. În contextul experienței religioase 
această modificare a fost numită „salt“. Este important să subliniem 
totuși că realitatea cotidiană își păstrează statutul său de supremație 
chiar și în cazul unor astfel de salturi. Acest lucru este asigurat, cate- 
goric, de limbaj. Limbajul obișnuit de care dispun pentru obiectivarea 
experiențelor mele este înrădăcinat în viața de zi cu zi și mă reori- 
entează către aceasta chiar și atunci când îl folosesc pentru interpre- 
tarea experiențelor din zonele personale de înțelesuri. De regulă, eu 
„deformez“ realitatea acestor experiențe de îndată ce încep să folo- 
sesc limbajul obișnuit pentru a le interpreta, adică „trec“ experiențele 
neobișnuite înapoi, spre realitatea supremă a vieții cotidiene. Acest 
fapt este ușor de văzut în cazul visului, dar este tipic și pentru cei care 
încearcă să descrie lumi de semnificaţii teoretice, estetice sau religi- 
oase. Fizicianul teoretician afirmă că noțiunea sa de spațiu nu poate 
fi comunicată prin limbaj, întocmai ca artistul care se referă la sem- 
nificația creațiilor sale sau ca misticul care abordează contactele pe 
care le are cu divinitatea. Toţi aceștia însă visătorul, fizicianul, artistul 
și misticul - trăiesc de asernenea în realitatea cotidiană. Și una dintre 
problemele lor principale constă tocmai în a interpreta coexistența 
acestei realități cu enclavele de realitate în care s-au aventurat. 

Lumea vieții de zi cu zi este structurată atât spațial, cât și temporal. 
Structura spațială este destul de marginală pentru a face obiectul 
acestor considerații. Nu vom spune decât că și ea are o dimensiune 
socială, în virtutea faptului că domeniul meu de manifestare se inter- 
sectează cu al celorlalți. Mai importantă pentru obiectivele noastre 
este structura temporală a vieţii cotidiene. 

Temporalitatea este o proprietate intrinsecă a conștiinței. Fluxul 
conștiinței este întotdeauna ordonat temporal. Întrucât temporali- 
tatea este accesibilă intrasubiectiv, se poate face o diferențiere între 
multiplele sale nivele. Fiecare individ este conștient de curgerea inte- 
rioară a timpului, iar aceasta se bazează pe ritmurile fiziologice ale 
organismului, deși nu este identică cu acestea. Nu vom intra într-o 
analiză detaliată a acestor niveluri ale temporalității intrasubiective, 
întrucât ar depăși cu mult scopul acestei introduceri. Cum am mai 
spus însă, și intersubiectivitatea are în viața cotidiană o dimensiune 
temporală. Lumea cotidiană are propriul timp standard, care este 
accesibil intersubiectiv. Acest timp standard poate fi înțeles ca inter- 
secția dintre timpul cosmic și calendarul stabilit social, fundamentat 
pe secvențele temporale ale naturii, pe de o parte, și pe timpul inte- 
rior, cu diferenţierile sale deja menţionate, pe de altă parte. Între 
aceste variate niveluri ale temporalităţii nu poate exista niciodată o 
simultaneitate totală, așa cum arată clar, de exemplu, experiența 
așteptării. Atât organismul meu, cât și societatea în care trăiesc îmi 
impun, mie și timpului meu interior, anumite secvențe de eveni- 
mente care implică așteptarea. S-ar putea să doresc să particip la un 
eveniment sportiv, dar trebuie să aștept până mi se vindecă genun- 
chiul rănit. Sau trebuie să aștept încheierea unor formalități care să 
ateste calificarea mea oficială pentru participare. Se poate vedea 
lesne că structura temporală a vieții cotidiene este extrem de com- 
plexă, deoarece nivelele diferite ale temporalității prezente empiric 
trebuie corelate „din mers“. 

Structura temporală a vieții cotidiene mă pune faţă în faţă cu o 
facticitate pe care trebuie să o evaluez, în raport cu care trebuie să-mi 
sincronizez propriile proiecte. În realitatea cotidiană eu găsesc timpul 
continuu și finit; întreaga mea existență în această lume este în mod 
continuu ordonată de timpul său, ba chiar este învăluită de acesta. 
Viaţa mea este un episodîn curgerea convențională a timpului. Timpul 


Bazele cunoașterii în viața cotidiană 45 


era acolo înainte ca eu să mă fi născut și va rămâne acolo și după 
ce voi muri. Conștiința morții mele inevitabile face ca pentru mine 
acest timp să fie finit. Pentru a-mi pune în practică proiectele dispun 
numai de o anumită perioadă de timp și cunoașterea acestui fapt îmi 
influențează atitudinea faţă de respectivele proiecte. Dar, întrucât nu 
vreau să mor, această cunoaștere aduce în proiectele mele o anxie- 
tate subiacentă. Astfel, nu voi putea repeta la nesfârșit participarea 
mea la evenimente sportive. Știu că îmbătrânesc. S-ar putea chiar ca 
aceasta să fie ultima ocazie în care am șansa să particip. Așteptarea 
mea va fi tensionată în măsura în care limita timpului îmi afectează 
proiectele. 

Așa cum deja am menționat, structura temporală este și coerci- 
tivă. Nu pot inversa după voia mea secvențele impuse de ea - „mai 
întâi lucrurile dintâi“ constituie un element esențial al cunoașterii 
mele despre viața cotidiană. Astfel, nu mă pot prezenta la un examen 
înainte de a fi urmat niște programe educaționale, nu-mi pot practica 
profesia înainte de a fi trecut acest examen și așa mai departe. Aceeași 
structură temporală oferă, de asemenea, și istoricitatea care deter- 
mină situația mea în lumea cotidiană. M-am născut la o anumită dată, 
am intrat la școală la alta, am început să muncesc la altă dată ș.a.m.d. 
Aceste date sunt însă „localizate“ într-o istorie cu mult mai cuprinză- 
toare, iar această „localizare“ modelează în mod decisiv situația mea. 
Astfel, m-am născut în anul marii prăbușiri a sistemului bancar, atunci 
când tata și-a pierdut întreaga avere, am intrat la școală exact înainte 
de revoluție, am început să lucrez imediat după ce a izbucnit războiul 
ș.a.m.d. Structura temporală a vieții cotidiene nu numai că impune 
secvențe prearanjate în „agenda“ unei singure zile, dar îmi organi- 
zează și biografia. În cadrul coordonatelor stabilite de această struc- 
tură temporală, îmi înțeleg mai bine „agenda“ mea zilnică și biografia 
generală. Ceasul și calendarul mă asigură, de fapt, că sunt un „om al 
timpului meu“. Viaţa cotidiană își păstrează pentru mine aspectul său 

de realitate numai în cadrul acestei structuri temporale. Astfel, în cazul 
în care aș putea fi „dezorientat“, dintr-un motiv sau altul (de pildă, 
pentru că am fost implicat într-un accident de mașină și am leșinat), 
simt o nevoie aproape instinctivă să mă „reorientez“ în structura tem- 
porală a vieţii cotidiene. Privesc la ceas și încerc să-mi amintesc în 
ce zi mă aflu. Prin acest simplu act reintru în realitatea vieții cotidiene. 


2. Interacțiunea socială în viaţa cotidiană 


Realitatea vieții cotidiene este împărtășită cu alții. Dar cum au 
trecut acești „alții“ prin experienţa vieții cotidiene? Și aici este posibil 
să facem o distincţie între mai multe tipuri de asemenea experiențe. 

Experienţa cea mai importantă cu ceilalți se petrece în situații de 
tip față în faţă, care este cazul prototip al interacțiunii sociale. Toate 
celelalte cazuri derivă din acesta. 

Într-o situaţie față în față îl întâlnesc pe celălalt într-un prezent 
concret și viu, împărtășit de amândoi. Eu știu că în același prezent 
concret mă întâlnește și el. „Aici și acum“-ul meu și al lui se influen- 
țează reciproc pe durata situaţiei față în față. Ca rezultat, apare un 
schimb continuu între expresivitatea lui și a mea. Îl văd zâmbind, apoi 
reacționând la încruntarea mea, apoi zâmbind din nou când zâm- 
besc iar și viceversa, iar această reciprocitate continuă a actelor expre- 
sive este accesibilă, simultan, amândurora. Aceasta înseamnă că, 
într-o situaţie față în faţă, subiectivitatea celuilalt îmi este accesibilă 
printr-un maximum de simptome. Desigur, eu pot interpreta greșit 
unele dintre aceste simptome. Eu pot crede că celălalt îmi zâmbește, 
când, de fapt, el mă privește cu condescendenţă. Cu toate acestea, 
nici o altă formă de interacțiune socială nu poate exprima largul 
spectru de simptome ale subiectivității ce apar într-o situaţie „față în 
faţă“. Numai în acest caz subiectivitatea celuilalt este atât de catego- 
ric „apropiată“. Toate celelalte forme de relaționare cu celălalt sunt, 
într-o măsură sau alta, „distante“. 

Într-o situaţie față în față celălalt este pe deplin real. Această reali- 
tate este o parte a realității globale a vieţii cotidiene și, ca atare, este 
masivă și constrângătoare. Desigur, „celălalt“ îmi poate apărea careal 
fără ca eu să-l fi întâlnit față în față - datorită reputației lui, să zicem, 
sau pentru că doar am corespondat cu el. Cu toate acestea, el devine 
real pentru mine numai atunci când îl întâlnesc faţă în față. Se poate, 
desigur, argumenta că celălalt este mai real pentru mine, într-o situa- 
ție faţă în față, decât sunt eu însumi. Fără îndoială, eu „mă cunosc 
pe mine însumi“ mai bine decât îl cunosc pe el. Propria subiectivitate 
îmi este accesibilă într-un mod în care a lui nu-mi poate fi accesibilă, 
indiferent cât de „apropiată“ ar fi relația dintre noi. Trecutul meu îmi 
stă la dispoziţie în memorie într-o completitudine cu care însă nu aș 
putea reconstitui vreodată trecutul lui, oricâte lucruri mi-ar povesti 
el despre acest trecut Dar această „cunoaștere mai bună“ despre 
mine însumi necesită reflecţie. Ea nu îmi apare imediat. Celălalt însă 
este nemijlocit cunoscut în situația faţă în față. Ca urmare, „ce este 
el“ este o informaţie care îmi este mereu accesibilă. Această accesi- 
bilitate este continuă și prereflexivă. Dimpotrivă, „ce sunt eu“ nu-mi 
este oinformaţie accesibilă. Pentru a o căpătatrebuie să opresc spon- 
taneitatea continuă a trăirilor mele și să-mi îndrept atenția deliberat 
către mine însumi. Mai mult chiar, o astfel de reflecţie asupra propriei 
persoane este de obicei prilejuită de atitudinea pe care celălalt o 
adoptă faţă de mine. Este un răspuns tipic de „oglindire“ a atitudinii 
celuilalt. 

Decurge de aici că relaţiile cu ceilalți în situații de tip faţă în față 
sunt foarte flexibile. Privind lucrurile dintr-o perspectivă negativă, se 
poate spune că este destul de greu să impui niște modele rigide în 
interacţiunile față în față. Orice modele ai introduce, ele vor fi con- 
tinuu modificate prin extrem de multicolorul și subtilul schimb de 
semnificații subiective aflat în curs. De exemplu, eu îl pot privi pe celă- 
lalt ca pe un individ cu totul neprietenos și să reacționez - după un 
tipar al „relațiilor neprietenoase“, așa cum le înțeleg eu. Într-o situaţie 

față în față, celălalt m-ar putea pune în fața unor atitudini și acte care 
contrazic acest tipar, poate chiar până la punctul la care să fiu obligat 
să abandonez tiparul ca fiind inaplicabil și să le consider ca fiind prie- 
tenești. Altfel spus, tiparul nu poate susține dovezile copleșitoare ale 
subiectivității celuilalt, care-mi devin accesibile în situația faţă în față. 
Dimpotrivă, îmi este cu mult mai ușor să trec cu vederea astfel de 
dovezi atâta vreme cât nu-l întâlnesc pe celălalt față în față. Chiar și în 
cazul unei relații relativ „apropiate“, cum ar fi aceea menținută numai 
prin corespondenţă, eu pot respinge aspiraţiile la prietenie ale celui- 
lalt, ca nereprezentând de fapt atitudinea lui subiectivă față de mine, 
deoarece în această corespondenţă pur și simplu îmi lipsește pre- 
zența reală, imediată, continuă și masivă a expresivităţii sale. Este 
posibil ca eu să interpretez greșit intențiile celuilalt, chiar și în situația 
față în faţă, dar este la fel de posibil ca și celălalt să-și ascundă „ipo- 
crit“ intențiile sale. Oricum, atât interpretarea eronată, cât și „ipocri- 
zia“ sunt mai greu de susținut în interacțiunea față în față decât în 
formele mai puţin „apropiate“ ale relațiilor sociale. 

Pe de altă parte, îl pot percepe pe celălalt prin mijlocirea unor 
scheme tipizante chiar și într-o situație față în faţă, deși aceste 
scheme sunt mai „vulnerabile“ la interferență cu el decât în cazul for- 
melor mai „îndepărtate“ de interacțiune. Altfel spus, deși comparativ 
este mai greu să se impună modele rigide interacțiunii față în față, 
chiar și aceasta este conturată încă de la început dacă are loc în 
cadrul rutinei cotidiene. (Putem amâna pentru mai târziu cazurile de 
interacțiune dintre persoane complet străine, care nu au un fond 
comun de experiență cotidiană.) Realitatea vieții cotidiene conține 
scheme tipizante în funcţie de care ceilalți sunt percepuți și „tratați“ 
în întâlnirile faţă în față. Astfel, îl pot percepe pe celălalt ca „bărbat“, 
ca „european“, în calitate de „client“ sau ca „un individ jovial“ ș.a.m.d. 
Toate aceste tipizări influențează pe parcurs interacțiunea mea cu el, 
de exemplu, când îi propun să facem un tural orașului, noaptea, îna- 
inte de a încerca să-i vând un produs. Interacțiunea noastră față în 

față va fi modelată prin aceste tipizări atâta vreme cât ele nu devin 
problematice prin interferența cu el. Astfel, el poate arăta că, deși 
este „bărbat“, „european“ și „client“, este de asemenea un moralist 
convins și că ceea ce părea la început a fi jovialitate este de fapt expre- 
sia disprețului față de americani, în general, și, mai ales, față de 
comercianții americani. În această situaţie, desigur că schema mea 
tipizantă va trebui schimbată și seara proiectată ar trebui reprogra- 
mată în concordanță cu această modificare. Dacă nu sunt astfel alte- 
rate, tipizările vor rămâne valabile până la obținerea unor date noi și 
vor determina acțiunile mele în situația dată. 

Schemele tipizante implicate în situații față în față sunt, desigur, 
reciproce. Celălalt, de asemenea, mă percepe într-o manieră tipi- 
zantă -— ca fiind „bărbat“, „american“, „comerciant“, „un băiat sim- 
patic“. Tipizările lui sunt la fel de susceptibile la interferența mea ca 
și ale mele la interferența lui. Cu alte cuvinte, cele două scheme tipi- 
zante intră într-o „negociere“ continuă în situația față în faţă. În viața 
cotidiană, o astfel de „negociere“ este susceptibilă de a fi prearanjată 
într-un mod tipic — cum se întâmplă în procesul tipic de „târguială“ 
dintre vânzător și cumpărător. Prin urmare, de cele mai multe ori con- 
tactele mele cu alții în viața cotidiană sunt tipice în dublu sens - îl 
văd pe celălalt ca pe un tip și interacționez cu el într-o situație care 
este ea însăși tipică. 

Tipizările interacțiunii sociale devin din ce în ce mai anonime pe 
măsură ce se îndepărtează de situația faţă în față. Orice tipizare are, 
desigur, un caracter anonim la început. Dacăîl etichetez pe prietenul 
meu Henry ca fiind un membru al categoriei X (ca fiind englez, de 
exemplu), interpretez, ipso facto, cel puțin anumite aspecte ale com- 
portării sale ca fiind rezultatul acestei tipizări - de exemplu, gustu- 
rile sale culinare sunt tipice englezilor, ca și manierele sale sau unele 
reacții emoționale etc. Asta înseamnă că aceste caracteristici și acți- 
uni ale prietenului meu Henry aparțin oricui face parte din categoria 
englezilor, adică percep aceste aspecte ale ființei sale în termeni 

anonimi. Cu toate acestea, atât timp cât prietenul meu Henry este 
accesibil în plenitudinea expresivității sale într-o situație faţă în faţă, 
el va altera imaginea mea tipizată despre englezul anonim și se va 
manifesta ca un individ unic și deci atipic - adică întocmai ca priete- 
nul meu Henry. Anonimitatea tipului este, în mod evident, mai puțin 
susceptibilă la acest gen de individualizare atunci când interacțiunea 
față în față ține de trecut (prietenul meu Henry, englezul, fostul meu 
coleg de la universitate), când este de natură superficială și trecă- 
toare (englezul pe care l-am întâlnit în tren) sau când nu a avut nicio- 
dată loc (concurenții mei de afaceri din Anglia). 

Un aspect important al experienței altora în viața cotidiană este 
prin urmare caracterul direct sau indirect al acestei experiențe, în 
orice moment este posibil să fac o distincție între partenerii cu care 
interacționez în situații față în faţă și alți indivizi, care sunt doar con- 
temporanii mei, cei despre care îmi aduc aminte într-o măsură mai 
mare sau mai mică sau cei despre care știu doar din auzite. În situații 
față în față dispun de probe directe asupra individului, a acțiunilor 
sau trăsăturilor sale etc. Acest lucru nu se întâmplă în cazul contem- 
poranilor — despre aceștia am doar cunoștințe vagi, mai mult sau mai 
puţin sigure. Mai mult, de indivizii din jurul meu trebuie să țin seama 
în situații faţă în faţă, pe când spre cei care-mi sunt numai contem- 
porani pot cel mult să-mi îndrept gândul, deși nu sunt obligat să o 
fac. Anonimitatea crește pe măsură ce trec de la prima categorie la 
cealaltă, deoarece caracterul anonim al tipizărilor prin care percep 
indivizii în situații faţă în față este în permanență „completat“ de plu- 
ralitatea simptomelor „vii“ referitoare la o ființă umană concretă. 

Asta nu este, desigur, totul. Există deosebiri evidente în ceea ce 
privește experiența mea despre cei care-mi sunt doar contemporani. 
Cu unii dintre ei am avut deseori experiența unor situații față în față 
și mă aștept să-i reîntâlnesc din nou (ca pe prietenul meu Henry); 
pe alții mi-i amintesc ca ființe umane concrete dintr-o întâlnire ante- 
rioară (blonda pe lângă care am trecut pe stradă), dar întâlnirea a 

fost scurtă și, foarte probabil, nu se va repeta. Despre mulți alții știu 
că sunt ființe umane, dar îi pot percepe doar prin mijlocirea unor tipi- 
zări anonime mai mult sau mai puțin corelate (concurenții mei brita- 
nici, Regina Angliei). În această ultimă categorie pot face iar o distincție 
între parteneri pe care i-aș putea întâlni în situații față în față (concu- 
renții britanici) și parteneri potențiali, dar improbabili (Regina Angliei). 

Gradul de anonimitate care caracterizează experiența mea cu cei- 
lalți în viața cotidiană depinde însă de încă un factor. Pe vânzătorul 
de ziare din colțul străzii îl întâlnesc la fel de des ca și pe soția mea. El 
este însă mai puțin important pentru mine și nu sunt în relații strânse 
cu el. El poate rămâne relativ anonim pentru mine. Gradul de interes 
și gradul de intimitate se pot combina, crescând sau micșorând anoni- 
mitatea experienței. Ele o pot de asemenea influența independent 
unul de celălalt. Pot fi în termeni destul de apropiați cu mulți membri 
ai unui club de tenis și în termeni foarte formali cu șeful meu. Cu 
toate acestea, cei dintâi, deși nu sunt complet anonimi, pot fi puși 
laolaltă sub eticheta „gașca de Ia club“, în timp ce ultimul iese în evi- 
denţă ca un individ unic. Și, în sfârșit, anonimitatea poate deveni 
aproape completă în cazul unor tipizări care nu vor deveni vreodată 
individualizate — cum ar fi „cititorul tipic al ziarului Times“ din Londra. 
„Sfera“ tipizării — și deci a anonimităţii sale — poate fi extinsă, în ultimă 
instanță, până la a vorbi de „opinia publică britanică“. 

Realitatea socială a vieții cotidiene este deci percepută printr-un 
continuum de tipizări, care devin cu timpul anonime, pe măsură ce 
sunt mai îndepărtate de „aici și acum'“-ul situației faţă în față. La un 
pol al acestui continuum se află acei „alţii“ cu care eu interacționez 
frecvent și intens în situații față în față - „cercul meu interior“, cum 
ar putea fi numit. La celălalt pol se află abstracții anonime, care prin 
natura lor nu sunt accesibile în interacțiuni faţă în faţă. Structura 
socială este suma acestor tipizări și a tiparelor recurente de interac- 
țiune stabilite cu ajutorul acestora. Ca atare, structura socială consti- 
tuie un element esenţial al realității cotidiene. 

Ar mai trebui menționat aici încă un aspect, deși nu-l vom putea 
dezvolta. Relaţiile mele cu alții nu sunt mărginite la prieteni, rude, 
asociați sau simpli contemporani. Trebuie să intru în relație și cu 
predecesorii sau succesorii mei, cu toți cei care m-au precedat sau 
mă vor urma în istoria lungă a societății mele. Cu excepția celor care 
mi-au fost asociaţi în trecut (prietenul meu Henry, decedat), la alți 
predecesori mă refer prin tipizări anonime - „stră-străbunicii mei imi- 
granți“ sau, chiar mai mult, „Părinții Fondatori“ ai Statelor Unite. Suc- 
cesorii mei, din motive lesne de înțeles, sunt tipizați într-un mod de 
asemenea anonim - „copiii copiilor mei“ sau „generaţiile viitoare“. 
Aceste tipizări sunt proiecții absolut găunoase, complet lipsite de 
conținut individualizat, în timp ce tipizările predecesorilor au un oare- 
care conținut, chiar dacă excesiv de mitic. Caracterul anonim al celor 
două feluri de tipizări nu împiedică totuși pătrunderea lor ca elemente 
în realitatea vieţii cotidiene, uneori chiar într-un mod foarte imperativ. 
La urma urmei, îmi pot sacrifica viața din devotament pentru Părinții 
Fondatori, dar, la fel de bine, și pentru generațiile următoare. 


3. Limbajul și cunoașterea în viața cotidiană 


Expresivitatea umană este capabilă de obiectivare, adică să se 
manifeste prin produse ale activității umane care devin apoi accesi- 
bile atât producătorilor lor, cât și altor semeni, ca elemente ale unei 
lumi comune. Astfel de obiectivări servesc ca indicii mai mult sau 
mai puțin durabile ale proceselor subiective ale producătorilor lor, 
ceea ce le permite să-și extindă disponibilitatea dincolo de situațiile 
faţă în faţă în care semenii pot fi percepuți direct. De exemplu, într- 
o situație faţă în faţă o atitudine subiectivă de mânie este exprimată 
direct printr-o varietate de indicii corporale — mina facială, poziția 
generală a corpului, anumite mișcări ale braţelor sau picioarelor 
ș.a.m.d. Aceste indicii sunt permanent accesibile în situațiile față în 
faţă, ceea ce permite de fapt accesul la subiectivitatea altuia. Ace- 
leași indicii sunt incapabile să supraviețuiască după ce a trecut pre- 
zentul viu al unei situații față în față. Mânia poate fi însă obiectivată 
și prin intermediul unei arme. Să zicem că m-am certat cu cineva, 
care mi-a dat destule semnale evidente ale mâniei sale. În noaptea 
următoare mă trezesc cu un cuțit înfipt în tăblia de deasupra patului. 
Cuţitul ca obiect real, exprimă într-un fel mânia adversarului meu. El 
îmi deschide drumul către subiectivitatea lui, cu toate că atunci când 
l-a aruncat eu dormeam și nu l-am văzut, iar el a fugit după ce a ratat 
ținta. Dacă las cuțitul acolo unde este înfipt, mă pot uita la el în dimi- 
neața următoare și îmi va evoca mânia celui care l-a aruncat. Apoi 
pot veni și alții și, privind cuțitul, pot ajunge la aceleași concluzii. Prin 
urmare, cuțitul înfipt deasupra patului meu a devenit un element 

accesibil obiectiv al realității pe care eu o împărtășesc cu adversarul 
meu și cu alți oameni. Se poate presupune că acest cuţit nu a fost 
anume fabricat cu scopul exclusiv de a fi aruncat în mine. Dar el 
exprimă o intenţie subiectivă de violenţă, fie că aceasta a fost moti- 
vată de mânie sau de considerente utilitare, cum ar fi acela de a omori 
pentru hrană. Arma ca obiect din lumea reală, continuă să fie privită 
ca exprimând o intenţie generală de violentare, ușor de recunoscut 
de către oricine știe ce semnificaţie are o armă. Prin urmare, arma 
este, în egală măsură, un produs uman și o obiectivare a subiecti- 
vității umane. 

Realitatea vieții cotidiene nu este saturată cu obiectivări, ea doar 
devine posibilă datorită lor. Sunt în permanență înconjurat de obiecte 
care „proclamă“ intențiile subiective ale semenilor din jur, cu toate 
că uneori îmi vine greu să fiu sigur în privința a ce anume „proclamă“ 
un anumit obiect, mai ales dacă el este produs de oameni pe care 
nu i-am cunoscut bine sau chiar deloc în situaţii faţă în faţă. Orice 
etnolog sau arheolog poate depune mărturie despre asemenea difi- 
cultăți, dar simplul fapt că el le poate depăși și poate reconstitui doar 
din vestigii intențiile subiective ale unor oameni ale căror societăți 
au dispărut de milenii constituie o dovadă grăitoare a puterii trainice 
a obiectivării omului. 

Un caz special, dar foarte important, de obiectivare este acela al 
semnalizării, adică al producerii de semnale. Un semnal poate fi deo- 
sebit de alte obiectivări prin intenţia sa explicită de a servi ca un 
indicator pentru o anumită semnificație subiectivă. Desigur, orice 
obiectivare este susceptibilă de a fi utilizată ca semnal, deși ea nu a 
fost inițial produsă cu această intenţie. De exemplu, o armă a fost 
probabil inițial produsă pentru vânătoare, dar după aceea (într-un 
ceremonial, să zicem) ea a devenit un semnal pentru agresivitate și 
violență. Există însă unele obiectivări care încă de la început au servit 
explicit ca semnale. De exemplu, în loc să arunce un cuțit spre mine 
(un act care era probabil intenționat să mă ucidă, dar despre care 

se poate presupune de asemenea că era intenționat doar să-mi sem- 
nalizeze această posibilitate), adversarul meu ar fi putut să deseneze 
cu negru un X pe ușa mea, un semn, că în prezent suntem dușmani. 
Un astfel de semnal, care nu are alt scop decât de a indica înțelesul 
subiectiv dat de cel care l-a făcut, este astfel accesibil obiectiv în reali- 
tatea comună pe care el și eu o împărtășim cu alți oameni. Eu îi recu- 
nosc înțelesul, ca și ceilalți oameni, semnul fiind, de fapt, acceesibil 
și producătorului său ca o „rămășiță“ a intenției sale iniţiale. Din cele 
de mai sus este limpede că există o mare fluiditate între utilizările 
instrumentală și semnalizatoare ale unor obiectivări. Cazul special al 
magiei, în care există o foarte interesantă îmbinare a acestor două 
tipuri de utilizări, nu va face obiectul preocupărilor noastre aici. 
Semnalele sunt grupate în câteva sisteme. Există, astfel, sisteme 
de semnale gestuale, de mișcări corporale modelate, de diferite seturi 
de obiecte materiale etc. Semnalele și sistemele de semnale sunt 
obiectivări în sensul că sunt accesibile în mod obiectiv în afara expri- 
mării „aici și acum“ a intențiilor subiective. Această „separabilitate“ 
față de exprimarea imediată a subiectivităţii este de asemenea legată 
de semnalele care necesită prezența mediatoare a corpului. Astfel, 
executarea unui dans care exprimă o intenție agresivă este un lucru 
cu totul diferit de faptul de a urla sau a amenința cu pumnii într-o 
criză de furie. Aceste din urmă acte exprimă subiectivitatea mea „aici 
și acum“, în timp ce primul act poate fi oarecum detașat de această 
subiectivitate - poate că în timpul dansului nu sunt deloc furios sau 
agresiv, dar dansez pentru că sunt plătit să fac asta de către cineva 
care este furios. Cu alte cuvinte, dansul poate fi separat de subiectivi- 
tatea dansatorului într-un mod în care urletul nu poate fi separat de 
cel care urlă. Atât dansul, cât și urletul sunt manifestări ale expresivi- 
tății corporale, dar numai cel dintâi are caracteristicile unui semnal 
obiectiv accesibil. Toate semnalele și sistemele de semnale se carac- 
terizează prin „separabilitate“, dar ele pot fi diferenţiate în funcţie de 
gradul în care pot fi detașate de situațiile faţă în față. Astfel, dansul 

este, în mod evident, mai puțin detașat decât un obiect material care 
semnalizează același înțeles subiectiv. 

Limbajul, care poate fi definit aici ca un sistem de semnale vocale, 
este cel mai important sistem de semnale din societatea umană. El se 
înterneiază pe capacitatea intrinsecă a organismului uman de expre- 
sivitate vocală, dar despre limbaj putem începe să vorbim abia după 
ce expresiile vocale au devenit apte să se desprindă de „aici și acum'-ul 
stărilor subiective. Dacă urlu, mârâi, mormăi sau șuier, nu se constituie 
încă într-un limbaj, deși respectivele expresii vocale pot deveni lingvis- 
tice dacă sunt integrate într-un sistem de semnale obiectiv accesibil. 
Obiectivările obișnuite ale vieții de fiecare zi sunt conservate în princi- 
pal prin semnificare lingvistică. Viaţa de fiecare zi a omului se desfă- 
șoară, mai presus de toate, cu ajutorul și prin intermediul limbajului 
pe care el îl împarte cu cei din jur. Prin urmare, înțelegerea limbajului 
este esențială pentru înțelegerea realității vieții cotidiene. 

Limbajul își are originile în situaţiile față în faţă, dar poate fi cu 
ușurință desprins de ele. Asta nu doar pentru că eu pot țipa în întu- 
neric sau la mare distanţă, pot vorbi la telefon sau prin radio sau pot 
transmite semnificația lingvistică prin scris (acest ultim mod consti- 
tuind de fapt un sistem de semnalizare de ordinul secund). Separarea 
limbajului se realizează într-o măsură mai mare în funcție de capaci- 
tatea sa de a comunica înțelesuri care nu sunt expresii directe ale 
subiectivității „aici și acum“-ului. Limbajul împarte această capacitate 
cu alte sisteme de semnalizare, dar varietatea și complexitatea sa îl 
fac cu mult mai ușor detașabil de situaţia faţă în faţă decât oricare 
altul (de exemplu, un sistem de gesticulație). Pot vorbi despre nenu- 
mărate subiecte care nu sunt prezente într-o situație față în faţă, inclu- 
siv despre subiecte a căror experienţă directă n-am avut-o și nici n-o 
voi avea vreodată. Pe această cale, limbajul este capabil să devină 
depozitarul obiectiv al unor vaste acumulări de semnificații și expe- 
riențe, pe care apoi le poate conserva de-a lungul timpului și le poate 
transmite generațiilor următoare. 

Într-o situaţie față în față limbajul dispune de calitatea inerentă 
de reciprocitate, care îl distinge de orice alt sistem de semnale. Pro- 
ducerea continuă de semnale vocale în conversație poate fi bine sin- 
cronizată cu intenţiile subiective curente ale celor care discută. 
Vorbesc în timp ce gândesc și tot așa face și partenerul meu de 
conversație. Amândoi auzim ce spune celălalt, chiar în momentul în 
care o spunem, ceea ce permite accesul continuu, sincronizat și reci- 
proc la cele două subiectivităţi ale noastre, o apropiere intersubiec- 
tivă în situația faţă în faţă pe care nici un alt sistem de semnalizare 
nu o poate duplica. Mai mult chiar, mă aud pe mine însurni în timp 
ce vorbesc; propriile înțelesuri subiective îmi devin astfel, în mod con- 
tinuu și obiectiv accesibile și, ipso facto, ele devin „mai reale“ pentru 
mine. Un alt fel de a pune această problemă ar putea fi acela al unui 
punct atins mai sus, privind „mai buna mea cunoaștere“ a celuilalt, 
în comparaţie cu ceea ce cunosc despre mine însumi într-o situație 
„faţă în faţă“. Acest fapt aparent paradoxal a fost explicat mai înainte 
prin accesibilitatea masivă, continuă și prereflexivă a ființei celuilalt 
într-o situație față în față, comparativ cu necesitatea reflectării pentru 
disponibilizarea ființei mele. Dar, în acest caz, când îmi obiectivez pro- 
pria ființă prin mijlocirea limbajului, ea îmi devine accesibilă masiv 
și continuu mie însumi și, în mod simultan, îi pot răspunde spontan, 
fără a „întrerupe“ reflecția deliberat. Se poate spune așadar că limba- 
jul face ca subiectivitatea mea să devină „mai reală“ nu numai pentru 
partenerul meu de discuţie, dar și pentru mine însumi. Această capa- 
citate a limbajului de a cristaliza și a stabiliza în folosul meu propria 
subiectivitate este păstrată (chiar cu unele modificări) pe măsură ce 
limbajul este separat de situația „față în față“. Această caracteristică 
foarte importantă a limbajului este bine surprinsă în zicala: „Omul 
trebuie să vorbească despre sine până ajunge să se cunoască“. 

Limbajul s-a născut din viața cotidiană și se raportează în principal 
la aceasta; el se referă mai presus de toate la realitatea pe care eu 
o trăiesc cu conștiința pe deplin trează, dominată de o motivaţie 

pragmatică (adică de semnificații direct legate de acţiuni prezente 
sau viitoare) și pe care eu o împărtășesc cu ceilalți într-un mod firesc, 
de la sine înțeles. Cu toate că limbajul poate fi folosit și pentru refe- 
rirea la alte realități, care vor fi discutate în continuare, chiar și în 
acest caz el își păstrează temeiurile în realitatea obișnuită a vieții coti- 
diene. Ca sistem de semnalizare, limbajul are calitatea obiectivității. 
Întâlnesc limbajul ca facticitate exterioară mie și totuși el exercită un 
efect coercitiv asupra mea. Limbajul mă obligă să intru în anumite 
tipare. Nu pot recurge la sintaxa germană atâta vreme cât vorbesc 
engleza; nu pot folosi cuvinte inventate de băiatul meu de trei ani 
dacă vreau să comunic în afara familiei mele; trebuie să țin seama 
de standardele actuale ale vorbirii corecte în diferite ocazii, chiar 
dacă le-aș prefera pe ale mele, „nepotrivite“. Limbajul mă înzestrează 
cu o posibilitate de-a gata pentru obiectivarea continuă a experienței 
mele în curs de desfășurare. Altfel spus, limbajul are o flexibilitate 
comunicativă atât de vastă, încât îmi permite să obiectivez o mare 
varietate de experiențe întâlnite în cursul vieții. Limbajul tipizează de 
asemenea experiențele, ceea ce-mi permite să le includ în categorii 
largi, care au înțeles nu numai pentru mine, ci și pentru cei din jur. 
Pe măsură ce tipizează, limbajul și anonimizează experiențele, deoa- 
rece o experienţă tipizată poate, în principiu, să fie repetată de oricine 
intră în categoria respectivă. De exemplu, m-am certat cu soacra 
mea. Această experiență concretă și subiectiv unică este tipizată ling- 
vistic în categoria „necaz cu soacra“. Sub această formulare, ea are 
sens pentru mine, pentru alții și, probabil, pentru soacra mea. Aceeași 
tipizare atrage însă după sine și anonimitatea. Nu numai eu, dar și 
oricine altcineva (mai exact, oricine din categoria „ginere“) poate avea 
„necazuri cu soacra“. Pe această cale, experiențele mele biografice 
sunt grupate continuu în categorii generale de înțelesuri care sunt 
reale atât obiectiv, cât și subiectiv. 

Datorită capacității sale de a transcende „aici și acum“-ul, limba- 
jul leagă între ele diferite zone din realitatea cotidiană și le integrează 

într-un întreg cu sens. Aceste transcenderi au dimensiuni spațiale, 
temporale și sociale. Prin limbaj pot depăși fisura dintre zona mea 
de manifestare și a altuia, îmi pot sincroniza propria succesiune tem- 
porală biografică cu a altuia și pot conversa cu acesta despre indivizi 
sau colectivități cu care nu ne aflăm în prezent într-o interacțiune față 
în față. Ca rezultat al acestor acte de transcendere, limbajul este 
capabil să „facă prezente“ o varietate de obiecte care sunt „aici și 
acum“ absente spațial, temporal și social. Prin aceasta, o vastă canti- 
tate de experiențe și semnificații pot fi obiectivate „aici și acum“. Mai 
simplu spus, o întreagă lume poate fi actualizată prin limbaj, în orice 
moment. Această putere de transcendere și de integrare a limbajului 
se păstrează și atunci când nu conversez în mod real cu altul. Prin 
obiectivare lingvistică, o întreagă lume îmi poate fi înfățișată în orice 
moment, chiar și atunci când „vorbesc cu mine însumi“ în timp ce 
gândesc de unul singur. În ceea ce priveşte relaţiile sociale, limbajul 
îi „face prezenți“ pentru mine nu numai pe cei care sunt fizic absenţi 
în acel moment, ci și pe cei dintr-un trecut amintit sau reconstruit, 
ca și pe cei proiectați ca figuri imaginare în viitor. Toate aceste „pre- 
zențe“ pot fi pline de înțeles, desigur, în realitatea vieții cotidiene 
aflată în curs de desfășurare. 

Mai mult, limbajul este capabil să transceandă cu totul realitatea 
vieții cotidiene. El se poate raporta la experienţe care aparțin unor 
zone personale de semnificație și poate cuprinde mai multe sfere 
discrete ale realității. De exemplu, eu pot interpreta „înțelesul“ unui 
vis integrându-l lingvistic în ordinea vieții zilnice. O astfel de integrare 
transpune realitatea discretă a visului în realitatea vieții cotidiene, 
transformând-o într-o enclavă a acesteia din urmă. Visul devine acum 
semnificativ în funcţie de realitatea cotidiană, și nu prin realitatea lui 
separată. Enclavele produse printr-o astfel de translare aparțin, într- 
un anumit sens, ambelor sfere ale realităţii. Ele sunt „localizate“ într- 
o realitate, dar „se referă“ la cealaltă. 

Orice temă semnificativă care acoperă în acest fel mai multe 
sfere ale realității poate fi definită ca un simbol, iar modalitatea ling- 
vistică prin care se realizează o astfel de transcendere poate fi numită 
limbaj simbolic. La nivel simbolic, semnalizarea lingvistică atinge, 
deci, desprinderea maximă de „aici și acum-ul'“ vieții cotidiene și lim- 
bajul se avântă spre regiuni care sunt nu numai de facto, dar și a priori 
inaccesibile experienței zilnice. Limbajul construiește acum enorme 
edificii de reprezentări simbolice, care domină de la mare înălțime 
realitatea vieții cotidiene, ca niște prezențe gigantice dintr-o altă lume. 
Religia, filosofia, arta și știința sunt, istoric vorbind, cele mai impor- 
tante sisteme simbolice de acest fel. A le numi astfel nu înseamnă 
altceva decât că, în pofida desprinderii maxime de experiența zilnică 
pe care construcția acestor sisteme o necesită, ele pot fi și devin, 
într-adevăr, extrem de importante pentru realitatea vieții cotidiene. 
Limbajul este capabil nu numai să construiască simboluri foarte 
abstracte faţă de experienţa zilnică, dar și să „readucă“ aceste sim- 
boluri în viața obișnuită și să le înfăţișeze ca elemente obiectiv reale 
ale cotidianului. În acest fel, simbolismul și limbajul simbolic devin 
constituenți esențiali ai realității vieții și ai perceperii cotidiene, curente 
a acestei realități. Individul trăiește zilnic într-o lume de semnale și 
de simboluri. 

Limbajul clădește domenii sau zone semantice de semnificație, 
delimitate lingvistic. La organizarea acestor domenii semantice contri- 
buie vocabularul, gramatica și sintaxa Astfel, limbajul edifică scheme 
de clasificare pentru a diferenţia obiectele prin „gen“ (care nu are 
nimic de-a face cu sexul, se înțelege) sau prin „număr“; modalități 
de a formula enunțuri despre acțiuni, nu numai despre stări, moda- 
lități de a indica gradul de apropiere, de intimitate socială etc. De 
exemplu, în limbile care fac distincția între vorbirea personală și cea 
formală cu ajutorul prenumelor (ca tu și vous în franceză, sau du și Sie 
în germană), această distincție marchează coordonatele unui dome- 
niu semantic care ar putea fi numit „zonă de intimitate“. Aceasta este 

o lume a tutoierment-ului sau a Bruderschaft-ului (A „tutuirii“ în limba 
română, n.tr.), care cuprinde o bogată colecţie de înțelesuri perma- 
nent accesibile pentru ordonarea experienței mele sociale. Un ase- 
menea domeniu semantic există, firește, și pentru vorbitorul de limbă 
engleză, deși acesta este și mai mult delimitat lingvistic. Sau, pentru 
a da un alt exemplu, suma obiectivărilor lingvistice care ţin de profe- 
sia mea constituie un alt domeniu semantic, care ordonează cu sens 
toate evenimentele de rutină care au loc în activitatea mea zilnică. 
În domeniile semantice astfel construite este posibil să obiectivăm, 
să conservăm și să acumulăm nu numai experiența biografică, dar și 
pe cea istorică. Acumularea, desigur, este selectivă, domeniile seman- 
tice determinând ce anume va fi reținut și ce va fi „uitat“ din experi- 
ența totală a individului și a societăţii. Datorită acestei acumulări se 
constituie o rezervă, un stoc social de cunoștințe, care sunt transmise 
din generație în generație și devin accesibile individului în viața de 
zi cu zi. În lumea obișnuită a vieții cotidiene, eu trăiesc având la înde- 
mână corpusuri de cunoștințe specifice. Mai mult chiar, știu că și alții 
împărtășesc cu mine cel puțin o parte din aceste cunoștințe și ei știu 
că eu știu acest lucru. Interacțiunea mea cu ceilalți în viața cotidiană 
este, prin urmare, în mod constant influențată de participarea noastră 
comună la acest stoc de cunoștințe accesibile social. 

Stocul social de cunoștințe include cunoașterea propriei situații, 
precum și a limitelor sale. De exemplu, știu că sunt sărac și că, în 
consecință, nu pot spera să locuiesc într-un cartier select. Această 
cunoaștere este desigur comună atât celor care sunt săraci, cât și 
celor aflați într-o situație mai privilegiată. Participarea la stocul social 
de cunoștințe permite deci „plasarea“ indivizilor în societate și „trata- 
rea“ lor în mod adecvat. Acest lucru nu este posibil pentru cineva 
care nu ia parte la această cunoaștere, de exemplu un străin, care 
poate să nu-și dea seama că sunt sărac, poate pentru că criteriile de 
sărăcie sunt diferite în societatea lui — cum pot susține că sunt sărac 
când port pantofi și nu par deloc flămând? 

Deoarece viaţa cotidiană este dominată de o motivație pragma- 
tică, cunoașterea-,rețetă“ — cunoașterea limitată la competența prac- 
tică în acţiuni de rutină - ocupă un loc proeminent în stocul social de 
cunoștințe. De exemplu, folosesc zilnic telefonul în anumite scopuri 
practice personale. Știu cum să fac acest lucru. Știu, de asemenea, și 
ce să fac dacă telefonul meu este deranjat — ceea ce nu înseamnă că 
știu cum să-l repar, dar știu cui să mă adresez pentru asta. Cunoaș- 
terea mea cuprinde și informații mai ample despre sistemul comuni- 
cării prin telefon. Știu, de exemplu, că unii oameni au numere 
secrete, că în anumite împrejurări pot stabili o legătură simultană, la 
mare distanţă, cu doi parteneri, că trebuie să țin seama de diferența 
dintre fusele orare dacă vreau să vorbesc cu cineva din Hong Kong 
etc. Toată această „știință“ telefonică este cunoaștere-,rețetă“, deoa- 
rece nu se referă decât la ceea ce trebuie să știu pentru scopurile 
mele practice imediate și, posibil, viitoare. Nu mă interesează de ce 
telefonul funcționează așa cum funcționează, nu mă interesează 
corpusul enorm de cunoștințe științifice și tehnice care au condus 
la inventarea și perfecționarea lui și nici acele utilizări ale telefonului 
care nu au legătură cu scopurile mele, să zicem combinarea sa cu 
radioul pe unde ultrascurte pentru comunicare maritimă. În mod ase- 
mănător, posed o cunoaștere-,rețetă“ despre cum funcţionează rela- 
țiile interumane. De exemplu, știu ce trebuie să fac pentru a completa 
o cerere de pașaport. Tot ce mă interesează este obținerea pașapor- 
tului după o anumită perioadă de așteptare. Nu cunosc și nici nu mă 
interesează procedura urmată în birourile poliției, cine hotărăște și 
prin câte etape trece cererea, ce ștampile se pun pe pașaport și cine 
le pune. Nu întreprind un studiu asupra modului în care lucrează 
birocrația guvernamentală — tot ceea ce doresc este să plec în vacanță 
în străinătate la o anumită dată. Interesul pentru funcționarea internă 
a organismelor care emit pașapoarte mi se poate deștepta doar dacă 
nu capăt pașaportul la data necesară. În acest caz, tot așa cum chem 
depanatorul dacă telefonul mi se defectează, recurg la un expert în 

eliberarea pașapoartelor, un avocat, să zicem, sau la deputatul care 
mă reprezintă în Congres sau la Uniunea Americană pentru Liber- 
tățile Civice. Mutatis mutandis, o mare parte a stocului social de 
cunoștințe constă din cunoștințe-„rețetă“, menite să rezolve proble- 
mele de rutină. De regulă, atâta vreme cât problemele pot fi stăpânite 
și rezolvate pe această cale, prea puțin mă interesează ce se petrece 
dincolo de această cunoaștere pragmatică. 

Stocul social de cunoștințe diferenţiază realitatea după gradul său 
de familiaritate. Ele oferă informații complexe și detaliate cu privire 
la acele domenii ale vieții cotidiene cu care am de-a face cel mai frec- 
vent. Despre sectoarele mai îndepărtate ele îmi oferă însă informații 
cu mult mai generale și mai imprecise. Ca urmare, cunoașterea despre 
propria ocupație și despre lumea acesteia este foarte bogată și speci- 
fică, în timp ce cunoștințele mele despre lumea ocupațională a altora 
sunt foarte sumare. Stocul social de cunoaștere mă mai înarmează 
și cu schemele tipizante necesare activităților principale ale vieții coti- 
diene, nu numai cu tipizările celorlalți, discutate mai înainte, ci și cu 
tipizări ale tuturor evenimentelor și experiențelor, atât sociale, cât și 
naturale. Astfel, eu trăiesc într-o lume de rude, colegi de muncă și 
funcționari publici care pot fi recunoscuți. În această lume, trec prin 
experiența unor reuniri familiale, întruniri profesionale sau întâlniri 
cu poliția rutieră. „Fundalul“ acestor evenimente este de asemenea 
tipizat în stocul meu de cunoaștere. Lumea mea este structurată cu 
deprinderi aplicabile pe vreme bună sau pe vreme proastă, într-un 
anotimp cu epidemie de gripă sau în cazul în care-mi intră ceva în 
ochi. „Știu ce să fac“ cu privire la toți acești ceilalți și la toate eveni- 
mentele care se ivesc în viața mea zilnică. Prezentându-mi-se ca un 
tot integrat, stocul social de cunoștințe mă înzestrează, de asemenea, 
cu mijloacele de a integra în el elemente ale propriei cunoașteri. Cu 
alte cuvinte, „ceea ce știe toată lumea“ își are logica sa, și aceeași 
logică poate fi aplicată și pentru ordonarea diferitelor lucruri pe care 

eu le știu. De exemplu, știu că prietenul meu Henry este englez și că 
este punctual. Deoarece „toată lumea știe“ că punctualitatea este o 
trăsătură englezească, acum pot integra aceste două elemente ale 
cunoașterii mele despre Henry într-o categorie care capătă sens prin 
prisma stocului social de cunoaștere. 

Valabilitatea cunoștințelor mele despre viața cotidiană este dată 
de la sine, pentru mine și pentru ceilalți, până la apariția unor noi 
fapte, adică până când se ivește o problemă care nu poate fi solu- 
ționată în termenii cunoscuţi. Atâta vreme cât cunoașterea mea func- 
ționează satisfăcător, sunt în general pregătit să-mi suspend îndoielile 
asupra ei. În anumite situații desprinse din realitatea cotidiană - spu- 
nând un banc, la teatru sau în biserică, când mă angajez într-o specu- 
lație filosofică - s-ar putea să mă îndoiesc de anumite elemente ale 
ei. De exemplu, ca om de afaceri știu că lipsa de politețe faţă de par- 
teneri costă scump. Pot râde la o glumă nu prea îndrăzneață, pot fi 
mișcat de performanța unui actor sau de predica unui preot care 
preamărește virtutea și pot ceda, filosofic, într-o dezbatere în care se 
susține că toate relaţiile sociale sunt guvernate de Regula de Aur. 
După ce am râs, am fost mișcat și am filosofat, mă reîntorc în lumea 
„serioasă“ a oamenilor de afaceri, recunosc din nou logica precep- 
telor sale și acționez corespunzător. Propriile precepte devin pentru 
mine problematice „în cel mai înalt grad“ doar atunci când nu reu- 
șesc să „transmită mesajul“ spre lumea pentru care le consideram 
aplicabile. 

Cu toate că stocul social de cunoaștere înfățișează lumea coti- 
diană într-un mod integrat, diferențiat conform unor zone de familia- 
ritate și de îndepărtare, el lasă în întuneric totalitatea acestei lumi. 
Altfel spus, realitateavieţii cotidiene apare întotdeauna ca o zonă de 
luciditate în spatele căreia se află un fundalîntunecat. În timp ce unele 
zone ale realității sunt iluminate, altele sunt umbrite. Nu pot ști tot 
ce trebuie știut despre această realitate. Chiar dacă, de exemplu, sunt 

un fel de despot în familia mea și știu acest lucru, nu cunosc toți fac- 
torii care contribuie la succesul permanent al despotismului meu. 
Știu că ordinele îmi sunt întotdeauna respectate, dar nu pot fi sigur 
de toate etapele și de toate motivele care se interpun între emiterea 
și executarea lor. Apar mereu fapte ce se petrec „în spatele meu“. 
Acest lucru este a fortiori adevărat atunci când intervin relaţii sociale 
mai complexe decât cele familiale — și explică, întâmplător, de ce des- 
poții sunt mereu nervoși. Cunoașterea mea despre viața cotidiană are 
calitatea unui instrument care deschide un drum printr-o pădure și, 
pe măsură ce face acest lucru, proiectează un con îngust de lumină 
asupra a ceea ce urmează imediat sau în jur; de fiecare parte a dru- 
mului e întuneric. Această imagine este mult mai sugestivă, desigur, 
pentru realitățile multiple în care viața cotidiană transcende continuu. 
Această afirmaţie ar putea fi parafrazată poetic, chiar dacă nu exhaus- 
tiv, spunând că realitatea vieții cotidiene este întunecată de penum- 
brele viselor noastre. 

Cunoașterea pe care o am despre viaţa cotidiană este structurată 
în funcţie de elementele ei relevante sale. Unele dintre acestea sunt 
determinate de interesele mele pragmatice imediate, altele de situa- 
ţia mea generală în societate. Pentru mine este irelevant cum proce- 
dează soția mea cândiîmi gătește gulașul favorit, atâta vreme cât acesta 
iese așa cum îmi place. Este irelevant pentru mine dacă acţiunile 
unei companii scad câtă vreme eu nu sunt acționar acolo; sau dacă 
printre catolici se înregistrează o tendință de înnoire doctrinară dacă 
eu sunt ateu; sau dacă este posibil acum să zbori fără oprire în Africa, 
dacă eu nu doresc să mă duc acolo. Totuși structurile mele de rele- 
vanţă se intersectează cu ale altora în multe privințe, în funcţie de 
lucrurile „interesante“ pe care le comunicămunul celuilalt. Un element 
important al cunoașterii pe care o am despre viața cotidiană este 
cunoașterea structurii de relevanţă a altora. Astfel, eu știu „foarte bine“ 
că nu trebuie să-i povestesc doctorului problemele mele legate de 

investiții, avocatului despre durerile mele ulceroase sau contabilului 
faptul că sunt în căutarea adevărului religios. Structurile de relevanță 
fundamentale pentru viața cotidiană îmi sunt oferite de-a gata de 
stocul social de cunoștințe. Știu că „vorbăria femeilor“ este irelevantă 
pentru mine ca bărbat, că „speculaţiile deșarte“ sunt irelevante pentru 
mine ca om de acţiune etc. În sfârșit, stocul social de cunoștințe ca 
întreg are propria structură de relevanță. Astfel, este irelevant să 
studiezi mișcarea stelelor pentru a prezice cursul acțiunilor pe piață 
în funcție de stocul de cunoaștere obiectivat de societatea ameri- 
cană, dar este relevant să fii atent la scăpările cuiva pentru a afla câte 
ceva despre viața sa sexuală etc. Și invers, în alte societăţi astrologia 
poate fi foarte relevantă pentru economie, analiza vorbirii destul de 
irelevantă pentru viața erotică etc. 

Mai trebuie menţionată aici o singură observaţie finală, aceea pri- 
vind distribuţia socială a cunoașterii. În viața cotidiană, cunoașterea 
este distribuită social, posedată în grade diferite de diferiți indivizi și 
de tipuri de indivizi. Nu-mi împart cunoașterea în mod egal cu cei 
din jur și, de asemenea, pot exista anumite cunoștințe pe care nu le 
împart cu nimeni. Îmi împărtășesc cunoștințele profesionale colegilor 
de muncă, dar nu și familiei mele, și pot să nu destăinui niciodată 
cuiva dintre cunoștințele mele despre cum se trișează la jocul de 
cărți. Distribuirea socială a cunoașterii privind anumite elemente ale 
realității vieții cotidiene poate deveni foarte complexă și chiar de 
neînțeles pentru cineva din afară. Nu numai că nu am cunoștințele 
care m-ar putea vindeca, probabil, de o suferință fizică, dar îmi lipsesc 
chiar și cunoștințele pe care nenumărații specialiști în medicină 
pretind că le au pentru lecuirea bolii de care sufăr. În asemenea 
cazuri, apelez nu numai la sfatul unor experţi, dar, în prealabil, și la 
cel al unor experți în probleme de experţi. Distribuirea socială a 
cunoașterii începe deci cu simplul fapt că eu nu știu tot ceea ce știu 
cei din jur și invers, și culminează cu sisteme extrem de complexe 

și de esoterice de expertiză. Cunoașterea modului în care este distri- 
buit stocul de cunoștințe accesibil social este, chiar dacă numai în 
linii mari, un element important al aceluiași stoc de cunoaștere. În 
viața zilnică știu, cel puțin la modul superficial, ce trebuie să ascund 
și față de cine, cui trebuie să mă adresez pentru informaţii despre 
ceea ce nu știu și, în general, ce tipuri de indivizi ar putea să posede 
astfel de cunoștințe. 


II 
Societatea ca realitate obiectivă 


1. Instituționalizarea 


a. Organismul și activitatea 


Omul ocupă o poziţie specială în regnul animal.! Spre deosebire 
de alte mamifere superioare, el nu dispune de un ambient specific 
speciei? și nici de un mediu structurat prin propria organizare instinc- 
tuală. Nu există ceva care să poată fi numită „o lume a omului“, în 
sensul în care vorbim de o lume a câinilor sau o lume a cailor. Chiar 
dacă au anumite capacități de învățare și de acumulare, câinele ca 
individ sau calul ca individ se află într-o relaționare în mare măsură 
stabilă cu mediul, pe care îl împărtășesc cu toți ceilalți membri ai spe- 
ciei respective. O implicaţie evidentă a acestui fapt este că, în compa- 
rație cu omul, câinii și caii sunt distribuiți cu mult mai restrictiv într-o 
anumită arie geografică specifică lor. Specificitatea mediului acestor 


! Despre lucrări biologice recente privind poziţia deosebită a omului în 
lumea animală, vezi Jakob von Uexkiill, Bedeutunsslehre, Rowohlt, Hamburg, 
1958; F.J.]. Buytendijk, Mensch und Tier, Rowohlt, Hamburg, 1958; Adolf Port- 
mann, Zoologie und das neue Bild vom Menschen (Hamburg, Rowohlt, 1956). 
Cele mai importante evaluări ale acestor perspective biologice prin prisma 
antropologiei filosofice sunt cele ale lui Helmuth Plessner (Die Stufen des Orga- 
nischen und der Mensch, 1928 și 1965) și Arnold Gehlen (Der Mensch, seine Natur 
und seine Stellung in der Welt, 1940 și 1950). Gehlen a fost acela care a dezvoltat 
mai departe aceste perspective în funcţie de o teorie sociologică a instituțiilor 
(îndeosebi în cartea sa, Urmensch und Spătkultur, 1956). Pentru o introducere 
în această ultimă teorie, vezi Peter L. Berger și Hansfried Kellner, „Arnold Gehlen 
and the Theory of Institutions“, în Social Research, vol. 32 (1965), nr. 1, p. 110. 

2 Expresia „mediu propriu al speciei“ este preluată de la Von Uexkiill. 

animale înseamnă însă cu mult mai mult decât o simplă delimitare 
geografică. Ea se referă și la caracterul biologic stabil al relației lor 
cu mediul, chiar dacă se are în vedere variabilitatea geografică. În 
acest sens, toate animalele neumane, ca specii și ca indivizi, trăiesc 
în lumi închise, ale căror structuri sunt predeterminate de alcătuirea 
biologică a multor specii animale. Comparativ, relația omului cu 
mediul său se caracterizează prin deschiderea spre lume.* Nu numai 
că el a reușit să se stabilească pe cea mai mare parte a suprafeței 
planetei, dar relația sa cu mediul înconjurător este doar imperfect 
structurată după constituţia sa biologică. Aceasta din urmă, desigur, 
îi permite să se angajeze în felurite activităţi, însă faptul că el a conti- 
nuat să ducă o existență nomadă într-un loc și s-a îndreptat spre 
agricultură în altul nu poate fi explicat pe baza unor procese pur bio- 
logice. Asta nu înseamnă, desigur, că în relaţiile omului cu mediul nu 
există limitări determinate biologic; alcătuirea sa senzorială și moto- 
rie specifică impune limitări evidente în ce privește spectrul său de 
posibilități. Specificitatea constituţiei biologice a omului ține mai 
curând de componenta sa instinctuală. 

Organizarea instinctuală a omului poate fi caracterizată ca sub- 
dezvoltată comparativ cu a celorlalte mamifere superioare. Omul 
dispune de forță, desigur, dar ea este extrem de nespecializată și 
nedirecționată. Ceea ce înseamnă că organismul uman este capabil 
să se folosească de constituția dată într-o gamă foarte largă și per- 
manent variabilă de activități. Această particularitate a organismului 
uman își are rădăcinile în dezvoltarea sa ontogenetică.“ Într-adevăr, 
dacă examinăm chestiunea prin prisma dezvoltării biologice, putem 
spune că perioada fetală a organismului uman se extinde aproximativ 


3 Implicaţiile antropologice ale expresiei „deschidere spre lume“ au fost puse 
în evidenţă de Plessner și Gehlen. 

4 Particularitatea organismului uman ca fiind de natură ontogenetică a fost 
revelată îndeosebi prin cercetările lui Portmann. 


Societatea ca realitate obiectivă 73 


un an după naștere.5 O dezvoltare biologică intrauterină, care la ani- 
male este completă încă din corpul mamei, la copilul uman se încheie 
abia după separarea de uter. În această perioadă, copilul se află nu 
numai în lumea exterioară, dar și interacționează cu aceasta prin 
numeroase modalități complexe. 

Organismul uman continuă, prin urmare, să se dezvolte biologic 
după ce a intrat în relație cu mediul său. Cu alte cuvinte, procesul 
de devenire a omului se petrece în interrelație cu mediul. Afirmația 
capătă sens dacă ne gândim că acest mediu este deopotrivă natural 
și uman. Altfel spus, ființa umană aflată în dezvoltare interacționează 
nu numai cu un anumit mediu natural, dar și cu o ordine culturală 
și socială specifică, cu care intră în contact prin intermediul acelor 
indivizi „semnificativi“ care o au în grijă.$ Nu numai că supraviețuirea 
copilului uman depinde de anumite rânduieli sociale, dar chiar și 
direcţia dezvoltării sale biologice este social determinată. Încă din 
momentul nașterii, dezvoltarea fizică a omului, de fapt chiar o mare 
parte a ființei sale biologice este supusă unor permanente interferenţe 
social determinate. 

În ciuda limitelor fiziologice evidente impuse căilor posibile și dife- 
rite de a deveni om în această dublă interrelație ambientală, organis- 
mul uman manifestă o mare maleabilitate în răspunsurile pe care le 
dă forțelor care acționează asupra lui. Acest lucru este deosebit de 
limpede atunci când se observă flexibilitatea constituției biologice a 


5 Opinia că perioada fetală a omului se întinde de-a lungul primului an de 
viaţă a fost sugerată de Portmann, care a denumit acest an „Friihjahr extrauterine“. 

* În privința folosirii termenilor de „alți semnificativi“ și „ceilalți semnificativi“ 
în această lucrare, vezi și referințele II. 6 (p. 150) și III. 18 (p. 159) (n.tr.). 

& Sintagma „alți semnificativi“ a fost preluată de la Mead, Pentru teoria lui 
Mead a ontogenezei sinelui, vezi cartea sa, Mind, Self and Society, University of 
Chicago Press, Chicago, 1934. O culegere utilă a scrierilor lui Mead este Anselm 
Strauss (ed.), George Herbert Mead on Social Psycholosy, University of Chicago 
Press, Chicago, 1964. Pentru o discuţie sugestivă ulterioară, vezi Maurice Natanson, 
The Social Dynamics of George H. Mead, Public Affairs Press, Washington, 1956. 

omului supus unor variate determinări socio-culturale. Etnologic, este 
un loc comun faptul că modurile de a deveni și de a fiom sunt la fel de 
numeroase ca și culturile umane. Umanitatea este socio-cultural varia- 
bilă. Cu alte cuvinte, nu există natură umană în sensul de substrat bio- 
logic fixat care să determine variabilitatea formațiunilor socio-culturale. 
Natură umană există doar în sensul unor constante antropologice (de 
exemplu, deschiderea către lume și maleabilitatea structurii instinc- 
tuale) care delimitează și permit constituirea formațiunilor socio-cul- 
turale ale omului. Forma specifică în care este modelată această 
omenie este însă determinată de acele formațiuni și se raportează la 
numeroasele lor variante. Deși putem afirma că omul are o anumită 
natură, mai semnificativ ar fi să spunem că omul își construiește 
propria natură sau, mai simplu, că omul se produce pe sine însuși. 

Maleabilitatea organismului uman și susceptibilitatea sa la o inter- 
ferență social determinată este cel mai bine ilustrată prin dovezile 
etnologice privind sexualitatea.* Deși omul are înclinații sexuale com- 
parabile cu cele ale altor mamifere superioare, sexualitatea umană 
se caracterizează printr-un grad înalt de maleabilitate. Ea nu numai 
ca este relativ independentă de ritmurile temporale, dar este flexibilă 


? Între concepția că omul este o ființă care se autoproduce și concepția că 
el are o „natură umană“ există o dihotomie fundamentală. Aceasta constituie 
o deosebire antropologică decisivă între Marx și orice perspectivă sociologică 
(mai ales una bazată pe psihologia socială meadiană), pe de o parte, și Freud 
și majoritatea perspectivelor psihologice nefreudiene, pe de alta. O clarificare 
a acestei diferențe este foarte importantă pentru ca între domeniile actuale ale 
sociologiei și psihologiei să existe o interacțiune semnificativă. Chiar și în sânul 
teoriei sociologice înseși este posibil să distingem între diferite poziţii în funcție 
de apropierea lor de polii „sociologic“ și „psihologic“. Vilfredo Pareto este poate 
cel care se apropie cel mai mult de polul „psihologic“ în sociologia propriu-zisă. 
Întâmplător, acceptarea sau respingerea ipotezei „naturii umane“ are implicații 
interesante și în funcţie de ideologiile politice, dar acest aspect nu-și avea locul 
în lucrarea de față. 

% În legătură cu această problemă, pot fi citate lucrările lui Bronislaw Mali- 
nowski, Ruth Benedict, Margaret Mead, Clyde Kluckhohn și George Murdock. 

atât cu privire la obiectele către care se orientează, cât și în ceea ce 
privește modalitățile sale de exprimare. Probe etnologice arată că, 
în chestiunea sexuală, omul este capabil de aproape orice. Imagi- 
naţia sexuală a omului poate fi stimulată până la nivelul unei pofte 
febrile, dar este improbabil ca el să invoce vreo imagine care să nu 
corespundă cu ceea ce, într-o altă cultură, constituie o normă stabi- 
lită sau, cel puţin, un caz asemănător, întâmplat deja. Dacă termenul 
de „normalitate“ urmează să se refere la ceea ce este fundamental 
din punct de vedere antropologic sau la ceea ce este universal din 
punct de vedere cultural, atunci nici el, nici antonimul său nu pot fi 
aplicaţi cu înțeles la variatele forme ale sexualităţii umane. În același 
timp, în orice cultură sexualitatea umană este desigur direcționată, 
uneori chiar rigid structurată. Orice cultură are o configurație sexuală 
distinctă, are propriile matrici specializate de conduită sexuală și pro- 
priile supoziții „antropologice“ în domeniul sexual. Relativitatea empi- 
rică a acestor configurații, imensa varietate și bogata lor inventivitate 
arată că ele sunt produsul formațiunilor socio-culturale ale omului, 
și nu al unei naturi umane fixate biologic? 

Perioada în care organismul uman se dezvoltă spre maturitate, în 
interrelație cu ambientul său, coincide și cu perioada în care se for- 
mează sinele omului. Formarea sinelui trebuie, prin urmare, să fie 
înțeleasă prin raportare atât la dezvoltarea sa biologică, cât și la pro- 
cesul social în care ambianța naturală și umană sunt intermediate de 
alte persoane semnificative, de „alţi semnificativi“, pe scurt.! Bazele 
genetice ale sinelui sunt asigurate, evident, încă de la naștere. Dar 
sinele, așa cum va fi el experimentat mai târziu, ca o identitate care, 
subiectiv și obiectiv, poate fi recunoscută, nu este înnăscut. Aceleași 
procese subiective care determină formarea completă a organismului 
produc sinele cu aspectul său particular, relaționat cultural. Caracterul 


% Opinia prezentată despre maleabilitatea sexuală a omului se înrudește cu 
concepția lui Freud despre caracterul inițial neformat al libidoului. 
1 Acest aspect este explicat în teoria lui Mead despre geneza socială a sinelui. 

sinelui ca produs social nu este limitat la configurația particulară pe 
care individul o identifică a fi el însuși (de exemplu, ca fiind „bărbat“, 
în modul specific în care această identitate este definită și formată în 
cadrul culturii respective), ci exprimă înzestrarea psihologică complexă, 
care servește ca o anexă a acelei configurații particulare (de exemplu, 
emoții, atitudini și chiar reacții somatice „bărbătești“). Prin urmare, se 
înțelege de la sine că organismul, și chiar sinele, nu pot fi în mod adec- 
vat înțelese dacă sunt separate de contextul social în care s-au format. 

Dezvoltarea obișnuită a organismului uman și a sinelui uman 
într-un mediu social determinat este legată de relația specific umană 
dintre organism și sine. Această relație este oarecum ciudată.!! Pe 
de o parte, omul este un corp, în același sens în care acest lucru se 
poate spune despre oricare alt organism animal. Pe de alta, omul are 
un corp. Adică omul se percepe pe sine însuși ca o entitate care nu 
este identică cu corpul său, ci, din contra, el poate dispune de acest 
corp. Cu alte cuvinte, percepția omului despre sine plutește întotdea- 
una într-un echilibru între a fi și a avea un corp, un echilibru care 
trebuie mereu stabilit. Această ciudățenie a experienței omului asu- 
pra propriului corp are anumite consecințe pentru analiza activității 
umane, ca exteriorizare a înțelesurilor subiective și comportare în 
mediul material. O înțelegere corectă a oricărui fenomen uman tre- 
buie să ia în considerație ambele aspecte, pentru că ele se înteme- 
iază pe fapte antropologice fundamentale. 

Din cele spuse ar trebui să fie limpede că afirmaţia conform căreia 
omul se produce pe sine însuși nu implică deloc o viziune pro- 
meteică asupra individului solitar.!? Autoproducerea omului este 


"Termenul de „excentricitate“ este preluat de la Plessner. Perspective simi- 
lare pot fi găsite în lucrările mai târzii ale lui Scheler despre antropologia filo- 
sofică, vezi Max Scheler, Die Stellung des Menschen im Kosmos, Nymphenburger 
Verlagshandlung, Munchen, 1947. 

"2 Caracterul social al autoproducerii omului a fost cel mai clar formulat de 
Marx în critica adusă lui Stirner, în The German Ideology. Evoluţia lui Jean-Paul 

întotdeauna, în mod necesar, o întreprindere socială. Oamenii produc 
împreună un mediu uman, în totalitatea structurilor sale socio-cultu- 
rale și psihologice. Nici una dintre aceste structuri nu poate fi înțe- 
leasă ca produs al alcătuirii biologice a omului, care, cum am spus, 
oferă numai limitele exterioare pentru activitatea productivă umană. 
Așa cum omul nu se poate dezvolta ca om în izolare, tot astfel nici 
omul izolat nu poate produce un mediu uman. Ființa umană solitară 
se află la nivelul animal (care, desigur, este comun cu al altor animale). 
În domeniul socialului pătrundem de îndată ce observăm fenomene 
care sunt specific umane. Umanitatea specifică omului și sociabili- 
tatea sa sunt inextricabil întrețesute. Hlorno sapiens este întotdeauna, 
și în egală măsură, și un horno socius.I% 

Organismului omenesc îi lipsesc mijloacele biologice necesare 
pentru a asigura stabilitatea conduitei umane. Dacă existența umană 
ar fi lăsată să se bizuie numai pe resursele sale fizice, ar fi o existență 
haotică. Un astfel de haos este însă empiric inaccesibil, deși teoretic 
poate fi conceput. La nivel empiric, existența umană se desfășoară 
într-un context de ordine, direcție și stabilitate. Se pune atunci între- 
barea; Din ce anume derivă stabilitatea din plan empiric a ordinii 
umane? Se poate răspunde pe două niveluri. Mai întâi, se poate men- 
ționa faptul că o ordine socială dată precede dezvoltarea fizică a orică- 
rui individ. Aceasta înseamnă că deschiderea către lume, deși proprie 
constituției biologice a omului, este întotdeauna condiționată de 


Sartre de la existențialismul său timpuriu la modificarea marxistă de mai târziu, 
adică de la Letre et le neant la Critique de la raison dialectique, constituie exern- 
plul cel mai impresionant din antropologia filosofică contemporană al realizării 
unei viziuni sociologice esențialmente critice. Chiar interesul manifestat de Sartre 
în „medierea“ dintre procesele socio-istorice macroscopice și biografia indivi- 
duală ar fi putut servi în acest caz, ținând seama de psihologia socială a lui Mead. 

'3 Legătura inextricabilă dintre umanitatea omului și socialitatea sa a fost 
cel mai bine formulată de Durkheim, îndeosebi în secțiunea finală din Formes 
€lementaires de la vie religieuse. 

ordinea socială. Se poate spune că deschiderea către lume, biologic 
intrinsecă, a existenței omului este întotdeauna, și chiar trebuie să 
fie, transformată de ordinea socială într-o relativă închidere faţă de 
lume. Cu toate că această retragere nu poate nici pe departe apro- 
xima închiderea din existența animală, chiar și numai datorită faptului 
că este produsă de om și are deci un caracter „artificial“, ea este totuși 
capabilă, în cele mai multe cazuri, să ofere direcţie și stabilitate celor 
mai multe dintre comportamentele umane. Întrebarea poate fi pusă, 
atunci, la un alt nivel. În cel fel se constituie ordinea socială însăși? 

Răspunsul cel mai general la această întrebare este că ordinea 
socială este un produs omenesc sau, mai exact, un proces uman 
continuu. Ea este produsă de om în cursul exteriorizării sale perma- 
nente. Ordinea socială nu este dată biologic și nici nu derivă, în 
manifestările sale empirice, din fapte biologice. Ordinea socială, de 
asemenea, nu mai este nevoie să spunem, nu este oferită de mediul 
natural al omului, cu toate că unele trăsături ale acestuia (de exem- 
plu, structurile sale economice sau tehnologice) pot constitui factori 
în determinarea anumitor trăsături ale unei ordini sociale. Ordinea 
socială nu este parte a „naturii lucrurilor“ și nu poate fi dedusă din 
„legile naturii“.!1 Ordinea socială există doar ca produs al activității 
umane. Nu i se poate atribui nici un alt statut ontologic fără a umbri 
iremediabil manifestările sale empirice. Atât prin geneza sa (ordinea 
socială este rezultatul activității umane din trecut), cât și prin exis- 
tența sa în fiecare moment (ordinea socială există doar dacă și în 
măsura în care activitatea umană continuă să o producă), ea este un 
produs uman. 

Deși produsele sociale ale exteriorizării umane au, spre deosebire 
de contextul lor fizic și ambiental, un caracter sui generis, este important 


14 Insistând asupra faptului că ordinea socială nu se bazează pe nici o „lege 
a naturii“, nu înseamnă neapărat că adoptăm o anumită poziție în privința unei 
concepții metafizice a „legii naturale“. Afirmația noastră se limitează numai la 
acele fapte ale naturii care sunt accesibile empiric. 

să subliniem că exteriorizarea ca atare este antropologic o necesi- 
tate.I* Existența omului ar fi imposibilă într-o sferă închisă de interio- 
rizare pasivă. Fiinţa umană trebuie să se exteriorizeze continuu prin 
activitate. Această necesitate antropologică este înrădăcinată în zes- 
trea biologică a omului.!€ Instabilitatea inerentă a organismului său 
îl obligă pe om să asigure el însuși o ambianţă stabilă pentru activi- 
tatea sa. Omul însuși trebuie să-și specializeze și să-și direcționeze 
eforturile. Aceste fapte biologice servesc ca premise necesare pentru 
producerea ordinii sociale. Cu alte cuvinte, deși nici o formă de organi- 
zare socială reală nu poate fi derivată din date biologice, necesitatea 
ordinii sociale ca atare apare datorită alcătuirii biologice a omului. 

Pentru a înțelege cauzele, altele decât cele determinate de para- 
metrii biologici, ale apariției, păstrării și transmiterii unei ordini sociale, 
trebuie să întreprindem o analiză care să conducă în cele din urmă 
la o teorie a instituționalizării. 


b. Originea instituționalizării 


Orice activitate umană este supusă obișnuinței, deprinderii, habi- 
tudinii. Orice acțiune care se repetă frecvent se încheagă într-un tipar, 
o matrice, care poate fi apoi reprodusă cu economisire de efort și 
care, ipso facto, este percepută de cel care o execută ca fiind acel 
tipar. Obișnuința presupune, de asemenea, că acțiunea respectivă va 
putea fi executată din nou în viitor, în același mod și cu aceeași 
economie de efort. Acest lucru este adevărat atât pentru activitatea 
socială, cât și pentru cea nesocială. Chiar și un individ solitar aflat 


'5 Durkheim a fost acela care a insistat cel mai mult asupra caracterului sui 
generis al ordinii sociale, mai ales în cartea sa, Regles de la methode sociologique. 
Necesitatea antropologică a exteriorizării a fost demonstrată atât de Hegel, cât 
și de Marx. 

15 Fundamentarea biologică a exteriorizării și a relaţiei sale cu apariţia institu- 
țiilor a fost dezvoltată de Gehlen. 

pe o proverbială insulă pustie își formează anumite tipare prin activi- 
tăți obișnuite. Când se trezește dimineaţa și-și reia încercarea de a 
construi o plută din trunchiuri de copaci, el își poate spune: „Din nou 
la treabă!“ pentru a realiza încă o etapă a unei lucrări constând, să 
zicem, din zece etape. Prin urmare, până și omul singur se află în 
compania cel puțin a procedeelor sale de lucru. 

Acţiunile intrate în obișnuință și devenite deprinderi își păstrează 
pentru individ înțelesul lor, deși semnificațiile implicate sunt întipărite 
ca rutină în stocul general de cunoștințe, de la sine înțelese pentru 
el și păstrate la îndemână pentru proiectele sale de viitor.! Obișnu- 
ința are marele avantaj psihologic că restrânge posibilitățile de ale- 
gere. Deși teoretic pot exista o sută de moduri de a construi o plută 
din trunchiuri, obișnuința le reduce la unul singur. Aceasta îl elibe- 
rează pe individ de povara „tuturor acelor diverse decizii“, oferindu-i 
astfel o destindere psihologică bazată pe structura instinctuală nedi- 
recționată a omului. Obișnuința furnizează activităţii direcționarea și 
specializarea care lipsesc din constituția biologică a omului, redu- 
când astfel acumularea tensiunilor care rezultă din eforturile nedirec- 
ționate.S Și, oferind un mediu stabil, în care activitatea umană poate 
să se desfășoare cea mai mare parte a timpului doar cu un minimum 
de deliberări, ea disponibilizează energia pentru decizii care pot deveni 
necesare în diferite alte ocazii. Altfel spus, fundalul activităţii de rutină 
deschide perspective pentru deliberare și inovaţie.!? 

Prin semnificațiile pe care omul le conferă activităţilor sale, obiș- 
nuința face inutilă redefinirea fiecărei situații de fiecare dată, iar și 
iar. În predefiniţiile sale pot fi incluse situații variate. Activitatea care 


1 Sintagma „stoc de cunoștințe“ este preluată de la Schutz. 

18 Gehlen se referă la acest punct prin termenii săi de Triebiiberschuss și de 
Entlastung. 

'9 Gehlen se referă la acest punct prin termenul său de Hintergrundserfiillung. 

% Noţiunea de „definire a unei situații“ a fost propusă de WL. Thomas și 
dezvoltată apoi în lucrările sale ulterioare de sociologie. 

urmează să fie desfășurată în aceste situații poate fi anticipată. Chiar 
și unor conduite alternative li se pot atribui norme standard. 

Aceste procese de habitualizare preced orice instituționalizare, ba 
chiar pot să fie aplicabile și unui ipotetic individ solitar, izolat de orice 
interacțiune socială. Faptul că un asemenea individ solitar a fost 
dinainte înzestrat cu o identitate proprie (așa cum trebuie să presupu- 
nem în cazul constructorului plutei din trunchiuri), că va introduce 
obișnuința în activitatea lui, urmând experiența biografică a unei lumi 
de instituții sociale care au precedat izolarea sa, nu ne va preocupa 
pentru moment. Empiric vorbind, partea cea mai importantă a proce- 
sului de habitualizare din activitatea umană, aceea de dobândire a 
obișnuințelor, coexistă cu instituționalizarea acesteia din urmă. Între- 
barea care apare atunci este: Cum au apărut instituțiile? 

Instituționalizarea apare oricând există o tipizare reciprocă, între 
cei care acționează, a acţiunilor devenite deprinderi. Altfel spus, orice 
astfel de tipizare este o instituție.2! Ceea ce trebuie subliniat aici este 
reciprocitatea dintre tipizările instituționale și tipologia nu numai a 
acțiunilor, ci și a actorilor, a celor care acționează în instituții. Tipiză- 
rile acțiunilor intrate în obișnuință, formând instituţii, devin întotdea- 
una bunuri comune. Ele sunt accesibile tuturor membrilor grupului 
social respectiv, iar instituţia tipizează la rândul ei actorii individuali 
și acţiunile lor individuale. Instituția impune ca acțiunile de tipul X să 
fie îndeplinite de actorii de tipul X. De exemplu, instituția legii pre- 
scrie ca decapitarea cuiva să fie hotărâtă în anumite împrejurări și 
executată într-un anumit mod, de anumiți indivizi (călăi de meserie, 
să spunem, membri ai unor caste impure, fecioare de o anumită 
vârstă sau cei indicaţi de un oracol). 


2 Suntem conștienți de faptul că această noțiune de instituție este mai 
cuprinzătoare decât cea care predomină în sociologia contemporană. Credem 
că o astfel de noțiune mai largă este utilă pentru o analiză cuprinzătoare a proce- 
selor sociale fundamentale. Despre controlul social, vezi Friedrich Tenbruck, 
„Soziale Kontrolle“, în Staatslexikon der Goerres-Gesellschaft (1962), și Heinrich 
Popitz, „Soziale Normen“, în European Journal of Sociology. 

Instituțiile mai implică istoricitatea și controlul. Tipizările reci- 
proce ale acțiunilor se fac în cursul unei istorii comune. Ele nu pot 
fi create instantaneu. Instituţiile au întotdeauna o istorie, al cărei 
produs și sunt. Este imposibil să înţelegi cu adevărat o instituție fără 
înțelegerea procesului istoric prin care ea a apărut. Prin însăși exis- 
tența lor, instituțiile controlează comportarea umană, prin stabilirea 
unor tipare prestabilite de conduită, care o canalizează, de preferință, 
într-o anumită direcție dintre multe altele, teoretic posibile. Este im- 
portant să subliniem aici că acest caracter de control este inerent 
instituționalizării ca atare, anterior sau independent de stabilirea 
oricăror mecanisme specifice de confirmare și de susținere a unei 
instituţii. Aceste mecanisme (al căror ansamblu constituie ceea ce se 
numește în general sistem de control social) există, desigur, în multe 
instituții și în toate conglomeratele de instituții denumite societăți. 
Eficienţa lor în procesul de control are însă un rol secundar, supli- 
mentar. Așa cum vom vedea mai departe, controlul social principal 
este inclus în însăși existența instituției. A spune că un segment al 
activităţii umane a fost instituționalizat înseamnă deja a spune că 
acest segment a fost pus sub controlul social. Mecanisme adiționale 
de control sunt necesare doar în măsura în care procesele de institu- 
ționalizare sunt mai puţin satisfăcătoare. Astfel, de exemplu, legea 
poate să stipuleze că oricine încalcă tabuul incestului va fi executat. 
Această clauză poate fi necesară, deoarece au existat cazuri în care 
unii indivizi au încălcat tabuurile. Este improbabil însă ca această 
prevedere să fie des invocată (în afară de cazul în care, de pildă, insti- 
tuția în care este în vigoare tabuul incestului se află ea însăși într-un 
proces de dezintegrare, un caz special pe care nu este nevoie să-l 
abordăm aici). Prin urmare, nu are sens să afirmăm că sexualitatea 
umană este controlată social prin decapitarea anumitor indivizi. 
Sexualitatea umană este controlată social mai degrabă prin institu- 
ționalizarea sa în chiar cursul devierii respective. Se poate adăuga, 
desigur, că tabuul incestului însuși nu este decât latura negativă a 

unui ansamblu de tipizări, ce definesc în primul rând care compor- 
tare sexuală este incestuoasă și care nu. 

În practică, instituţiile se manifestă mai ales în colectivităţi cu un 
număr foarte mare de oameni. Din punct de vedere teoretic, este totuși 
important să subliniem că procesul de instituționalizare a tipizării 
reciproce poate apărea chiar și dacă doi indivizi au început să inter- 
acționeze de novo. Instituționalizarea este incipientă în orice situație 
socială aflată în derulare. Să presupunem că două persoane aparţi- 
nând unor lumi sociale cu totul diferite încep să interacționeze. 
Numindu-i „persoane“ presupunem că acești doi indivizi au un sine 
format, ceva ce s-ar fi putut întâmpla numai printr-un proces social. 
Excludem, așadar, pentru moment, cazul Adam și Eva sau pe cel 
referitor la doi copii sălbatici care se întâlnesc într-o junglă. Vom 
admite însă că cei doi indivizi vin la locul de întâlnire din lumi sociale 
care, din punct de vedere istoric, au apărut separat una de cealaltă, 
iar interacțiunea are loc într-o situaţie care nu a fost definită instituțio- 
nal pentru nici unul dintre participanți. Ne-am putea imagina, de pildă, 
că este vorba de întâlnirea dintre Omul Vineri și cel care încearcă să 
construiască o plută pe o insulă pustie și că primul este papuaș, iar 
al doilea american. În acest caz, este probabil ca americanul să fi citit 
sau măcar să fi auzit despre întâmplarea lui Robinson Crusoe, ceea 
ce va introduce o doză de predefinire a situației, cel puţin pentru el. 
Ar fi deci mai bine să numim, simplu, cele două persoane A și B. 

Când A și B interacționează, indiferent în ce fel, vor apărea tipizări 
foarte repede. A îl privește pe B muncind. Elîi atribuie lui B anumite 
motive și, văzând că acţiunile acestuia se repetă, tipizează motivele 
ca repetabile. Pe măsură ce B continuă să lucreze, A va fi curând gata 
să-și spună sieși: „la te uită, iar muncește. În același timp, A poate 
presupune că B face același lucru cu privire la el. Încă de la început, 
atât A, cât și B acceptă această reciprocitate a tipizării. Pe durata inter- 
acțiunii dintre ei, aceste tipizări vor fi exprimate prin tipare specifice 
de comportare. Astfel, A și B vor începe să joace roluri unul faţă de 

celălalt. Asta se va întâmpla chiar dacă fiecare continuă să facă lucruri 
diferite. Posibilitatea ca unul să ia rolul celuilalt va apărea numai dacă 
amândoi fac același lucru. Adică A își va însuși mental rolurile repe- 
tate ale lui B și le va adopta ca modele pentru propriile roluri. De 
exemplu, rolul lui B în activitatea culinară nu este numai tipizat ca 
atare de A, ci intră, ca un element constitutiv, în rolul lui A de a găti. 
În acest fel va apărea o colecție de acțiuni reciproc tipizate, intrate 
în obișnuința fiecăruia ca roluri, unele dintre acestea fiind îndeplinite 
separat și altele în comun.? Deși această tipizare reciprocă încă nu 
înseamnă instituționalizare (deoarece, fiind vorba numai de doi indi- 
vizi, nu există posibilitatea unei tipologii a actorilor), este clar că insti- 
tuționalizarea este deja prezentă in nucleo. 

În această etapă, ne putem întreba ce câștigă cei doi indivizi din 
această evoluție. Câștigul cel mai important este că fiecare devine 
capabil să prezică acţiunile celuilalt. Concomitent, interacțiunea celor 
doi devine previzibilă. Acel „EI iar muncește!“ devine acum „Noi tre- 
cem iar la treabă!“ Asta îi eliberează pe amândoi de o doză enormă 
de tensiune. Economisesc timp și efort, nu numai în activitățile exteri- 
oare în care sunt implicați, separat sau împreună, dar și în stările lor 
psihologice. Viaţa lor împreună este acum definită printr-o sferă mai 
largă de deprinderi luate de-a gata. Multe acțiuni pot fi îndeplinite la 
un Nivel mai scăzut al atenției. Nu orice acţiune a unuia este privită 
cu mirare sau considerată ca ameninţare de celălalt. În schimb, o mare 
parte dintre lucrurile care se petrec capătă aspectul de banalitate a 
ceea ce va deveni, pentru amândoi, viața de zi cu zi. Asta înseamnă 
că cei doi indivizi construiesc un fundal, în sensul discutat mai sus, 
care va servi la stabilizarea atât a acțiunilor lor separate, cât și a inter- 
acțiunii lor. Construirea acestui depozit de obișnuințe face posibilă, 


2 Expresia „a-și asuma rolul celuilalt“ este preluată de la Mead. Recurgem 
la paradigma socializării propusă de Mead și o aplicăm la problema mai largă 
a instituţionalizării. Raționamentul nostru combină trăsăturile esențiale ale 
abordărilor lui Mead și Gehler. 

la rândul său, o diviziune a muncii între ei, deschizând calea pentru 
inovaţie, care necesită un nivel mai ridicat de atenție. Această divizi- 
une a muncii și inovațiile vor conduce la noi habitudini, la o lărgire 
continuă a stocului de cunoștințe și deprinderi accesibil ambilor indi- 
vizi. Cu alte cuvinte, se va afla într-un proces de construcție o lume 
socială, conținând rădăcinile unei ordini instituționale în extindere. 

În general, acţiunile repetate o dată sau de mai multe ori tind să 
aducă un anumit grad de obișnuinţă, la fel cum toate acţiunile obser- 
vate de altul implică în mod necesar o anumită tipizare din partea 
acestuia. Cu toate acestea, pentru ca genul de tipizare reciprocă descris 
mai sus să apară trebuie să existe o situație socială în derulare, în 
cadrul căreia participă doi sau mai mulţi indivizi la acțiunile de habi- 
tualizare. Ce acţiuni sunt apte să fie tipizate reciproc în acest mod? 

Răspunsul general este că pot fi tipizate reciproc acele acţiuni care 
sunt relevante atât pentru A, cât și pentru B în situația lor comună. 
Domeniile probabile relevante în acest fel vor varia, desigur, în situații 
diferite. Unele dintre ele vor fi legate de biografiile trecute ale lui A 
și B, altele se pot datora anumitor împrejurări naturale, presociale, 
ale situaţiei. Ceea ce va trebui să intre în obișnuinţă în toate cazurile 
este procesul de comunicare dintre A și B. Munca, sexualitatea și 
teritorialitatea sunt alte domenii de tipizare și deprindere. În aceste 
variate domenii situaţia lui A și B este paradigmatică pentru institu- 
ționalizarea care apare în societăți mai largi. 

Să extindem paradigma, imaginându-ne că A și B au copii. În acest 
moment, situația se schimbă calitativ. Apariția unui al treilea partener 
schimbă caracterul interacțiunii sociale aflate în curs de desfășurare 
între A și B și aceasta se va modifica chiar mai mult pe măsură ce se 
adaugă alți parteneri.2 Lumea instituțională, care existain statu nas- 
cendi în situaţia inițială a lui A și B, este acum transmisă și altora. În 


3 Analiza extinderii făcută de Simmel, de la diadă la triadă, este, în acest 
context, importantă. Raționamentul care urmează combină concepțiile lui 
Simmel și Durkheim despre obiectivitatea realității. 

acest proces instituționalizarea însăși se perfecționează. Deprinderile 
și tipizările asumate în viața comună a lui A și B, formațiuni care până 
în acest punct încă mai aveau calitatea unor concepte ad hoc ale 
celor doi indivizi, devin acum instituţii istorice. O dată cu dobândirea 
istoricității, aceste formaţiuni capătă de asemenea o altă calitate cru- 
cială sau, mai corect spus, perfecționează o calitate care era incipi- 
entă încă din momentul în care A și B au început tipizarea reciprocă 
a conduitei lor: obiectivitatea. Asta înseamnă că instituțiile care s-au 
cristalizat acum (de exemplu, instituția paternității, aşa cum este 
întâlnită de copil) sunt percepute ca existând dincolo de indivizii care 
„se întâmplă“ să le întruchipeze la un moment dat. Cu alte cuvinte, 
instituțiile sunt acum percepute ca având o realitate proprie, o reali- 
tate cu care individul se confruntă așa cum face și cu un fapt extern 
și coercitiv.24 

Atâta vreme cât instituţiile care iau naștere sunt construite și păs- 
trate numai prin interacțiunea dintre A și B, obiectivitatea lor rămâne 
șubredă, ușor modificabilă, aproape jucăușă, chiar dacă ele ating o 
anumită măsură de obiectivitate prin simpla lor formare. Pentru a 
spune acest lucru altfel, stocul de cunoștințe și deprinderi format ca 
rezultat al activității lui A și B rămâne destul de accesibil unei inter- 
venii deliberate a lui A și B. Deși deprinderile, odată stabilite, poartă 
în ele tendința de a se conserva, posibilitatea de a le schimba sau 
chiar de a le aboli rămâne la discreția conștiinței. Numai A și B sunt 
răspunzători pentru a fi construit această lume. A și B sunt capabili 
să o schimbe sau să o desființeze. Mai mult chiar, deoarece ei sunt 
aceia care au făurit-o în cursul unei biografii comune pe care și-o 
amintesc, lumea astfel formată le apare ca pe deplin transparentă. 
Ei înțeleg lumea pe care ei înșiși au creat-o. Toate acestea se schimbă 
în procesul de transmitere către noua generație. Obiectivitatea lumii 


2 În terminologia lui Durkheim, aceasta înseamnă că, odată cu trecerea de 
la diadă la triadă și dincolo de asta, formațiunile originare devin veritabile „fapte 
sociale“, adică ajung la chos&ite. 

instituționale este mai „densă“ și mai „dură“, nu numai pentru copii, 
ci (printr-un efect de oglindire) și pentru părinți. Acel „Noi trecem iar 
la treabă!“ devine acum „lată cum se fac lucrurile!“. O lume astfel 
privită capătă fermitate în conștiință; ea devine reală într-un mod 
compact și nu mai poate fi schimbată chiar atât de ușor. Pentru copii, 
îndeosebi pentru cei aflați într-ofază timpurie a socializării, ea devine 
lurnea. Pentru părinţi, ea își pierde caracterul de joc și devine „seri- 
oasă“. Pentru copii, lumea transmisă de părinţi nu este pe deplin 
transparentă. Deoarece ei nu au. participat la formarea ei, această 
lume le apare ca o realitate dată, care, ca și natura, este opacă, cel 
puțin în anumite aspecte ale sale. 

Doar în acest moment devine posibil să vorbim de o lume socială, 
în sensul unei realități cuprinzătoare și date, cu care individul este 
confruntat într-un mod analog cu acela al confruntării cu realita- 
tea lumii naturale. Numai în acest fel, printr-o lume obiectivă, pot fi 
transmise structurile sociale unei noi generații. În fazele timpurii ale 
socializării, copilul este aproape incapabil să facă distincţie între 
obiectivitatea fenomenelor naturale și obiectivitatea componentelor 
sociale. Dacă luăm în consideraţie cel mai important element al 
socializării, limbajul, acesta îi apare copilului ca fiind inerent naturii 
lucrurilor și el nu poate sesiza ideea convenționalității sale. Un lucru 
este în măsura în care este denumit și nu poate fi denumit nicicum 
altfel. Toate instituțiile îi apar exact în același fel, ca date, nemodifica- 
bile și de la sine înțelese. Chiar și în exemplul nostru, practic impro- 
babil, al unor părinți care au construit o lume instituțională de novo, 
obiectivitatea acestei lumi ar crește pentru ei prin socializarea copiilor 
lor, deoarece obiectivitatea experimentată de copii s-ar reflecta asu- 
pra propriei trăiri în această lume. Fără îndoială că, empiric, lumea 
instituționalizată transmisă de majoritatea părinților are deja caracter 


% Se poate apela prin comparație la noțiunea lui Jean Piaget de „realism“ 
infantil. 

de realitate istorică și obiectivă. Procesul de transmitere fortifică sen- 
zația părinţilor de realitate, chiar și numai pentru că, simplificând lucru- 
rile, dacă cineva spune „lată cum se fac lucrurile!“, crede el însuși 
în această afirmaţie destul de des. 

O lume instituțională este deci simțită ca o realitate obiectivă. Ea 
are o istorie care antedatează nașterea individului și nu este accesi- 
bilă prin reamintirea biografiei proprii. Lunea era acolo înainte ca el 
să se nască și va rămne acolo după moartea lui. Însăși această istorie, 
ca tradiţie a instituțiilor existente, are un caracter de obiectivitate. 
Biografia individului este percepută ca un episod al istoriei obiective 
a societăţii. Instituţiile, ca fapte istorice și obiective, îl fac pe individ 
să se confrunte cu lucruri care nu pot fi contestate. Ele există, în afara 
lui, durabile în realitatea lor, indiferent dacă îi place sau nu. Nu poate 
dori să le elimine. Ele rezistă încercărilor lui de a le schimba sau de 
a scăpa de ele. Au o putere coercitivă asupra lui, atât prin ele însele, 
prin simplul fapt că există, cât și prin mecanismele de control cu care 
sunt de obicei dotate cele mai importante dintre ele. Realitatea obiec- 
tivă a instituţiilor nu este diminuată dacă individul nu înțelege scopul 
sau modul lor de funcționare. El poate constata că sectoare mari ale 
lumii sociale sunt de neînțeles, poate chiar opresive prin opacitatea 
lor, dar totuși reale. Deoarece instituțiile există ca o realitate exteri- 
oară, individul nu le poate înțelege prin introspecție. El trebuie „să 
iasă“ din ele și să afle câte ceva despre ele, tot așa cum află despre 
natură. Acest lucru rămâne adevărat cu toate că lumea socială, ca 
realitate produsă de om, este potențial posibil de înțeles prin moda- 
lităţi care nu sunt aplicabile în cazul lumii naturale.2 


2% Pentru o analiză a acestui proces în familiile contemporane, vezi Peter 
Berger și Hansfried Keliner, „Marriage and the Construction of Reality“, în Dio- 
genes, vol. 46 (1964), p. 1. 

21 Descrierea precedentă urmează îndeaproape analiza lui Durkheim a reali- 
tății sociale. Aceasta nu contrazice concepția weberiană despre caracteristica 
societăţii de a avea sens. Deoarece realitatea socială se constituie întotdeauna 

Este important să ținem seama de faptul că obiectivitatea lumii 
instituționale, oricât de masivă ar părea ea individului, este o obiec- 
tivitate construită, produsă de om. Procesul prin care produsele reali- 
zate prin activitățile umane dobândesc caracterul de obiectivitate este 
obiectivarea.% Lumea instituțională este activitate umană obiectivată 
și tot așa este orice instituție luată separat. Cu alte cuvinte, în pofida 
obiectivităţii care marchează lumea socială în experiența umană, ea 
nu dobândește prin asta un alt statut ontologic separat de activitatea 
umană care a produs-o. Paradoxul conform căruia omul este capabil 
să producă o lume pe care apoi o percepe ca pe ceva diferit de un 
produs uman va fi dezbătut ceva mai târziu. Pentru moment, este 
important să subliniem că relația dintre om, producătorul, și lumea 
socială, produsul lui, este și rămâne o relaţie dialectică. Adică, omul 
(nu izolat, desigur, ci aflat în colectivitatea lui) și lumea sa socială 
interacționează mutual. Produsul acționează asupra producătorului 
său. Exteriorizarea și obiectivarea sunt momente ale unui proces 
dialectic aflat în perpetuă derulare. Cel de al treilea moment al acestui 
proces, care este interiorizarea (prin care lumea socială obiectivată 
este reproiectată, reflectată în conștiință, în cursul socializării), va fi 
detaliat mai târziu. Este însă posibil de pe acum să constatăm că există 
în realitatea socială o relație fundamentală între aceste trei momente 
dialectice. Fiecare dintre ele corespunde unei trăsături esenţiale a 
lumii sociale. Societatea este un produs uman. Societatea este o rea- 
litate obiectivă. Ornul este un produs social. E. posibil, de asemenea, 
să fie deja evident că o analiză a lumii sociale care ocolește oricare 
dintre aceste trei momente va conduce la denaturări.* Mai putem 


din acțiuni umane cu înțeles, ea continuă să poarte sens chiar dacă rămâne la 
un anumit moment impenetrabilă pentru individ. Originalul poate fi reconstruit, 
mai exact, prin mijloacele pe care Weber le-a numit Verstehen. 

% Termenul de „obiectivare“ este derivat din termenul hegelian/marxist 
Versachlichung. 

% Sociologia americană contemporană tinde către neglijarea primului mo- 
ment. Perspectiva sa asupra societăţii are astfel tendinţa să fie ceea ce Marx a 

adăuga că dialectica socială fundamentală apare în totalitatea sa 
numai odată cu transmiterea lumii sociale către o nouă generație 
(adică odată cu interiorizarea efectuată în procesul de socializare). 
Pentru a ne repeta, numai odată cu apariţia unei noi generații se 
poate vorbi corect despre o lume socială. 

În același timp, lumea instituțională necesită legitimare, adică are 
nevoie de anumite modalităţi prin care să poată fi „explicată“ și justi- 
ficată. Și nu pentru că ea apare ca fiind mai puțin reală. Cum am 
văzut, în cursul transmiterii realitatea socială câștigă în masivitate. 
Această realitate este însă o realitate istorică, care ajunge la noua gene- 
rație ca tradiție mai degrabă decât ca memorie biografică. În exem- 
plul nostru paradigmatic, A și B, creatorii iniţiali ai lumii sociale, pot 
oricând reconstrui împrejurările în care lumea lor și oricare parte a 
acesteia au fost stabilite. Adică ei pot dobândi înțelesul unei instituții 
apelând la capacitatea lor de a-și aminti. Copiii lui A și B se află într-o 
situație cu totul diferită. Cunoștinţele lor despre istoria instituțională 
sunt dobândite „din auzite“, înțelesul original al instituţiilor le este 
inaccesibil prin prisma memoriei. În calitate de părinți, devine nece- 
sar să interpretăm pentru ei acest înțeles apelând la diferite formule 
de legitimare. Pentru ca acestea să devină convingătoare pentru noua 
generație, ele vor trebui să fie consecvente și cuprinzătoare din punc- 
tul de vedere al ordinii instituționale. Tuturor copiilor trebuie să li se 
spună aceeași poveste, ca să spunem așa. Rezultă de aici că ordinea 
instituțională aflată în extindere dezvoltă o umbrelă protectoare de 
legitimări adecvate, sub care sunt adunate interpretări cognitive și nor- 
mative, deopotrivă. Aceste legitimări sunt învățate de noua generație 
în cursul aceluiași proces care le socializează în ordinea instituțio- 
nală. Și acest aspect va fi tratat în detaliu ceva mai târziu. 


numit reificare (Verdinglichung), adică o distorsiune nedialectică a realității sociale 
care ascunde caracterul reificării ca produs uman continuu, plasându-l în schimb 
într-o categorie potrivită numai cu lumea naturii. Faptul că dezumanizarea cuprinsă 
implicit în acest proces este temperată de valori derivate din tradiții mai gene- 
rale ale societății este, prezumtiv, bine-venit moral, dar este irelevant teoretic. 

Dezvoltarea unor mecanisme specifice de control social devine 
de asemenea necesară odată cu obiectivarea și dezvoltarea istorică 
a instituţiilor. Devierea de la căile de acțiune „programate“ institu- 
țional e probabil să apară de îndată ce instituţiile au devenit realități 
separate de relevanța lor inițială, căpătată în procesele sociale con- 
crete prin care s-au format. Mai simplu spus, este mai probabil ca 
cineva să devieze de la programe stabilite pentru el de alții decât de 
la programe la stabilirea cărora a contribuit el însuși. Noua generație 
ridică problema acceptării și supunerii, iar socializarea sa în ordinea 
instituțională necesită stabilirea unor sancțiuni. Instituţiile trebuie să 
revendice autoritate asupra individului și fac acest lucru, indepen- 
dent de înțelesurile subiective pe care acesta le poate atașa unei 
anumite situații. Definiţiile instituționale ale situațiilor trebuie să fie 
prioritar menținute, pentru a contracara tentaţiile individuale de a le 
redefini. Copiii trebuie „învățați să se poarte frumos“ și, odată ce au 
învăţat, trebuie „ținuți din scurt“. La fel trebuie să se procedeze și cu 
adulții. Cu cât conduita este mai instituționalizată, cu atât devine mai 
previzibilă și deci mai controlabilă. Dacă socializarea în instituții a fost 
eficientă, pot fi aplicate, economic și selectiv, măsuri coercitive cate- 
gorice. În majoritatea cazurilor, conduita apare „spontan“ pe canalele 
stabilite instituțional. În măsura în care conduita este luată de bună 
la nivelul semnificației, posibilele alternative la „programele“ institu- 
ționale se vor reduce, iar conduita va fi previzibilă și, deci, controlată. 

În principiu, instituționalizarea poate avea loc în orice domeniu 
al conduitelor relevante colectiv. De fapt, procesele de instituționali- 
zare se desfășoară concurențţial. Nu există nici un motiv a priori de a 
presupune că aceste procese vor „rămâne unite“ din punct de vedere 
funcțional și, cu atât mai puţin, ca un sistem logic coerent. Întorcân- 
du-ne încă o dată la exemplul nostru, să modificăm ușor situația 
fictivă și să ne închipuim de data aceasta nu o familie de părinți și 
copii, ci un triunghi picant compus dintr-un bărbat A, o femeie bise- 
xuală B și o lesbiană C. Nu trebuie să comentăm cauzele preferințelor 

sexuale diferite ale acestor trei indivizi. Relația A-B nu este împărtă- 
șită de C. Deprinderile generate ca rezultat al relaţiei A-B nu trebuie 
neapărat legate de cele create în relațiile B-C și C-A La urma urmei, 
nu există nici un motiv pentru care aceste două procese de conduită 
erotică, unul heterosexual și celălalt lesbian, să nu se poată desfă- 
șura alături fără a se integra reciproc funcțional sau lângă un al trei- 
lea tip de comportament, bazat pe un interes comun, de exemplu, 
cultivarea florilor (sau orice altă activitate care poate prezenta interes 
comun pentru un bărbat heterosexual activ și o lesbiană activă). Altfel 
spus, pot apărea trei procese de conduită sau de instituționalizare 
incipientă fără ca acestea să fie integrate funcțional sau logic ca feno- 
mene sociale. Un același raționament este valabil și dacă A, B și C 
reprezintă colectivități, și nu indivizi, indiferent de ce conţinut au rela- 
țiile dintre ele. De asemenea, integrarea funcţională sau logică nu 
poate fi presupusă a priori atunci când procesele de conduită sau de 
instituționalizare se limitează la aceiași indivizi sau la aceleași colecti- 
vități, în locul celor punctuale date în exemplul nostru. 

Cu toate acestea, rămâne faptul empiric că instituţiile tind să 
„reziste“, să rămână unite. Dacă acest fenomen nu este de la sine 
înțeles, el trebuie explicat. Cum poate fi făcut acest lucru? Mai întâi, 
se poate argumenta că unele relevante pot fi comune tuturor mem- 
brilor unei colectivități. Pe de altă parte, multe domenii ale conduitei 
vor fi relevante numai pentru anumiţi indivizi. Aceștia din urmă im- 
plică o diferenţiere incipientă, cel puțin după modul în care li se atri- 
buie un rol relativ stabil. Această atribuire se poate baza pe deosebiri 
presociale, cum este sexul, sau pe diferențe ivite pe durata interac- 
țiunii sociale, cum sunt cele apărute din diviziunea muncii. De exem- 
plu, numai feneile se pot interesa de magia fertilității și numai vânătorii 
pot face gravură pe pereții peșterilor. Sau numai bătrânii pot îndeplini 
ceremonialul pentru chemarea ploii și numai meșteșugarii de arme 
se pot culca cu verii lor dinspre mamă. Având în vedere funcţionali- 
tatea lor socială externă, aceste domenii de comportare nu trebuie 

neapărat să fie integrate într-un sistem închegat și unic. Ele pot con- 
tinua să coexiste pe baza unor performanţe separate. Dar, în timp ce 
performanțele pot fi separate, semnificația lor tinde către o minimă 
coerență. Când individul meditează asupra momentelor succesive 
ale experienţei sale, el încearcă să le dea sens într-un cadru biografic 
coerent. Această tendinţă se intensifică pe măsură ce individul împăr- 
tășește cu alții înțelesurile lui și integrarea lor biografică. Este posibil 
ca această tendință de integrare a înțelesurilor să fie bazată pe o 
nevoie psihologică, care, la rândul său, poate să aibă rădăcini fiziolo- 
gice (adică ar putea exista în constituţia psiho-fiziologică a omului o 
„nevoie“ înnăscută de coeziune). Dar argumentaţia noastră nu se 
bazează pe astfel de presupuneri antropologice, ci mai curând pe 
analiza reciprocității semnificative în procesul de instituționalizare. 
De aici decurge necesitatea unei atenții sporite în formularea ori- 
cărei afirmaţii care s-ar putea face despre „logica“ instituțiilor. Logica 
nu rezidă în instituții sau în funcționalităţile lor externe, ci în modul 
în care acestea sunt invocate în reflecția asupra lor. Altfel spus, con- 
știința reflexivă suprapune logica peste ordinea instituțională. 
Limbajul este acela care operează această suprapunere funda- 
mentală a logicii peste lumea socială obiectivată. Edificiul legitimării 
este clădit pe baza limbajului și utilizează limbajul ca principal instru- 
ment. „Logica“ atribuită astfel ordinii instituționale este parte a sto- 
cului de cunoștințe socialaccesibile și trebuie luată ca atare. Deoarece 
individul bine socializat „știe“ că lumea sa socială este un întreg 
coerent, el va fi constrâns să explice atât funcționarea sa corectă, cât 
și disfuncționalitățile posibile în funcţie de această „cunoaștere“. Ca 
rezultat, este foarte ușor pentru un observator al oricărei societăți să 


3 Analiza „logicii“ instituţiilor întreprinsă de Pareto este semnificativă aici. 
Un argument similar cu al nostru a fost propus și de Friedrich Tenbruck, op. cit. 
Acesta rai accentuează și faptul că „strădania spre consistență“ este înrădăci- 
nată în caracterul cu înțeles al acțiunilor omenești. 

presupună că instituţiile acesteia funcționează într-adevăr și se inte- 
grează așa cum „se așteaptă de la ele“. 

Prin urmare, instituţiile sunt integrate de facto. Integrarea lor nu 
este însă un imperativ funcțional pentru procesele sociale pe care le 
produce - ea se face mai degrabă pe cale deductivă. Indivizii înde- 
plinesc diverse acţiuni instituționalizate distincte în contextul biogra- 
fiei lor. Această biografie este un întreg asupra căruia se reflectează, 
în care acțiunile separate sunt considerate nu ca evenimente izolate, 
ci ca părți legate între ele ale unui univers subiectiv plin de sens, ale 
cărui înțelesuri nu sunt specifice individului, ci sunt articulate între 
ele și împărtășite social. Ajungem la necesitatea integrării instituțio- 
nale doar pe calea unui astfel de ocoliș prin universurile de înțelesuri 
împărtășite social. 

Aceasta are implicații cu multe consecințe pentru orice analiză 
a fenomenelor sociale. Dacă integrarea “unei ordini instituționale 
poate fi înțeleasă numai prin prisma „cunoașterii“ pe care membrii 
ei o posedă despre ea, înseamnă că analiza unei astfel de „cunoaș- 
teri“ va fi esenţială pentru analiza ordinii instituționale respective. 
Este important să subliniem că aceasta nu implică exclusiv și nici 
măcar în primul rând utilizarea unor sisteme teoretice complexe care 
să servească drept legitimări ale ordinii instituționale. Bineînţeles că 
unele teorii trebuie luate în consideraţie. Cunoașterea teoretică e 
doar o mică parte din ceea ce se consideră a fi cunoaștere într-o 
societate. Legitimările teoretice sofisticate aparîn anumite momente 
ale istoriei instituţiilor. Cunoașterea primară despre ordinea institu- 
țională este o cunoaștere la nivel preteoretic. Ea este suma a „ceea 
ce toată lumea știe“ despre o lume socială, o colecţie de maxime, pre- 
cepte morale, proverbe pline de înțelepciune, valori și credințe, mituri 
și așa mai departe, a căror integrare teoretică cere un considerabil 


31 Aceasta este principala slăbiciune a oricărei sociologii orientate funcţio- 
nalist. Pentru o excelentă critică a acesteia, vezi discuția asupra societății Bororo, 
în Claude Lâvi-Strauss, Tristes tropiques, Atheneum, New York, 1964, p. 183. 

efort intelectual, așa cum dovedește marele număr de integratori 
eroici, de la Homer până la ultimii făuritori de sisteme sociologice. 
La nivel preteoretic, orice instituție dispune totuși de un corpus de 
cunoștințe transmise sub formă de „rețete“, adică de cunoștințe care 
furnizează regulile de comportare adecvate instituțional? O astfel de 
cunoaștere constituie motorul motivaţional al conduitei instituționali- 
zate. Ea definește domeniile de conduită instituționalizate și desem- 
nează situaţiile care se încadrează în ele. Ea definește și construiește 
rolurile care vor fi îndeplinite în contextul instituțiilor respective, con- 
trolează și prezice, ipso facto, toate conduitele de acest gen. Întrucât 
această cunoaștere este obiectivată social drept cunoaștere, deci ca 
un corpus de adevăruri general valabile despre realitate, orice deviere 
radicală de la ordinea instituțională apare ca o îndepărtare de reali- 
tate. O astfel de deviere poate fi calificată ca depravare morală, boală 
mentală, nebunie sau doar pură ignoranță. Cu toate că astfel de deo- 
sebiri nuanțate pot avea consecințe evidente asupra felului în care 
este tratat deviantul, toate au în comun un statut cognitiv inferior în 
lumea socială respectivă, în acest fel, lumea socială respectivă devine, 
tout court, lumea. Ceea ce este considerat drept cunoaștere în socie- 
tate ajunge să coexiste cu ceea ce poate fi cunoscut sau, în orice caz, 
oferă cadrul în care tot ceea ce nu este cunoscut încă va fi cunoscut 
înviitor. Aceastaeste cunoașterea dobândită în cursul socializării, care 
mediază interiorizarea în conștiința individuală a structurilor obiecti- 
vate ale lumii sociale. În acest sens, cunoașterea se plasează în cen- 
trul dialecticii fundamentale a societăţii. Ea „programează“ canalele 
prin care exteriorizarea produce o lume obiectivă. Ea obiectivizează 
această lume prin limbaj și prin aparatul cognitiv bazat pe limbaj, 
adică o ordonează în obiecte care urmează să fie percepute ca reali- 
tate.% Ea este apoi interiorizată din nou în cursul socializării ca adevăr 


3 Sintagma cunoaștere-,rețetă“ este preluată de la Schutz. 
3 Termenul „obiectivizare“ este derivat din termenul Vergegenstândlichung 
al lui Hegel. 


96 Construirea socială a realității 


obiectiv valabil. Cunoașterea despre societate este astfel o realizare 
în ambele sensuri ale acestui cuvânt - în sensul perceperii realității 
sociale obiectivate și în sensul producerii continue a acestei realități. 
De exemplu, în cursul diviziunii muncii se dezvoltă un corpus de 
cunoștințe care se referă la activitatea specifică implicată. Prin baza 
sa lingvistică, această cunoaștere este deja indispensabilă pentru 
„programarea“ instituţională a acestor activități economice. Va exista, 
să spunem, un vocabular care precizează diferitele procedee de vână- 
toare, armele care trebuie folosite, animalele care vor fi vânate etc. 
Va mai exista și o colecţie de rețete care trebuie să fie învăţate pentru 
ca vânătoarea să decurgă eficient. Această cunoaștere este în sine o 
forță catalizatoare, de control, un ingredient indispensabil al instituțio- 
nalizării acestui domeniu al comportării. Pe măsură ce instituția vână- 
torii se cristalizează și persistă în timp, același corpus de cunoștințe 
servește ca descriere obiectivă (și, accidental, empiric verificabilă) a 
sa. Prin această cunoaștere, este obiectivat un întreg segment al lumii 
sociale. Va apărea o „știință“ obiectivă a vânătorii, corespunzătoare 
realității obiective a economiei vânatului. Nu mai trebuie să spunem 
că, în acest caz, „verificarea empirică“ și „știința“ nu trebuie înțelese 
în sensul definit de canoanele științifice moderne, ci mai curând în 
sensul unei cunoașteri care poate fi confirmată de experienţă și care, 
ulterior, devine sistematic organizată ca un corpus de cunoștințe. 
Și în acest caz un corpus de cunoștințe este transmis următoarei 
generaţii. El este însușit ca adevăr obiectiv în cursul socializării și este 
astfel interiorizat ca realitate subiectivă. Această realitate are, la rân- 
dul ei, puterea să modeleze individul. Ea va produce un tip special 
de persoană, anume un vânător, ale cărui identitate și biografie ca 
vânător au sens numai într-un univers constituit din corpusul men- 
ționat de cunoștințe, fie ca întreg (o societate formată integral din 
vânători, să zicem), fie parțial (în societatea noastră, în care vânătorii 
se asociază într-un subunivers propriu). Cu alte cuvinte, nici o parte a 
instituționalizării vânătorii nu poate exista fără cunoașterea specifică 

care a fost produsă și obiectivată social în legătură cu această activitate. 
A vâna și a fi vânător implică faptul de a exista într-o lume socială defi- 
nită și controlată de acest corpus de cunoștințe. Mutatis mutandis, 
același lucru se aplică oricărui domeniu de conduite instituționalizate. 


c. Sedimentare și tradiție 


Doar o mică parte din totalitatea experiențelor omenești este reți- 
nută în conștiință. Experiențele care sunt astfel reținute se sedimen- 
tează, adică „îngheață“ în amintire ca entități care pot fi recunoscute 
și reamintite.3* Individul nu poate da nici un sens biografiei sale dacă 
o asemenea sedimentare nu a avut loc. Poate avea loc, de asemenea, 
și o sedimentare intersubiectivă, atunci când mai mulți indivizi au o 
biografie comună, experiențele lor fiind încorporate într-un stoc gene- 
ral de cunoștințe. Sedimentarea intersubiectivă poate fi calificată ca 
fiind cu adevărat socială numai atunci când a fost obiectivată într-un 
sistem de semnale de un fel sau altul, adică atunci când se ivește 
posibilitatea obiectivizării repetate a experiențelor comune.” 

Doar atunci devine posibil ca aceste experiențe să fie transmise 
de la o generație la următoarea și de la o colectivitate la alta. Teoretic, 
o activitate comună, chiar lipsită de un sistem de semnale, poate să 
constituie o bază de transmitere. Empiric însă, acest lucru este impro- 
babil. Un sistem de semnale obiectiv accesibil conferă experiențelor 
sedimentate un statut de anonimitate incipientă, pentru că le des- 
prinde de contextul original al biografiilor individuale concrete și le 


3 Termenul „sedimentare“ este derivat dintr-o expresie propusă de Edmund 
Husserl. EI a fost folosit pentru prima oară într-un context sociologic de Schutz. 

* În acest context, anu se confunda obiectivarea (objectivation) cu obiectivi- 
zarea (objectification). Obiectivarea ar reprezenta o exteriorizare în activ, pe 
când obiectivizarea ar fi rezultatul obiectivării, al exteriorizării, adică obiectul, 
produsul, scopul, ideea activității. Pentru o precizare a acestor termeni, vezi și 
referințele II. 28 și II. 33 din Note, p. 152. (n.tr.) 

face general accesibile tuturor celor care participă sau pot participa, 
în viitor, la sistemul respectiv de semnale. În acest fel, experiențele 
devin ușor transmisibile. 

În principiu, orice sistem de semnale ar putea fi satisfăcător în 
acest sens. Normal, sistemul de semnale hotărâtor este cel lingvistic. 
Limbajul obiectivează experiențele comune și le face accesibile tutu- 
ror celor din comunitatea lingvistică, devenind astfel atât temeiul, cât 
și instrumentul stocului colectiv de cunoștințe. Mai mult, limbajul 
furnizează mijloacele prin care pot fi obiectivizate noi experiențe, 
ceea ce permite încorporarea lor în stocul deja existent de cunoștințe 
și este mijlocul cel mai important prin care sedimentările obiectivate 
și obiectivizate sunt transmise prin tradiție colectivități respective. 

De exemplu, numai unii dintre membrii societății de vânători au 
trăit experiența de a-și pierde armele și de a fi nevoiţi să lupte cu mâi- 
nile goale împotriva unui animal sălbatic. Această experienţă înspăi- 
mântătoare, chiar dacă a lăsat în urmă și o pildă de curaj, viclenie și 
istețime, se sedimentează ferm în conștiința indivizilor care au trăit-o. 
Dacă experiența este comună mai multor indivizi, ea va fi sedimen- 
tată intersubiectiv, poate chiar forma o legătură putemică între acești 
indivizi. Când această experienţă este însă formulată și transmisă prin 
limbaj, ea devine accesibilă și, poate, relevantă și pentru indivizi care 
nu au trecut niciodată prin ea. Formularea lingvistică (care, într-o socie- 
tate de vânători, ne imaginăm că este foarte precisă și amănunțită — 
„singur, doborât fiara, cu o singură mână, un rinocer mascul“, „singur 
omorât fiara, cu două mâini, rinocer femelă ș.a.m.d.) abstractizează 
experiența din întâmplările biografice individuale. Formularea res- 
pectivă exprimă o posibilitate obiectivă pentru oricine, sau mai exact, 
pentru fiecare individ dintr-o anumită categorie (vânători versați, să 
zicem), adică ea devine, în principiu, anonimă, chiar dacă este încă 
asociată cu isprăvile unor anumiți indivizi. Chiar și pentru cei care nu 
anticipează experiența în propria biografie viitoare (femeile cărora le 
este interzis vânatul, de exemplu) ea poate fi relevantă indirect (femeia 

dorește să-și găsească un soț vânător); în orice caz, ea constituie o 
parte a stocului comun de cunoștințe. Obiectivizarea experienței în 
limbaj (adică transformarea ei într-un obiect general accesibil cunoaș- 
terii) permite deci încorporarea sa într-un corpus mai mare de tradiţii 
pe calea instruirii morale, a poeziei de inspiraţie, a alegoriei religioase 
și a altor mijloace. Atât experiența, în sensul ei restrâns, cât și adaosul 
de semnificații mai largi pot fi apoi predate noii generații sau chiar 
difuzate către o cu totul altă colectivitate (o societate de agricultori, 
să zicem, care îi pot atașa o cu totul altă semnificație). 

Limbajul devine depozitarul unei colecții cuprinzătoare de sedi- 
mentări colective, care pot fi obținute monotetic, adică sub formă de 
întreg închegat și fără a reconstrui procesul lor inițial de formare.35 
Deoarece adevărata origine a sedimentărilor și-a pierdut importanța, 
tradiția poate inventa o origine cu totul diferită, fără ca prin asta să 
pună sub semnul îndoielii ceea ce a fost deja obiectivat. Cu alte 
cuvinte, legitimările se pot succeda una alteia, conferind din timp în 
timp noi înțelesuri experiențelor sedimentate ale colectivității respec- 
tive. Istoria trecută a societăţii poate fi reinterpretată, fără a tulbura 
inutil ordinea instituțională existentă. De pildă, în exemplul de mai 
sus expresia „doborât fiara“ poate ajunge să fie legitimată ca o faptă 
a unor ființe divine și orice repetare a ei de către oameni o imitare 
a prototipului mitologic. 

Acest proces stă la baza tuturor sedimentărilor obiectivate, nu 
numai a acțiunilor instituționalizate. El se poate referi, de exemplu, 
la transmiterea unor tipizări ale altor indivizi, care nu sunt direct rele- 
vante pentru o anumită instituție. De exemplu, acești „alții“ pot fi tipi- 
zaţi ca „înalţi“ sau „scunzi“, „grași“ sau „slabi“, „deștepți“ sau „proști“ 
fără ca acestor tipizări să li se atașeze vreo implicație instituțională 
anumită. Acest proces se aplică, desigur, și transmiterii înțelesurilor 


35 Aici se folosește expresia „însușire monotetică“ a lui Husserl. Ea a fost 
utilizată pe larg de Schultz. 

sedimentate, care concordă cu specificaţiile atribuite în prealabil 
instituţiilor. 

Transmiterea semnificației unei instituții se bazează pe recunoaș- 
terea socială a acelei instituții ca o soluție „permanentă“ a unei pro- 
bleme „permanente“ a unei colectivități date. Prin urmare, actorii 
potențiali ai unor acțiuni instituționalizate trebuie să fie sistenatic 
familiarizați cu aceste semnificații. Aceasta necesită existența unei 
forme oarecare de proces „educaţional“. Semnificațiile instituționale 
trebuie să fie impuse cu putere și definitiv conștiinței individului. Întru- 
cât ființele umane sunt deseori lente și uituce, trebuie să mai existe și 
procedee prin care aceste înțelesuri să poată fi fixate și rememorate, 
dacă este necesar chiar și prin mijloace coercitive și în general neplă- 
cute. Mai mult, deoarece ființele umane sunt deseori lipsite de prea 
multă inteligenţă, semnificațiile instituționale tind să fie simplificate în 
procesul de transmitere, astfel încât colecţia dată de „formule“ institu- 
ționale să fie ușor asimilată și memorată de generațiile care se succed. 
Caracterul gen „formulă“ al semnificațiilor asigură păstrarea lor în 
memorie. La nivelul înțelesurilor sedimentate, avem de-a face cu ace- 
leași procese de deprindere și de banalizare pe care le-am menţionat 
deja odată cu discutarea instituționalizării. Din nou, forma stilizată prin 
care isprăvile eroice pătrund în tradiţie constituie un exemplu util. 
rate „cunoaștere“ și sunt transmise ca atare. O parte din această 
„cunoaștere“ este considerată ca relevantă pentru toți, o altă parte, 
relevantă numai pentru unele categorii. Orice transmitere a cunoaș- 
terii necesită un fel de aparat social. Altfel spus, unele categorii sunt 
desemnate ca transmiţătoare, altele ca receptoare ale „cunoașterii“ 
tradiționale. Caracterul specific al acestui aparat social va diferi, desi- 
gur, de la o societate la alta. Vor exista de asemenea proceduri tipi- 
zate pentru a transmite tradiția de la cei care o cunosc la cei care nu 
o cunosc. De exemplu, folclorul tehnic, magic și moral despre vână- 
toare poate fi transmis de un unchi dinspre partea mamei nepoților 

de o anumită vârstă, apelând la anumite procedee specifice de ini- 
țiere. Clasificarea în „cunoscători“ și „necunoscători“, ca și „cunoaș- 
terea“ despre care se presupune că trebuie să treacă de la unul care 
știe la cel care nu știe este o chestiune de definire socială; atât „a 
ști“, cât și „a nu ști“ se referăla ce se înțelege la nivel social prin reali- 
tate, și nu la anumite criterii extrasociale de valabilitate a cunoașterii. 
Cu alte cuvinte, unchii materni nu transmit acest stoc particular de 
cunoaștere pentru că îl cunosc, ci îl cunosc (adică sunt definiţi drept 
cunoscători) tocmai pentru că sunt unchi materni. Dacă se întâmplă 
ca un unchi matern astfel desemnat instituțional să nu fie capabil să 
transmită cunoașterea respectivă, el încetează de a mai fi unchi 
matern în adevăratul sens al cuvântului și chiar i se poate retrage 
recunoașterea instituţională a acestui statut, în funcție de extinderea 
socială a relevanței unui anumit tip de „cunoaștere“ și de complexi- 
tatea și importanța sa într-o anumită colectivitate. „Cunoașterea“ s-ar 
putea să trebuiască să fie reafirmată prin obiecte simbolice (cum ar fi 
fetișurile sau emblemele militare) și/sau acţiuni simbolice (ca ritualu- 
rile religioase sau militare). Cu alte cuvinte, ca ajutoare mnemotehnice 
pot fi invocate obiecte și acțiuni fizice. Desigur că orice transmitere 
a semnificațiilor instituționale implică procedee de control și de legiti- 
mare. Acestea sunt legate de instituțiile însele și sunt administrate 
de un personal transmiţător. Ar trebui să subliniem din nou că între 
diferitele instituţii și modalitățile de transmitere a cunoașterii din 
domeniul lor nu se așteaptă să existe a priori coerenţă și nici funcțio- 
nalitate. Problema coerenței logice apare mai întâi la nivelul legiti- 
mării (unde poate exista un conflict sau o competiţie între diferitele 
legitimări și personalul administrativ), și apoi la nivelul socializării 
(unde pot apărea dificultăți practice în interiorizarea semnificațiilor 
instituționale succesive sau aflate în competiţie). Întorcându-ne la un 
exemplu anterior, nu există a priori nici un motiv pentru care semnifi- 
cațiile instituţionale născute într-o societate de vânători să nu fie difu- 
zate spre o societate de agricultori. Mai mult chiar, aceste semnificații 


102 Construirea socială a realității 


pot să apară unui observator din afară ca având, în momentul difu- 
zării, o „funcţionalitate“ îndoielnică în cea dintâi societate și nici un 
fel de „funcționalitate“ în cea de a doua. Dificultăţile care se pot ivi 
aici sunt legate de activitățile teoretice ale celor care legitimează și 
de unele activităţi practice ale „educatorilor“ din noua societate. 
Teoreticienii trebuie să fie satisfăcuţi că o zeitate a vânătorii este un 
cetățean credibil al unui panteon agrar, iar pedagogii trebuie să explice 
activităţile sale mitologice unor copii care nu au asistat niciodată la 
o vânătoare. Teoreticienii care legitimează tind să aibă aspirații logice, 
iar copiii tind să fie recalcitranți. Asta nu este însă o problemă de 
logică abstractă sau de funcţionalitate tehnică, ci mai degrabă de 
ingenuitate, pe de o parte, și de credulitate, pe de alta - ceea ce 
constituie o temă diferită. 


d. Rolurile 


Așa cum am văzut, originile oricărei ordini instituționale rezidă în 
tipizarea activităţiilor proprii sau ale altora. Aceasta înseamnă că 
cineva împărtășește cu alții anumite scopuri specifice și faze conexe 
ale realizării lor și, în plus, că se tipizează nu numai acțiuni specifice, 
ci și forme ale acţiunii. Altfel spus, nu numai un actor care execută 
o acțiune de tipul X va fi recunoscut ca executant, ci și o acţiune de 
tipul X este recunoscută ca fiind executabilă de către orice actor 
căruia i se poate atribui în mod plauzibil structura de relevanţă res- 
pectivă. De exemplu, poți recunoaște unui cumnat dreptul de a-ți 
pălmui copilul obraznic și poți înțelege că această acțiune constituie 
doar un aspect al unei forme de conduită proprie și altor cupluri 
unchi-nepot, ba chiar că este, în general, un model acceptabil într-o 
societate matrilocală”. Acest incident va fi acceptat social numai dacă 
această din urmă tipizare prevalează, tatăl copilului retrăgându-se 


* În antropologie, legat de o familie sau de un trib condus de soția unui 
membru al acestuia. (n.tr.) 

discret din scenă pentru a nu perturba exercitarea legitimă a autori- 
tăţii unchiului. 

Tipizarea formelor de acţiune cere ca acestea să aibă un sens 
obiectiv, ceea ce necesită o obiectivizare lingvistică. Va fi nevoie, 
adică, de un vocabular care să se refere la aceste forme de acțiune 
(cum ar fi „pălmuire-nepot“, ce va aparţine unei structurări lingvistice 
mult mai largi a rudeniei și a variatelor sale drepturi și obligații). În 
principiu, deci, o acțiune și sensul ei pot fi percepute separat de înfăp- 
tuirea individuală și de procesele subiective variabile asociate cu cea 
dintâi. Atât sinele, cât și celălalt pot fi percepuți ca executanți ai unor 
acțiuni obiective, general cunoscute, care revin des și sunt repetate 
de orice actor din categoria corespunzătoare. 

Asta are consecințe importante asupra autoexperienței. În cursul 
acțiunii apare o identificare a sinelui cu sensul obiectiv al acțiunii; 
acțiunea în curs de desfășurare determină, pentru o clipă, autoper- 
cepția actorului și face acest lucru în sensul obiectiv care i-a fost 
atribuit acțiunii. Deși continuă să existe o conștientizare marginală a 
corpului propriu și a altor aspecte ale sinelui, indirect implicate în 
acţiune, în acel moment, actorul se percepe pe sine ca identificân- 
du-se în mod esenţial cu acțiunea obiectivată social („Acum îl păl- 
muiesc pe nepot“ - un episod obișnuit în rutina vieții cotidiene). 
După ce acțiunea a avut loc mai apare încă o consecință importantă, 
pe când actorul reflectează asupra acţiunii sale. Acum o parte a 
sinelui este obiectivizată ca executantă a acestei acțiuni, sinele în 
totalitatea lui devenind relativ detașat de acțiunea executată. Devine 
posibil, așadar, să se creadă că sinele a fost doar parțial implicat în 
acțiune (omul din exemplul nostru mai este, la urma urmei, și altceva 
decât un pălmuitor de nepoți). Nu e greu de văzut că, pe măsură ce 
aceste obiectivizări se acumulează („palmă-nepot“, „soră-sprijin“, 
„Tăzboinic-instruire“, „ploaie-balerin“ etc.), un întreg sector al conști- 
inței de sine se structurează în funcție de ele. Cu alte cuvinte, un 
segment al sinelui este obiectivizat în funcție de tipizările accesibile 
social. Acest segment constituie adevăratul „sine social“, acela care 

este experimentat subiectiv ca diferit de sinele în totalitatea sa, ba 
chiar opus lui.%6 Examinarea acestui important fenomen, care per- 
mite o „conversaţie“ interioară între diferite segmente ale sinelui, va 
fi reluată mai târziu, atunci când vom discuta procesul prin care lumea 
construită social este interiorizată în conștiința individuală. Pentru 
moment, ceea ce este important este relația dintre fenomen și tipi- 
zările obiectiv accesibile ale conduitei. 

Pe scurt, actorul se identifică in actu cu tipizările conduitei obiec- 
tivate social, dar, ulterior, restabilește distanța dintre el și acestea, 
atunci când meditează asupra conduitei sale. Această distanțare între 
actor și acțiunea sa poate fi reținută în conștiință și proiectată spre 
repetările viitoare ale acțiunilor. În acest fel, atât sinele care acționează, 
cât și alții care acționează sunt percepuți nu ca indivizi singulari, ci 
ca tipuri. Prin definiţie, aceste tipuri sunt interschimbabile. 

Despre roluri putem vorbi cu adevărat atunci când acest gen de 
tipizare apare în contextul unui stoc obiectivizat de cunoștințe, 
comune unei colectivităţi de actori. Într-un astfel de context, rolurile 
sunt tipuri de actori. Se poate ușor vedea că o construcție a tipolo- 
giei rolurilor presupune în mod necesar corelarea cu instituționali- 
zarea conduitei. Instituţiile sunt întrupate în experiența individuală 
prin mijlocirea rolurilor. Rolurile, obiectivizate lingvistic, constituie un 
ingredient esențial al lumii obiectiv accesibile din orice societate. 
Interpretând roluri, individul participă la o lume socială. Interiorizând 
aceste roluri, această lume devine pentru el reală subiectiv. 

În stocul comun de cunoaștere sunt cuprinse și standarde pentru 
îndeplinirea unorroluri accesibile tuturor membrilor unei societăți sau, 
cel puţin, celor care sunt potențiali executanți ai rolurilor respective. 


% În ceea ce privește „sinele social“ opus sinelui în totalitatea sa, vezi con- 
ceptul lui Mead de „eu“ în opoziţie cu cel de homo duplex al lui Durkheim. 

37 Cu toate că în raționamentul nostru am vehiculat termeni care nu au fost 
folosiți de Mead, concepția noastră despre rol este foarte apropiată de a sa și 
intenționează să extindă teoria rolurilor formulată de el spre un cadru referen- 
țial mai larg, și anume unul care include o teorie a instituţiilor. 

Această accesibilitate generală este ea însăși parte a aceluiași stoc 
de cunoștințe; nu numai că standardele pentru rolul X sunt îndeobște 
cunoscute, dar se și știe că aceste standarde sunt cunoscute. În con- 
secinţă, orice actor prezumtiv al rolului X poate fi făcut răspunzător 
pentru (ne)respectarea standardelor, care pot fi învățate ca parte a 
tradiţiei instituţionale și folosite pentru verificarea „calificării“ tuturor 
executanților și, totodată, pot servi drept mijloace de control. 
Sursele rolurilor rezidă în același proces fundamental de habitua- 
lizare și de obiectivare ca și originile instituțiilor. Rolurile apar de îndată 
ce un stoc comun de cunoștințe, conținând tipizările reciproce ale con- 
duitei, se află într-un proces de formare, un proces care, așa cum am 
văzut, este propriu interacțiunii sociale și anterior instituționalizării 
propriu-zise. Întrebarea privind rolurile care urmează a fi instituționa- 
lizate este identică cu întrebarea privind domeniile conduitei influen- 
țate de instituționalizare și la ea se poate răspunde în același mod. 
Orice conduită instituționalizată implică roluri. Ca urmare, rolurile iau 
parte la formarea caracterului de control al instituționalizării. De îndată 
ce actorii sunt tipizați ca executanți de roluri, conduita lor devine ipso 
facto susceptibilă de a fi obligatorie. Conformarea sau neconformarea 
cu standardele social definite ale rolurilor încetează de a mai fi bene- 
volă, deși, desigur, severitatea sancţiunilor poate diferi de la caz la caz. 
Rolurile reprezintă ordinea instituțională.3 Această reprezentare 
este îndeplinită pe două niveluri. Mai întâi, îndeplinirea rolului se repre- 
zintă pe sine însăși. De pildă, a te angaja să judeci pe cineva înseamnă 
a-ți asuma rolul de judecător. Individul care judecă nu acționează „de 
capul lui“, ci ca judecător. În al doilea rând, rolul reprezintă o întreagă 
înlănţuire de conduite. Rolul judecătorului este în relație cu alte roluri, 
totalitatea acestora formând instituţia legii. Judecătorul acţionează 
ca reprezentant al leşii. Instituţia se poate manifesta în experiențe 


3 Termenul „reprezentare“ este, aici, foarte apropiat de sensul pe carei l-a 
atribuit Durkheim, dar cu o sferă lărgită. 

reale doar printr-o astfel de reprezentare prin rolurile îndeplinite. 
Instituția, cu colecția ei de acțiuni „programate“, poate fi asemănată 
cu libretul nescris al unei opere. Punerea în scenă a operei depinde 
de executarea repetată, de către actori vii, a rolurilor prescrise în libret. 
Actorii întruchipează rolurile și actualizează opera reprezentând-o pe 
o scenă. Nici opera, nici instituția nu există empiric separat de această 
execuție repetată. Prin urmare, a spune că rolurile reprezintă instituții 
este totuna cu a spune că rolurile fac din nou posibilă existența insti- 
tuțiilor ca o prezență reală în experiența unor indivizi vii. 

Instituțiile sunt reprezentate și în alte feluri. Obiectivizările lor 
lingvistice, de la simpla desemnare verbală la încorporarea lor în sim- 
bolizări extrem de complexe ale realității, de asemenea le reprezintă 
(adică le fac prezente) în experienţă. Ele pot fi reprezentate simbolic 
prin obiecte fizice, atât naturale, cât și artificiale. Toate aceste repre- 
zentări devin însă „moarte“ (adică lipsite de realitate subiectivă) dacă 
nu sunt „readuse la viață“ continuu în conduita umană curentă. Repre- 
zentarea unei instituții în și prin roluri este deci reprezentarea par 
excellence, de care depind toate celelalte reprezentări. De exemplu, 
instituția legii este reprezentată și ea printr-un limbaj juridic, coduri 
de legi, teorii ale jurisprudenţei și, în sfârșit, prin legitimările ultime 
ale instituției și prin normele impuse de sistemele sale de gândire 
etică, religioasă sau mitologică. Fenomene create de om, cum este 
numărul mare de leşi care însoțesc de regulă administrarea legii, și 
fenomene naturale ca producerea tunetului, care poate fi luat ca un 
verdict divin într-un proces by ordeal și poate deveni apoi chiar un sim- 
bol al justiţiei finale, reprezintă de asemenea instituția.” Toate aceste 
reprezentări își dobândesc însă semnificația și chiar inteligibilitatea 
din utilizarea lor în conduita umană, care, în acest caz este desigur 
o conduită tipizată în rolurile instituționale ale leşii. 


* Proces by ordeal - metodă antică de judecată, în care acuzatul era expus 
la diferite pericole fizice, din care dacă scăpa era socotit protejat de zei și, deci, 
nevinovat. (n.tr.) 

Când indivizii încep să reflecteze asupra acestor chestiuni, ei sunt 
puși în fața problemei reunirii acestor diferite reprezentări într-un tot 
închegat, care să aibă sens.% Orice îndeplinire concretă a unui rol 
se raportează la sensul obiectiv al instituției și, astfel, la celelalte inter- 
pretări complementare ale rolului, precum și la sensul instituției ca 
întreg. Cu toate că problema integrării diferitelor reprezentări astfel 
implicate este rezolvată în primul rând la nivelul legitimării, ea este 
tratată și în funcţie de specificul rolurilor. Toate rolurile reprezintă ordi- 
nea instituţională, în sensul deja menţionat. Unele roluri însă repre- 
zintă simbolic această ordine, în totalitatea ei, mai mult decât altele. 
Astfel de roluri au o mare importanţă strategică într-o societate, deoa- 
rece reprezintă nu numai instituția cutare sau cutare, ci integrarea 
tuturor instituțiilor într-o lume cu sens. Desigur că aceste roluri ajută, 
ipso facto, la menţinerea acestei integrări în conștiința și conduita 
membrilor societăţii, adică ele au o relaţie specială cu aparatul de 
legitimare al societății. Unele roluri nu au altă funcție decât această 
reprezentare simbolică a ordinii instituţionale ca totalitate integrată, 
altele își asumă această funcție doar din când în când, pe lângă func- 
țiile mai puțin spectaculoase pe care le îndeplinesc prin rutină. Jude- 
cătorul, de exemplu, poate reprezenta pe această cale, ocazional, 
într-un caz deosebit de important, integrarea totală a societății. Un 
monarh face acest lucru permanent, iar într-o monarhie constituțio- 
nală el nu are de fapt altă funcție decât aceea de a fi un „simbol viu“ 
pentru toate straturile societăţii, până jos de tot, la nivelul omului de 
pe stradă. Istoric, rolurile care reprezintă simbolic ordinea instituțio- 
nală totală au fost localizate, în mod obișnuit, în instituțiile politice și 
religioase.% 


3 Acest proces de reunire, de „strângere la un loc“, constituie una dintre 
preocupările principale ale sociologiei durkheimiene - integrarea societăţii prin 
încurajarea solidarității. 

4 Reprezentările simbolice ale integrării sunt ceea ce Durkheim a numit 
„religie“. 

Pentru consideraţiile noastre imediate mai important este carac- 
terul rolurilor de mediatori între anumite sectoare particulare ale sto- 
cului comun de cunoștințe. În virtutea rolurilor pe care individul le 
joacă, el este antrenat în anumite domenii specifice ale cunoașterii 
obiectivate social, nu numai în sensul cognitiv mai restrâns, ci și în 
sensul pe care „cunoașterea“ îl are ca norme, valori și chiar emoții. 
A fi judecător înseamnă desigur să cunoști legile și poate chiar să ai 
cunoștințe despre problemele umane mai generale care au tangenţă 
cu legalitatea. Aceasta implică însă și „cunoașterea“ valorilor și atitu- 
dinilor considerate ca necesare unui judecător, cerință care se poate 
extinde atât de departe încât să le cuprindă chiar și pe cele conside- 
rate ca necesare pentru soția judecătorului. Judecătorul trebuie, de 
asemenea, să aibă „cunoștințe“ adecvate și în domeniul emoțiilor: 
el va trebui să știe, de exemplu, când să-și stăpânească sentimentele 
de compasiune, ca să menţionăm doar o cerinţă psihologică nu prea 
importantă a acestui rol. În acest fel, orice rol deschide calea spre 
un sector specific al stocului total de cunoștințe al societății. Pentru 
a învăța un rol nu este de ajuns să-ţi însușești deprinderile strict nece- 
sare pentru îndeplinirea sa „în exterior“. Trebuie, de asemenea, să 
te inițiezi în variatele straturi cognitive și chiar afective ale corpusului 
de cunoștințe care este direct și indirect potrivit cu acest rol. 

Aceasta implică o distribuție socială a cunoașterii.“ Stocul de 
cunoștințe al unei societăţi este structurat în funcție de ceea ce este 
relevant în general și ceea ce este relevant numai pentru roluri speci- 
fice. Acest lucru este adevărat chiar și în situații sociale foarte simple, 
cum ar fi cea din exemplul precedent, produsă de interacțiunea aflată 
în curs de desfășurare dintre un bărbat, o femeie bisexuală și o les- 
biană. În acest caz, pentrutoți cei trei participanți sunt relevante unele 
cunoștințe de interes comun (de exemplu, cunoașterea mijloacelor 
prin care să menţină tovărășia lor economic viabilă), în timp ce alte 


41 Noţiunea de distribuţie socială a cunoașterii este preluată de la Schutz. 


Societatea ca realitate obiectivă 109 


cunoștințe sunt relevante doar pentru doi dintre ei (savoir-faire-ul 
lesbianei sau, în celălalt caz, iscusința de a seduce heterosexual). Cu 
alte cuvinte, distribuţia socială a cunoașterii atrage după sine o dihoto- 
mizare în funcţie de relevanța generală sau specifică a rolului. 

Dată fiind acumularea istorică a cunoașterii într-o societate, putem 
presupune că, datorită diviziunii muncii, cunoașterea specifică rolului 
va crește mai repede decât cunoașterea general relevantă și accesi- 
bilă. Înmulțirea sarcinilor specifice, produsă de diviziunea muncii, 
cere soluții standardizate, care pot fi repede învăţate și transmise. La 
rândul lor, acestea necesită cunoașterea specializată a anumitor situații 
și a relaţiilor dintre scopuri și mijloace în funcție de care situaţiile sunt 
definite social. Altfel spus, vor apărea specialiști și fiecare dintre aceș- 
tia va trebui să cunoască tot ce este necesar pentru ducerea la înde- 
plinire a sarcinii specifice care i s-a încredințat. 

Pentru a acumula cunoștințe specifice rolului, o societate trebuie 
să fie astfel organizată încât anumiţi indivizi să se poată concentra 
asupra specialităţilor lor. Dacă într-o societate de vânători anumiți 
indivizi trebuie să devină producători de sulițe, devine necesar să se 
prevadă măsuri ca ei să fie scutiți de activităţile de vânătoare propriu- 
zise, cerute tuturor celorlalți bărbaţi adulţi. Cunoștinţele specializate 
de un gen mai evaziv, cum ar fi cele ale mistagogilor” sau ale altor 
intelectuali, presupun de asemenea o organizare socială de același 
fel. În toate aceste cazuri, specialiștii devin administratori ai acelor 
sectoare ale stocului de cunoștințe care li s-a repartizat social. 

În același timp, o parte importantă a cunoașterii general relevante 
o constituie tipologia specialiștilor. Deși specialiștii sunt definiți ca 
indivizi care își cunosc specialitatea, oricine trebuie să știe cine sunt 
ei în cazul în care specialităţile lor devin necesare. Nu se poate 
aștepta de la omul obișnuit să cunoască complexităţile farmecelor 


* Persoane care interpretează misterele religioase și îi inițiază pe alţii în 
acestea. (ntr.) 

de stimulare a fertilității sau cum se aruncă un blestem asupra cuiva. 
Ceea ce eltrebuie să ştie însă este cărui vrăjitortrebuie să i se adreseze 
dacă se ivește o asemenea nevoie. Prin urmare, tipologia experților 
(pe care lucrătorii sociali contemporani o numesc „ghid de trimitere“) 
este o parte a stocului de cunoștințe general relevante și accesibile, 
în timp ce cunoașterea care constituie expertiza propriu-zisă nu este. 
Dificultăţile practice care ar putea apărea în anumite societăți (de 
exemplu, atunci când există grupuri de experţi aflate în concurență 
sau când specializarea a devenit într-atât de complicată încât profa- 
nul nu mai pricepe nimic) nu ne vor preocupa deocamdată. 

Este, prin urmare, posibil să analizăm relaţia dintre roluri și cunoaș- 
tere din două unghiuri diferite. Privite din perspectiva ordinii institu- 
ționale, rolurile apar ca reprezentări instituționale și ca intermediari/ 
mediatori între corpusurile de cunoștințe instituțional obiectivate. 
Privite din perspectiva diversității, fiecare rol poartă cu sine un adaos 
de cunoștințe bine definit social. Ambele perspective sugerează, desi- 
gur, același fenomen global, care este dialectica esenţială a societăţii. 
Prima perspectivă poate fi rezumată prin afirmaţia că societatea există 
numai în măsura în care indivizii sunt conștienți de ea, iar cea de a 
doua, prin afirmația: conștiința individuală este determinată social. 
Restrângând problema la roluri, putem spune că, pe de o parte, ordi- 
nea instituţională este reală numai în măsura în care este realizată 
prin rolurile executate și că, pe de altă parte, rolurile sunt reprezenta- 
tive pentru o ordine instituțională care definește caracterul lor (inclu- 
siv adaosurile de cunoștințe), din care își extrag sensul lor obiectiv. 

Analiza rolurilor prezintă o importanță deosebită pentru socio- 
logia cunoașterii, deoarece ea scoate în evidență medierea dintre 
universurile macroscopice ale înțelesului obiectivat într-o societate 
și căile prin care aceste universuri devin reale subiectiv pentru indi- 
vizi. Astfel, de exemplu, este posibil să analizăm rădăcinile sociale 
macroscopice ale credințelor religioase despre lume din anumite 
colectivități (clase sau grupări etnice sau coterii de intelectuali, să 

zicem), precum și modul în care aceste credințe despre lume se 
manifestă în conștiința unui individ. Aceste două analize pot fi reunite 
numai dacă se cercetează modalităţile prin care individul se rapor- 
tează, în totalitatea activităţii sale sociale, la colectivitatea respectivă. 
O asemenea cercetare va fi în mod necesar un exerciţiu de analiză 
a rolurilor.“ 


e. Sfera și mijloacele instituționalizării 


Până aici am discutat instituționalizarea din punctul de vedere al 
trăsăturilor esențiale, care pot fi considerate ca niște constante socio- 
logice. Se înțelege că în acest tratat nu putem nici măcar schița 
nenumăratele variaţii ale manifestărilor istorice și ale combinațiilor 
acestor constante — o misiune care ar putea fi îndeplinită numai prin 
scrierea unei istorii universale din punctul de vedere al teoriei socio- 
logice. Există totuși câteva variații istorice în ce privește caracterul 
instituțiilor care sunt într-atât de importante pentru analizele sociolo- 
gice concrete, încât ele trebuie neapărat discutate, chiar dacă numai 
pe scurt. Atenţia noastră va continua să se concentreze, desigur, asu- 
pra relaţiei dintre instituții și cunoaștere. 

În investigarea oricărei ordini instituționale concrete se poate 
ridica următoarea întrebare: Care este scopul instituționalizării în 
cadrul ansamblului de acţiuni sociale dintr-o colectivitate dată? Altfel 
formulat, cât de mare este sectorul activității instituționalizate în 
comparație cu sectorul care rămâne neinstituționalizat?* În această 
chestiune există în mod clar variabilitate istorică, deoarece societăți 


“2 Termenul „mediere“ a fost folosit de Sartre, dar fără înțelesul concret pe 
care teoria rolurilor este capabile să i-l ofere. Termenul este adecvat pentru a 
indica legătura generală dintre teoria rolurilor și sociologia cunoașterii. 

%3 Răspunsul la această întrebare ar putea fi desemnat ca reprezentând „den- 
sitatea“ ordinii instituționale. Cu toate acestea, în încercarea de a evita introducerea 
unor termeni noi, am hotărât să nu recurgem la acest termen, deși este sugestiv. 

diferite lasă loc, mai mult sau mai puțin, unor acțiuni neinstituțio- 
nalizate. Este important să vedem, în general, ce factori determină 
o sferă mai largă a instituţionalizării și, prin contrast, una mai îngustă. 

Formal vorbind, sfera instituționalizării depinde de generalitatea 
structurilor de relevanță. Dacă multe sau cele mai multe structuri de 
relevanţă dintr-o societate sunt general împărtășite, câmpul instituțio- 
nalizării va fi larg. Dacă, din contră, doar câteva structuri de relevanță 
sunt general împărtășite, sfera insituționalizării va fi redusă. În acest 
din urmă caz, mai apare și posibilitatea ca ordinea instituțională să fie 
extrem de fragmentată, pentru că anumite structuri de relevanță sunt 
împărtășite de grupuri din societate, dar nu și de societatea ca întreg. 

Ar putea fi util, din punct de vedere euristic, să examinăm acest 
aspect prin prisma unor „tipuri ideale“. Este posibil să ne închipuim 
o societate în care instituționalizarea este completă; într-o astfel de 
societate toate problemele sunt comune, toate soluţiile la aceste 
probleme sunt social obiectivate și toate acțiunile sociale sunt institu- 
ționalizate. Ordinea instituțională cuprinde întreaga viață socială, care 
seamănă cu îndeplinirea continuă, fără sfârșit, a unei liturghii compli- 
cate și foarte stilizate. Nu există sau aproape că nu există o distribuire 
a cunoașterii după roluri specifice, deoarece toate rolurile sunt 
executate în situații de egală relevanță pentru toți actorii. Acest model 
euristic al unei societăți complet instituționalizate (un bun subiect de 
coșmar, s-ar putea spune în treacăt) poate fi ușor modificat imagi- 
nându-ne că toate acțiunile sociale sunt instituționalizate, dar nu 
numai în jurul problemelor comune. Cu toate că modul de viață pe 
care o astfel de societate l-ar impune membrilor săi ar fi la fel de rigid, 
ar exista un grad mai mare de distribuire a cunoașterii după anumite 
roluri specifice. Ar avea loc mai multe liturghii simultan, ca să spu- 
nem așa. Nu mai este nevoie să precizăm că nici modelul totalității 
instituționale, nici versiunea sa modificată nu pot fi întâlnite în istorie. 
Societăţile reale pot fi totuși examinate prin prisma gradului în care 
corespund acestui model ideal. În acest caz, se poate spune că socie- 
tățile primitive se apropie de model într-un grad mai mare decât cele 

civilizate.“ Se poate chiar afirma că în dezvoltarea civilizațiilor arhaice 
se constată o îndepărtare progresivă de acest model.% 

La cealaltă extremă s-ar situa o societate în care există doar o 
singură problemă comună, iar instituționalizarea apare numai în 
raport cu această problemă. Într-o asemenea societate, practic nu ar 
exista un stoc comun de cunoștințe. Aproape toată cunoașterea ar 
fi specifică la rol. În privința societăţilor macroscopice, nici apropie- 
rile de acest tip nu sunt disponibile istoric. Unele apropieri pot fi totuși 
găsite în formațiunile sociale mai mici - de exemplu în coloniile 
libertare, în care grijile comune se mărginesc la rânduieli economice 
sau la expediţii militare implicând un număr de unități tribale sau 
etnice a căror unică problemă comună este purtarea unui război. 

În afară de astimula fantezii sociologice, astfel de ficțiuni euristice 
sunt utile doar în măsura în care ajută la clarificarea condițiilor care 
favorizează apropierea de ele. Condiţia cea mai generală este gradul 
de diviziune a muncii, odată cu diferenţierea concomitentă a institu- 
țiilor.“6 Orice societate în care există o din ce în ce mai mare diviziune 
a muncii se îndepărtează de primul tip ideal descris mai sus. O altă 
condiție generală, strâns legată de cea dinainte, este disponibilitatea 
unui surplus economic, ceea ce face posibil pentru anumiţi indivizi 
sau grupuri să se angajeze în activități specializate care nu sunt direct 
legate de subzistență.“ Aceste activități specializate conduc, așa cum 


4 Aceasta este ceea ce Durkheim a numit „solidaritate organică“. Lucien 
Levy-Bruhl, atunci când vorbește de „participarea mistică“ din societățile primi- 
tive, conferă acestui concept durkheimian un conținut psihologic mai larg. 

% Aici s-ar putea face o comparație cu noțiunile de „compactitate“ și „dife- 
renţiere“ ale lui Eric Voegelin. Vezi cartea sa Order and History, vol. l, Louisiana 
State University Press, Baton Rouge, La., 1956. Talcott Parsons s-a referit și el de 
mai multe ori la diferențierea instituțională. 

% Relaţia dintre diviziunea muncii și diferențierea instituțională a fost anali- 
zată de Marx, Durkheim, Weber, Ferdinand Tânnies și Talcott Parsons. 

41 Se poate spune că, în pofida unor interpretări diferite în ceea ce privește 
detaliul, asupra acestui punct există un grad mare de consens de-a lungul istoriei 
teoriei sociologice. 

am văzut, la specializarea și segmentarea stocului comun de cunoș- 
tințe. lar segmentarea face posibilă apariția unei cunoașteri desprinse 
de orice relevanţă socială, adică a unor „teorii pure“.“5Asta înseamnă 
că anumiți indivizi sunt (pentru a reveni la un exemplu anterior) 
eliberați de vânătoare nu numai pentru a fabrica sulițe, dar și pentru 
a inventa mituri. Avem deci o „viaţă teoretică“, cu proliferarea sa risipi- 
toare de corpusuri de cunoștințe specializate, administrate de specia- 
liști al căror prestigiu social poate depinde de fapt de incapacitatea 
lor de a face altceva decât să teoretizeze - ceea ce conduce la un 
număr de probleme analitice la care ne vom întoarce mai jos. 

Instituționalizarea nu este însă un proces ireversibil, în pofida fap- 
tului că instituțiile, odată formate, au tendința de a dăinui.“ Pentru 
o varietate de motive istorice, câmpul acțiunilor instituţionalizate se 
poate îngusta; adică în anumite domenii ale vieții sociale poate avea 
loc o dezinstituționalizare.% De exemplu, sectorul privat care a apărut 
în societatea industrială modernă este considerabil mai dezinstitu- 
ționalizat decât sectorul public.s! 

O altă întrebare, cu privire la care anume ordine instituțională 
variază istoric, ar fi: Care este relaţia dintre diversele instituții, la nivelul 
execuției și al semnificaţiei?*? În ceea ce privește cel dintâi tip real 


% Relaţia dintre „teoria pură“ și surplusul economic a fost evidențiată pentru 
prima oară de Marx. 

“ Tendinţa instituțiilor de a dăinui a fost analizată de Georg Simmel prin 
prisma noțiunii sale de „loialitate“. Vezi cartea sa, Soziologie, Duncker und 
Humblot, Berlin, 1958, p. 438. 

s Această noțiune de dezinstituționalizare provine de la Gehlen. 

5! Analiza dezinstituționalizării în sfera privată constituie o preocupare cen- 
trală a psihologiei sociale a lui Gehlen aplicată la societatea modernă, Vezi 
lucrarea sa, Die Seele im technischen Zeitalter, Rowohlt, Hamburg, 1957. 

52 Dacă cineva ar dori să accepte și alte neologisme, ar putea privi acest 
lucru ca pe o problemă a gradului de „fuziune“ sau de „segmentare“ a ordinii 
instituționale. Așa cum arată, o asemenea problemă ar părea că este similară 
cu preocuparea structural-funcțională pentru „integrarea funcțională“ a socie- 
tăților. Acest din urmă concept presupune însă că „integrarea“ unei societăţi 

discutat mai sus, în fiecare biografie subiectivă există o unitate între 
realizarea instituțională și semnificaţia rolurilor. Întregul stoc social 
de cunoștințe este actualizat în fiecare biografie individuală. Fiecare 
face orice și cunoaște orice. Problema integrării înțelesurilor (adică 
a relației semnificative dintre diferite instituţii) este o problemă exclu- 
siv subiectivă. Sensul obiectiv al ordinii instituționale se prezintă fie- 
cărui individ ca dat și cunoscut în general, luat ca atare din punct de 
vedere social. Dacă totuși există o problemă, aceasta apare din cauza 
dificultăților subiective pe care individul le poate avea cu ocazia inte- 
riorizării înțelesurilor acceptate social. 

Odată cu îndepărtarea crescândă de acest model euristic (ceea ce 
se întâmplă, firește, în toate societățile moderne, deși nu în aceeași 
măsură), vor apărea modificări importante ale sensurilor instituționale 
ca fiind „de la sine înțelese“. Le-am menționat deja pe primele două: 
segmentarea ordinii instituționale, în care numai anumite tipuri de 
indivizi îndeplinesc anumite activități, și, respectiv, o distribuire socială 
a cunoașterii, în care cunoașterea specifică la rol ajunge să fie rezer- 
vată numai anumitor tipuri de indivizi. Odată cu aceste evoluții apare 
însă și o nouă configurație la nivelul înțelesului. Va exista o problemă 
obiectivă legată de extinderea integrării înțelesurilor la întreaga socie- 
tate. Aceasta este o problemă cu totul diferită de aceea doar subiectivă, 
de a armoniza înțelesul pe care individul și-l atribuie în propria biogra- 
fie cu înțelesul pe care i-l atribuie societatea. Deosebirea este tot atât de 
mare ca și aceea dintre a face propagandă care să convingă pe alţii de 
ceva și a produce simple memorii care să-l convingă pe autorul însuși. 


poate fi determinată de un observator din afară care investighează funcționarea 
externă a instituţiilor societății. Am putea susține că, dimpotrivă, nici „funcţiile“, 
nici „disfuncţiile“ nu pot fi analizate decât prin prisma nivelului de înțelegere. 
În consecinţă, „integrarea funcţională“ - dacă dorim totuși să recurge la acest 
concept - înseamnă integrarea ordinii instituționale pe calea diferitelor procese 
legitimatoare. Cu alte cuvinte, integrarea nu rezidă în instituţii, ci în legitimarea 
acestora. Aceasta implică, spre deosebire de opinia structural-funcționaliștilor, 
că o ordine instituțională nu poate fi înțeleasă corect ca fiind un „sistem“. 

În exemplul cu triunghiul bărbat/femeie/lesbiană am arătat în 
detaliu că nu se poate presupune a priori că diferitele procese de 
instituționalizare vor rămâne „unite“. Structura de relevanţă care este 
comună bărbatului și feneii (A-B) nu trebuie să fie integrată în mod 
necesar cu aceea dintre femeie și lesbiană (B-C) sau cu aceea dintre 
lesbiană și bărbat (C-A). 

Procesele instituționale separate pot continua să coexiste fără 
integrare. Am argumentat atunci că faptul empiric privind instituţiile 
ca fiind nedespărţite, în pofida imposibilității de a presupune acest 
lucru a priori, poate fi explicat numai referindu-ne la conștiința reflec- 
tivă a indivizilor, care impune o anumită logică experienței lor privind 
respectivele instituții. 

Putem acum să împingem și mai departe acest argument, presu- 
punând că unul dintre cei trei indivizi (să presupunem că bărbatul, 
A) devine nemulțumit de lipsa de simetrie a situației. Aceasta nu 
înseamnă că pentru el relațiile la care participă (A-B și C-A) s-au schim- 
bat. Ceea ce îl îngrijorează acum este mai degrabă relaţia la care încă 
nu a participat (A-C). Aceasta s-ar putea datora faptului că ea interfe- 
rează cu interesele lui (C își pierde prea mult timp făcând dragoste 
cu B și neglijează cultivarea florilor cu el) sau faptului că el are cine 
știe ce preocupări teoretice. În orice caz, el dorește să reunească cele 
trei relații și procesele lor concomitente de habitualizare într-un tot 
A-B-C închegat și cu sens. Cum poate face acest lucru? 

Să ne imaginăm că este un geniu religios. Într-o bună zi, el pre- 
zintă femeilor proiectul unei noi mitologii. Lumea a fost creată în 
două etape, uscatul — de un zeu care s-a împreunat cu sora lui, iar 
marea - printr-un act de masturbare reciprocă între zeu și o zeiță. 
lar după ce lumea a fost astfel creată, creatorul și zeița au executat 
împreună marele dans al florilor, drept care au apărut pe uscat flora 
și fauna. Triunghiul existent: heterosexualitate, lesbianism și culti- 
varea florilor nu este astfel nimic altceva decât o imitație omenească 
a acţiunilor arhetipice ale zeilor. Bine ticluit, nu-i așa? Cititorului cu 

oarecare pregătire în mitologia comparată nu-i va fi greu să găsească 
paralele istorice în această „teorie“ cosmogonică. Bărbatul ar putea 
să întâmpine greutăți în a-i face pe alții să accepte teoria lui. Va fi 
nevoit în acest caz să recurgă la propagandă. Dacă presupunem însă 
că B și C au și ele greutăți practice în a pune în aplicare variatele lor 
proiecte sau (mai puțin probabil) că ele sunt atrase de viziunea lui 
A asupra cosmosului, e posibil ca până la urmă el să le impună 
schema lui. Odată ce a reușit să facă acest lucru și toți cei trei indivizi 
„Știu“ că diversele lor acțiuni funcționează bine împreună în socie- 
tatea lărgită (care este A-B-C), această „cunoaștere“ va influența ce 
anume se întâmplă în situaţia dată. De exemplu, C va fi acum mai 
dispusă să-și împartă în mod echitabil timpul între cele două preocu- 
pări principale ale sale. 

Dacă această extindere a exemplului nostru vi se pare exagerată, 
îl putem face mai familiar imaginându-ne că în conștiința geniului 
nostru religios a avut loc un proces de secularizare. Mitologia nu i se 
mai pare plauzibilă. Situaţia ar trebui explicată cu ajutorul științelor 
sociale. Acest lucru este desigur ușor de făcut. Este evident (pentru 
geniul religios devenit sociolog) că cele două tipuri de activitate 
sexuală care există în situația dată exprimă anumite nevoi psiholo- 
gice adânc înrădăcinate ale participanților. El „știe“ că frustrarea în 
raport cu aceste nevoi ar duce la tensiuni „disfuncționale“. Pe de altă 
parte, trioul nostru vinde flori contra nuci de cocos la celălalt capăt 
al insulei. Asta rezolvă totul. Tiparele comportamentale A-B și B-C 
sunt funcționale în raport cu „sistemul personalității“, în timp ce tipa- 
rul C-A este funcţional în raport cu sectorul economic al „sistemului 
social“. „Societatea“ A-B-C nu este decât rezultatul rațional al inte- 
grării funcționale la nivel intersistemic. Și, în acest caz, dacă propa- 
ganda lui A reușește să le convingă pe cele două femei cu această 
teorie, „cunoașterea“ lor privind imperativele funcționale implicate 
în situația dată va avea anumite consecinţe în ceea ce privește con- 
trolul asupra conduitei lor. 

Același raționament va fi valabil, mutatis mutandis, dacă îl trans- 
punem de la idila fața în față din exemplul de mai sus la nivel macro- 
social. Segmentarea ordinii instituționale și distribuirea concomitentă 
a cunoașterii vor conduce la problema asigurării unor înțelesuri inte- 
grative care să cuprindă întreaga societate și să ofere un context 
global de sensuri obiective pentru experiența socială și conștiința, 
ambele fragmentate, ale individului. Pe deasupra, se va pune nu 
numai problema integrării globale cu sens, ci și problema legitimării 
activităţilor instituționale ale unui tip de actor în raport cu cele ale 
altor tipuri de actori. Să presupunem că există un univers de înțelesuri 
care conferă un sens obiectiv activităților desfășurate de războinici, 
fermieri, negustori sau exorciști. Asta nu înseamnă că între aceste 
tipuri de actori nu va exista un conflict de interese. Chiar și într-un 
univers de înțelesuri comune, exorciștii se pot confrunta cu problema 
„explicării“ unora dintre activitățile războinicilor etc. Metodele unei 
asemenea legitimări de asemenea variază istoric.5 

O altă consecinţă a segmentării instituționale este posibila apari- 
ție a unor subuniversuri de semnificații separate social. Acestea rezultă 
dintr-o accentuare a specializării rolului, până la punctul în care 
cunoașterea specifică la rol este ascunsă în stocul comun de cunoș- 
tințe. Astfel de subuniversuri de înțelesuri pot fi sau nu ascunse 
vederii obișnuite. În anumite cazuri, nu numai că registrul cognitiv 
al subuniversului este ascuns, dar însăși existența subuniversului și 
a colectivității care îl sprijină poate rămâne secretă. Subuniversurile 
de înțelesuri pot fi structurate social după diferite criterii - sex, vârstă, 
ocupație, credinţă religioasă, gusturi estetice ș.a.m.d. Șansa ca noi 
subuniversuri să apară crește constant, desigur, odată cu extinderea 
progresivă a diviziunii muncii și cu crearea unui surplus economic. 
O societate cu o economie de subzistență poate cunoaște o segregare 


55 Această problemă este înrudită cu cea a „ideologiei“, pe care o vom dis- 
cuta mai jos, într-un context definit mai îngust. 

cognitivă între femei și bărbaţi sau între războinicii bătrâni și cei tineri, 
cum se întâmplă în „societăţile secrete“ existente în Africa sau printre 
indienii americani. Ea poate fi totuși capabilă să-și permită tăinuirea 
câtorva preoți și magicieni. Subuniversurile înfloritoare în înțelesuri, 
cum ar fi castele hinduse, birocraţia literară chinezească sau cercu- 
rile preoțești din vechiul Egipt, au nevoie de soluții cu mult mai ela- 
borate pentru problemele economice. 

Ca toate edificiile sociale de semnificații, subuniversurile trebuie 
să fie „sprijinite“ de o anumită colectivitate“, adică de grupul care 
produce continuu înțelesurile respective și în cadrul căruia acestea 
au o realitate obiectivă. Între astfel de grupuri pot exista conflicte și 
concurență. La nivelul cel mai simplu, poate apărea, de exemplu, un 
conflict în privința alocării resurselor care prisosesc către specialiștii 
respectivi, pe motivul scutirii lor de munca productivă. Cine anume 
va fi scutit oficial: toți vracii sau numai aceia care își exercită meș- 
teșugul la domiciliul șefului? Cine trebuie să primească un salariu fix 
de la autorităţi: cei care vindecă bolnavii cu ierburi sau cei care fac 
același lucru intrând în transă? Asemenea conflicte sociale sunt ușor 
transformate în conflicte între școli de gândire diferite, fiecare dintre 
ele urmărind să se consolideze și să discrediteze, dacă nu chiar să 
lichideze, corpusul concurent de cunoaștere. În societatea contem- 
porană continuăm să întâlnim astfel de conflicte (socio-economice 
sau cognitive) între medicina tradițională și rivalele sale, precum chiro- 
practica, homeopatia sau Știința Creștină”. În societăţile industriale 
dezvoltate, cu imensul lor surplus economic, care permite unui număr 


54 Weber se referă în mod repetat, mai ales în sociologia sa comparativă a 
religiilor, la diferite colectivități ca fiind „cărăuși“ (Trăger) a ceea ce noi am 
numit subuniversuri de înțelesuri. Analiza acestui fenomen este relaționată, 
desigur, cu schema Unterbau/Ujberbau a lui Marx. 

” Religie și sistem de vindecare fondate de Mary Baker Eddy în 1866. Bazate 
pe interpretarea Bibliei în sensul ideii că boala, păcatul, moartea etc. sunt provo- 
cate de deranjamente mentale și nu au de fapt o existență reală. (n.tr.) 

mare de indivizi să se dedice permanent unor îndeletniciri chiar și 
obscure, competiția pluralistă dintre subuniversurile de înțelesuri 
imaginabile de toate felurile devine o stare normală.5 

Odată cu apariția subuniversurilor de semnificații, apare și o varie- 
tate de puncte de vedere despre societate ca întreg, fiecare dintre 
acestea concepând societatea din perspectiva unui subunivers. Chiro- 
practicianul vede altfel societatea decât profesorul de la facultatea 
de medicină, poetul altfel decât omul de afaceri, evreul altfel decât 
creștinul etc. Se înțelege de la sine că această multiplicare a perspec- 
tivelor complică mult problema stabilirii unui umbrar simbolic stabil 
deasupra întregii societăţi. Fiecare perspectivă, împreună cu toate 
adaosurile la teorii sau chiar cu Weltanschauung-uri, va fi legată de 
interesele sociale concrete ale grupului care o susține. Aceasta nu 
înseamnă însă că diferitele perspective, fără a mai vorbi de teorii sau 
Weltanschauung-uri, sunt numai reflecții mecanice ale intereselor 
sociale. La nivel teoretic, îndeosebi, cunoașterea poate foarte bine 
să capete un grad mare de detașare de interesele biografice și sociale 
ale individului cunoscător. Ar putea deci exista motive sociale reale 
pentru care evreii devin foarte preocupaţi de diverse proiecte științi- 
fice, dar poziţiile științifice însele nu pot fi prezise din faptul că ele sunt 
susținute de evrei sau de neevrei. 

Cu alte cuvinte, universul științific al semnificației este capabil să 
atingă un grad înalt de autonomie față de propria bază socială. Deși 
în practică pot fi întâlnite variaţii mari, teoretic acest lucru rămâne 
adevărat pentru orice corpus de cunoștințe, chiar și pentru perspec- 
tivele cognitive asupra societății. 

Mai mult încă, un corpus de cunoștințe are capacitatea, de îndată 
ce a fost ridicat la nivelul unui subunivers de semnificații relativ 


55 Competiţia pluralistă dintre subuniversurile de înțelesuri este una dintre 
cele mai importante probleme ale sociologiei empirice a cunoașterii în socie- 
tatea contemporană. Am tratat această problemă în alte lucrări despre socio- 
logia religiei și nu vedem necesitatea de a dezvolta analiza ei în acest tratat. 

autonom, să acționeze în sens invers asupra colectivităţii care l-a pro- 
dus. De exemplu, evreii pot deveni sociologi deoarece au anumite 
probleme în societate ca evrei. Dar de îndată ce au fost iniţiaţi în uni- 
versul sociologic, ei nu numai că pot privi asupra societăţii dintr-un 
unghi care nu mai este specific evreiesc, dar chiar și activitățile lor 
sociale ca evrei se pot schimba ca rezultat al nou-dobânditei perspec- 
tive sociologice. Măsura unei astfel de detașări a cunoașterii de origi- 
nile sale existențiale depinde de un imens număr de variabile istorice 
(cum ar fi presiunea intereselor sociale implicate, gradul de rafinare 
teoretică a cunoașterii respective, relevanța sau irelevanța socială a 
acesteia din urmă și altele). Pentru considerațiile noastre generale, 
important este principiul conform căruia relația dintre cunoaștere și 
baza sa socială este o relație dialectică — cunoașterea este un produs 
social și cunoașterea este un factor al schimbării sociale. Acest prin- 
cipiu, al dialecticii între producţia socială și lumea obiectivată, care 
este produsul său, a fost deja explicat; este deosebit de important să 
ținem seama de el în orice analiză a subuniversurilor concrete de 
înțelesuri. 


55 Această ipoteză poate fi formulată și în termeni marxiști, afirmând că 
există o relație dialectică între infrastructură (Unterbau) și suprastructură (Uber- 
bau) — o idee marxistă care aproape că a fost uitată până de foarte curând de 
curentul marxist principal. Problema posibilității unei cunoașteri sociale sepa- 
rate a constituit o problemă centrală și pentru sociologia cunoașterii aşa cum 
a fost ea definită de Scheler și Mannnheim. Din motive inerente, în abordarea 
noastră general teoretică nu-i acordăm un loc central. Aspectul important pentru 
sociologia teoretică a cunoașterii îl constituie dialectica dintre cunoaștere și 
baza sa socială. Probleme ca cele ridicate de Mannheim în legătură cu „inteli- 
ghenția neangajată“ constituie aplicații ale sociologiei cunoașterii la fenomene 
istorice și empirice concrete. Presupunerile despre acestea trebuie să fie făcute 
la un nivel mult mai scăzut de generalitate decât cel care ne interesează. Pe de 
altă parte, problemele legate de autonomia cunoașterii social-științifice ar trebui 
abordate în contextul metodologiei științelor sociale. Din raţiuni teoretice pe 
care le-am expus în Introducere, am exclus acest domeniu de interes din defi- 
niția pe care am dat-o sferei sociologiei cunoașterii. 

Numărul și complexitatea lor tot mai mare fac ca subuniversurile 
să devină din ce în ce mai inaccesibile celor din afara lor. Ele devin 
enclave ezoterice, „ermetic sigilate“ (în sensul clasic asociat Corpu- 
sului Hermetic” al „științelor“ secrete, cum ar fi alchimia) pentru toți, 
în afara celor care au fost adecvat iniţiaţi în misterele lor. Autonomia 
din ce în ce mai mare a subuniversurilor ridică probleme speciale 
de legitimare atât pentru cei din afară (outsiderii), cât și pentru cei 
dinăuntrul (insiderii) subuniversului. Outsiderii trebuie finuţi în afara 
subuniversului, uneori chiar ținuți în ignoranță în ceea ce privește 
existența însăși a subuniversului. Dacă însă ei nu sunt chiar atât de 
isnoranți și dacă subuniversul solicită diferite privilegii și recunoașteri 
speciale din partea societăţii mai largi, apare problema ținerii în afară 
a outsiderilor, determinându-i în același timp să consimtă că proce- 
deul este legitim. Acest lucru se face prin diferite tehnici de intimidare, 
propagandă rațională și iraţională (apelând la interesele outsiderilor 
și la sentimentele lor), mistificări și, în general, la manipularea unor 
simboluri ale prestigiului social. Insiderii, pe de altă parte, trebuie 
ținuți înăuntru. Acest lucru necesită dezvoltarea unor procedee atât 
practice, cât și teoretice prin care tentaţiile de a evada din subunivers 
să fie controlate. Vom examina unele detalii ale acestei duble pro- 
bleme de legitimare ceva mai târziu. Pentru moment ne vom mulțumi 
cu un exemplu. Nu este suficient să pui pe picioare un subunivers 
ezoteric al medicinii. Publicul profan mai trebuie convins că acest lucru 
este corect și benefic și că fraternitatea medicală trebuie menținută 
la standardele subuniversului. Pentru asta, populația este intimidată 
prin descrierea nenorocirilor fizice care ar urma „nerespectării sfatului 
medicului “; ea este convinsă să nu procedeze așa, invocându-se bene- 
ficiile pragmatice ale ascultării necondiționate și recurgându-se la 


* Corpus Hermeticus — colecţie de reguli și coduri secrete, întocmit de Her- 
mes Trismegistus și completat în timp de adepții lui, destinat să facă de neîn- 
țeles pentru profani procedeele alchimiștilor și să-i țină în afara castei. (n.tr,) 

amenințarea cu ororile bolii și morţii. Pentru a-și sublinia autoritatea, 
reprezentanții profesiei medicale se înfășoară în giulgiul vechi de 
secole al simbolurilor puterii și misterului, de la o costumaţie bizară 
la un limbaj incomprehensibil, toate acestea fiind, desigur, legitimate 
în fața publicului și faţă de ei înșiși în termeni pragmatici, Între timp, 
membrii pe deplin acreditați ai lumii medicale sunt ținuți la distanță 
de „șarlatanie“ (adică împiedicaţi să iasă din subuniversul medical, 
cu gândul sau cu fapta) nu numai cu ajutorul puternicelor mijloace 
de control aflate la dispoziţia profesiei, dar și prin utilizarea unui întreg 
corpus de cunoștințe profesionale prin care li se oferă „dovezi științi- 
fice“ despre nebunia sau chiar ticăloșia unei astfel de devieri. Cu alte 
cuvinte, este pusă în mișcare o întreagă mașinărie de legitimare pen- 
tru ca profanii să rămână profani și doctorii doctori și (dacă este posi- 
bil) cu toții să se simtă fericiţi că fac așa. 

Probleme deosebite apar ca rezultat al vitezelor diferite de schim- 
bare a instituțiilor și a subuniversurilor.s? Acest lucru face mai dificilă 
legitimarea ordinii instituționale și, deopotrivă, legitimările specifice 
anumitor instituţii sau subuniversuri. O societate feudală cu o armată 
modernă, o aristocrație agrară forțată să supraviețuiască în condițiile 
unui capitalism industrial, o religie tradițională obligată să facă faţă 
popularizării unor opinii științifice asupra lumii, coexistenţa în aceeași 
societate a teoriei relativității și a astrologiei — experiența noastră con- 
temporană abundă în exemple de acest fel în asemenea măsură, încât 
nu mai trebuie să insistăm asupra acestui aspect. De ajuns să spunem 
că, în astfel de condiții, sarcina legitimatorilor devine extrem de grea. 

O problemă finală de mare interes teoretic, ridicată de variabi- 
litatea istorică a instituţionalizării, este aceea a modului în care este 
obiectivizată ordinea instituțională: în ce măsură este percepută o 


57 În sociologia americană de la Ogburn încoace, acesta este un fenomen 
numit îndeobște „întârziere culturală“. Am evitat acest concept din cauza cono- 
tajiei lui evoluționiste și, implicit, evaluatoare. 

ordine instituțională sau o parte oarecare a sa ca o realitate neumană? 
Asta este o problemă care ţine de reificarea realității sociale.58 

Reificarea este perceperea fenomenelor omenești ca și cum aces- 
tea ar fi lucruri, adică ar avea formă neumană sau chiar supraumană. 
Un alt mod de a formula acest lucru este că reificarea este înțelege- 
rea produselor activității umane ca și cun ele ar fi altceva decât pro- 
duse omenești - ca fapte ale naturii, rezultate ale legilor cosmosului 
sau manifestări ale voinței divine. Reificarea presupune că omul este 
capabil să uite că el este autorul lumii umane și, mai mult, că dialec- 
tica dintre omul producător și produsele sale nu se reflectă în conști- 
ință. Lumea reificată este prin definiţie o lume dezumanizată. Ea este 
percepută de om ca o realitate ciudată, un opus alienum asupra 
căruia el nu dispune de nici un control, și nu un opus propriurn, rezul- 
tat al propriei activități productive. 

Din discuţia anterioară despre obiectivare este clar că, de îndată 
ce o lume socială obiectivă este consacrată, posibilitatea reificării nu 
este niciodată exclusă.* Obiectivitatea lumii sociale înseamnă că ea 


5 Reificarea (Verdinglichung) este o importantă noțiune marxistă, mai ales 
în considerațiile antropologice din Fnihschriften, dezvoltată ulterior în Das Kapital 
ca „fetișism al obiectelor de consum“. Pentru dezvoltări mai recente ale noțiunii 
în teoria marxistă, vezi Gy6rgy Lukâcs, Histoire et conscience de classe, p. 109; 
Lucien Goldmann, Recherches dialectiques, Gallimard, Paris, 1959, p. 64; Joseph 
Gabel, La fausse conscience, Editions de Minuit, Paris, 1962 și Formen der Ent- 
fremdunş, Fischer, Frankfurt, 1964. Pentru o discuţie cuprinzătoare asupra aplica- 
bilității noțiunii într-o sociologie nedoctrinară a cunoașterii, vezi Peter L. Berger 
și Stanley Pullberg, „Reification and the Sociological Critique of Consciousness“, 
în History and Theory, vol. IV (1965), nr.2, p. 198. În cadrul marxismului, noțiunea 
de reificare este strâns înrudită cu cea de alienare (Entfremdung). În lucrările 
sociologice recente, acest din urmă concept a fost deseori confundat cu variate 
fenomene, de la anomie la nevroză, până la punctul în care noțiunea nu mai poate 
fi recuperată. În orice caz, am considerat că nu este locul unde să încercăm o 
asemenea recuperare și am ocolit prin urmare folosirea acestei noțiuni. 

59 Critici francezi ai sociologiei durkheimiene, ca Jules Monnerot (Les faits 
sociaux ne sont pas des choses, 1946, și Armand Cuvillier („Durkheim et Marx“, 

îi apare omului ca fiind ceva în afara lui însuși. Întrebarea hotărâtoare 
este dacă el e conștient că, oricât ar fi de obiectivată, lumea socială 
a fost făurită de om - și, ca urmare, poate fi refăcută de el. Cu alte 
cuvinte, reificarea poate fi descrisă ca o etapă extremă în procesul 
de obiectivare, în care lumea obiectivată își pierde sensul de între- 
prindere umană și rămâne fixată ca o realitate neumană, neumani- 
zabilă, inertă.5 De obicei, relația reală dintre om și lumea sa este 
inversată în conștiință. Omul, producătorul unei lumi, este perceput 
ca produs al acesteia, iar activitatea umană ca un epifenomen al unor 
procese neumane. Semnificațiile umane nu mai sunt percepute ca 
producătoare de lume, ci, din contră, ca fiind produse ale „naturii 
lucrurilor“. Trebuie să subliniem că reificarea este o modalitate a 
conștiinței, mai exact o modalitate de obiectivizare de către om a 
lumii umane. Chiar în timp ce omul percepe lumea ca reificată, el 
continuă să o producă. Altfel spus, omul este capabil, paradoxal, să 
producă o realitate care îl neagă pe el însuși.S! 

Reificarea este posibilă atât la nivelul preteoretic, cât și la nivelul 
teoretic al conștiinței. Unele sisteme teoretice complexe pot fi de- 
scrise ca reificări, deși este posibil ca ele să-și aibă rădăcinile în reifi- 
cările preteoretice stabilite într-o anumită situație socială sau alta. Prin 
urmare, ar fi greșit să limităm conceptul de reificare la o construcţie 
mentală a intelectualilor. Reificarea există și în conștiința omului de 


în Cahiers internationaux de sociologie, 1948), au acuzat-o de vederi reificate 
asupra realității sociale. Altfel spus, ei au argumentat că acea choseite a lui Durk- 
heim este ipso facto reificare. Orice s-ar putea spune despre aceasta prin prisma 
exegezei lui Durkheim, este posibil, în principiu, să afirmăm că „faptele sociale 
sunt lucruri“ și prin urmare să acceptăm ideea obiectivității faptelor sociale ca 
produse umane. Cheia teoretică a problemei devine atunci distincția dintre 
obiectivare și reificare. 

60 Aici se poate face o comparație cu termenul „practico-inert“ al lui Sartre, 
expus în Critique de la raison dialectique. 

SI Din acest motiv, Marx a numit conștiința reificatoare falsă conștiință. Această 
noțiune poate fi legată de aceea de „rea-credință“ (mauvaise foi) a lui Sartre. 

pe stradă și, de fapt, prezența acestuia este, practic, mai importantă. 
Ar fi de asemenea greșit să considerăm reificarea ca o pervertire a 
unei perceperi iniţial nereificate a lumii sociale, un fel de decădere 
cognitivă dintr-o stare de grație. Dimpotrivă, probele etnologice și 
psihologice par să indice contrariul, și anume că percepția inițială a 
lumii sociale este puternic reificată, atât filogenetic, cât și ontogene- 
tic.52 Asta înseamnă că înțelegerea reificării ca o modalitate de conști- 
entizare depinde de o relativă dereificare a conștiinței, proces care are, 
comparativ, o evoluție târzie în istorie și în orice biografie individuală. 

Atât ordinea instituțională ca întreg, cât și segmentele sale pot fi 
percepute prin prisma reificării. De exemplu, întreaga ordine a socie- 
tății poate fi considerată ca un microcosmos care reflectă macrocos- 
mosul universului total, făurit de zei. Orice s-ar întâmpla „aici jos“ nu 
este decât o palidă reflectare a ceea ce se întâmpla „acolo sus“ 63 
Într-un mod asemănător pot fi percepute și anumite instituții. „Rețeta“ 
principală pentru reificarea instituțiilor constă în a le conferi un statut 
ontologic independent de activitatea și de semnificația umană. Reifi- 
cările specifice sunt variații pe această temă generală. Căsătoria, de 
pildă, poate fi reificată ca o imitație a actelor de creaţie divină, ca un 
mandat universal al legii naturale, ca o consecință necesară a forțelor 
biologice sau psihologice sau chiar ca un imperativ funcțional al siste- 
mului social. Ceea ce este comun tuturor acestor reificări este con- 
fundarea căsătoriei cu o producție umană continuă. Cum se poate 
ușor vedea din acest exemplu, reificarea poate avea loc atât în plan 
teoretic, cât și preteoretic. Astfel, mistagogul poate născoci o teorie 


2 Lucrările lui Lucien Levy-Bruhl și Jean Piaget pot fi considerate ca esen- 
țiale pentru înțelegerea protoreificării, atât din punct de vedere filogenetic, cât 
și ontogenetic. De asemenea, vezi Claude Levy-Strauss, La pensce sauvage, Plon, 
Paris, 1962. 

6 Despre paralelismul dintre „aici jos“ și „acolo sus“, vezi Mircea Eliade, 
Cosmos and History, Harper, New York, 1959. Un punct de vedere asemănător 
este oferit de Voegelin, op. cit. în consideraţiile despre „civilizațiile cosmologice“. 

foarte sofisticată care cuprinde totul, de la un eveniment omenesc 
concret la aspectele cele mai generale ale cosmosului divin, dar un 
cuplu de țărani analfabeți poate percepe evenimentul căsătoriei cu 
o înfiorare reificatoare similară cu teama metafizică. Prin reificare, 
lunea instituţiilor apare ca fuzionând cu lumea naturală. Fa devine 
necesitate și destin și este trăită ca atare, în mod fericit sau nefericit, 
după caz. 

Rolurile pot fi reificate în același mod ca și instituţiile. Zona conști- 
inței de sine care a fost obiectivizată într-un rol este apoi percepută 
ca un destin inevitabil, în raport cu care individul își poate declina 
orice responsabilitate. Formularea paradigmatică a acestui tip de 
reificare este: „În această problemă nu am de ales, trebuie să acţio- 
nez în acest fel din cauza poziţiei pe care o am“ — ca soț, tată, general, 
episcop, director al unei companii, borfaș, călău, după caz. Asta în- 
seamnă căreificarea rolurilor micșorează distanța subiectivă pe care 
individul o poate pune între el și executarea rolului atribuit. Distanța 
implicată în orice obiectivizare se păstrează, desigur, dar distanța cau- 
zată de dezidentificare se reduce până la dispariție. În sfârșit, poate 
fi reificată identitatea însăși (sinele total, dacă vreți), fie a ta, fie a 
altora. Apare astfel o identificare totală a individului cu tipizările care 
i se atribuie social. El este perceput exclusiv ca acel tip. Această apre- 
ciere poate fi exprimată, pozitiv sau negativ, prin valori sau senti- 
mente. Identificarea ca „evreu“ poate fi la fel de reificatoare pentru 
antisemit ca și pentru evreul însuși, în afara cazului când acesta din 
urmă va pune un accent pozitiv pe identificare și cel dintâi unul nega- 
tiv. Ambele reificări conferă un statut ontologic și total unei tipizări 
care este produsă uman și care, chiar în cursul interiorizării, obiectivi- 
zează doar un segment al sinelui.$ Încă o dată, astfel de reificări se 
pot întinde de la nivelul preteoretic al acelui „ce toată lumea știe 


& Despre reificarea identității, vezi și analiza lui Sartre asupra antisemitis- 
mului. 

despre evrei“ la teoriile cele mai complexe despre iudaism, ca fiind 
o manifestare biologică („sânge evreiesc“), psihologică („suflet evre- 
iesc“) sau metafizică („misterul lui Israel“). 

Analiza reificării este importantă deoarece servește ca un corectiv 
permanent al înclinaţiei spre reificare a gândirii teoretice în general 
și a gândirii sociologice în particular. Ea este cu deosebire importantă 
pentru sociologia cunoașterii, deoarece o ferește de a recurge la con- 
cepții nedialectice despre relaţia dintre ceea ce oamenii fac și ceea 
ce gândesc. Aplicarea istorică și empirică a sociologiei cunoașterii 
trebuie să acorde o atenţie specială împrejurărilor sociale care favori- 
zează dereificarea — cum ar fi prăbușirea totală a ordinii sociale, con- 
tactul dintre societăți care au fost înainte despărțite și importantul 
fenomen al marginalizării sociale.$5 Aceste probleme depășesc, însă, 
cadrul consideraţiilor noastre de aici. 


5 Asupra condițiilor necesare pentru dereificare, vezi Berger și Pullberg, 
loc. cit. 


2. Legitimarea 


a. Originile universurilor simbolice 


Legitimarea ca proces este cel mai bine descrisă ca o obiectivare 
„de ordinul al doilea“ a înțelesului. Legitimarea produce noi înțelesuri 
care servesc la integrarea semnificațiilor deja atașate unor procese 
instituționale disparate. Funcţia legitimării constă în a face disponibile 
obiectiv și plauzibile subiectiv obiectivările „de ordinul întâi“ care au 
fost deja instituționalizate.$ Cu toate că definim legitimarea prin funcția 
sa, independent de motivele specifice care inspiră un anumit proces 
de legitimare, trebuie să adăugăm că „integrarea“, într-o formă sau 
alta, constituie totodată și scopul tipic care-i motivează pe legitimatori. 

Integrarea, ca și plauzibilitatea subiectivă, se raportează la două 
niveluri. Mai întâi, întreaga ordine instituţională trebuie să aibă înțeles, 
simultan, pentru toți participanții la diferite procese instituționale. În 
acest caz, problema plauzibilității se referă la recunoașterea subiec- 
tivă a unui sens global aflat „în spatele“ motivelor predominante 
situațional, dar numai parțial instituționalizate, ale cuiva și ale celor 
din jurul lui - ca în relaţia dintre un șef și un preot, dintre un tată și 
un comandant militar sau chiar când este vorba de unul și același 
individ în relaţia cu sine însuși - al tatălui care este în același timp și 
comandant militar al fiului său. Acesta este deci un nivel „orizontal“ 


% Termenul de „legitimare“ provine de la Weber, care l-a dezvoltat mai ales 
în contextul sociologiei sale politice. În lucrarea noastră, i-am atribuit un sens 
cu mult mai larg. 

de integrare și de plauzibilitate, care pune în raport ordinea instituțio- 
nală totală cu numeroșii indivizi care participă la ea în diversele roluri 
oferite de aceasta sau la multiplele procese instituționale parțiale în 
care un anumit individ participă la un moment dat. În al doilea rând, 
totalitatea vieții individului, trecerea succesivă prin diferitele etape ale 
ordinii instituționale, trebuie să fie făcută inteligibilă subiectiv. Cu alte 
cuvinte, biografia individuală, cu fazele sale multiple, succesive și 
predefinite instituțional, trebuie să fie înzestrată cu un înțeles care să 
facă plauzibil subiectiv întregul. Prin urmare, nivelului „orizontal“ al 
integrării și al plauzibilităţii subiective a ordinii instituționale trebuie 
să i se adauge un nivel „vertical“ pe durata vieții fiecărui individ. 

Cum am argumentat mai înainte, în prima fază a instituționalizării, 
când instituţia era o simplă întâmplare care nu avea nevoie de vreun 
sprijin suplimentar, intersubiectiv sau biografic, legitimarea nu era 
necesară. Problema legitimării se ridică, inevitabil, atunci când obiec- 
tivările ordinii instituționale (devenită istorică) trebuie transmise unei 
noi generații. În acest moment, așa cum am văzut, caracterul autoevi- 
dent al instituţiilor nu mai poate fi menţinut doar cu ajutorul amintirii 
și obișnuinței proprii individului. Legătura dintre istorie și biografie 
este ruptă. Pentru a o restabili, deci pentru a face inteligibile ambele 
sale aspecte, trebuie oferite „explicații“ și justificări ale elementelor 
proeminente ale tradiției instituționale. Legitimarea este tocmai acest 
proces de „explicare“ și justificare.$ 

Legitimarea „explică“ ordinea instituțională conferind valabilitate 
cognitivă înțelesurilor sale obiectivate. Legitimarea justifică ordinea 
instituțională imprimând o demnitate normativă imperativelor sale 
practice. Este important să înțelegem că legitimarea cuprinde nu 
numai un element normativ, ci și unul cognitiv. Altfel spus, legitimarea 
nu este numai o chestiune de „valoare“ - ea implică întotdeauna și 
„cunoaștere“. De exemplu, o structură de rudenie nu este legitimată 


5 Asupra legitimărilor ca „explicații“, vezi analiza „derivaţiilor“ făcută de 
Pareto. 

numai prin etica tabuurilor sale particulare privind incestul). Mai întâi 
trebuie să existe o „cunoaștere“ a rolurilor care definesc atât acțiunile 
„juste“, cât și pe cele „greșite“ din structură. Individul, să presupu- 
nem, poate că nu se căsătorește în propriul clan. Dar trebuie să se 
„recunoască“ mai întâi el însuși ca membru al acestui clan. Această 
„cunoaștere“ îi este transmisăprin tradiţie, care „explică“ ce înseamnă 
un clan, în general, și care este clanul lui, în particular. Astfel de „expli- 
cații“ (care de regulă constituie o „istorie“ și o „sociologie“ ale colec- 
tivității respective și care, în cazul tabuului care se referă la incest, 
probabil implică și o „antropologie“) suntîn egală măsură instrumente 
de legitimare și elemente etice ale tradiţiei. Legitimarea nu numai că 
îi spune individului de ce trebuie să execute o anumită acţiune, și nu 
alta, dar îi spune și de ce lucrurile sunt așa cum sunt. Cu alte cuvinte, 
în legitimarea instituțiilor „cunoașterea“ precede „valorile“. 

Este posibil ca, analitic, să facem o distincție între diferitele nivele 
de legitimare (la nivel empiric, desigur, aceste nivele se întrepătrund). 
Legitimarea incipientă apare de îndată ce un sistem de obiectivizări 
lingvistice ale experienței umane este transmis. De exemplu, transmite- 
rea unui vocabular de rudenie legitimează ipso facto structura de rude- 
nie. „Explicaţiile“ de bază ale legitimării sunt, ca să spunemașa, cuprinse 
în vocabular. Astfel, un copil află că un alt copilîi este „văr“, o informa- 
ție care legitimează imediat și în mod natural conduita faţă de „veri“ - 
conduită învățată împreună cu denumirea. Acestui prim nivel de legiti- 
mare incipientă îi aparțin toate afirmaţiile tradiționale simple ca „Așa 
se fac lucrurile“ — răspunsuri dintre cele mai timpurii și mai eficiente 
la întrebările obișnuite de tip „De ce? ale copiilor. Desigur că acest nivel 
este preteoretic. El constituie însă baza „cunoașterii“ autoevidente pe 
care trebuie să se sprijine toate teoriile ulterioare — și, reciproc, la care 
trebuie să se raporteze ca să poată fi încorporate în tradiţie. 

Cel de al doilea nivel al legitimării cuprinde propoziții teoretice 
într-o formă rudimentară. Aici pot fi găsite diferite scheme explicative 
care leagă între ele serii de înțelesuri obiective. Aceste scheme sunt 
extrem de pragmatice, direct legate de acțiuni concrete. Proverbele, 

maximele morale și zicalele înțelepte sunt proprii acestui nivel. Tot 
aici intră și legendele și poveștile populare, deseori transmise sub 
formă poetică. Astfel învață copilul proverbe ca „Celui care fură de 
la vărul lui îi cresc negi pe mâini“ sau „Vino când plânge nevasta, dar 
fugi când te cheamă un văr“. De asemenea, poate fi exaltat de „Cân- 
tarea verilor credincioși care au plecat împreună la vânătoare“ și 
înfricoșat de „Cântecul de jale pentru cei doi veri adulteri“. 

Cel de al treilea nivel de legitimare cuprinde teorii explicite prin 
care un sector instituțional este legitimat în funcţie de un corpus 
diferențiat de cunoștințe. Astfel de legitimări oferă cadre de referință 
destul de cuprinzătoare pentru sectoarele respective ale conduitei 
instituţionalizate. Datorită complexității și diferenţierii lor, ele sunt 
deseori încredințate unor persoane specializate, care le transmit prin 
procedee de iniţiere formalizate. Astfel, poate exista o teorie econo- 
mică complexă despre „statutul de văr“, despre drepturile, obligațiile 
și modurile normale de comportare ale verilor. Această știință este 
furnizată de bătrânii clanului, cărora sarcina le-a fost probabil rezer- 
vată după ce utilitatea lor economică a luat sfârșit. Bătrânii îi inițiază 
pe adolescenți în aceste taine în cursul unor ritualuri de pubertate și 
servesc ca experți ori de câte ori se ivesc probleme în aplicarea prac- 
tică. Dacă presupunem că bătrânii nu au alte sarcini, ne putem înșela, 
pentru că este probabil ca ei să dezbată între ei teoriile respective 
chiar dacă nu există probleme în aplicarea lor sau, mai corect spus, 
vor inventa astfel de probleme în cursul dezbaterii. Cu alte cuvinte, 
odată cu dezvoltarea unor teorii specializate asupra legitimării și a 
administrării lor de către legitimatori profesioniști, legitimarea începe 
să treacă dincolo de aplicarea practică și să devină „teorie pură“. 
Odată cu acest pas, sfera legitimărilor începe să capete o oarecare 
autonomie faţă de instituţiile legitimate și, în cele din urmă, poate 
genera propriile procese instituționale.68 În exemplul nostru, „știința 


6 Atât Marx, cât și Pareto au fost conștienți de posibila autonomie a ceea 
ce noi am numit legitimări („ideologie“ la Marx, „derivații“ la Pareto). 

despre statutul de văr“ (să o numim „verologie“) poate începe să aibă 
o viaţă proprie, independentă de activitățile unor „profani“ în materie, 
iar grupul de „verologi științifici“ poate elabora propriile procese insti- 
tuționale, opuse instituțiilor pe care știința lor fusese destinată să le 
legitimeze. Ne-am putea chiar imagina un apogeu ironic al acestei 
dezvoltări, atunci când cuvântul „văr“ nu se mai aplică unui rol de rude- 
nie, ci deținătorului unui rang înalt în ierarhia specialiștilor „verologi“. 

Universurile simbolice constituie cel de alpatrulea nivel al legiti- 
mării. Acestea sunt corpusuri de tradiţii teoretice care integrează 
diferite domenii de semnificaţii și cuprind într-o totalitate simbolică 
ordinea instituțională“, pentru care am folosit termenul „simbolic“ 
în sensul definit mai înainte. Să spunem din nou: procesele simbo- 
lice sunt procese de semnificare și se referă la alte realități decât cele 
ale experienței cotidiene. Este evident modul în care sfera simbolică 
se corelează cu nivelul cel mai cuprinzător al legitimării, domeniul 
aplicării practice fiind definitiv depășit. Acum legitimarea are loc cu 
ajutorul unor totalități simbolice care nu pot fi experimentate deloc 
în viaţa cotidiană - cu excepția, desigur, a cazurilor în care putem vorbi 
de „experiențe teoretice“ (ceea ce, strict vorbind, este o sintagmă 
improprie, care nu trebuie folosită decât euristic sau deloc). Acest 
nivel de legitimare se mai distinge de cel anterior și prin sfera sa de 
integrare semnificativă. Încă de la nivelulanteriorera posibil să găsim 
un grad mare de integrare a unor domenii particulare de semnificații 
și a unor procese separate de conduite instituționalizate. Acum însă 
toate sectoarele ordinii instituționale sunt integrate într-un domeniu 
de referință cuprinzător, care constituie un univers, în sensul literal al 
cuvântului, deoarece orice experiență umană poate fi acum privită 
ca având loc în cadrul lui. 


% Noţiunea de „univers simbolic“ folosită de noi este foarte apropiată de 
cea de „religie“ a lui Durkheim. Analiza „zonelor personale de semnificație“ și a 
relațiilor dintre acestea, făcută de Schultz, precum și noțiunea lui Sartre de „totali- 
zare“ au fost foarte utile în analiza făcută acestui aspect. 

Universul simbolic este conceput ca o matrice a tuturor înţelesu- 
rilor social obiectivate și subiectiv reale, întreaga societate istorică și 
întreaga biografie a individului sunt văzute ca având loc în acest uni- 
vers. Ceea ce este cu deosebire important este că situațiile marginale 
din viața individului (marginale în sensul că nu sunt incluse în reali- 
tatea existenței zilnice în societate) sunt de asemenea cuprinse în 
universul simbolic.” Astfel de situații apar în vise și fantezii, ca zone 
de semnificaţii desprinse de viața cotidiană și dotate cu o realitate 
proprie. În cadrul universului simbolic aceste zone desprinse de reali- 
tate sunt integrate într-un tot cu sens care le „explică“, poate chiar le 
justifică (de exemplu, visele pot fi „explicate“ printr-o teorie psiholo- 
gică, iar ambele pot fi „explicate“ și justificate printr-o teorie metem- 
psihotică și fiecare dintre aceste teorii își poate găsi locul într-un 
univers cu mult mai cuprinzător - o teorie „științifică“, să zicem, spre 
deosebire de una „metafizică“). Universul simbolic este, desigur, con- 
struit pe baza obiectivărilor sociale. Cu toate acestea, capacitatea sa 
de depozitare a înțelesurilor depășește cu mult domeniul vieții sociale, 
astfel încât individul însuși se poate „localiza“ pe sine în acest uni- 
vers, împreună cu experiențele sale cele mai solitare. 

La acest nivel de legitimare, integrarea reflexivă a proceselor insti- 
tuționale separate atinge maxima sa împlinire. O întreagă lume este 
creată. Toate teoriile mai simple ale legitimării sunt văzute ca puncte 
de vedere particulare despre fenomene care constituie aspecte ale 
acestei lumi. Rolurile instituționale devin moduri de participare într-un 
univers care transcende și include ordinea instituțională. În exemplul 
dinainte, „știința verologiei“ este doar o parte a unui corpus teoretic 
cu mult mai cuprinzător, care, aproape sigur, va conţine o teorie gene- 
rală a cosmosului și o teorie generală a omului. Legitimarea finală 
pentru acţiunile „corecte“ din structura de rudenie va consta atunci 


7 Noţiunea de „situaţie marginală“ (Grenzsituation) a fost introdusă de Karl 
Jaspers. Noi o folosim într-un sens destul de diferit. 


Societatea ca realitate obiectivă 135 


în „localizarea“ acestora într-un cadru de referință cosmologic și 
antropologic. Incestul, de exemplu, va fi privit atunci cu maximă dez- 
aprobare, ca fiind o ofensă adusă ordinii divine a cosmosului și împo- 
triva naturii omului, așa cum a fost stabilită ea de divinitate. Tot așa 
se poate întâmpla și cu delictele economice sau cu orice altă deviere 
de la normele instituționale. Limitele unei asemenea legitimări finale 
au, în principiu, aceeași extindere ca și limitele ambițiilor și ingenio- 
zităţii teoretice ale legitimatorilor, care sunt oficial acreditaţi cu defi- 
nirea realității. În practică vor apărea, desigur, variaţii ale gradului de 
precizie cu care anumite segmente ale ordinii instituționale sunt pla- 
sate în context cosmic. Aceste variații se pot datora unor probleme 
pragmatice speciale asupra cărora legitimatorii sunt consultați sau 
ele pot fi rezultatul unor evoluţii apărute în fantezia teoretică a exper- 
ților cosmologi. 

Cristalizarea universurilor simbolice urmează proceselor de obiec- 
tivare, sedimentare și acumulare a cunoașterii discutate mai înainte. 
Universurile simbolice sunt, prin urmare, produse sociale care au o 
istorie. Pentru a înțelege sensul lor trebuie să înțelegem istoria produ- 
cerii lor. Acest lucru este foarte important, deoarece aceste produse 
ale conștiinței umane se prezintă, prin însăși natura lor, ca totalități 
maturizate și inevitabile. 

Putem formula întrebări asupra modului în care operează univer- 
surile simbolice pentru a legitima biografia individuală și ordinea 
instituțională. În esență, modul de operare este același în ambele 
cazuri. El are, prin natura sa, un caracter nomic, adică ordonator.”! 

Universul simbolic furnizează o ordine pentru perceperea subiec- 
tivă a experienței biografice. Experiențele care aparțin unor sfere dife- 
rite ale realității sunt integrate prin încorporarea într-un același univers 
de înțelesuri. De exemplu, universul simbolic determină semnificația 


7! Argumentaţia noastră este influențată de analiza făcută de Durkheim 
anomiei. Noi suntem însă interesați mai mult de procesele nornice din societate, 
decât de cele anomice. 

viselor în cadrul realității vieții diurne, restabilind în fiecare caz statu- 
tul suprem al celei din urmă și temperând șocul care însoțește trece- 
rea de la o realitate la alta. 

Zonele de înțelesuri care altminteri ar rămâne enclave neinteligi- 
bile în realitatea vieţii cotidiene sunt astfel ordonate în funcţie de ierar- 
hia realităților, devenind ipso facto inteligibile și mai puțin înfricoșătoare. 
Această integrare a realităților unor situații marginale în realitatea su- 
premă a vieții cotidiene este foarte importantă, deoarece aceste situ- 
ații constituie cea mai dură amenințare pentru existența luată de-a gata, 
curentă, din societate. Dacă o considerăm pe cea din urmă ca fiind 
„partea diurnă“ a vieții umane, atunci situațiile marginale constituie 
„partea nocturnă“, care pândește ameninţător de la periferia conștiin- 
ței cotidiene. Tocmai datorită faptului că partea nocturnă are propria 
realitate, deseori cu aparență sinistră, ea constituie o amenințare per- 
manentă pentru realitatea vieţii luate ca atare, prozaică, „sănătoasă“ 
din societate. Încontinuu se infiltrează gândul (gând prin excelență 
„nesănătos“) că, poate, realitatea luminoasă a vieții cotidiene nu este 
decât o iluzie, gata să fie înghițită în orice clipă de coșmarurile înfioră- 
toare ale celeilalte realități, noctune. Asemenea gânduri delirante și 
terorizante sunt înfrânate prin ordonarea tuturor realităților imaginate 
în cadrul aceluiași univers simbolic care cuprinde realitatea vieții coti- 
diene - adică ordonându-le astfel încât cea din urmă să-și păstreze 
calitatea ei supremă, definitivă (să fie „cea mai reală“, dacă vreți). 

Această funcţie nomică a universului simbolic, de ordonare a 
experiențelor individuale, ar putea fi simplu descrisă spunând că ea 
„pune fiecare lucru la locul lui“. Mai mult chiar, de fiecare dată când 
cineva se îndepărtează de conștiința acestei ordini (adică atunci când 
se află în unele situații limită ale experienței), universul simbolic îi per- 
mite „să revină la realitate“ — și anume la realitatea vieţii cotidiene. 


12 Statutul suprem al realității cotidiene a fost analizat de Schutz. Vezi mai 
ales articolul său, „On Multiple Realities“, în Collected Papers, vol. |, p. 207. 

Deoarece acesta este domeniul de care aparţin toate formele de con- 
duită și rolurile instituționale, universul simbolic oferă legitimarea 
ultimă a ordinii instituționale, conferindu-i întâietate în ierarhia expe- 
rienței umane. 

În afară de această integrare crucială a realităților marginale, uni- 
versul simbolic oferă și nivelul cel mai înalt de integrare pentru înțele- 
surile discrepante actualizate în viața cotidiană în societate. Am văzut 
deja cum are loc integrarea cu sens, prin reflecţie, atât la nivel preteo- 
retic, cât și teoretic, a unor domenii separate ale conduitelor institu- 
ționalizate. O astfel de integrare cu sens nu presupune postularea ab 
initio a unui univers simbolic. Ea poate avea loc fără a recurge la pro- 
cese simbolice, adică fără a transcende realitățile experienţei cotidi- 
ene. Odată ce universul simbolic este postulat, sectoare discrepante 
ale vieții cotidiene pot fi integrate prin raportare directă la universul 
simbolic. De exemplu, discrepanțele dintre înțelesul îndeplinirii rolului 
de văr și al îndeplinirii rolului de proprietar de pământ pot fi integrate 
fără referire la o mitologie generală. Dacă, însă, un Weltanschauung 
mitologic general este operativ, acesta poate fi direct aplicat discre- 
panțelor din viața cotidiană! A alunga un văr de pe o parcelă a moșiei 
este atunci perceput nu numai ca o măsură economică proastă sau 
moral greșită (sancţiuni negative care nu trebuie extinse la dimen- 
siuni cosmice); această acţiune ar putea fi înțeleasă ca o violare a 
ordinii divin constituite a universului. În acest fel universul simbolic 
ordonează și deci legitimează zilnic roluri, priorități și procedee de 
operare, plasându-le sub specie universi, adică în contextul celui mai 
general cadru de referință imaginabil. Chiar și celor mai banale întâm- 
plări din viaţa cotidiană li se poate insula, în același context, o semni- 
ficaţie profundă. Se poate vedea ușor cum această procedură oferă 
o puternică legitimare ordinii instituționale ca întreg, precum și anu- 
mitor sectoare particulare ale sale. 

Universul simbolic face de asemenea posibilă ordonarea diferitelor 
faze ale unei biografii. În societățile primitive, ritualurile de tranziție 

(de maturizare, de exemplu) reprezintă o formă rudimentară a funcției 
nomice. Periodizarea unei biografii este simbolizată în fiecare etapă 
asa prin referire la totalitatea înțelesurilor umane. A fi copil, a fi adoles- 
cent, a fi adult ș.a.m.d. - fiecare dintre aceste faze biografice este legi- 
timată ca o modalitate de a fi în universul simbolic (cel mai adesea 
ca un mod de relaționare cu lumea zeităților). Nu este nevoie să mai 
insistăm asupra faptului că simbolizarea este aptă să conducă la sen- 
timente de securitate și de apartenenţă. Ar fi însă greșit să ne gândim 
aici numai la societățile primitive. O teorie psihologică modernă a 
dezvoltării personalității poate îndeplini aceeași funcție. În ambele 
cazuri, individul care trece de la o fază biografică la alta se poate 
vedea pe el însuși ca repetând o secvență care este înscrisă în 
„natura lucrurilor“ sau în propria „natură“. El se poate asigura că tră- 
iește „corect“. „Corectitudinea“ programului său de viață este astfel 
legitimată la cel mai înalt nivel de generalitate. Când individul pri- 
vește înapoi către trecutul vieții lui, biografia îi devine inteligibilă în 
acești termeni. Când se proiectează în viitor, el își poate imagina 
propria biografie desfășurându-se într-un univers ale cărui coordo- 
nate ultime îi sunt cunoscute. 

Aceeași funcție legitimatoare se referă și la „corectitudinea“ iden- 
tităţii subiective a individului. Prin însăși natura socializării, identitatea 
subiectivă este o entitate precară.* Ea depinde de relaţiile individului 
cu „alți semnificativi“, indivizi care se pot schimba sau pot dispărea. 
Precaritatea este și mai mult amplificată de experiențele proprii în 
situații limită ca acelea menţionate. Perceperea „sănătoasă“ a sinelui 
ca posesor al unei identități definite, stabile și social recunoscute este 
permanent amenințată de metamorfozele „suprarealiste“ ale viselor și 
fanteziilor, chiar dacă ea rămâne relativ bine ancorată în interacțiunea 


13 Precaritatea identităţii subiective este deja surprinsă în analiza lui Mead 
asupra apariției sinelui. Pentru dezvoltări ale acestei analize, vezi Anselm Strauss, 
Mirrors and Masks, Free Press of Glencoe, New York, 1959; Erving Goffman, The 
Presentation of Selfin Everyday Life, Doubleday-Anchor, Garden City, N.Y, 1959. 

socială zilnică. Identitatea este în cele din urmă legitimată prin plasa- 
rea sa în contextul unui univers simbolic. Mitologic vorbind, numele 
„real“ al individului este numele care i s-a dat de către zeul său. Indi- 
vidul poate să „știe cine este“ ancorându-și identitatea într-o realitate 
cosmică protejată atât de accidente legate de socializare, cât și de 
autotransformări nefavorabile provocate de diferite experiențe limită. 
Chiar dacă vecinii lui nu știu cine este și chiar dacă el însuși poate 
să uite de sine în spasmele unui coșmar, el se poate convinge în cele 
din urmă că „sinele său adevărat“ este totuși o entitate reală, într-un 
univers real. Zeii, psihiatrii sau partidul lui știu asta. Cu alte cuvinte, 
realitatea identității nu are nevoie să fie legitimată prin cunoașterea 
ei în orice moment de către individ; pentru legitimare este suficient 
ca ea să fie cognoscibilă. Deoarece o identitate care este cunoscută 
sau cognoscibilă de zei, de psihiatri sau de partid este în același timp 
și identitatea căreia îi este atribuit statutul de realitate supremă, legiti- 
marea integrează toate transformările imaginabile ale identităţii cu 
identitatea a cărei realitate este înrădăcinată în viața cotidiană a 
societăţii. Încă o dată, universul simbolic stabilește o ierarhie, de la 
autopercepțiile „cele mai reale“ ale identităţii până la cele mai efe- 
mere. Asta înseamnă că individul poate trăi în societate în oarecare 
siguranţă, că el este realmente ceea ce consideră el însuși că este 
atunci când își îndeplinește rolurile sale sociale de rutină, în plină zi 
și sub ochii celorlalți semnificativi. 

O funcţie strategică de legitimare a universurilor simbolice pentru 
biografia individuală este „localizarea“ morţii. Experiența morţii altora 
și, după aceea, anticiparea propriei morți impune individului o situa- 
ție limită prin excelenţă.'“ Inutil să demonstrăm că moartea amenință 
în modul cel mai înspăimântător realitățile date ale vieţii cotidiene. 


11 Heidegger oferă analiza cea mai elaborată a filosofiei actuale a morții ca 
situație marginală prin excelență. Conceptul lui Schutz de „anxietate fundamen- 
tală“ se referă la același fenomen. Analiza făcută de Malinowski funcţiei sociale 
a ceremonialului funerar este de asemenea interesantă sub acest aspect. 

Integrarea morții în realitatea supremă a existenţei sociale este, prin 
urmare, de cea mai mare importanţă pentru orice ordine instituțio- 
nală. Legitimarea morţii este, așadar, unul dintre fructele cele mai 
importante ale universurilor simbolice. În ce măsură ea se face cu 
sau fără recurs la interpretări mitologice, religioase sau metafizice ale 
realității nu constituie aici un aspect important. Ateul modern, de 
exemplu, care atribuie morţii sens prin prisma unui Weltanschauung 
al evoluției progresive sau al istoriei revoluționare, face de aseme- 
nea acest lucru prin integrarea morţii într-un univers simbolic care 
cuprinde realitatea. Orice legitimare a morţii trebuie să îndeplinească 
aceeași sarcină esenţială - ea trebuie să-i permită individului să con- 
tinue să trăiască în societate după moartea celorlalți semnificativi și 
să-și anticipeze propria moarte cu (măcar) o spaimă suficient de 
îmblânzită încât să nu paralizeze îndeplinirea continuă a activităților 
sale obișnuite în viața cotidiană. E ușor de văzut că o astfel de legiti- 
mare este greu de realizat dacă fenomenul „moarte“ nu este integrat 
într-un univers simbolic. O astfel de legitimare înzestrează deci indivi- 
dul cu o rețetă pentru „o moarte corectă“. În cel mai bun caz, această 
rețetă își va păstra plauzibilitatea chiar și atunci când propria moarte 
devine iminentă și îi va permite, de fapt, „să moară corect“. 
Tocmai în legitimarea morţii se manifestă cel mai deplin puterea 
de transcendere a universurilor simbolice și este revelat caracterul 
fundamental al legitimărilor finale de domolire a spaimelor din realita- 
tea supremă a vieții cotidiene. Întâietatea obiectivărilor sociale ale 
vieții cotidiene își poate păstra subiectiv plauzibilitatea numai dacă 
este permanent protejată împotriva spaimei. La nivelul înțelesului, 
ordinea instituțională reprezintă un scut împotriva spaimei. A fi ano- 
mic înseamnă, prin urmare, a fi lipsit de acest scut și a fi expus, de 
unul singur, atacului violent al coșmarului. Deși spaima de singură- 
tate este probabil deja cuprinsă în sociabilitatea omului, ea se mani- 
festă la nivelul semnificației prin incapacitatea omului de a duce o 
existenţă cu sens în izolare față de construcţiile nomice ale societății. 

Universul simbolic apără pe individ de spaimă, conferind o ultimă 
legitimare structurilor protective ale ordinii instituționale. 

Același lucru se poate spune și despre semnificația socială (prin 
opoziție cu cea individuală, despre care tocmai am discutat) auniver- 
surilor simbolice. Acestea sunt paravane pentru ordinea instituțio- 
nală, tot așa cum sunt și pentru biografia individuală. Ele furnizează, 
de asemenea, modalități de delimitare a realităţii sociale, adică sta- 
bilesc limitele a ceea ce este relevant din punctul de vedere al inter- 
acţiunii sociale. O posibilitate extremă a acestei delimitări, aproximată 
uneori și în societăţile primitive, este definirea oricărui lucru ca reali- 
tate socială; chiar și materia anorganică este definită în termeni 
sociali. O delimitare mai îngustă și mai obișnuită include numai 
lunea organică și cea animală. Universul simbolic atribuie ranguri 
diferitelor fenomene ale existenței într-o ierarhie a ființelor, definind 
nivelul socialului în cadrul acestei ierarhii.76 Nu mai este nevoie să 
spunem că astfel de ranguri sunt atribuite, de asemenea, unor tipuri 
diferite de oameni și că deseori se întâmplă ca unele categorii largi 
de asemenea tipuri (uneori chiar oricine din afara colectivității res- 
pective) să fie definite ca fiind diferite de om sau chiar subumane. 
Acest lucru este de obicei exprimat lingvistic (în cazul extrem, folo- 
sind denumirea colectivității ca fiind echivalentă cu termenul „uman“). 
Aceasta se întâmplă destul de des, chiar și în societăţile civilizate. De 
exemplu, universul simbolic al Indiei tradiționale atribuia celor 
expulzați dintr-o anumită castă un statut care se asemăna mai mult 
cu statutul animalelor decât cu cel al castelor umane superioare (o 
operație legitimată în cele din urmă în teoria Rarma-samsara, care 
cuprindea toate ființele, umane sau de alt fel). Mai recent, după cuce- 
rirea Americii de către spanioli, a fost posibil ca cei din urmă să-i 


75 Utilizarea anumitor perspective asupra „anxietății“ (Angst), propuse de 
filosofia existențială, face posibil să plasăm analiza anomiei lui Durkheim într-un 
context antropologic mai cuprinzător. 

76 L&vi-Strauss, op. cit. 

considere pe indieni ca aparținând unei specii diferite (această ope- 
rație fiind legitimată într-o manieră mai puțin cuprinzătoare, printr-o 
teorie care „dovedea“ că indienii nu ar fi putut descinde din Adam 
și Eva). 

Universul simbolic ordonează și istoria. El plasează toate eveni- 
mentele colective într-o unitate bine închegată, care include trecutul, 
prezentul și viitorul. În ceea ce privește trecutul, el stabilește o „me- 
morie“ care este împărtășită de toți indivizii socializați din colectivi- 
tate.” În privinţa viitorului, el stabilește un cadru comun de referință 
în care se vor proiecta acţiunile individuale. În acest fel, universul sim- 
bolic îi unește într-o totalitate cu sens pe oameni cu predecesorii și 
cu succesorii lor'8, ceea ce servește la transcenderea finitudinii speci- 
fice existenţei individuale și la conferirea unui sens morții individului. 
Toţi membrii unei societăţi se pot percepe pe ei înșiși ca aparținând 
unui univers cu sens, care a existat înainte ca ei să se fi născut și va 
exista și după moartea lor. Comunitatea empirică este transpusă pe 
plan cosmic și este eliberată maiestuos de vicisitudinile existenței 
individuale.” 

Așa cum am notat deja, universul simbolic oferind o integrare cuprin- 
zătoare tuturor proceselor instituționale separate, întreaga societate 
capătă acum înțeles. Instituţiile și rolurile specifice sunt legitimate 
prin plasarea lor într-o lume cuprinzătoare și cu sens. De exemplu, 
ordinea politică este legitimată prin referire la o ordine cosmică a 
puterii și justiției, iar rolurile politice sunt legitimate ca reprezentări 
ale acestor principii cosmice. Instituţia puterii divine din civilizațiile 


7! Despre memoria colectivă, vezi Maurice Halbwachs, Les cadres sociaux 
de la me&moire, Presses Universitaires de France, Paris, 1952. Halbwachs a 
elaborat o teorie sociologică a memoriei, în La memoire collective (1950) și în 
La topographie legendaire des Evangiles en Terre Sainte (1941). 

78 Noţiunile de „predecesori“ și „succesori“ sunt preluate de la Schutz. 

19 Concepţia despre caracterul de transcendere al societății a fost dezvoltată 
mai ales de Durkheim. 

vechi constituie o excelentă ilustrare a modului în care operează 
acest tip de legitimare ultimă. Este însă important să înțelegem că 
ordinea instituțională, ca și ordinea biografiei individuale, este conti- 
nuu amenințată de prezența unor realități care sunt de neînțeles în 
propriii termeni. Legitimarea ordinii instituționale este de asemenea 
confruntată cu necesitatea continuă de a ţine haosul sub control. 
Orice realitate socială este șubredă. Toate societăţile sunt construcții 
confruntate cu haosul. Posibilitatea permanentă a apariției spaimei 
anomice este repusă pe primul plan de fiecare dată când legitimările 
care ascund precaritatea sunt amenințate sau se prăbușesc. Teama 
care însoțește moartea unui rege, mai ales dacă aceasta este vio- 
lentă, exprimă această spaimă. Dincolo de sentimentele de simpatie 
sau de preocupările politice pragmatice, moartea unui rege în astfel 
de împrejurări aduce teama de haos în apropierea conștiinței. Reacția 
populară la asasinarea președintelui Kennedy este un bun exemplu. 
Se poate ușorînțelege de ce astfel de evenimente trebuie să fie urmate 
de îndată de cele mai solemne reafirmări ale realității continue prin 
mijlocirea unor simboluri protectoare. 

Originile universului simbolic își au rădăcinile în constituția omului. 
Dacă omul social este un constructor de lume, acest lucru este făcut 
posibil de deschidereasa către lume, constituțional dată, care implică 
deja conflictul dintre ordine și haos. Ab initio, existența umană este 
o continuă exteriorizare. Pe măsură ce se exteriorizează, omul con- 
struiește lumea în care să se exteriorizeze. În procesul de exteriori- 
zare, el proiectează propriile semnificaţii în realitate. Universurile 
simbolice, care declară că întreaga realitate este omenește inteli- 
gibilă și apelează la întregul cosmos pentru a semnifica valabilitatea 
existenței umane, constituie sfera cea mai cuprinzătoare a acestei 
proiecții.30 


% Noţiunea de „proiecţie“ a fost propusă mai întâi de Feuerbach, iar apoi, 
deși în cu totul alte direcții, de Marx, Nietzsche și Freud. 

b. Mecanismele conceptuale de conservare 
a universului 


Considerat ca o construcţie cognitivă, universul simbolic are un 
caracter teoretic. EI își are originea în procesele de reflecţie subiec- 
tivă, care, după ce au fost obiectivate social, conduc la stabilirea unor 
conexiuni explicite între temele semnificative înrădăcinate în multe 
instituții ale societății. În acest sens, caracterul teoretic al universu- 
rilor simbolice nu poate fi pus la îndoială, oricât de nesistematic sau 
ilogic ar părea un asemenea univers unui individ din afara lui, lipsit 
de înțelegere. Cu toate acestea, se poate trăi, și de obicei chiar se 
trăiește, în mod naiv, într-un univers simbolic. Deși constituirea unui 
univers simbolic presupune reflecţie teoretică din partea cuiva (căruia 
lumea sau, mai precis, ordinea instituțională i se pare problematică), 
oricine poate „locui“ în acest univers în mod firesc. Dacă ordinea 
instituțională urmează să fie considerată în totalitatea sa ca un întreg 
cu sens, ea trebuie legitimată prin „plasarea“ într-un univers simbolic. 
Celelalte elemente fiind identice, acest univers nu necesită el însuși 
vreo altă legitimare. Mai întâi, pentru faptul că ordinea instituțională, 
și nu universul simbolic, părea problematică și deci către ea s-a orien- 
tat teoretizarea. Pentru a ne întoarce la exemplul anterior al legitimării 
rudeniei, odată ce instituţia de văr a fost „amplasată“ într-un cosmos 
de veri mitologici, ea nu mai constituie o simplă chestiune de fapt 
social fără altă semnificaţie „suplimentară“. Mitologia însăși poate fi 
respectată în mod naiv, fără vreo reflecţie teoretică asupra ei. 

Posibilitatea reflecției sistematice asupra naturii universului apare 
abia după ce universul simbolic a fost obiectivat ca un „prim“ produs 
al gândirii teoretice. În timp ce universul simbolic legitimează ordinea 
instituțională la cel mai înalt nivel de generalitate, teoretizarea univer- 
sului simbolic poate fi descrisă ca o legitimare de ordinul al doilea, 
ca să spunem așa. Orice legitimare, de la legitimările preteoretice 
cele mai simple ale unor înțelesuri instituționalizate separat, până la 

consacrarea cosmică a universurilor simbolice, poate fi descrisă, la 
rândul ei ca fiind un fel de „mecanism“ destinat conservării, menți- 
nerii universului. Acest demers, cum se poate ușor înțelege, necesită 
încă de la început o serioasă preocupare pentru perfecționarea siste- 
mului conceptual. 

Trasarea unor granițe clare între „naiv“ și „complex“ în situații con- 
crete implică fără îndoială dificultăți. Distincția analitică este totuși 
utilă chiar și în astfel de situaţii, deoarece ea atrage atenția asupra 
măsurii în care un univers simbolic poate fi considerat ca dat, ca de 
la sine înțeles. Din acest punct de vedere, desigur că problema anali- 
tică este similară cu cea cu care ne-am întâlnit deja cu ocazia discu- 
tării legitimării. În cazul universurilor simbolice există, ca și în cazul 
instituțiilor, variate nivele de legitimare, doar că în cazul celor dintâi 
nu se poate spune că se poate cobori la un nivel preteoretic, pentru 
motivul evident că un univers simbolic este el însuși un fenomen teo- 
retic și rămâne ca atare chiar dacă este acceptat doar în mod naiv. 

Ca și în cazul instituţiilor, se ridică o întrebare privind împrejurările 
în care devine necesar ca universurile simbolice să fie legitimate cu 
ajutorul unor mecanisme conceptuale specifice pentru conservarea 
universului. Și în acest caz răspunsul este similar celui dat în cazul 
instituțiilor. De îndată ce universul simbolic a devenit o problemă, 
devin necesare anumite proceduri specifice de conservare a aces- 
tuia. Atâta vreme cât această situație nu există, universul simbolic se 
autoconservă, adică se autolegitimează prin simplul fapt al existenței 
sale obiective în societatea respectivă. Se poate imagina o societate 
în care acest lucru ar fi posibil. O astfel de societate ar fi un „sistem“ 
armonios, de sine stătător și perfect funcțional. În realitate, o astfel 
de societate nu există. Din cauza tensiunilor inevitabile care apar în 
procesele de instituționalizare și a faptului însuși că toate fenomenele 
sociale sunt construcții, făurite istoric prin activitate umană, nici o 
societate nu poate fi considerată bună în totalitate și deci, a fortiori, 
nu poate constitui un univers simbolic. Orice univers simbolic este 

la început problematic. Problema este atunci de a evalua gradul în 
care el a devenit problematic. 

O problemă intrinsecă, similară cu cea discutată privind tradiţia 
în general, apare în procesul de transmitere a universului simbolic 
de la o generaţie la alta. Socializarea nu este niciodată complet încu- 
nunată de succes. Unii indivizi ajung să „locuiască“ mai stabil în acest 
univers transmis decât alţii. Chiar și printre „locuitorii“ mai mult sau 
mai puțin acreditați vor exista întotdeauna unii cu variante ieșite din 
comun în ceea ce privește modul de a percepe universul. Tocmai pen- 
tru că universul simbolic nu poate fi trăit ca atare în viața cotidiană, 
dar o transcende pe cea din urmă prin însăși natura sa, nu este posibil 
să-i „predai“ cuiva înțelesurile sale în același mod direct în care sunt 
transmise înțelesurile vieții cotidiene. La întrebările pe care copiii le 
pun despre universul simbolic trebuie să li se răspundă într-un mod 
mai complicat decât la întrebările privitoare la realitățile instituționale 
ale vieţii de fiecare zi. Întrebările adulților cer răspunsuri mai elabo- 
rate conceptual. În exemplul dinainte, înțelesul statutului de văr este 
mereu reprezentat prin veri „de sânge“, care joacă rolul de veri în rela- 
țiile trăite firesc în viața de zi cu zi. Verii omenești sunt empiric acce- 
sibili. Verii divini însă nu sunt. Asta este o adevărată problemă pentru 
pedagogii „verologiei divine“. Mutatis mutandis, același lucru este 
adevărat și despre transmiterea altor universuri simbolice. 

Această problemă intrinsecă se accentuează dacă versiunile devi- 
ante ale universului simbolic ajung să fie împărtășite de grupuri mai 
mari de „locuitori“. În acest caz, pentru motive ce țin de natura obiec- 
tivării, versiunea deviantă se coagulează într-o realitate de sine stătă- 
toare, care, datorită existenței sale în cadrul societății, pune la îndoială 
statutul de realitate al universului simbolic, așa cum a fost acesta con- 
stituit inițial. Grupul care a obiectivat această realitate deviantă devine 
purtătorul unei definiții alternative a realității.&! Nu mai este nevoie 


3 Și acest aspect trebuie comparat cu acel concept de „cărăuș“ (Trăger) al 
lui Weber. 

să insistăm asupra faptului că asemenea grupuri eretice reprezintă nu 
numai o ameninţare teoretică pentru universul simbolic, ci și una 
practică pentru ordinea instituțională legitimată în universul simbolic 
respectiv. Procedeele de represiune folosite de obicei împotriva unor 
asemenea grupuri de către cei care apără definițiile „oficiale“ ale reali- 
tății nu ne vor preocupa în acest context. Ceea ce este important 
pentru analiza noastră este necesitatea ca această represiune să fie 
legitimată, ceea ce implică, desigur, punerea în mișcare a unor meca- 
nisme destinate să conserve statutul „oficial“ al universului, în fața 
provocărilor eretice. 

Istoric, problema ereziei a constituit deseori primul impuls pentru 
conceptualizarea teoretică sistematică a universurilor simbolice. Dez- 
voltarea gândirii teologice creștine ca rezultat al unei serii de provo- 
cări eretice împotriva tradiţiei „oficiale“ oferă excelente exemple 
istorice pentru acest proces. Ca în orice teoretizare, în cursul acestui 
proces apar noi implicații teoretice în cadrul tradiției înseși, aceasta 
fiind împinsă dincolo de forma sa iniţială spre noi conceptualizări. De 
exemplu, formulările hristologice exacte fixate de sinoadele biseri- 
cești timpurii eraucerute nu de tradiția însăși, ci de provocările eretice 
la adresa ei. Pe măsură ce aceste formulări erau elaborate, tradiția nu 
numai că era păstrată, ci și extinsă. În acest fel a apărut, printre alte 
inovaţii, concepția teoretică a Trinității, care nu numai că era nenece- 
sară, dar chiar cu totul inexistentă în comunitatea creștină timpurie. 
Cu alte cuvinte, universul simbolic este nu numai legitimat, dar și 
modificat de mecanismele conceptuale puse la punct cu scopul de 
a respinge provocările grupărilor eretice într-o societate. 

O oportunitate majoră pentru dezvoltarea conceptualizării desti- 
nate conservării universului se ivește atunci când o societate este con- 
fruntată cu altă societate, care are o istorie mult diferită. Problema 


8% Analizele efectuate în cadrul antropologiei culturale americane actuale 
asupra „contactului cultural“ sunt de asemenea relevante în prezentul context. 


148 Construirea socială a realității 


ridicată de o asemenea confruntare este de obicei mai acută decât 
cea ridicată de ereziile intrasocietale, deoarece în acest caz există 
un univers simbolic alternativ, care are deja o tradiţie „oficială“, a cărui 
obiectivitate, luată ca atare, se află pe picior de egalitate cu obiectivi- 
tatea propriului univers simbolic. Pentru statutul de realitate al univer- 
sului propriu al individului este mai puțin șocant să aibă de-a face cu 
grupuri minoritare de devianți, a căror opoziție este, ipso facto, definită 
ca nebunie sau răutate, decât să se confrunte cu o altă societate, care-i 
consideră propriile definiţii ale realităţii ca ignorante, nebunești sau 
chiar dușmănoase.% Una este să ai în jur niște indivizi, chiar dacă ei 
formează doar un grup minoritar, care nu pot sau nu doresc să se 
supună regulilor instituționale de „verie“, și cu totul altceva este să dai 
de o întreagă societate care nu a auzit niciodată de astfel de reguli, 
care poate nici nu areun cuvânt potrivit pentru „văr“ și care, în pofida 
acestui fapt, pare să funcționeze foarte bine. Universul alternativ oferit 
de cealaltă societate trebuie întâmpinat cu cele mai bune argumente 
în favoarea superiorității propriului univers simbolic. Această necesi- 
tate presupune un mecanism conceptual foarte sofisticat. 

Apariţia unui univers simbolic alternativ introduce și o altă ame- 
nințare, deoarece propria existenţă a cuiva dovedește empiric că uni- 
versul propriu unei persoane este inevitabil. Așa cum oricine își poate 
da seama, este posibil să trăiești într-o astfel de lume lipsindu-te cu 
totul de instituţia „veriei“. Este de asemenea posibil să negi sau chiar 
să iei în râs zeii „veriei“ fără ca prin asta să dărâmi cerurile. Acest fapt 
șocant trebuie să fie explicat măcar teoretic, dacă nu altfel. Se poate 
de asemenea întâmpla ca universul alternativ să prezinte o atracție 
spre misionarism. Indivizii sau grupurile din propria societate pot fi 
tentate să „emigreze“ din universul tradițional sau, chiar și mai rău, să 
schimbe ordinea veche cu una nouă. Nu e greu să ne imaginăm felul 


8 De văzut și conceptul de „șoc cultural“ în antropologia culturală ameri- 
cană actuală. 

în care apariția unor greci patriarhali va fi tulburat universul societă- 
ților matriarhale care sălășluiau până atunci pe țărmurile estice ale 
Mediteranei. Acești greci trebuie să fi prezentat o mare atracţie pentru 
bărbaţii din aceste societăți, ținuți până atunci „sub papuc“, dar acum 
știm că însăși Marea Mamă a băștinașilor i-a influențat puternic pe 
greci. Mitologia greacă este plină de abordări conceptuale care dove- 
desc că această problemă a trebuit până la urmă să fie abordată. 
Este important să subliniem că mecanismele conceptuale menite 
să conserve universul sunt ele însele, ca de altfel orice altă formă de 
legitimare, produse ale activității sociale și nu pot fi înțelese separat 
de celelalte activități din societatea respectivă. Mai la obiect, succesul 
anumitor mecanisme conceptuale depinde de puterea celor care 
operează cu ele.8% Confruntarea dintre universurile simbolice alterna- 
tive implică problema puterii — care dintre definițiile realității, aflate 
în competiţie, va „prinde rădăcini“ în societate? Două societăţi care 
se confruntă, cu universuri simbolice concurente, vor dezvolta amân- 
două mecanisme conceptuale destinate conservării propriilor univer- 
suri. Din punctul de vedere al verosimilității proprii, cele două forme 
de conceptualizare pot apărea unui observator din afară ca fiind apro- 
ximativ la fel. Care din cele două va câștiga va depinde însă mai mult 
de puterea, decât de iscusința teoretică a legitimatorilor respectivi. 
Putem să ne imaginăm că niște mistagogi olimpieni și chtonieni', la 
fel de sotisticaţi, se adună într-o consfătuire ecumenică pentru a dis- 
cuta sine ira et studio meritele universurilor respective, dar este mai 
probabil ca problema să fi fost deja tranșată, la un nivel mai restrâns, 
prin forță militară, să zicem. Rezultatul istoric al oricărei încleștări 


% Marx a dezvoltat detaliat relația dintre puterea materială și „succesul con- 
ceptual“. Vezi binecunoscuta formulare a acestei probleme în The German 
Ideology: „Die Gedanken der herrschenden Klasse sind in jeder Epoche die 
herrschenden Gedanken“ (Friihschriften, ediţia Krâner, p. 373). 

* Divinităţi ale lumii subterane, ale lumii pământene (conform mitologiei 
grecești: khthân, terre) (n.tr.). 

între zei a fost determinat de cei care au avut armele cele mai bune, 
nu de cei care au avut argumentele cele mai bune. Același lucru se 
poate afirma, desigur, și despre conflictele intrasocietale de acest 
gen. Cel careare o bâtă maimare are o șansă mai mare să-și impună 
propriile definiţii ale realității. Această presupunere devine o certitu- 
dine când este vorba de colectivități mai mari, deși există întotdea- 
una posibilitatea ca unii teoreticieni neinteresați politic să se convingă 
unul pe altul fără a recurge la mijloace dure. 

Mecanismele conceptuale care conservă universurile simbolice 
cer întotdeauna sistematizarea legitimărilor cognitive și normative, 
care erau deja prezente în societate sub o formă mai naivă și care 
s-au cristalizat în universul simbolic respectiv. Cu alte cuvinte, mate- 
rialul din care sunt construite legitimările necesare conservării univer- 
sului este o elaborare mai profundă, la un nivel mai înalt de integrare 
teoretică, a legitimărilor mai multor instituţii. Există deci, de obicei, 
o continuitate între schemele explicative, povăţuitoare, care servesc 
drept legitimări la nivelul teoretic cel mai scăzut, și construcțiile inte- 
lectuale impunătoare care descriu cosmosul. Relația dintre concep- 
tualizarea cognitivă și cea normativă este și în acest caz, ca și în altele, 
fluidă la nivel empiric; conceptualizările normative implică întotdea- 
una anumite presupuneri cognitive. O distincţie analitică este totuși 
utilă, mai ales pentru că ea atrage atenţia asupra variatelor grade de 
diferenţiere între aceste două sfere conceptuale. 

Evident, nu ar fi potrivit să discutăm aici în mod detaliat despre 
feluritele mecanisme conceptuale de conservare a universului pe care 
ni le pune la dispoziţie istoria.% Câteva observaţii asupra unor tipuri 


85 Pareto este cel mai aproape de a fi realizat o istorie a gândirii folosind 
noțiuni sociologice, ceea ce îl face foarte important pentru sociologia cunoașterii, 
chiar dacă trecem cu vederea rezervele pe care cineva le-ar putea avea în legă- 
tură cu cadrul său teoretic. Vezi Brigitte Berger, Vilfredo Pareto andthe Sociology 
of Knowledge, disertaţie de doctorat nepublicată, New School for Social 
Research, 1964. 

remarcabile de mecanisme conceptuale - mitologia, teologia, filoso- 
fia și știința — sunt totuși necesare. Fără a propune o schemă evolutivă 
pentru aceste tipuri, se poate spune cu certitudine că mitologia repre- 
zintă forma cea mai arhaică de conservare a universului, întrucât ea 
constituie, în general, forma cea mai veche de legitimare.% Este 
foarte probabil ca mitologia să reprezinte o fază necesară pentru dez- 
voltarea gândirii umane înseși. În orice caz, cele mai vechi concep- 
tualizări pentru conservarea universului care ne sunt accesibile au 
formă mitologică. Pentru scopurile noastre, va fi suficient să definim 
mitologia ca pe o concepție despre realitate care susține pătrunderea 
continuă a unor forțe sacre în lumea experienţei cotidiene. Bineîn- 
țeles că o astfel de concepție presupune în mod firesc un înalt grad 
de continuitate între ordinea socială și cea cosmică și între toate legiti- 
mările lor corespunzătoare; altfel spus, întreaga realitate pare a fi 
făcută dintr-o singură bucată. 

Ca mecanism conceptual, mitologia se apropie cel mai mult de 
nivelul naiv al universului simbolic - nivel la care nu este mare nevoie 
de o conservare teoretică a universului în afară de admiterea uni- 
versului respectiv ca o realitate obiectivă. Asta explică fenomenul, 
repetabil istoric, al existenţei una lângăalta, fără pretenția de integrare 


8% Acest lucru ar putea aminti de „legea celor trei etape“ a lui August Comte. 
Desigur că nu putem accepta acest lucru, dar ar putea fi util să sugerăm că o 
conștiință se dezvoltă în etape ușor de recunoscut istoric, deși acestea nu ar 
putea fi recunoscute la Comte. Felul în care noi înțelegem acest fapt este mai 
apropiat de abordarea hegelian/marxistă a istoricității gândirii umane. 

87 Atât L&vy-Bruhi, cât și Piaget sugerează că mitologia constituie o etapă 
necesară în dezvoltarea gândirii. Pentru o discuţie interesantă asupra rădăcinilor 
biologice ale gândirii mitologice/magice, vezi Arnold Gehler, Studien zur Anthro- 
pologie und Soziologie, Luchterhand, Neuwied/Rhein, 1963, p. 79. 

8 Concepţia noastră asupra mitologiei este influențată de lucrările lui Gerar- 
dus van der Leeuw, Mircea Eliade și Rudolf Bultmann. 

% Despre continuitatea dintre ordinea socială și cea cosmică în conștiința 
mitologică, vezi, din nou, lucrările lui Eliade și Voegelin. 

teoretică, a unor tradiţii mitologice eterogene. De regulă, această ete- 
rogenitate este simțită abia după ce tradiţiile au devenit problematice 
și a avut loc deja o oarecare integrare. „Descoperirea“ unei astfel de 
eterogenități (sau, dacă vreți, acceptarea ei ex postfacto) este făcută 
de obicei de specialiștii în tradiţie, care sunt de regulă integratori ai 
unor teme tradiţionale izolate. Odată ce nevoia de integrare este resim- 
țită, reconstrucțiile mitologice care urmează pot căpăta o considerabilă 
complexitate teoretică. Pentru ilustrarea acestui punct este suficient 
să invocăm cazul lui Homer. 

Mitologia se apropie de nivelul naiv și prin faptul că, deși există 
specialiști în tradiția mitologică, cunoașterea acestora nu diferă prea 
mult de ceea ce este îndeobște cunoscut. Iniţierea în tradiția adminis- 
trată de acești specialiști poate fi dificilă din diferite motive exterioare 
ei. Ea poate fi limitată la anumiţi candidați bine selectați, la anumite 
ocazii și perioade și poate fi însoțită de pregătiri rituale intense. Ea 
este însă rareori dificilă din punctul de vedere al calităţilor intrinseci 
ale corpusului de cunoștințe însuși, care poate fi ușor însușit. Pentru 
a proteja pretențiile monopoliste ale specialiștilor, caracterul inacce- 
sibil al „științei“ lor trebuie să fie stabilit instituțional. Altfel spus, se 
instituie un „secret“, iar propriul corpus de cunoștințe inteligibile este 
redefinit instituțional în termeni confidenţiali. O scurtă privire asupra 
serviciilor de „relații publice“ din asociațiile contemporane ale teore- 
ticienilor arată că această prestidigitație antică mai dăinuie încă și azi. 
Oricum, există importante deosebiri sociologice între societățile în 
care toate conceptualizările menite să conserve universul sunt mito- 
logice și societăţile în care ele nu sunt. 

Sistemele mitologice mai elaborate tind să elimine neconcordan- 
țele și să conserve universul mitologic sub o formă teoretic integrată. 
Astfel de mitologii „canonice“ se convertesc, ca să spunem așa, în con- 
ceptualizări teologice propriu-zise. Pentru scopurile noastre, gândirea 
teologică poate fi distinsă de predecesorul său mitologic numai prin 
gradul său mai mare de sistematizare teoretică. Conceptele teologice 

sunt tot mai mult îndepărtate de nivelul lor naiv. Cosmosul încă mai 
poate fi conceput prin prisma unor forțe sau ființe sacre din vechea 
mitologie, dar aceste entităţi sacre sunt împinse la tot mai mare dis- 
tanță. Gândirea mitologică operează în cadrul unei continuități între 
lumea omenească și lumea zeilor. Gândirea teologică servește la 
medierea între aceste două lumi, deoarece tocmai continuitatea lor 
originară pare acum întreruptă. Odată ce trecerea de la mitologie la 
teologie s-a înfăptuit, viața cotidiană apare ca fiind mai puțin influen- 
țată de forțele sacre. Corpusul cunoștințelor teologice este ca urmare 
eliminat tot mai mult din stocul general de cunoaștere al societății, 
devenind astfel tot mai greu de însușit intrinsec. Chiar și atunci când nu 
este în mod deliberat instituționalizat ca ezoteric, el rămâne „secret“ 
din cauza neinteligibilității sale pentru majoritatea populației. Aceasta 
are drept consecință faptul că populaţia poate rămâne relativ neinflu- 
ențată de teoriile sofisticate de conservare a universului născocite de 
specialiștii teologi. Coexistenţa mitologiei naive, existentă în rândul 
maselor, cu o teologie complexă proprie elitei de teoreticieni, ambele 
servind la conservarea aceluiași univers simbolic, este un fenomen 
frecvent întâlnit în istorie. Numai ținând seama de acest fenomen 
devine posibil, de exemplu, să numim „budiste“ societăţile tradiționale 
din Orientul îndepărtat sau „creștină“ societatea medievală europeană. 

Teologia este paradigmatică pentru recentele conceptualizări 
filosofice și științifice ale cosmosului. Cu toate că prin conținutul reli- 
gios al definiţiilor pe care le dă realității teologia se apropie mai mult 
de mitologie, ea este mai apropiată de conceptualizările secularizate 
recente prin localizarea sa socială. Spre deosebire de mitologie, cele- 
lalte trei forme, istoric dominante, ale mecanismelor conceptuale au 
devenit proprietatea unor elite de specialiști, ale căror corpusuri de 
cunoștințe au fost tot mai mult îndepărtate din cadrul cunoașterii 
comune a societății. Știința modernă reprezintă o etapă maximă a 
acestei dezvoltări în procesul de secularizare și de sofisticare a con- 
servării universului. Știința nu numai că desăvârșește îndepărtarea 

sacrului din lumea vieții cotidiene, dar îndepărtează din această lume 
însăși cunoașterea despre conservarea universului. Viaţa cotidiană 
devine astfel lipsită atât de legitimare sacră, cât și de acea inteligi- 
bilitate teoretică ce ar lega-o de universul simbolic în totalitatea sa 
intenționată. Mai simplu spus, membrul „profan“ al societății nu mai 
știe cum poate fi conservat conceptual universul lui, cu toate că, desi- 
gur, el încă mai știe care se presupune că sunt specialiștii în conser- 
varea universului. Interesantele probleme ridicate de această situație 
țin de o sociologie empirică a cunoașterii societății contemporane 
și nu pot fi abordate în acest context. 

Se înțelege de la sine că tipurile de mecanisme conceptuale apar, 
istoric, cu nenumărate modificări și combinaţii, iar tipurile discutate 
până acum nu sunt neapărat toate cele care există. Două aplicații ale 
mecanismului conceptual pus în slujba conservării universului rămân 
însă de discutat în contextul teoriei generale: terapia și nihilarea (sau 
negarea). 

Terapia implică aplicarea mecanismului conceptual pentru a avea 
siguranța că actualii sau potenţialii devianţi rămân în cadrul definiţiilor 
instituționalizate ale realității sau, altfel spus, pentru a-i împiedica pe 
„locuitorii“ unui anumit univers să „emigreze“. Ea face asta prin apli- 
carea aparatului de legitimare unor „cazuri“ individuale. Întrucât, așa 
cum am văzut, orice societate este expusă pericolului unor devieri 
individuale, putem presupune că terapia, într-o formă sau alta, este 
un fenomen social general. Formele sale instituționale specifice, de la 
exorcism la psihanaliză, de la sfatul duhovnicesc la programele de 
consiliere personală, intră, desigur, în categoria controlului social. 
Ceea ce ne interesează aici este însă aspectul conceptual al terapiei. 
Deoarece terapia trebuie să se preocupe de devierile de la definițiile 
„oficiale“ ale realităţii, ea trebuie să pună la punct un mecanism 
conceptual care să explice asemenea deviații și să conserve realită- 
țile astfel puse la îndoială. Acest lucru cere un corpus de cunoștințe 
care să includă o teorie a devianței, un aparat de diagnosticare și un 
sistem conceptual de „vindecare a sufletelor“. 

De exemplu, într-o colectivitate care a instituționalizat homose- 
xualitatea în armată, individul înverșunat heterosexual devine un can- 
didat sigur al acestei terapii, nu numai pentru că interesul său sexual 
constituie o amenințare evidentă pentru eficiența în luptă a unității 
sale de iubiți-războinici, ci și pentru că deviația sa este subversivă 
psihologic pentru virilitatea spontană a celorlalți. Unii dintre aceștia 
ar putea fi tentaţi, poate „subconștient“, să-i urmeze exemplul. La 
nivel fundamental, comportarea „deviantului“ amenință realitatea 
socială însăși, punând sub semnul întrebării procedurile de operare 
cognitive („bărbaţii virili se iubesc între ei“) și normative („bărbaţii 
virili trebuie să se iubească între ei“). De fapt, este posibil ca „devi- 
antul“ să constituie o insultă vie chiar și pentru zei, care se iubesc 
între ei în cer tot așa cum o fac și adepții lor de pe pământ. O aseme- 
nea abatere radicală necesită un tratament terapeutic bine susținut 
de o teorie terapeutică. Trebuie să existe o teorie a devianței (adică 
o „patologie“) care să explice această atitudine șocantă (susținând, 
să zicem, posedarea de către diavol). Trebuie să existe un corpus de 
concepte pentru diagnosticare (o simptomatologie, cu trăsături spe- 
cifice, pentru a fi aplicată în judecăţile by ordeal), care să permită în 
mod optim nu numai specificarea exactă a stărilor acute, ci și detec- 
tarea „heterosexualității latente“ și adoptarea promptă a unor măsuri 
preventive. În sfârșit, trebuie să existe o conceptualizare a însuși pro- 
cesului curativ (un catalog de tehnici de exorcizare, să zicem, fiecare 
cu o fundamentare teoretică corespunzătoare). 

Un asemenea mecanism conceptual permite aplicarea sa tera- 
peutică de către specialiștii potriviţi și, de asemenea, poate fi interiori- 
zat de individul care ajunge într-o situaţie deviantă. Interiorizarea are 
prin ea însăși eficiență terapeutică. În exemplul nostru, mecanismul 
conceptual poate fi astfel proiectat încât să-i stârnească individului 
sentimentul de vinovăţie (o „panică heterosexuală“, să zicem), lucru 
nu prea greu de obținut dacă socializarea sa primară a fost chiar și 
numai parțial reușită. Sub povara acestei vinovăţii, individul ajunge 
să accepte subiectiv conceptualizarea stării sale, cu care practicienii 

terapeuți îl obligă să se confrunte; el își dezvoltă „intuiţia“ și diagnoza 
devine pentru el subiectiv reală. Mecanismul conceptual poate fi 
dezvoltat în continuare pentru a face loc conceptualizării (și deci lich- 
idării conceptuale) a oricăror îndoieli privind terapia experimentată 
de terapeut și simțită de „pacient“. De exemplu, poate apărea o teorie 
a „rezistenței“ pentru a explica îndoielile celui din urmă și o teorie 
a „contratransferului“ pentru a le explica pe cele ale terapeutului. 
Terapia încununată de succes stabilește o simetrie între mecanismul 
conceptual și însușirea sa în conștiința individului, ea îl resocializează 
pe deviant în realitatea obiectivă a universului simbolic al societății. 
Într-o astfel de revenire la „normalitate“ există, desigur, o considera- 
bilă satisfacție subiectivă. Individul se poate întoarce acum la îmbră- 
țișarea amoroasă a comandantului de pluton, fericit că „s-a regăsit 
pe sine“ și că este din nou bine privit de zei. 

Pentru a-l păstra pe fiecare individ în cadrul universului respectiv, 
terapia recurge la un mecanism conceptual. La rândul său, nihilarea” 
folosește un mecanism similar pentru a lichida conceptual orice se 
află în afara aceluiași univers. Acest procedeu poate fi descris ca un 
fel de legitimare negativă. Legitimarea păstrează realitatea universului 
construit social, pe când nihilarea neagă realitatea oricăror fenomene 
sau interpretări ale fenomenelor care nu se potrivesc în acel univers. 
Acest lucru se poate înfăptui pe două căi. Mai întâi, fenomenelor 
deviante li se poate conferi un statut ontologic negativ, cu sau fără 
intenţie terapeutică. Aplicarea mecanismului conceptual de negare 
se face cel mai frecvent asupra unor indivizi sau grupuri străine de 
societatea respectivă și care sunt deci inapte pentru terapie. În acest 
caz, operațiunea conceptuală este destul de simplă. Amenințarea la 
adresa definiţiilor sociale ale realităţii este neutralizată prin atribuirea 
unui statut ontologic inferior, adică a unui statut cognitiv care nu tre- 
buie neapărat luat în serios, tuturor definiţiilor care există în afara uni- 
versului simbolic. Astfel, amenințarea unor grupuri antihomosexuale 


* În engleză, în original nihilation (n.tr.). 

vecine poate fi conceptual lichidată pentru societatea noastră homo- 
sexuală considerându-i pe acești vecini ca fiind subumani, congenital 
dezorientați în privinţa stării corecte a lucrurilor, rătăcind printr-o beznă 
cognitivă fără speranţă. Silogismul de bază este: „acești vecini sunt un 
trib de sălbatici. Vecinii sunt antihomosexuali. Prin urmare, antihomo- 
sexualitatea lor este o absurditate barbară, care nu poate fi luat în 
serios de un om raţional.“ Același procedeu conceptual poate fi desi- 
gur aplicat și devianților din propria societate. Dacă se trece apoi de 
la nihilare la terapie sau, mai curând, se continuă cu lichidarea fizică 
a ceea ce afost deja lichidat conceptual, rămâne o chestiune de prac- 
tică politică. În cele mai multe cazuri, puterea materială a grupului 
lichidat conceptual este un factor semnificativ. Uneori, vai, împreju- 
rările impun însă să rămâi în relaţii prietenești cu barbarii. 

În al doilea rând, nihilarea implică încercarea mai ambițioasă de 
a explica toate definițiile deviante ale realității prin concepte care 
aparțin propriului univers. Într-un cadru de referință teologic, acest 
lucru atrage după sine trecerea de la „ereticologie“ la apologetică. 
Concepţiilor deviante nu numai că li se atribuie un statut negativ, dar 
ele sunt hărțuite teoretic punct cu punct. Scopul final al acestui pro- 
cedeu este să încorporeze concepțiile deviante în propriul univers și, 
prin asta, în cele din urmă să le lichideze. Concepţiile deviante trebuie 
să fie deci traduse în concepte derivate din propriul univers. În acest 
fel, de la negarea universului propriu se trece în mod subtil la afirma- 
rea sa. Întotdeauna se presupune că cel care neagă nu știe de fapt 
ce spune. Afirmațiile sale capătă sens numai în măsura în care sunt 
traduse în termeni mai „corecţi“, adică în termeni provenind din uni- 
versul pe care el îl neagă. De exemplu, teoreticienii homosexualității 
pot argumenta că toți oamenii sunt prin natura lor homosexuali. Cei 
care neagă acest lucru, datorită faptului că poate sunt posedați de 
demoni sau pur și simplu pentru că sunt barbari, își neagă de fapt 
propria natură. În adâncul ființei lor ei știu că așa stau lucrurile. Nu 
trebuie decât să le examinezi cu atenție afirmaţiile pentru a descoperi 

poziţia lor defensivă și de rea-credință. Orice ar afirma ei în această 
problemă poate fi deci tradus printr-o afirmare a universului homo- 
sexual, pe care ei îl neagă de ochii lumii. Într-un cadru de referință 
teologic, același procedeu demonstrează că diavolul îl glorifică fără 
să știe pe Dumnezeu, că orice necredinţă este necinste inconștientă 
și chiar că ateul este de fapt un credincios. 

Aplicațiile terapeutice și nihilatoare ale mecanismelor conceptuale 
sunt inerente universului simbolic ca atare. Dacă universul simbolic 
urmează să cuprindă întreaga realitate, nimic nu trebuie să rămână 
în afara orizontului său conceptual; în principiu, cel puțin, definițiile 
sale despre realitate trebuie să cuprindă totalitatea ființei. Mecanis- 
mele conceptuale prin care se încearcă o asemenea totalizare variază 
istoric în ceea ce privește gradul lor de complexitate. Ele aparin nuce 
de îndată ce universul simbolic s-a cristalizat. 


c. Organizarea socială pentru conservarea universului 


Deoarece sunt produse istorice ale activității umane, toate univer- 
surile construite social se modifică, iar modificarea este produsă de 
acţiunile concrete ale ființelor umane. Dacă ne-am cufunda în comple- 
xitățile mecanismelor conceptuale cu ajutorul cărora este conservat 
universul, am putea pierde din vedere faptele sociologice de bază. 
Realitatea este definită social. Definiţiile sunt însă întotdeauna întru- 
chipate, ceea ce înseamnă că cei care definesc realitatea sunt indivizi 
și grupuri de indivizi concreți. Pentru a înțelege starea unui univers 
social construit la un moment dat sau schimbarea sa în timp, trebuie 
să înțelegem organizarea socială care permite acestuia să-și elabo- 
reze definițiile. Mai simplu spus, este esențial să perseverăm în a 
extinde întrebările legate de conceptualizările istoric accesibile de la 
un „Ce?“ abstract la un „Cine spune?“ sociologic concret.% 


% Din premisele noastre teoretice ar trebui să fie evident că nu putem detalia 
în problema „sociologiei intelectualilor“. În afară de lucrarea foarte importantă 


Societatea ca realitate obiectivă 159 


Așa cum am văzut, specializarea cunoașterii și organizarea conco- 
mitentă a personalului în vederea administrării corpusurilor speciali- 
zate de cunoștințe apar ca rezultat al diviziunii muncii. Este posibil să 
ne imaginăm o etapă timpurie a acestei dezvoltări, în care nu exista 
competiție între diferiții experți. Fiecare sferă de pricepere era definită 
prin faptele pragmatice ale diviziunii muncii. Expertul în vânătoare 
nu pretindea că se pricepe la pescuit și nu avea deci nici un temei să 
concureze cu cineva care se pricepea. 

Pe măsură ce apărea o formă mai complexă de cunoaștere și se 
acumula un surplus economic, experții își dedicau tot timpul subiec- 
telor de expertiză, care puteau deveni, odată cu dezvoltarea meca- 
nismelor conceptuale, din ce în ce mai îndepărtate de necesitățile 
pragmatice ale vieții cotidiene. Experții acestor corpusuri rarefiate de 
cunoștințe pretindeau un statut nou. Ei nu erau numai experţi într-un 
domeniu sau altul al stocului de cunoștințe al societății, ci aspirau la 
jurisdicţia finală asupra acestui stoc de cunoștințe în totalitatea lui. 
Ei au devenit astfel, literal, experți universali. Asta nu înseamnă că ei 
pretindeau că ar fi știut totul, ci, mai degrabă, că ar fi cunoscut semni- 
ficația esenţială a ceea ce oricine știe și face. Ceilalți oameni puteau 
continua să ridice pretenții asupra unor anumite domenii ale reali- 
tăţii, dar ei pretindeau că sunt experţi în definițiile fundamentale ale 
realității înseși. 

Această etapă a dezvoltării cunoașterii are câteva consecințe. Prima 
dintre ele, pe care am discutat-o deja, este apariţia unei teorii pure. 
Deoarece experții universali operează la un nivel considerabil de ab- 
stracțiune faţă de vicisitudinile vieții cotidiene, atât ei, cât și ceilalți 


în acest domeniu a lui Mannheim (care poate fi găsită în /deology and Utopia 
și în Essays on the Sociology of Culture), vezi și Florian Znaniecki, The Social Role 
of the Man of Knowledge, Columbia University Press, New York, 1940; Theodor 
Geiger, Au/gaben und Stellung der Intelligenz inder Gesellschaft, Stuttgart, 1949; 
Raymond Aron, Lopium des intellectuels (Paris, 1955); George B. de Huszar 
(ed.), The Intellectuals, Free Press of Glencoe, New York, 1960. 

pot ajunge la concluzia că teoriile lor nu au absolut nici o legătură cu 
viața curentă a societăţii, ci există într-un fel de spaţiu platonic al idea- 
ției anistorice și asociale. Acest lucru este, desigur, o iluzie, dar el poate 
avea o mare forță socio-istorică, în virtutea relației dintre procesele 
de definire a realității și cele de producere a realității. 

O a doua consecință este consolidarea tradiţionalismului în acțiu- 
nile instituționalizate, astfel legitimate, adică o accentuare a tendinței 
inerente instituţionalizării către inerţie.*! Habitualizarea și instituționa- 
lizarea limitează prin ele însele flexibilitatea acțiunilor omenești. Insti- 
tuțiile tind să se autoconserve, cu excepția cazurilor în care ele pot 
deveni „problematice“. Legitimările ultime întăresc inevitabil această 
tendință. Cu cât legitimările sunt mai abstracte, cu atât devine mai 
puțin probabil ca ele să fie modificate în concordanță cu modificarea 
cerințelor pragmatice. Dacă oricum tot există o tendință de a merge 
mai departe la fel ca înainte, această tendință este desigur întărită 
atunci când există motive întemeiate de a o face. Asta înseamnă că 
instituțiile se pot conserva chiar și atunci când ele și-au pierdut, pentru 
un observator din afară, funcționalitatea sau caracterul practic origi- 
nar. Faci anumite lucruri nu pentru că ele pot fi făcute, ci pentru că 
ele sunt corecte — corecte în sensul că se reflectă în definițiile ultime 
ale realității, promulgate de experții universali.% 

Apariţia unui personal preocupat permanent de legitimarea conser- 
vării universului oferă de asemenea ocazii pentru apariţia conflictelor 
sociale. Un asemenea conflict poate apăreaîntre experţi și practicieni. 
Aceștia din urmă pot ajunge, pentru variate motive, să resimtă preten- 
țiile exagerate ale experţilor și privilegiile sociale concrete care le înso- 
țesc. Ceea ce poate fi deosebit de supărător este pretenția experţilor 


%! Despre legitimările ultime care fortifică „inerția“ instituțională (acea „loia- 
litate“ a lui Simmel), vezi atât lucrările lui Durkheim, cât și pe cele ale lui Pareto. 

% Tocmai în acest punct este foarte vulnerabilă orice interpretare funcţio- 
nalistă a instituțiilor, ceea ce duce la căutarea unor caracteristici practice care, 
de fapt, nu există. 

că ar cunoaște semnificaţia ultimă a activității practicienilor mai bine 
decât practicienii înșiși. Astfel de revolte ale „profanilor“ pot conduce 
la apariția unor definiţii rivale ale realității și, în cele din urmă, la apariția 
unor noi experți care să răspundă pentru noile definiţii. Vechea Indie 
ne oferă câteva dintre cele mai ilustrative exemple istorice în acest 
sens. Brahmanii, ca experţi în realitatea finală, au reușit într-o măsură 
considerabilă să-și impună asupra întregii societăți definițiile lor asupra 
realităţii. Oricare vor fi fost originile sale, sistemul castelor s-a răs- 
pândit ca o construcție brahmanică de-a lungul mai multor secole, 
ajungând să acopere cea mai mare parte a subcontinentului indian. 
Brahmanii erau invitaţi, de fapt, de mai toți principii aflaţi la putere 
să servească drept „ingineri sociali“ pentru extinderea sistemului 
spre noi teritorii (în parte deoarece sistemul era privit ca fiind identic 
cu o înaltă civilizație, dar în parte, desigur, și pentru că principii înțe- 
legeau imensa lor capacitate de control social). Codul lui Manu ne 
oferă un bun exemplu atât pentru proiectul brahmanic de societate, 
cât și pentru foarte lumeștile avantaje care le reveneau brahmanilor 
ca urmare a faptului că fuseseră acceptaţi ca proiectanți predestinați 
la nivel cosmic. Era însă inevitabil, într-o asemenea situaţie, să nu se 
nască în cele din urmă un conflict între teoreticienii și practicienii 
puterii. Aceștia din urmă erau reprezentați de casta militară și prin- 
ciară Kshatriya. Textele literare epice ale vechii Indii, Mahabharata 
și Ramayana, oferă mărturii elocvente despre acest conflict. Nu întâm- 
plător cele două revolte teoretice împotriva universului brahmanic, 
jainismul și budismul, au pornit social din casta Kshatriya. Nu mai 
este nevoie să spunem că atât redefinirea jainistă, cât și cea budistă 
a realității au produs propriul grup de experţi și probabil același lucru 
s-a întâmplat cu poeţii epici, care au contestat universul brahmanic 
într-un mod mai puțin cuprinzător și mai puțin sofisticat. 


% Despre conflictul dintre brahmani și doctrina Kshatriya, vezi lucrarea lui 
Weber despre sociologia religiei în India. 

Asta conduce la o altă posibilitate, la fel de importantă, de con- 
flict - acela dintre grupurile rivale de experți. Atâta vreme cât teoriile 
continuă să aibă aplicaţii pragmatice imediate, orice rivalitate care 
ar putea apărea poate fi ușor stinsă cu ajutorul unei testări pragma- 
tice. Pot exista teorii concurente asupra vânării mistreţilor, în care 
grupurile rivale de experţi în vânătoare și-au valorificat anumite inte- 
rese legitime. Problema lor poate fi rezolvată cu relativă ușurință urmă- 
rind care dintre teorii duce la uciderea mai multor mistreți. Dar o astfel 
de posibilitate nu există pentru a decide, să spunem, asupra rivalității 
dintre o teorie politeistă și una henoteistă asupra universului”. Teore- 
ticienii respectivi sunt obligați să recurgă la raționamente abstracte 
în locul testării pragmatice. Prin însăși natura sa, un asemenea rațio- 
nament nu se bucură de puterea de convingere proprie succesului 
pragmatic. Ce este convingător pentru cineva poate să nu fie și pen- 
tru altcineva. De fapt, nu-i putem condamna pe acești teoreticieni 
dacă ei recurg uneori la un sprijin mai robust în locul puterii firave a 
simplei argumentări — cum ar fi, de exemplu, apelând la autorităţi să 
folosească puterea armelor pentru a impune un argument împotriva 
concurenţilor. Cu alte cuvinte, definițiile realității pot fi impuse de poli- 
ție. Întâmplător, asta nu înseamnă neapărat că astfel de definiţii vor 
fi mai puțin convingătoare decât cele acceptate „voluntar“ - puterea 
într-o societate include puterea de a determina procese decisive de 
socializare și deci puterea de a produce realitate. În orice caz, simbo- 
lizările foarte abstracte (adică teoriile foarte distanțate de experiența 
concretă a vieții cotidiene) sunt validate prin susținere socială mai 
degrabă decât empiric.” Se poate spune că în acest mod se reintro- 
duce un pseudopragmatism. Despre teorii se poate apoi spune că 


* Henoteism - credința sau adorarea unui singur zeu, fără a nega existența 
altora. Termen introdus de Max Miller în 1860. (n.tr.) 

% Despre validarea socială a unor ipoteze care sunt greu de validat empiric, 
vezi Leon Festinger, A Theory of Cognitive Dissonance, Row, Peterson and Co., 
Evanston, 111, 1957. 

sunt convingătoare pentru că funcționează - funcţionează în sensul 
că au redevenit cunoaștere obișnuită, de la sine înțeleasă, în socie- 
tatea respectivă. 

Aceste consideraţii arată că întotdeauna va exista o bază socio- 
structurală pentru competiţie între definițiile rivale ale realității și că 
rezultatul rivalități va fi influențat, dacă nu chiar pe de-a-ntregul deter- 
minat, de dezvoltarea acestei baze. Este foarte posibil ca anumite 
formulări teoretice confuze să fie elaborate într-o izolare totală de 
mișcările generale care au loc în structura socială și, în astfel de 
cazuri, competiţia dintre experţii rivali poate apărea într-un fel de vid 
social. De exemplu, două grupuri de derviși sihaștri se ceartă în 
mijlocul deșertului cu privire la natura universului, fără ca cineva din 
jur să fie interesat de această dispută. De îndată însă ce unul sau altul 
dintre punctele de vedere ajunge să fie auzit de cei din jur, rezultatul 
disputei va fi decis în mare măsură de interesele extrateoretice impli- 
cate. Grupuri sociale diferite vor avea afinități diferite faţă de teoriile 
aflate în competiţie și, ca urmare, vor deveni „propagandiștii“ aces- 
tora.% Astfel, teoria dervișă A poate prezenta atracție pentru stratul 
superior, iar teoria B pentru stratul mijlociu al societății respective, 
dar pentru motive cu totul străine de pasiunile care au animat pe 
inventatorii inițiali ai acestor teorii. Grupurile rivale de experţi se vor 
alipi apoi grupurilor respective de „propagandiști“, iar soarta lor ulte- 
rioară va depinde de rezultatul conflictului care le-a condus la adopta- 
rea teoriilor respective. Definiţiile rivale ale realității sunt deci stabilite 
în funcţie de interesele sociale rivale, a căror rivalitate este „tradusă“, 
la rândul său, în termeni teoretici. Măsura în care experții rivali și sus- 
ținătorii lor suntsaunu subiectiv „sinceri“ în relația lor cu teoria respec- 
tivă prezintă doar un interes secundar pentru înțelegerea sociologică 
a acestor procese. 


% Termenul de „afinitate“ (Wahlverwandschaft) este preluat de la Scheler 
și Weber. 

Atunci când între grupurile de experți care se dedică unor definiţii 
fundamentale ale realității apare nu numai o competiţie teoretică, ci 
și una practică, procesul de separare a teoriei de practică își schimbă 
radical sensul, iar puterea pragmatică a teoriilor respective devine o 
putere extrinsecă, adică o teorie este „demonstrată“ ca fiind superi- 
oară din punct de vedere pragmatic nu în virtutea calităților sale intrin- 
seci, ci datorită aplicabilităţii sale la interesele sociale ale grupului 
care a devenit „propagandistul“ ei. Din asta rezultă o mare diversitate 
istorică în organizarea socială a experţilor teoreticieni. Cu toate că 
nu vom putea prezenta aici întreaga sa tipologie, este util să mențio- 
năm câteva tipuri mai generale. 

Mai întâi, există, poate paradigmatic, posibilitatea ca experţii uni- 
versali să deţină un monopol efectiv asupra definiţiilor ultime ale 
realității într-o societate. O asemenea situație poate fi privită ca para- 
digmatică deoarece există motive întemeiate pentru a crede că ea 
este tipică fazelor timpurii ale istoriei umane. Un astfel de monopol 
arată că universul respectiv este conservat de o singură tradiţie simbo- 
lică. A fi în societate înseamnă atunci a accepta fără discuţie această 
tradiție. Experții în tradiţie sunt recunoscuţi ca atare de, practic, toți 
membrii societății și nu au concurenţi cu care să se confrunte. Toate 
societățile primitive cunoscute par să aparțină acestui tip și, cu unele 
modificări, chiar și unele societăţi arhaice.% Asta nu înseamnă că în 
asemenea societăți nu există sceptici, că toată lumea, fără excepție, 
a interiorizat pe deplin tradiţia, ci, mai curând, că, în măsura în care 
există scepticism, el nu a fost încă organizat social în așa fel încât să 
constituie o opoziție față de deținătorii tradiției „oficiale“.% 

Într-o astfel de situație, tradiția monopolistă și administratorii experţi 
sunt sprijiniți de ostructură unificată de putere. Cei care ocupă pozițiile 


% În privința definiţiilor monopoliste ale realităţii în societățile arhaice, vezi 
lucrările lui Durkheim și ale lui Voegelin. 

% Lucrările lui Paul Radin sugerează că scepticismul este permis chiar și în 
astfel de situații monopoliste. 


Societatea ca realitate obiectivă 165 


decisive ale puterii sunt oricând gata să recurgă la ea pentru a impune 
populaţiei de sub autoritatea lor definițiile tradiţionale ale realității. 
Conceptualizările potenţial competitive privind universul sunt lichi- 
date de îndată ce își fac apariţia - fie că sunt distruse fizic („Cine nu 
venerează zeii trebuie să moară.“), fie că sunt integrate în tradiția însăși 
(experții universali argumentând că o concepție concurentă Y nu 
reprezintă „de fapt“ decât un alt aspect sau o altă denumire a concep- 
ției tradiționale X). În ultimul caz, dacă experţii au succes cu argu- 
mentaţia lor și reușesc să lichideze competiţia prin „unificare“, ca să 
spunem așa, tradiţia se îmbogățește și se diversifică. Competiţia poate 
fi, de asemenea, izolată în societate, devenind inofensivă pentru mono- 
polul tradițional — de exemplu, nici un membru al grupului cuceritor 
sau dominant nu are voie să divinizeze zeii de tip K, în timp ce stratu- 
rile cucerite sau cele din clasa inferioară pot face acest lucru. O izolare 
de protecţie similară poate fi aplicată și străinilor sau „oaspeților “.5% 

Creștinătatea medievală (care nu poate fi numită primitivă sau 
arhaică, dar care constituia totuși o societate cu un monopol simbolic 
eficient) oferă un exemplu excelent în ceea ce privește toate cele trei 
procedee de lichidare. Erezia deschisă trebuia să fie suprimată fizic, 
indiferent dacă ea era întruchipată de un individ (o vrăjitoare) sau 
de o colectivitate (secta Albigenzilor”). 

În același timp, Biserica - apărătoare a monopolului tradiției creș- 
tine, era destul de flexibilă pentru a încorpora în această tradiţie o 
varietate de credințe și obiceiuri populare, atâta vreme cât acestea nu 
se constituiau în provocări eretice bine articulate împotriva univer- 
sului creștin. Nu avea importanță dacă țăranii alegeau pe unul dintre 
vechii lor zei, îl „botezau“ ca sfânt creștin și continuau să repoves- 
tească vechile legende despre el și să celebreze sărbătorile asociate 
cu el. lar anumite definiții concurente ale realității puteau fi, cel puțin, 


% Termenul de „oaspeți“ (Gastvălker) e datorat lui Weber. 
” Sectă religioasă care a apărut între 1020-1250 d.Hr. în sudul Franței, ulterior 
lichidată ca eretică. (ntr.) 

izolate în cadrul creștinătății, nefiind privite ca ameninţări la adresa 
acesteia. Cel mai important caz privind o astfel de situaţie este desigur 
cel al evreilor, deși situații asemănătoare apăreau și atunci când creș- 
tini și musulmani erau nevoiţi să trăiască alături pe timp de pace. Din 
întâmplare, o asemenea separare solidarizată a protejat deopotrivă 
universurile evreiesc și musulman de „contaminarea“ creștină. Atâta 
vreme cât definițiile concurente ale realității pot fi separate concep- 
tual și social ca fiind proprii străinilor și, ipso facto, ca irelevante pentru 
o persoană anume, este foarte posibil să ai relații prietenești cu astfel 
de străini. Necazul apare atunci când această comunitate de „străini“ 
este înfrântă, dar universul său deviant apare pentru membrii uni- 
versului dominant ca locuibil. În acest moment, este de așteptat ca 
experţii tradiționali să înceapă ostilitățile - sau, dacă o luptă cu 
armele nu este posibilă, să intre în negocieri ecumenice cu concu- 
renții lor. 

Situaţiile monopoliste de acest fel presupun un grad înalt de stabi- 
litate socio-structurală și sunt ele însele stabilizatoare structural. Defini- 
țiile tradiţionale privind realitatea inhibă schimbările sociale. Și, reciproc, 
orice breșă în concepția privind acceptarea monopolului accelerează 
schimbările sociale. Nu este deci surprinzător să vedem că între cei 
care au interes să-și menţină poziţiile de putere deja cucerite și per- 
sonalul destinat să administreze tradițiile monopoliste pentru conser- 
varea universului există o puternică afinitate. Altfel spus, forțele politice 
conservatoare tind să sprijine pretenţiile monopoliste ale experţilor 
universali, ale căror organizații monopoliste tind, la rândul lor să fie 
politic conservatoare. Istoric vorbind, cele mai multe dintre aceste 
monopoluri au fost religioase. Se poate spune că bisericile, înțelese, 
într-o definiție religioasă a realității, ca niște combinaţii monopoliste 
ale experţilor permanenți, sunt în mod inerent conservatoare, de 
vreme ce au reușit să-și stabilească monopolul într-o anumită socie- 
tate. Și invers, grupurile dominante care au un interes în conservarea 
unui status quo politic sunt inerent bigote în orientarea lor religioasă 

și, mai mult decât atât, suspicioase faţă de orice inovaţie a tradiţiei 
religioase.% 

Din diferite raţiuni istorice, „internaționale“ și/sau „interne“, e posi- 
bil ca stabilirea sau păstrarea situațiilor monopoliste să eșueze. În 
acest caz, se poate întâmpla ca lupta dintre tradiţiile aflate în compe- 
tiție și personalul lor administrativ să continue multă vreme. Atunci 
când o anumită definiție a realităţii devine anexa unor interese con- 
crete ale puterii, ea poate fi denumită ideologie.!% Trebuie să subli- 
niem că acest termen nu este de prea mare folos dacă este aplicat 
unei situații monopoliste cum este cea discutată mai înainte. Nu are 
sens, de exemplu, să privim creștinismul în Evul Mediu ca pe o ideo- 
logie — cu toate că e limpede că a fost utilizat politic de grupurile 
dominante - pentru simplul motiv că universul creștin era „locuit“ în 
societatea medievală la fel de mult de iobagi ca și de seniori feudali. 
După ce a avutloc Revoluţia Industrială, însă, devine oarecum justifi- 
cat să etichetăm creștinismul ca o ideologie burgheză, deoarece 
burghezia a apelat atunci la tradiţia creștină și la personalul său în 
confruntarea cu noua clasă a lucrătorilor industriali, care în majori- 
tatea țărilor europene nu mai putea fi privită ca „locuind“ într-un uni- 
vers creștin.!0! De asemenea, nu prea are sens să folosim acest termen 
dacă în contactul intersocial se confruntă reciproc două definiţii 


% Cu privire la afinitatea dintre forțele politice conservatoare și monopolurile 
religioase („biserici“), vezi analiza pe care Weber a făcut-o ierarhocrației. 

1% Termenul de „ideologie“ a fost folosit în atâtea sensuri diferite, încât poți 
intra în panică atunci când vrei să îl folosești într-un mod cât de cât exact. Am 
decis totuși să-l păstrăm, deși cu un sens mai limitat, deoarece el este util și, în 
cele din urmă, preferabil unui neologism. Nu este locul aici să discutăm trans- 
formările suferite de acest termen în istoria marxismului și a sociologiei cunoaș- 
terii. Pentru o trecere utilă în revistă, vezi Kurt Lenk (ed.), [deologie. 

11 Despre relaţia dintre creștinism și ideologia burgheză, vezi lucrările lui 
Marx și Veblen. Osinteză utilă a tratării de către cel dintâi a religiei poate fi găsită 
în antologia Marx and Engels on Religion, Foreign Languages Publishing House, 
Moscova, 1957. 

diferite ale realității - de exemplu, dacă se vorbește despre „ideologia 
creștină“ a cruciaților și de „ideologia musulmană“ a sarazinilor. Carac- 
teristica ideologiei constă mai degrabă în aceea că un același univers 
general este interpretat în moduri diferite, în funcţie de interesele 
concrete investite în societatea respectivă. 

Deseori o ideologie este adoptată de un grup datorită unor ele- 
mente teoretice specifice care îi favorizează interesele. De exemplu, 
când un grup de țărani săraci luptă împotriva unui grup de negustori 
de la oraș care l-au îndatorat bănește, acesta se poate reuni în jurul 
unei doctrine religioase care susține virtuțile vieții agrare, condamnă 
economia financiară, taxează sistemul de creditare ca imoral și, în 
general, condamnă luxul în care se lăfăiesc cei de la oraș. „Câștigul“ 
ideologic pe care țăranii îl au de pe urma unei asemenea doctrine 
este evident. Alte exemple privind o astfel de situaţie pot fi găsite în 
istoria vechiului Israel. Ar fi greșit totuși să ne închipuim că relația 
dintre un grup de interese și ideologia lui este întotdeauna la fel de 
logică. Orice grup angajat într-un conflict socialare nevoie de solida- 
ritate. Ideologiile generează solidaritate. Alegerea unei anumite ideo- 
logii nu se bazează neapărat pe elemente teoretice intrinseci, ci are 
loc și ca urmare a unor întâlniri întâmplătoare. Este foarte neclar, de 
exemplu, pentru epoca lui Constantin cel Mare, care au fost elemen- 
tele intrinseci ale creștinătății care au făcut din aceasta o orientare 
politic „interesantă“ pentru anumite grupuri. Mai degrabă se pare că 
creștinismul (care la început era, în cel mai bun caz, doar o ideolo- 
gie a claselor inferioare sau mijlocii) a fost preluat de puternice gru- 
puri de interese pentru țeluri politice, care aveau prea puţine legături 
cu ceea ce conținea din punct de vedere religios. Altceva poate că 
a fost în joc — poate că tocmai atunci, într-un moment crucial, s-a 
întâmplat să apară și creștinismul. Desigur că, de îndată ce ideologia 
este adoptată de grupul respectiv (mai exact, de îndată ce o anumită 
doctrină devine ideologia acelui grup), ea este modificată în con- 
cordanţă cu interesele pe care trebuie acum să le legitimeze. Asta 

determină un proces de selecţie și de adăugare la corpusul inițial a 
noi propuneri teoretice. Nu există însă motive temeinice ca să presu- 
punem că aceste modificări trebuie să afecteze neapărat doctrina 
adoptată în întregime. Într-o ideologie pot exista numeroase elemente 
care nu au nici o legătură cu interesele legitimate, dar care sunt afir- 
mate cu vigoare de grupul „propagandiștilor“ pur și simplu pentru 
că acesta s-a angajat deja faţă de acea ideologie. În practică, disputa 
astaîi poate face pe deținătorii puterii să-i sprijine pe experții lor ideo- 
logici chiar și în gâlcevi teoretice care sunt cu totulirelevante pentru 
propriile interese. Implicarea lui Constantin cel Mare în controversele 
cristologice ale timpului său este un bun exemplu. 

Este important să ținem seama de faptul că cele mai multe socie- 
tăți moderne sunt pluraliste. Asta înseamnă că ele împărtășesc același 
univers de bază, luat ca de la sine înțeles, și diverse universuri parțiale 
care coexistă în armonie. Acestea din urmă poate că au anumite 
funcţii ideologice, însă conflictul deschis dintre ideologii este înlocuit 
cu variate grade de toleranță sau chiar cu cooperarea. O astfel de 
situaţie, produsă de un spectru larg de factori neteoretici, îi pune pe 
experții tradiționali în fața unor grave dileme teoretice. Pentru a admi- 
nistra o tradiţie prin mijloace monopoliste învechite ei trebuie să 
găsească metode de legitimare teoretică a demonopolizării care a 
avut deja loc. Uneori ei preferă să opteze în favoarea vechilor sloga- 
nuri totalitare, ca și cum nimic nu s-ar fi întâmplat, dar foarte puţini 
oamenimai sunt dispuși să ia aceste sloganuri în serios. Orice ar face 
experţii, situaţia pluralistă modifică nu numai poziția socială a defini- 
țiilor tradiționale ale realității, ci și modul în care acestea sunt păstrate 
în conștiința indivizilor.!% 

Situaţia pluralistă presupune o societate urbană, cu un grad înalt 
de diviziune a muncii, concomitent cu o mare diferenţiere a structurii 


12 Thomas Luckmann, Das Problem der Religion in der modernen Gesell- 
schaft, Freiburg, Rombach, 1963. 

sociale și cu un mare surplus economic. Aceste condiții, care predo- 
mină evident în societatea industrială modernă, au existat într-o oare- 
care măsură și în unele domenii ale societăților precedente. Orașele 
din perioada greco-romană târzie pot servi ca exemplu în acest sens. 
Situaţia pluralistă apare concomitent cu condiţiile unei rapide schim- 
bări sociale, pluralismul însuși constituind deseori un factor accele- 
rator, care ajută la subminarea rezistenței la schimbare a definiţiilor 
tradiționale ale realităţii. Pluralismul încurajează atât scepticismul, 
cât și inovaţia și prin aceasta este în mod inerent subversiv pentru 
realitatea dată și statu-quoul tradițional. Nu este greu să-i simpatizăm 
pe experții în definiţii tradiţionale ale realității atunci când ei se 
gândesc cu nostalgie la vremurile în care aceste definiții dețineau 
monopolul în domeniu. 

Istoric vorbind, un tip important de expert, care în principiu poate 
să apară în oricare dintre situațiile discutate mai sus, este intelectua- 
lul, pe careîl putem defini ca fiind un expert a căruipricepere nu este 
căutată de societate în ansamblu.!% O asemenea situație implică o 
redefinire a cunoașterii faţă de variantele „oficiale“, adică ceva mai 
mult decât o simplă interpretare deviantă a acestora. Intelectualul 
devine astfel, prin definiţie, un tip marginal. Dacă el a fost la început 
marginal și abia după aceea a devenit intelectual (cum este, de exem- 
plu, cazul multor intelectuali evrei din Occidentul modern) sau dacă 
marginalitatea lui este rezultatul direct al aberaţiilor sale intelectuale 
(ca în cazul unui eretic ostracizat), sunt dileme care nu ne vor preo- 
cupa aici.% În orice caz, marginalitatea lui socială exprimă nevoia 


1% Concepţia noastră conform căreia intelectualul ar fi un „expert nedorit“ 
nu diferă prea mult de părerea lui Mannheim despre marginalitatea intelec- 
tualului. În orice definiție a intelectualului care se vrea sociologic utilă, este 
important, credem, ca acest tip să fie clar definit separat de acela al „omului 
de cunoaștere“, în general. 

1%4 În privința marginalității intelectualilor, vezi analiza lui Simmel asupra 
„obiectivităţii“ străinului și cea a lui Veblen asupra rolului intelectual al evreilor. 

lui de integrare socială în universul societății. El apare ca un contra- 
expert în ceea ce privește definirea realității. Ca și expertul „oficial“, 
el propune un proiect pentru societate în ansamblul ei. Dar, în timp 
ce proiectul celui dintâi este în acord cu programele instituționale, 
servind ca legitimare teoretică a acestora, proiectul intelectualului se 
regăsește într-un vid instituțional, în cel mai bun caz obiectivat social 
într-o subsocietate de camarazi intelectuali. Măsura în care o aseme- 
nea subsocietate este capabilă să supraviețuiască depinde, desigur, 
de configurațiile structurale din societatea lărgită. Se poate spune în 
mod cert că o condiție necesară pentru acest lucru este un anumit 
grad de pluralism. 

Într-o astfel de situație, intelectualul dispune de câteva opțiuni 
istoric interesante. El se poate retrage într-o subsocietate intelectuală, 
care-i poate servi ca refugiu emoțional și (mai important) ca bază 
socială pentru obiectivarea definiţiilor sale deviante ale realităţii. Cu 
alte cuvinte, intelectualul se poate simți mai „acasă“ în această subso- 
cietate decât în societatea mare și, în același timp, el poate rămâne 
subiectiv capabil să-și păstreze concepțiile sale deviante, pe care socie- 
tatea lărgită i le neagă, deoarece în subsocietatea respectivă există și 
alții care le consideră ca fiind realitatea. EI va găsi atunci procedee de 
a proteja această realitate precară a subsocietății împotriva amenin- 
țărilor nihilatoare venite din afară. La nivel teoretic, aceste procedee 
pot include și protecţiile terapeutice discutate mai înainte. În prac- 
tică, procedeul cel mai important va fi limitarea tuturor relațiilor sem- 
nificative la camarazii-membri ai subsocietăţii. Cei din afară vor fi 
ocoliți, deoarece ei întruchipează întotdeauna amenințarea negării. 
Secta religioasă poate fi considerată un prototip al acestui gen de 
subsocietate.I% La adăpostul unei comunități sectare, chiar și cele 
mai deviante concepții capătă trăsăturile unei realități obiective. Și, 


105 Peter L. Berger, „The Sociological Study of Sectarianism“, în Social 
Research, iarna 1954, p. 467. 

reciproc, retragerea sectară este tipică situaţiilor în care definiții ale 
realității obiectivate anterior se dezintegrează, adică se dezobiecti- 
vează în societatea mai largă. Detaliile privind aceste procese țin mai 
curând de sociologia istorică a religiei, dar ar trebui să adăugăm că 
și în societatea pluralistă modernă o caracteristică de bază a com- 
portării intelectualilor o constituie varietatea formelor secularizate de 
sectarism. 

O foarte importantă opțiune, istoric vorbind, este, desigur, revolu- 
ţia. În acest caz, intelectualul își propune să-și pună în aplicare pro- 
iectul de societate în societate. Nu vom putem discuta aici diferitele 
forme pe care le-a luat această opțiune de-a lungul timpului!%, dar 
trebuie să menționăm un aspect teoretic important. Așa cum intelec- 
tualul „retras“ are nevoie de alții care să-l ajute să-și păstreze ca rea- 
litate propriile definiţii deviante ale realităţii, tot așa intelectualul 
„revoluționar“ are nevoie de alții care să-i confirme propriile concepții 
deviante. Această cerință este mult mai importantă decât faptul evi- 
dent că nici o conspirație nu poate reuși în lipsa organizării. Inte- 
lectualul revoluționar are nevoie de alţii care să menţină pentru el 
realitatea ideologiei revoluționare (adică plauzibilitatea sa subiectivă 
în propria-i conștiință). Toate definițiile semnificative social ale realității 
trebuie să fie obiectivate prin procese sociale. Ca urmare, subuniver- 
surile necesită, ca bază de obiectivare, subsocietăţi, iar contradefini- 
țiile realității necesită contrasocietăți. Nu mai este nevoie să adăugăm 
că orice succes practic al ideologiei revoluționare va întări realitatea 
pe care o deține în subsocietate și în conștiința membrilor acesteia. 
Realitatea subsocietății capătă proporții masive atunci când pături 
sociale întregi devin „propagandiști“ ai acestei realități. Istoria mișcă- 
rilor revoluționare moderne oferă multe exemple de transformare a 
intelectualilor revoluționari în legitimatori „oficiali“ în urma victoriei 


106 Vezi analiza făcută de Mannheim asupra intelectualilor revoluționari. 
Pentru prototipul rusesc al acestora, vezi E. Lampert, Studies in Rebellion, 
Praeger, New York, 1957. 

unor asemenea mișcări.!% Acest lucru sugerează nu numai că există 
o considerabilă variabilitate istorică în cariera socială a intelectualului 
revoluționar, dar și că în biografiile indivizilor respectivi pot apărea 
diferite opțiuni și combinații. 

În discuţia de până aici am subliniat aspectele structurale ale exis- 
tenţei sociale a personalului care conservă un univers. Nici o discuţie 
sociologică autentică nu poate trece peste acest aspect. Instituţiile și 
universurile simbolice sunt legitimate de indivizi vii, care, având poziții 
sociale concrete, au și interese sociale concrete. Istoria teoriilor legiti- 
matoare constituie întotdeauna o parte a istoriei societății ca întreg. 
Nici o „istorie a ideilor“ nu se desfășoară separat de sângele și sudoa- 
rea istoriei generale. Dar trebuie să subliniem încă o dată: asta nu 
înseamnă că aceste teorii sunt doar o reflectare a unor procese insti- 
tuționale „fundamentale“, deoarece relația dintre „idei“ și procesele 
sociale care le susțin este întotdeauna o relație dialectică. Pe drept 
cuvânt, se poate spune că teoriile sunt create cu scopul de a legitima 
instituții sociale deja existente. Dar la fel de bine se poate spune că 
instituțiile suferă modificări menite a le pune în concordanță cu 
teorii deja existente, adică a le face mai „legitime“. Experții în legiti- 
mare pot opera ca „justificatori“ teoretici ai statu-quoului; dar ei pot 
de asemenea apărea și ca ideologi revoluționari. Definiţiile realității 
au capacitatea de a se autorealiza. În istorie, teoriile pot fi realizate, 
chiar și teoriile care păreau foarte confuze sau chiar absurde atunci 
când au fost concepute de inventatorii lor. Exemplul lui Karl Marx, 
adâncit în meditaţie în biblioteca de la British Museum a devenit 
proverbial în privința acestei posibilități istorice. Prin urmare, schim- 
bările sociale trebuie să fie întotdeauna înţelese ca fiind într-o rela- 
ție dialectică cu „istoria ideilor“. Atât accepţia „idealistă“, cât și cea 


10 Transformarea intelectualilor revoluționari în legitimatori ai statu-quoului 
poate fi studiată practic în formă „pură“ în evoluția comunismului în Rusia. 
Pentru o critică aspră a acestui proces dintr-un punct de vedere marxist, vezi 


Leszek Kolakowski, Der Mensch ohne Alternative, Miinchen, 1960. 

„materialistă“ a acestei relaţii neglijează aspectul său dialectic, distor- 
sionând astfel istoria. Aceeași dialectică predomină și în transformă- 
rile generale ale universurilor simbolice pe care le-am examinat. Ceea 
ce rămâne esențial din punct de vedere sociologic este recunoaș- 
terea faptului că toate universurile simbolice și toate legitimările sunt 
produse umane; existența lor are ca bază viețile unor indivizi concreţi 
și nu are un statut empiric în afara acestor vieți. 


II 
Societatea ca realitate subiectivă 


|. Interiorizarea realității 


a. Socializarea primară 


Deoarece societatea există ca realitate obiectivă și subiectivă deo- 
potrivă, înțelegerea sa teoretică corectă presupune examinarea am- 
belor aspecte. Așa cum am mai spus, aceste aspecte își primesc 
recunoașterea cuvenită dacă societatea este înțeleasă ca un proces 
dialectic aflat în continuă mișcare, compus din trei etape - exteriori- 
zarea, obiectivarea și interiorizarea. Din punctul de vedere al feno- 
menului societal, aceste etape nu trebuie gândite ca apărând neapărat 
într-o succesiune temporală. Mai curând, societatea și fiecare parte a 
ei sunt caracterizate simultan prin aceste etape, astfel încât orice ana- 
liză făcută prin prisma uneia singure sau a două dintre ele ar fi incom- 
pletă. Același lucru este valabil și în ceea ce-l privește pe oricare 
membru al societăţii, care exteriorizează propria ființă în lumea socială 
și, în același timp, o interiorizează ca realitate obiectivă. Cu alte cuvinte, 
a fi în societate înseamnă totodată a participa la dialectica sa. 

Individul însă nu se naște ca membru al societății. EI se naște cu 
o predispoziție pentru sociabilitate și abia apoi devine membru al 
societății. Prin urmare, în viața oricărui individ există o succesiune 
temporală, în cursul căreia el este antrenat să participe la dialectica 
societății. Punctul de plecare al acestui proces este interiorizarea: 
perceperea sau interpretarea imediată a unui eveniment obiectiv ca 
exprimând un sens, un înțeles, deci ca o manifestare a proceselor 
subiective ale altuia, care, prin aceasta, devin pline de sens pentru 

mine ca individ. Asta nu înseamnă că eu îl înțeleg corect pe celălalt. 
De fapt, pot să-l înțeleg greșit: el râde într-un acces de isterie, dar eu îi 
interpretez râsul ca exprimând veselia. Cu toate acestea, subiectivitatea 
lui îmi este obiectiv accesibilă și mi se pare plină de sens, indiferent 
dacă între procesul meu subiectiv și al lui există sau nu concordanță. 
Un deplin acord între cele două înțelesuri subiective și recunoașterea 
reciprocă a acestei concordanțe presupun existența unei semnifi- 
cații, așa cum am mai discutat. Interiorizarea însă, în sensul general 
utilizat aici, stă la baza atât a semnificației, cât și a formelor sale mai 
complexe. Mai exact, interiorizarea, în acest sens general, constituie 
temeiul, mai întâi, al înțelegerii semenilor cuiva și, în al doilea rând, 
al perceperii lumii ca realitate socială și cu înțeles.! 

Această percepere nu rezultă de fapt din crearea autonomă a 
unor înțelesuri de către indivizi izolați, ci începe cu „luarea în primire“ 
de către individ a lumii în care alții deja trăiesc. Într-un anumit sens, 
„luarea în primire“ este ea însăși, de fapt, un proces originar pentru 
orice ființă umană, iar lumea, odată „luată în primire“, poate fi modi- 
ficată creator sau (mai puțin probabil) chiar recreată. Oricum, prin 
forma complexă a interiorizării, eu „înțeleg“ nu numai procesele 
subiective momentane ale celuilalt, dar „înțeleg“ și lumea în care el 
trăiește, precum și faptul că aceasta devine lumea mea. Acest lucru 
presupune că amândoi avem în comun timpul într-un mod mai mult 
decât efemer și o perspectivă mai cuprinzătoare, ceea ce corelează 
secvențele unor situații trăite intersubiectiv. Acum nu numai că putem 
înțelege definițiile pe care unulsau celălalt le dămunor situații comune, 
dar le și definim reciproc. Între noi se stabilește o legătură dată de 
motivații, care se extinde și în viitor. Și, ceea ce este și mai important, 
între noi apare o identificare mutuală continuă. Nu numai că trăim 
în aceeași lume, dar și participăm reciproc unul la existența celuilalt. 


' Concepția noastră despre „înțelegerea celuilalt“ este îndatorată lucrărilor 
lui Weber și Schutz. 

Doar după ce a atins acest grad de interiorizare individul devine 
membru al societății. Procesul ontogenic prin care acest lucru se reali- 
zează este socializarea, care poate fi deci definită ca o introducere, 
cuprinzătoare și logică, a unuiindivid în lumea obiectivă a unei socie- 
tățisau a unui sector al acesteia. Socializarea primară este cea dintâi 
socializare, pe care individul o suferă în copilărie și pe parcursul căreia 
el devine membru al societăţii. Socializarea secundară constă în orice 
proces ulterior care îl face pe individul deja socializat primar să 
pătrundă în noi sectoare ale lumii obiective din societatea lui. Putem 
trece deocamdată peste problema particulară a asimilării cunoașterii 
despre lumea obiectivă a altor societăți decât cea ai cărei membri am 
devenit pentru prima dată, precum și peste procesul de interiorizare 
a unei asemenea lumi ca realitate — proces care manifestă, cel puțin 
la suprafață, anumite asemănări atât cu socializarea primară, cât și 
cu cea secundară, cu toate că nu este identică structural cu nici una-? 
De aici decurge, evident, că socializarea primară este de regulă cea 
mai importantă pentru individ și că structura fundamentală a oricărei 
socializări secundare trebuie să se asemene cu aceea a socializării 
primare. Fiecare individ se naște într-o societate cu o structură socială 
obiectivă, în care întâlnește diferiţi indivizi care vor juca roluri impor- 
tante în socializarea lui și vor răspunde de aceasta, pe care îi vom 
numi „alți semnificativi“3. Acești alţi semnificativi îi sunt impuși. Defi- 
nițiile pe care aceștia le dau situaţiei lui îi sunt făcute cunoscute și îi 
sunt impuse ca realitate obiectivă. EI se naște astfel nu numai într-o 
structură socială obiectivă, ci și într-o lume socială obiectivă. Ceilalţi 
semnificativi care îi mijlocesc intrarea în această lume o modifică chiar 
în cursul medierii. Ei selectează aspecte ale acesteia în concordanță 


2 Definiţiile date de noi socializării și celor două subtipuri ale sale urmează 
destul de fidel utilizarea lor actuală în științele sociale. Am adaptat însă formu- 
larea astfel încât să fie conformă cu cadrul teoretic general. 

3 Descrierea de aici se sprijină puternic pe teoria socializării formulată de 
Mead. 

cu poziţia lor în structura socială și în virtutea idiosincraziilor lor înră- 
dăcinate, individuale și biografice. Lumea socială ajunge la individ 
„filtrată“ prin această dublă selectivitate. Astfel, un copil din clasa de 
jos nu numai că își însușește o perspectivă de clasă inferioară asupra 
lumii sociale, dar o asimilează cu tenta idiosincrazică dată de părinți 
(sau de alte persoane care se îngrijesc de socializarea lui primară). 
Aceeași perspectivă de clasă inferioară poate provoca un sentiment 
de neputinţă, de resemnare, un resentiment amar sau o stare acută 
de revoltă. Drept consecință, copilul dintr-o clasă inferioară nu numai 
că va trăi într-o lume foarte diferită de cea a unui copil dintr-o clasă 
superioară, dar poate face asta într-un fel diferit chiar și de al copilului 
vecin cu el din clasa inferioară. 

Nu mai este nevoie să spunem că socializarea primară implică 
ceva mai mult decât învățarea pur cognitivă. Ea are loc în împrejurări 
care au o mare încărcătură emoțională. Într-adevăr, există motive 
serioase să credem că fără o astfel de legătură emoțională cu ceilalți 
semnificativi procesul de învăţare ar fi greu de înfăptuit, dacă nu chiar 
imposibil.5 Copilul se identifică cu ceilalți semnificativi pe multe căi 
emoționale. Oricare ar fi acestea, interiorizarea se produce numai 
odată cu identificarea. Copilul își asumă rolurile și atitudinile altor 
semnificativi, adică le interiorizează și și le însușește ca și cum ar fi 
ale sale. lar prin această identificare cu ceilalți semnificativi copilul 
devine capabil să se identifice pe sine, să dobândească o identitate 
coerentă și plauzibilă subiectiv. Cu alte cuvinte, sinele este o realitate 
reflectată, care oglindește mai întâi atitudinile asumate față de el de 


+ Noţiunea de „mediere“ provine de la Sartre, căruia îi lipsește însă o teorie 
adecvată a socializării. 

5 Dimensiunea afectivă a procesului de învățare timpurie a fost subliniată 
mai ales de psihologia copilului (Freud), cu toate că există și noi descoperiri ale 
teoriei comportamentiste a învăţării care tind să o confirme. Asta nu înseamnă 
că acceptăm în raționamentul nostru ipotezele teoretice ale vreuneia dintre 
aceste școli psihologice. 

alți semnificativi“; individul devine ceea ce este după cum se com- 
portă faţă de el ceilalți semnificativi. Acesta nu este un proces unilate- 
ral, mecanic. El implică o dialectică între identificarea făcută de alții 
și autoidentificare, între identitatea atribuită obiectiv și cea însușită 
subiectiv. Dialectica, prezentă în orice moment în care individul se 
identifică cu ceilalţi semnificativi este, de fapt, particularizarea în viața 
individuală a dialecticii generale a societății, pe care am mai discutat-o. 

Cu toate că detaliile acestei dialectici sunt de mare importanță 
pentru psihologia socială, expunerea lor și desprinderea implicaţiilor 
pe care acestea le au asupra teoriilor socio-psihologice ar depăși sco- 
purile noastre prezente.” Ceea ce este foarte important pentru conside- 
rațiile noastre este faptul că individul nu numai că își asumă rolurile 
și atitudinile altora, dar, în cursul aceluiași proces, își asumă și lumea 
acestora. Într-adevăr, identitatea este definită obiectiv ca instalarea 
într-o anumită lume și poate fi însușită subiectiv doar împreună cu 
această lume. Altfel spus, orice identificare are loc între anumite limite 
care cuprind o lume socială specifică. Copilul învaţă că este ce este 
după cum este numit. Orice nume implică o terminologie a nume- 
lor, care, la rândul ei, implică o anumită localizare socială. A căpăta 
o identitate înseamnă a-ţi fi stabilit un anumit loc în lume. Așa cum 
această identitate este însușită subiectiv de copil („Mă numesc John 


$ Concepţia noastră despre caracterul reflectat al sinelui datorează mult lui 
Cooley și lui Mead. Rădăcinile sale pot fi găsite în analiza făcută „sinelui social“ 
de William James (Principles of Psychology). 

7 Deși acest punct nu poate fi dezvoltat aici, credem că am spus destul pen- 
tru a indica posibilitatea unei veritabile psihologii sociale dialectice. Aceasta ar 
fi la fel de importantă nu numai pentru sociologie, ci și pentru antropologia 
filosofică. În ceea ce o privește pe cea dintâi, o astfel de psihologie socială (orien- 
tată, în fond, după Mead, dar cu adaosul unor importante elemente împru- 
mutate altor curente ale gândirii social-științifice) ar face inutilă căutarea unor 
alianţe teoretice cu psihologismul freudian sau cu cel comportamental. 

2 În ceea ce privește terminologia, vezi Claude Lâvi-Strauss, La pensce 
sauvage, p. 253. 

Smith, deci sunt John Smith“), tot așa este însușită și lumea indicată 
de această identitate. Însușirea subiectivă a identității și însușirea 
subiectivă a lumii sociale sunt doar aspecte diferite ale aceluiași 
proces de interiorizare, mijlocit de aceiași alţi semnificativi. 
Socializarea primară creează în conștiința copilului o retragere pro- 
gresivă din rolurile și atitudinile impuse de „alții“ și asumarea unor roluri 
și atitudini generale. De exernplu, în cursul interiorizării normelor apare 
o trecere treptată de la „Marna este supărată pe mine acum“ la „Mama 
se supără pe mine atunci când răstom farfuria“. Pe măsură ce alți sem- 
nificativi (tata, bunica, sora mai mare) o susțin pe mama în atitudinea 
ei negativă împotriva răsturnării farfuriei, generalitatea normei se 
extinde subiectiv. Etapa decisivă este atinsă când copilul recunoaște 
că oricine este împotriva răsturnării farfuriei, iar norma este generali- 
zată la „Nimeni nu trebuie să-și răstoarne farfuria“ - prin „nimeni“ înțe- 
legându-se și pe sine ca făcând parte dintr-o generalitate care include, 
în principiu, întreaga societate, în măsura în care aceasta este semni- 
ficativă pentru copil. Această retragere din rolurile și atitudinile unor 
alți semnificativi concreți se numește (celăl)altul generalizat.” Forma- 
rea sa în conștiință presupune că individul se identifică acum nu numai 
cu alți concreţi, ci și cu generalitatea altora, deci cu societatea. Propria 
autoidentificare capătă stabilitate și continuitate doar în virtutea aces- 
tei identificări generalizate. El are acum nu numai o identitate față de 
cutare sau cutare alt semnificativ, ci și o identitate în general, care este 
percepută subiectiv ca rămânând aceeași indiferent ce alți — semni- 
ficativi sau nu - întâlnește. Această nouă identitate coerentă cuprinde, 
printre multe altele, toate rolurile și atitudinile interiorizate - printre 
care și autoidentificarea cu cel care „nu răstoarnă farfurii“. 
Formarea în conștiință a unui „altul generalizat“ marchează o etapă 
decisivă în socializare. Ea implică interiorizarea societăţii ca atare și 


9 Noţiunea de „celălalt generalizat“ este folosită aici în sensul deplin al con- 
cepției lui Mead. 

a realităţii obiective stabilite în aceasta și, în același timp, întemeierea 
subiectivă a unei identități coerente și continue. Societatea, identita- 
tea și realitatea sunt acum cristalizate subiectiv într-un proces unic, 
de interiorizare. Această cristalizare decurge în paralel cu interioriza- 
rea limbajului. Într-adevăr, din motive care reies clar din observaţiile 
anterioare despre limbaj, limbajul constituie atât conţinutul cel mai 
important, cât și instrumentul cel mai important al socializării. 
După ce (celăl)altul generalizat s-a cristalizat în conștiință, se sta- 
bilește o relaționare simetrică, cu dublu sens, între realitatea obiec- 
tivă și cea subiectivă. Ceea ce este real „în afară“ corespunde cu ceea 
ce este real „înăuntru“. Realitatea obiectivă poate fi ușor „tradusă“ în 
realitate subiectivă și invers. Se înțelege că limbajul constituie vehi- 
culul principal al acestui proces continuu de traducere, în ambele 
direcții. Ar trebui totuși să notăm că simetria dintre realitatea obiec- 
tivă și cea subiectivă nu poate fi completă. Aceste două realități cores- 
pund una celeilalte, dar nu sunt cu totul similare. Întotdeauna există 
mai multă realitate obiectivă „disponibilă“ decât se poate interioriza 
de fapt în orice conștiință individuală, pentru că pur și simplu conţi- 
nutul socializării este determinat de distribuirea socială a cunoașterii. 
Nici un individ nu poate interioriza totalitatea a ceea ce se obiecti- 
vează ca realitate în societatea lui, nici chiar dacă societatea și lumea 
sa sunt relativ simple. Pe de altă parte, întotdeauna există elemente 
ale realității subiective care nu-și au originea în socializare, cum ar 
fi conștiința propriului corp, dobândită înainte de sau în afara oricărei 
perceperi învățate social. Biografia subiectivă nu este pe de-a-ntregul 
socială. Individul se percepe pe sine ca aflându-se simultan și înăun- 
trul și în afara societăţii. Asta înseamnă că simetria dintre realitatea 
obiectivă și cea subiectivă nu este niciodată o stare de lucruri statică, 
dată o dată pentru totdeauna. Ea trebuie permanent produsă și 


1 Vezi și opiniile lui Georg Simmel despre autoperceperea omului deopo- 
trivă în interiorul și în afara societății. Noțiunea lui Plessner de „excentricitate“ 
este de asernenea relevantă. 

reprodusăin actu. Cu alte cuvinte, relaţia dintre individ și lumea obiec- 
tivă social este un act continuu de echilibrare. Rădăcinile antropo- 
logice ale acestui fapt sunt, desigur, aceleași ca și cele discutate în 
legătură cu poziția deosebită a omului în lumea animală. 

În socializarea primară nu există o problemă a identificării. Nu 
există posibilitatea alegerii unor alți semnificativi. Societatea îi pune 
în față candidatului la socializare o serie predefinită de alți semnifica- 
tivi, pe care el trebuie să-i accepte ca atare, fără a avea posibilitatea 
să opteze pentru altă combinaţie. Hic Rhodus, hic salta. Trebuie să te 
descurci cu părinții pe care ţi i-a hărăzit soarta. Acest dezavantaj, 
această nedreptate, inerentă situaţiei de a fi copil, are consecinţa evi- 
dentă că, deși copilul nu este chiar pasiv în procesul socializării sale, 
adulţii sunt aceia care stabilesc regulile jocului. Copilul poate juca 
acest joc fie cu entuziasm, fie opunând o rezistenţă ursuză. Dar, vai, 
altjoc nu există prin preajmă. Acest lucru are o consecință importantă. 
Deoarece copilul nu are de ales în privinţa celorlalţi semnificativi, iden- 
tificarea lui cu ei este aproape automată. Din același motiv, interiori- 
zarea realităţii speciale a acestora este aproape inevitabilă. Copilul nu 
va interioriza lumea acestor alți semnificativi ca o lume aleasă dintre 
mai multe lumi posibile. E] o interiorizează ca fiind lumea, singura 
lume existentă și imaginabilă, lumea tout court. Tocmai pentru acest 
motiv lumea interiorizată în socializarea primară este cu mult mai ferm 
sădită în conștiință decât lumile interiorizate mai târziu, în cursul 
socializării secundare. Oricât de mult ar fi slăbit simțământul inițial de 
inevitabilitate în demitizările ulterioare, rememorarea unei certitudini 
care nu se va mairepeta vreodată - certitudinea primei întâlniri cu rea- 
litatea — este legată încă de prima lume, cea a copilăriei. Socializarea 
primară îndeplinește așadar ceea ce poate fi privit (retrospectiv, desi- 
gur) drept cel mai important și sigur șiretlic pe care societatea îl folo- 
sește în raport cu individul — și anume de a face să apară ca necesitate 
ceea ce de fapt nu este decât un mănunchi de întâmplări și, astfel, de 
a transforma accidentul nașterii sale într-un eveniment semnificativ. 

Conţinutul specific care este interiorizat în socializarea primară 
variază, desigur, de la o societate la alta. Unele aspecte ale sale pot 
fi întâlnite pretutindeni. Mai presus de toate trebuie interiorizat lim- 
bajul. Odată cu limbajul și prin mijlocirea lui sunt interiorizate, ca 
fiind definite instituţional, diferite scheme motivaţionale și interpre- 
tative - dorința de a acţiona ca un băiat curajos, de exemplu, sau pre- 
supunerea că băieții sunt în mod natural împărțiți în curajoși și lași. 
Aceste scheme oferă copilului programe instituționalizate pentru 
viaţa cotidiană, unele direct și imediat aplicabile lui însuși, altele anti- 
cipând comportarea definită social pentru etapele biografice ulteri- 
oare - curajul care îi va permite să depășească o zi în care voința i-a 
fost pusă la încercare, de către camarazii săi sau alţii, sau curajul care 
i se va pretinde mai târziu, când va fi instruit ca soldat, să spunem, 
sau cândva ajunge la clipa morții. 

Aceste programe, atât cele imediat aplicabile, cât și cele anticipa- 
torii, deosebesc identitatea unui individ de a celorlalți cum ar fi a fete- 
lor, a băieților sclavi sau a băieților din alt clan. În sfârșit, există și o 
interiorizare a unor rudimente ale aparatului legitimator, copilul învață 
„de ce“ programele sunt așa cum sunt. Trebuie să fii curajos pentru că 
dorești să vrei un bărbat adevărat; trebuie să treci prin anumite ritualuri 
pentru că altminteri zeii se supără; trebuie să fii credincios șefului tribu- 
lui pentru că numai astfel zeii te vor ajuta în momente de pericol etc. 

Prin urmare, prima lume a individului se construiește în cursul 
socializării primare. Calitatea specifică acesteia, de fermitate, trebuie 
explicată, cel puțin în parte, prin inevitabilitatea relației dintre individ 
și primii săi alți semnificativi. Lumea copilăriei, sub aspectul realității 
sale luminoase, poate conduce la încredere nu numai în cazul per- 
soanelor întruchipate de ceilalți semnificativi, ci și în definițiile pe care 
aceștia le dau situațiilor. Lumea copilăriei este cu totul și neîndoielnic 
reală.!! Este probabil că nici nu s-ar putea altfel în această etapă a 


!! Vezi și părerile lui Piaget despre realitatea masivă a lumii copilului. 

dezvoltării conștiinței. Individul își poate permite abia mai târziu luxul 
câtorva îndoieli. Și este probabil ca această necesitate de protorea- 
lism în perceperea lumii să-și aibă o origine atât filogenetică, cât și 
ontogenetică.!? În orice caz, lumea copilăriei este astfel constituită 
încât să inculce individului o structură nomică, în care el poate să 
aibă încredere că „totul este în regulă“ — ca să cităm exclamaţia, poate 
cea mai frecventă, a mamelor în fața copilului care plânge. Desco- 
perirea pe care copilul o face mai târziu, că unele lucruri nu prea sunt 
„în regulă“, poate fi mai mult sau mai puțin șocantă, în funcţie de 
circumstanțele biografice, dar lumea copilăriei este capabilă în orice 
caz să-și păstreze, retrospectiv, realitatea sa distinctă. Oricât te înde- 
părtezi de ea în viața de mai târziu, în zone în care nu te simţi deloc 
acasă, ea rămâne „lumea de acasă“. 

Socializarea primară cuprinde secvenţe de învăţare care sunt defi- 
nite social. La vârsta A copilul trebuie să înveţe faptul X, la vârsta B 
trebuie să învețe faptul Y ș.a.m.d. Orice asemenea program reclamă 
o anumită recunoaștere socială a creșterii și diferențierii biologice. 
Orice program, din orice societate, trebuie să recunoască deci că nu-i 
poți cere unui copil de un an să înveţe ceea ce poate învăța unul de 
trei ani. De asemenea, majoritatea programelor pot defini diferențiat 
problemele pentru băieţi și pentru fete. Desigur că o astfel de recu- 
noaștere minimală este impusă societății de factorii biologici. În afară 
de aceștia, în definirea etapelor secvenței de învăţare există însă și 
o mare variabilitate socio-istorică. Ceea ce într-o societate este încă 
definit drept copilărie poate fi definit în alta ca vârstă adultă. La fel, 
implicaţiile sociale ale copilăriei pot diferi mult de la o societate la 
alta — de exemplu, în funcţie de calitățile emoționale, responsabilita- 
tea morală sau abilitatea intelectuală. Civilizaţia occidentală contem- 
porană a tins (cel puțin până la revoluția freudiană) să-i considere 


!2 Vezi și concepția lui Levy-Bruhl despre analogul filogenetic al „realis- 
mului“ infantil al lui Piaget. 

pe copii ca fiind în mod natural „inocenți“ și „dulci“; pe când alte socie- 
tăți îi consideră „prin natura lor păcătoși și murdari“, deosebiți de 
adulți doar în ceea ce privește puterea lor fizică și de înțelegere mai 
redusă. Au existat variații asemănătoare și în funcție de gradul de matu- 
rizare a copiilor în ceea ce privește activitatea sexuală, răspunderea 
pentru actele criminale, inspiraţia divină și altele. Astfel de variații în 
definirea copilăriei și a etapelor sale sunt, firește, de natură să influen- 
țeze programul de învățare. 

Caracterul socializării primare este de asemenea influențat de 
cerințele impuse de mărimea și structura stocului de cunoștințe care 
trebuie să fie transmise. Anumite legitimări pot necesita, pentru a fi înțe- 
lese, o mai mare complexitate lingvistică decât altele. Putem bănui, de 
exemplu, că un copil va avea nevoie de mai puține cuvinte ca să înțe- 
leagă că nu trebuie să se masturbeze pentru că astfel îl poate supăra pe 
îngerul său păzitor, decât ca să înțeleagă raționamentul conform căruia 
masturbarea i-ar putea afecta adaptarea, în viitor, la viața sexuală nor- 
mală. Cerinţele ordinii instituționale generale pot influența încă și mai 
mult socializarea primară. Anumite îndemânări sunt mai solicitate la o 
anumită vârstă într-o societate decât în alta, și uneori apar diferențe 
chiar între sectoare diferite ale aceleiași societăţi. Vârsta la care, într-o 
anumită societate, se consideră potrivit ca un copil să poată conduce 
un automobil poate să fie considerată în alta ca potrivită pentru a ucide 
primul dușman. Un copil dintr-o clasă superioară poate învăța „faptele 
vieții“ la o vârstă la care un copil dintr-o clasă inferioară stăpânește deja 
rudimentele tehnicii avortului. Un copil din clasa superioară poate trăi 
activ primele sale sentimente patriotice la aceeași vârstă la care con- 
temporanul său dintr-o clasă inferioară are primele experiențe de ură 
față de poliţie și rolul acesteia în păstrarea ordinii sociale. 

Socializarea primară ia sfârșit după ce în conștiința individului s-a 
statornicit conceptul de celălalt generalizat (și tot ce decurge din 


'3 Philippe Aries, Centuries of Childhood, Knopf, New York, 1962. 

acesta). În acest moment el este un membru efectiv al societății și 
se află în posesia sinelui și a lumii. Această interiorizare a societății, 
a identității și a realității nu este însă dată o dată pentru totdeauna. 
Socializarea nu este niciodată completă și nu se termină niciodată. 
Acest lucru ne ridică încă două probleme: mai întâi, cum este con- 
servată în conștiință realitatea interiorizată în socializarea primară și, 
în al doilea rând, cum au loc alte interiorizări, suplimentare — sau socia- 
lizări secundare - în biografia ulterioară a individului. Vom aborda 
aceste probleme în ordine inversă. 


b. Socializarea secundară 


Am putea să ne imaginăm o societate în care nu mai are loc nici 
un fel de socializare ulterioară socializării primare. O asemenea socie- 
tate ar dispune, firește, de un foarte redus stoc de cunoștințe. Toată 
cunoașterea ar fi în general relevantă, dar indivizi diferiţi se vor deosebi 
între ei doar prin perspectiva pe care o au asupra ei. Această ipoteză 
este utilă într-un caz limită, dar de fapt nu se cunoaște nici o societate 
în care să nu existe o oarecare diviziune a muncii și, ca urmare, o 
oarecare distribuţie socială a cunoașterii, or, în acest caz, socializarea 
secundară devine necesară. 

Socializarea secundară constă în interiorizarea unor „sublumi“ 
instituționale sau bazate pe instituții. Întinderea și caracterul său sunt 
prin urmare determinate de complexitatea diviziunii muncii și de 
distribuirea socială concomitentă a cunoașterii. Desigur că și cunoaș- 
terea general relevantă poate fi distribuită social — de exemplu, sub 
forma unor „versiuni“ bazate pe clasa socială -, dar ceea ce avem în 
vedere aici este distribuția socială a „cunoașterii speciale“ — a cunoaș- 
terii care ia naștere ca rezultat al diviziunii muncii și ai cărei cărăuși, 
„propagatori“, sunt definiți instituțional. Trecând deocamdată peste 
alte dimensiuni ale sale, putem spune că socializarea secundară în- 
seamnă însușirea unei cunoașteri specifice la rol, rolurile fiind definite 

direct sau indirect prin diviziunea muncii. O asemenea definiţie îngustă 
este oarecum justificată, dar ea nu spune, desigur, totul. Socializarea 
secundară necesită însușirea unor vocabulare specifice la rol, ceea 
ce înseamnă, pe de o parte, interiorizarea domeniilor semantice care 
structurează interpretările și conduitele de rutină, obișnuite, dintr-o 
zonă instituțională. În același timp, sunt însușite și „înțelegerile tacite“, 
evaluările și nuanțele afective ale acestor domenii semantice. „Sublu- 
mile“ interiorizate în cursul socializării secundare sunt în general 
realități parțiale, spre deosebire de „lumile de bază“ însușite în sociali- 
zarea primară. Cu toate acestea, și ele sunt mai mult sau mai puțin 
realități bine închegate, caracterizate prin componente normative, 
afective și cognitive. 

Mai mult, și ele necesită cel puțin rudimentele unui aparat legiti- 
mator, deseori însoțit de simboluri rituale sau materiale. De exemplu, 
poate apărea o diferenţiere între infanteriști și cavaleriști. Aceștia din 
urmă au nevoie de o instruire specială, care poate să cuprindă mai 
mult decât îndemânările pur fizice necesare pentru manevrarea cailor 
militari. Limbajul cavaleriștilor va deveni unul destul de diferit de cel 
al infanteriștilor. Se va constitui o terminologie referitoare la cai, la 
calităţile și obiceiurile acestora și la situaţiile care se ivesc în viața 
de cavalerist, terminologie cu totul irelevantă pentru infanterist. Cava- 
leristul va recurge de asemenea la un limbaj diferit și într-un sens mai 
practic. Un infanterist supărat înjură referindu-se la picioarele sale 
suferinde, în timp ce un cavalerist se poate referi la năravurile calului 
său. Cu alte cuvinte, pe fondul instrumental al limbajului cavaleriei 
se clădește un corp de imagini și alegorii. Limbajul specific la rol este 
interiorizat in toto de individ pe măsură ce el este antrenat pentru 
lupta călare. El devine cavalerist nu numai însușindu-și îndemânările 
cerute, ci și devenind capabil să înțeleagă și să folosească acest lim- 
baj. El poate apoi comunica cu ceilalți camarazi cavaleriști prin aluzii 
bogate în înțelesuri pentru aceștia, dar destul de obscure pentru infan- 
teriști. Nu mai trebuie să spunem că acest proces de interiorizare 

atrage identificarea cu rolul și cu normele acestuia: „Eu sunt cava- 
lerist“, „Un cavalerist nu-l lasă niciodată pe dușman să-i vadă coada 
calului“, „Nu lăsa niciodată o femeie să uite împunsătura pintenilor“, 
„lute în război, iute de mână la pocher“ etc. La nevoie, acest corpus 
de semnificații va fi susținut de legitimări, mergând de la simple 
maxime, ca cele de mai sus, la construcții mitologice elaborate. În 
sfârșit, pot apărea felurite ceremonii și obiecte fizice reprezentative 
- cum ar fi sărbătorirea anuală a zilei zeului-cal, zi în care se mănâncă 
din șa, iar călăreții recruți primesc fetișuri confecționate din păr de 
coadă de cal, pe care urmează să le poarte la gât. 

Caracterul unei astfel de socializări secundare depinde de statu- 
tul corpusului de cunoștințe respectiv în cadrul universului simbolic 
ca întreg. Pentru a învăța cum să faci un cal să tragă o căruţă cu gunoi 
sau să lupte într-o bătălie este nevoie de un antrenament diferit. Dar 
o societate care limitează utilizarea cailor la tractarea căruțelor cu 
gunoi este improbabil să înfrumusețeze această activitate cu ritualuri 
sau fetișuri minuţioase, iar personalul căruia i se repartizează această 
sarcină este improbabil să se identifice cu acest rol în mod profund; 
legitimările, atâtea câte sunt, au doar un caracter compensator. Prin 
urmare, în reprezentările implicate în socializarea secundară poate 
fi găsită o foarte mare variabilitate socio-istorică. În majoritatea socie- 
tăților însă trecerea de la socializarea primară la cea secundară este 
însoțită de anumite ritualuri.!* 

Procesele formale ale socializării secundare sunt determinate de 
problema sa fundamentală: ea presupune întotdeauna existența unui 
proces anterior de socializare primară - deci trebuie să lucreze cu 
un sine deja format și cu o lume deja interiorizată. Ea nu poate con- 
strui realitatea subiectivă ex nihilo. Asta este cu adevărat o problemă, 
deoarece realitatea deja interiorizată are tendința să se conserve, să 


14 De comparat cu analizele cultural-antropologice ale „ritualurilor de matu- 
rizare“ legate de pubertate. 

persiste. Orice conţinuturi noi ce urmează să fie interiorizate trebuie 
să fie suprapuse oarecum peste realitatea deja prezentă. Apare deci 
o problemă de consecvență între interiorizările iniţiale și cele noi. De 
la cazla caz, problema poate fi rezolvată mai greu sau mai ușor. După 
ce individul cavalerist a învăţat că și curăţenia este o virtute pentru 
persoana lui, nu este greu să transfere aceeași virtute și asupra calului 
său. Dar, odată ce un copil a învățat în copilărie că unele înjurături 
obscene sunt reprobabile, după ce intră în cavalerie trebuie să i se 
explice că ele sunt acumindispensabile. Introducerea și păstrarea con- 
secvenței cere ca socializarea secundară să dispună de anumite pro- 
ceduri conceptuale care să integreze diferite corpusuri de cunoștințe. 

În socializarea secundară limitările biologice devin din ce în ce 
mai importante pentru secvențele de învăţare, care ajung acum să 
fie stabilite în funcţie de proprietăţile intrinseci ale cunoașterii care 
trebuie asimilată, adică în funcţie de structura fundamentală a acestei 
cunoașteri. De exemplu, pentru a învăța anumite tehnici de vână- 
toare, mai întâi trebuie să înveți cum să te caţeri pe un munte sau, 
pentru a învăța cum se fac socotelile, trebuie mai întâi să-ți însușești 
aritmetica. Secvenţele învăţării pot fi, de asemenea, aranjate în func- 
ție de interesele legitime ale persoanelor care administrează corpusul 
de cunoștințe. De exemplu, se poate stabili regula că înainte de a învăța 
să prezici evenimentele urmărind zborul păsărilor trebuie să înveți 
să prezici evenimentele examinând măruntaiele animalelor sacrifi- 
cate; sau că înainte de a fi admis într-o școală de îmbălsămare a mor- 
ților trebuie să ai o diplomă de liceu; sau că înainte de a fi angajat 
într-un serviciu public irlandez trebuie să treci un examen de gaelică, 
un dialect al limbii celte. Astfel de reguli sunt exterioare cunoașterii 
necesare în practică pentru înfăptuirea rolurilor de prezicător, îmbăl- 
sămător sau funcţionar public irlandez. Ele sunt stabilite instituțional 
pentru a întări prestigiul rolurilor respective sau pentru a fi în concor- 
danţă cu alte interese ideologice. O educaţie elementară poate fi la 
fel de suficientă pentru a trece ușor printr-o școală de îmbălsămător, 

iar un funcţionar public irlandez își poate îndeplini foarte bine sarci- 
nile în limba engleză. Se poate întâmpla ca secvențele de învățare 
astfel aranjate să fie netuncționale la nivel pragmatic. De exemplu, se 
poate stipula că, pentru a ajunge un profesionist în cercetarea socio- 
logică, ai nevoie de o pregătire prealabilă de „cultură generală“ într-un 
colegiu, deși activitățile curente, de teren, ale sociologilor ar putea 
fi mai eficient îndeplinite dacă nu ar fi împovărate cu o „cultură“ de 
acest fel. În timp ce socializarea primară nu poate avea loc fără iden- 
tificarea, marcată emoţional, a copilului cu ceilalții săi semnificativi, 
cea mai mare parte a socializării secundare se poate lipsi de acest 
gen de identificare și decurge eficient chiar și numai prin identifi- 
careareciprocă prezentă în comunicarea dintre ființele umane. Altfel 
spus, este normal să-ți iubești mama, dar nu neapărat și profesorul. 
Atunci când se urmărește transformarea radicală a realității subiec- 
tive a individului, socializarea în viața adultă a acestuia începe, de 
obicei, cu asumarea unei afectivități rămase din copilărie. Acest lucru 
ridică probleme specifice, pe care le vom analiza ceva mai jos. 

În socializarea primară, copilul nu-i percepe pe ceilalții săi semni- 
ficativi ca fiind funcţionari instituționali, ci pur și simplu ca interme- 
diari între el și realitate. EI interiorizează lumea părinţilor ca fiind 
lunea, și nu ca o lume care aparține unui context instituțional specific. 
Unele dintre crizele care apardupă socializarea primară sunt, într-ade- 
văr, cauzate de recunoașterea faptului că lumea părinților nu este 
singura lume existentă, ci că ea are o situaţie foarte specială, având 
poate și o conotaţie peiorativă. De exemplu, un copil de vârstă mai 
mare își poate da seama că lumea reprezentată de părinții lui, una și 
aceeași lume pe care el o considerase până atunci ca fiind o realitate 
inevitabilă, este de fapt lumea unor sudiști de la sat, din clasa cea 
mai de jos și mai needucată. În socializarea secundară, contextul 
instituțional este de obicei însușit. Nu mai este nevoie să spunem că 
asta nu presupune o înțelegere prea sofisticată a tuturor implicațiilor 
contextului instituțional. Ca să rămânem la același exemplu, copilul 

sudist îl percepe pe profesorul său ca pe un funcţionar instituțional, 
într-un mod în care nu-i percepuse niciodată pe părinții lui, și înțelege 
rolul acestuia ca reprezentând înțelesuri specific instituționale - cum 
ar fi cel al naţiunii în raport cu religia, al lumii clasei de mijloc în raport 
cu ambianța de clasă inferioară de acasă sau al orașului în raport cu 
satul natal. Ca urmare, interacțiunea socială dintre profesori și elevi 
poate fi formalizată. Profesorii nu au nevoie să fie alți semnificativi, în 
nici un sens al termenului. Ei sunt funcţionari instituționali, cu atribuția 
formală de a transmite anumite cunoștințe specifice. În socializarea 
secundară rolurile au un grad înalt de anonimat, adică ele pot fi ușor 
separate de indivizii care le joacă. Cunoașterea predată de un profesor 
poate fi la fel de bine predată și de altul. Orice funcţionar din această 
categorie ar putea preda acest tip de cunoaștere. Ca indivizi, desigur 
că funcționarii se pot deosebi subiectiv între ei în variate feluri (pot 
fi mai mult sau mai puţin simpatici, mai buni sau mai răi profesori 
de aritmetică ș.a.m.d.), dar, în principiu, ei sunt interschimbabili. 

În socializarea secundară, acest formalism și anonimat sunt, desi- 
gur, corelate cu caracterul afectiv al relaţiilor sociale. Consecința lor 
cea mai importantă constă însă în a conferi conținutului a ceea ce 
se învaţă în socializarea secundară o amprentă subiectivă mai redusă 
decât are conținutul socializării primare. Ca urmare, caracterul de 
realitate al cunoașterii interiorizate în socializarea secundară este mai 
ușor de trecut cu vederea (adică simțământul subiectiv că aceste 
interiorizări sunt reale este mai trecător). Pentru a dezintegra realita- 
tea interiorizată masiv în copilăria timpurie este nevoie de șocuri 
biografice severe, în timp ce a distruge realitățile interiorizate mai 
târziu e mult mai ușor. Dincolo de asta, realitatea interiorizărilor 
secundare este relativ ușor de dat deoparte. Vrând-nevrând, copilul 
trăiește în lumea definită de părinți, dar el poate evada bucuros din 
lunea aritmeticii de îndată ce iese din clasă. 

Acest lucru face posibilă desprinderea unei părți a sinelui și a rea- 
lității sale corespondente ca relevante doar pentru respectiva situație, 

specifică la rol. Individul stabilește atunci o distanţă între sinele său 
total și realitatea sa, pe de o parte, și sinele parțial, specific la rol, și 
realitatea acestuia, pe de altă parte.!5 Această realizare importantă 
devine posibilă abia după ce socializarea primară a avut loc. Mai bine 
spus, copilului îi este mai ușor să „se ascundă“ de profesor decât de 
mamă. Și invers, putem spune că dezvoltarea acestei abilități de „a 
se ascunde“ constituie un aspect important al procesului de creștere 
spre adolescenţă. 

Caracterul de realitate al cunoașterii interiorizate se stabilește 
aproape automat în socializarea primară. În socializarea secundară 
el trebuie întărit prin tehnici pedagogice specifice, „clarificate“, „aduse 
acasă“ (brought home) individului. Sintagma este de altfel sugestivă: 
realitatea iniţială a copilăriei este „acasă“; ea i se impune de la sine, 
inevitabil și, de fapt, în mod „natural“. În comparație cu ea, toate reali- 
tățile ulterioare sunt „artificiale“. Astfel, profesorul încearcă să „aducă 
acasă“ copilului conținuturile pe care le comunică, prezentându-le ca 
însuflețite (adică făcându-le să pară la fel de vii ca și „lumea de acasă“ 
a copilului), relevante (corelându-le cu structurile de relevanță deja 
prezente în „lumea de acasă“) și interesante (făcând astfel ca atenția 


'5 Noţiunea de „distanțare de rol“ a fost dezvoltată de Erving Goffman, îndeo- 
sebi în Asylums, Doubleday-Anchor, Garden City, N.Y, 1961. Analiza noastră 
sugerează că o astfel de distanțare este posibilă numai în ceea ce privește reali- 
tățile interiorizate în socializarea secundară. Dacă ea este extinsă la realitățile 
interiorizate în cursul socializării primare, intrăm în domeniul a ceea ce psihia- 
tria americană numește „psihopatie“, care implică o formare deficientă a identi- 
tăţii. Un alt aspect important sugerat de analiza noastră privește limitele structurale 
între care un „model goffmanian“ al interacțiunii sociale poate fi viabil - și anume 
societățile astfel structurate încât elemente definitorii ale realității obiectivate să 
fie interiorizate în procesele de socializare secundară. Incidental, acest aspect ar 
trebui să ne atenționeze să nu echivalăm „modelul“ lui Goffman (care este foarte 
ulil pentru analiza unor trăsături importante ale societății industriale modeme) 
cu un simplu „model dramatic“. La urma urmei, au mai existat și alte drame 
decât cea a omului implicat în organizarea contemporană a societății și înclinat 
spre manipularea imaginii, adică spre o „conducere care face impresie“. 

copilului să se îndepărteze de obiectivele sale „naturale“ și să se 
îndrepte spre cele „artificiale“). Astfel de „mașinaţiuni“ sunt necesare, 
deoarece o realitate interiorizată deja există și, permanent, „se inter- 
pune în calea“ unor noi interiorizări. Amploarea și caracterul exact 
al acestor tehnici pedagogice variază în funcţie de motivațiile pe care 
individul le are pentru asimilarea unor noi cunoștințe. 

Cu cât aceste tehnici fac mai plauzibilă subiectiv continuitatea din- 
tre elementele originare și cele noi ale cunoașterii, cu atât mai ușor 
dobândesc un caracter de realitate. O a doua limbă se învaţă pe teme- 
lia realității date de „limba maternă“. Mult timp elementele noului 
limbaj în curs de învăţare sunt retraduse în limba originară a indivi- 
dului. Doar pe această cale noul limbaj poate să înceapă să capete 
realitate. Pe măsură ce această realitate ajunge să se fixeze, devine 
posibil, încet, încet, să se renunțe la traducere. Individul devine capa- 
bil să „gândească în“ noua limbă. Cu toate acestea, rareori se întâmplă 
ca limba învățată mai târziu în viață să atingă realitatea inevitabilă, 
autoevidentă, a primei limbi învăţate în copilărie. De aici decurge, 
firește, calitatea afectivă a „limbii materne“. Mutatis mutandis, ace- 
leași trăsături de a construi pe baza realității „de acasă“, legătura cu 
aceasta pe durata învăţării și apoi ruperea lentă a acestei legături sunt 
caracteristice și altor secvențe de învăţare din socializarea secundară. 

Faptul că procesele de socializare secundară nu presupun un grad 
înalt de identificare, iar conținuturile acestora nu au calitatea inevita- 
bilității poate fi pragmatic util, deoarece ele permit utilizarea unor 
secvenţe de învăţare care sunt controlate rațional și emoțional. Deoa- 
rece conținuturile acestui tip de interiorizare au o realitate fragilă și 
nesigură subiectiv în comparaţie cu interiorizările din socializarea pri- 
mară, pentru a produce identificarea și inevitabilitatea necesare 
trebuie elaborate, în unele cazuri, tehnici speciale. Necesitatea unor 
asemenea tehnici poate fi implicită, în funcţie de procesul de învățare 
și aplicare a conținuturilor interiorizării, sau poate fi postulată din exte- 
rior, conform intereselor personalului care administrează procesul de 

socializare respectiv. De exemplu, un individ care dorește să devină 
un muzician desăvârșit trebuie să se adâncească în subiectul stu- 
diului său într-o măsură incomparabil mai mare decât un individ care 
se pregătește să devină inginer. Educaţia pentru inginerie se poate 
înfăptui eficient prin procese formale, foarte raționale și lipsite de 
emoție. Educaţia muzicală implică, dimpotrivă, o mult mai mare iden- 
tificare cu un maestru și o mult mai profundă concentrare în realitatea 
muzicală. Această distincție provine din deosebirile intrinseci exis- 
tente între cunoașterea inginerească și cea muzicală, precum și din 
diferențele dintre mediile sociale în care aceste două corpusuri de 
cunoștințe sunt aplicate practic. La fel, un revoluționar de profesie are 
nevoie de un grad incomparabil mai înalt de identificare și de inevi- 
tabilitate decât un inginer. În acest caz, însă, necesitatea provine nu 
din proprietățile intrinseci ale cunoașterii înseși, care poate fi destul 
de simplă și firavă în acest context, ci din angajarea personală cerută 
unui revoluționar în funcţie de interesele mișcării. Uneori, necesitatea 
unor asemenea tehnici de intensificare se poate datora atât unor 
factori intrinseci, cât și unora extrinseci. Un exemplu ar putea fi oferit 
de socializarea personalului religios. 

Tehnicile aplicate în astfel de cazuri sunt destinate să intensifice 
încărcătura afectivă a procesului de socializare. De obicei, ele implică 
instituționalizarea unui proces complicat de inițiere, un noviciat, în 
cursul căruia individul ajunge să se angajeze complet în realitatea 
care se află în curs de interiorizare. Atunci când procesul necesită 
transformarea efectivă a realităţii „de acasă“ a individului, el reușește 
să reproducă cât se poate de fidel caracterul socializării primare, așa 
cum vom vedea mai jos. Dar, chiar dacă o astfel de transformare lip- 
sește, socializarea secundară accentuează componenta afectivă în 
măsura în care concentrarea sau angajarea în noua realitate este defi- 
nită instituţional ca necesară. Relaţionarea individului cu personalul 
care socializează devine în mod corespunzător plină de „semnifica- 
ție“, adică personalul socializator dobândește, în raport cu individul 

supus socializării, trăsăturile unor alți semnificativi. Individul se anga- 
jează apoi în mod total în noua realitate. EI „se abandonează“ muzicii, 
revoluției, credinței nu doar parțial, ci cu ceea ce reprezintă subiec- 
tiv „întreaga lui ființă“. Zelul cu care se sacrifică este consecința 
ultimă a acestui gen de socializare. 

O circumstanță importantă care ar putea impune necesitatea unei 
astfel de intensificări o oferă competiţia dintre persoanele care defi- 
nesc realitatea în diferite instituții. În cazul pregătirii de revoluţionar, 
problema intrinsecă constă în a socializa individul în cadrul unei con- 
tradefiniții a realității - adică împotriva definiţiilor date de legitimatorii 
„Oficiali“ ai societăţii. O intensificare va trebui însă să apară și în socia- 
lizarea muzicianului într-o societate care oferă o competiție strânsă 
în privința valorilor estetice ale comunităţii muzicale. De exemplu, se 
poate presupune că un muzician în formare din America de azi tre- 
buie să se dedice muzicii cu o intensitate emoțională care nu ar fi fost 
necesară în Viena secolului al XIX-lea, tocmai pentru că în situația 
actuală există o puternică competiţie, care subiectiv poate apărea 
sub forma unei lumi „materialiste“ și cu o „cultură de masă“, ca o 
lurne a concurenței dure ca o „cursă de șoareci“. La fel, într-o situație 
pluralistă, educaţia religioasă impune necesitatea unor tehnici „arti- 
ficiale“ de accentuare a realităţii, care nu ar fi necesare într-o situație 
dominată de un monopol religios. Încă și azi este „natural“ să devii 
preot catolic la Roma, într-un mod care nu este valabil în America. Ca 
urmare, seminariile teologice americane sunt nevoite să facă față 
unei „realități care alunecă“ și, în același timp, să inventeze tehnici 
pentru a face aceeași realitate să „reziste“. Nu este deci surprinzător 
că ele au recurs la expedientul facil de a-și trimite studenții cei mai 
promițători la Roma pentru o vreme. 

Variaţii asemănătoare pot apărea însă și într-un context instituțio- 
nal, în funcţie de sarcinile atribuite diferitelor categorii de personal. 
Astfel, nivelul obligaţiilor militare cerut ofițerilor de carieră diferă mult 
de cel solicitat recruților în termen, fapt clar reflectat în procesul lor 

de instruire. La fel, directorii și funcţionarii cu rang mai mic dintr-o 
instituție sau psihanalistul și lucrătorul social au obligații diferite față 
de realitatea instituţională. Un director trebuie să fie „integru politic“ 
într-un fel care nu i se cere șefului biroului de dactilografie, iar pshih- 
analistul este supus unei „analize didactice“ careîi este doar sugerată 
lucrătorului social. Prin urmare, în instituții complexe există sisteme 
foarte diferenţiate de socializare secundară, adaptate sensibil la dife- 
ritele cerințe ale variatelor categorii de personal instituțional. 

Distribuirea instituționalizată a sarcinilor între socializarea primară 
și cea secundară variază concomitent cu distribuirea socială a cu- 
noașterii. Atâta vreme cât aceasta este relativ simplă, aceeași agenție 
instituțională poate trece de la socializarea primară la cea secundară 
și o poate aplica pe cea din urmă într-o măsură considerabilă. În 
cazuri de mare complexitate, trebuie dezvoltate agenții specializate 
în socializarea secundară, care să dispună de personal special pre- 
gătit în privinţa sarcinilor educative respective. Dacă un asemenea 
grad de specializare nu poate fi asigurat, pot apărea o serie de agenții 
de socializare care își vor combina sarcinile. În acest ultim caz, de 
exemplu, se poate stabili ca la o anumită vârstă un băiat să fie mutat 
din cabana mamei sale în tabăra războinicilor, unde va fi instruit 
pentru a deveni cavalerist. Această necesitate nu atrage după sine 
implicarea totală a personalului educativ. Cavaleriștii mai vechi îi 
pot instrui pe cei tineri. Dezvoltarea sistemului educațional modern 
constituie fără îndoială cea mai bună ilustrare a modului în care 
socializarea secundară se poate petrece sub auspiciile unor agenții 
specializate. Declinul poziţiei familiei în raport cu socializarea se- 
cundară este prea bine cunoscut pentru a mai necesita detalierea 
sa aici.!! 


16 Studiile de sociologie ocupaţională, cum sunt cele realizate de Everett 
Hughes, oferă un material interesant asupra acestui aspect. 

17 Talcott Parsons, Essays in Sociological Theory, Pure and Applied, Free 
Press, Chicago, 1949, p. 233. 

c. Conservarea și transformarea realității subiective 


Întrucât socializarea nu este niciodată completă, iar conținuturile 
pe care ea le interiorizează amenință continuu realitatea lor subiec- 
tivă, pentru a păstra o anumită simetrie între realitatea obiectivă și cea 
subiectivă orice societate viabilă trebuie să-și elaboreze procedee de 
păstrare, de menținere, de conservare a realității. Am discutat deja 
această problemă în legătură cu legitimarea. Ne vom concentra atenția 
asupra apărării realității subiective, mai degrabă decât a celei obiec- 
tive,adică a realității așa cum este ea percepută, captată în conștiința 
individuală, și nu a realității așa cum este ea definită instituțional. 

Socializarea primară interiorizează realitatea percepută ca inevita- 
bilă, Această interiorizare poate fi socotită ca reușită dacă sentimen- 
tul de inevitabilitate este prezent în cea mai mare parte a timpului, cel 
puțin în perioada în care individul este activ în lumea vieții cotidiene. 
Dar, chiar și atunci când lumea vieţii cotidiene își păstrează in actu 
realitatea sa compactă și dată ca atare, ea este amenințată de situa- 
țiile limită ale experienței umane, care nu pot fi complet cuprinse în 
activitatea zilnică. Există mereu prezența obsedantă a metamorto- 
zelor, acelea rememorate în prezent și acelea care sunt doar resimțite 
ca niște posibilități sinistre. Mai există, de asemenea, definiţii concu- 
rente ale realității, mai direct amenințătoare, care pot fi întâlnite în 
viaţa socială. Una este ca un soț credincios familiei să viseze noaptea 
orgii, despre care nu poate vorbi, și cu totul alta să vezi astfel de vise 
puse în aplicare de niște libertini din cartier. Visele pot fi ținute în caran- 
tină mai ușor în conștiință, ca un fel de „nonsens“ de care poți să te 
debarasezi ușor sau considerându-le simple aberaţii mentale regre- 
tate în tăcere; ele își păstrează caracterul de fantasmă în raport cu 
realitatea vieţii cotidiene. O acţiune reală asupra conștiinței se im- 
pune cu mai multă tărie. De fapt, poate că această fantasmă trebuie 
distrusă înainte chiar de a avea de-a face cu ea în imaginaţie. În orice 
caz, ea nu poate fi negată așa cum ai putea încerca să neşi metamor- 
fozele situațiilor limită. 

Caracterul mai „artificial“ al socializării secundare face ca realita- 
tea subiectivă a interiorizărilor sale să devină încă și mai vulnerabilă 
faţă de definiţii concurenţiale ale realităţii, nu pentru că acestea nu 
ar fi luate ca valabile sau pentru că ar fi percepute ca mai puțin reale 
în viaţa cotidiană, ci pentru că realitatea lor este mai puţin adânc înră- 
dăcinată în conștiință și, prin urmare, mai susceptibilă de a fi înlătu- 
rată. De exemplu, atât prohibiţia nudismului, care este legată de un 
sentiment de pudoare și este interiorizată în cursul socializării pri- 
mare, cât și canoanele îmbrăcării corecte în diferite ocazii sociale, 
care sunt dobândite ca interiorizări secundare, sunt luate ca atare în 
viața cotidiană. Atât timp cât ele nu sunt puse la îndoială din punct 
de vedere social, nici una nu ridică probleme individului. Pentru a 
se cristaliza ca o amenințare la adresa realităţii date și a automatis- 
melor sale, provocarea trebuie să fie însă mai puternică în primul caz 
decât în cel din urmă. O schimbare relativ minoră a definiţiei realității 
ar fi suficientă unui individ ca să considere că e acceptabil să meargă 
la birou fără cravată. Ar fi nevoie de o modificare cu mult mai drastică 
ca să-l convingi să meargă acolo, în mod firesc, fără nici un fel de 
haine pe el. Cea dintâi schimbare poate fi mediată social doar printr-o 
schimbare a serviciului — să zicem, dintr-un campus universitar la 
țară. Cea din urmă ar avea însă nevoie de o revoluţie în mediul indi- 
vidului; ea ar putea fi percepută ca o transformare profundă, probabil 
după o acerbă rezistenţă iniţială. 

Realitatea interiorizărilor secundare este mai puțin amenințată de 
situațiile limită, deoarece ea nu prezintă de obicei importanță pentru 
acestea. Tot ce se poate întâmpla este ca o asemenearealitate să fie 
percepută ca banală tocmai pentru irelevanța sa în situații limită. Se 
poate spune, de exemplu, că iminența morții amenință profund reali- 
tatea autoidentificărilor unui om ca ființă morală sau în calitate de 
creștin. Într-o situație asemănătoare, autoidentificarea unui individ 
ca șef adjunct la raionul de galanterie feminină al unui magazin uni- 
versal nu este atât amenințată, cât banalizată. Dimpotrivă, se poate 
spune că păstrarea interiorizărilor primare în fața unor situații limită 

constituie un test al realității lor subiective. Un astfel de test ar fi destul 
de irelevant dacă ar fi aplicat celor mai multe socializări secundare. 
Are sens să mori în calitate de om, dar nu are sens să mori în calitate 
de șef adjunct al unui raion de galanterie. Oriunde există o așteptare 
socială ca interiorizările secundare să aibă un asemenea grad de 
persistenţă la realitate, atunci când sunt puse în fața unor situații limită, 
trebuie intensificate și întărite procedurile de socializare necesare, 
în modul discutat mai înainte. Drept exemplu pot fi citate din nou 
procesele de socializare secundară religioasă și militară. 

Este important în acest punct să facem o distincție între două 
tipuri de conservare a realității - conservarea de rutină și conservarea 
de criză. Cea dintâi este destinată să păstreze realitatea interiorizată 
înviaţa de zi cu zi, iar cea de a doua numai în situații de criză. Amân- 
două implică în fond un proces similar, dar anumite deosebiri merită 
să fie totuși menţionate. 

Așa cum am văzut, realitatea vieții cotidiene se conservă prin ea 
însăși intrând în rutină, care constituie esența instituționalizării. Din- 
colo de aceasta, însă, realitatea vieţii cotidiene se reafirmă continuu 
prin interacțiunea individului cu ceilalți. Realitatea se interiorizează 
mai întâi printr-un proces social și tot la fel, prin procese sociale, ea 
se păstrează în conștiință. Acestea din urmă nu diferă prea mult de 
cele din interiorizările anterioare. Și ele reflectă de asemenea faptul 
de bază că realitatea subiectivă trebuie să reziste în relația cu o reali- 
tate obiectivă care a fost deja definită social. 

În procesul social de conservare a realității putem să facem o dis- 
tincție între alții semnificativi și alții mai puțin importanți.! Toţi sau cel 
puțin cei mai mulți dintre ceilalți întâlniți de individ în viața cotidiană 


' În Character and Social Structure, Harcourt, Brace and Co., New York, 1953, 
Hans H. Gerth și C. Wright Mills propun termenul de „alţi intimi“ în locul celui 
de „alți semnificativi“ angajaţi în conservarea realității în viața adultă. Preferăm 
să nu folosim acest termen, datorită similarității sale cu /ntimsphăre, care a fost 
folosit abundent în sociologia germanofonă și care are o conotație foarte diferită. 

contribuie la reafirmarea propriei realități subiective. Acest lucru se 
petrece chiar și în situații „nesemnificative“, cum ar fi călătoria cu 
un tren local de navetiști. Individul s-ar putea să nu cunoască pe 
nimeni din tren și s-ar putea să nu intre cu nimeni în vorbă. Și cu toate 
acestea, mulțimea de navetiști reafirmă structura de bază a vieții sale 
cotidiene. Prin comportarea lor generală, navetiștii îl scot pe individ 
din realitatea mahmurelii sale matinale și îi spun, în termeni duri, că 
lumea e făcută de bărbaţi serioși care merg la lucru, care au respon- 
sabilități și program de lucru la calea ferată New Haven sau la ziarul 
New York Tirnes. Chiar ziarul din mână îi reafirmă limitele cele mai 
largi ale realităţii permise individului. Începând cu buletinul meteo 
și până la reclamele comerciale, ziarul îl asigură că el se află în cea 
mai reală lume posibilă. În același timp, susține statutul subreal al 
confuziilor trăite înainte de micul dejun: forma stranie a unor obiecte 
pretins familare după trezirea dintr-un coșmar, șocul nerecunoașterii 
propriului obraz în oglinda din baie, bănuiala, care nu va putea fi 
niciodată rostită cu voce tare, că soția și copiii ar fi niște străini miste- 
rioși, veniți de aiurea. Majoritatea indivizilor sensibili la asemenea 
terori metafizice reușesc să le exorcizeze într-o anumită măsură în 
timpul ritualurilor lor matinale, astfel că realitatea vieţii cotidiene este 
în cele din urmă restabilită prudent în momentul în care pornesc spre 
birou. Realitatea devine însă de încredere abia după ce individul 
nostru pătrunde în comunitatea anonimă a trenului de navetiști și 
atinge apogeul la sosirea în Gara Centrală. Ergo sum, acum individul 
poate păși liniștit spre birou, vorbindu-și doar în gând, dar pe deplin 
treaz și sigur pe el. 

Ar fi deci o greșeală să presupunem că numai alții semnificativi 
ajută la conservarea realității subiective. Ceilalți semnificativi ocupă 
totuși o poziţie centrală în economia conservării realității. Ei sunt 
foarte importanți pentru confirmarea continuă a unui element crucial 
al realității, numit identitate. Pentru a-și păstra încrederea că este 
ceea ce el crede că este, individul are nevoie nu numai de confir- 
marea implicită a identităţii sale, pe care o oferă chiar și contactele 

ocazionale de zi cu zi, ci și de confirmarea explicită și cu încărcătură 
emoțională pe care alții săi semnificativi i-o acordă. În exemplul dina- 
inte, funcţionarul avut în vedere va căuta probabil o astfel de confir- 
mare în familie sau printre persoanele apropiate (vecini, enoriași, 
prieteni de la club etc.), chiar dacă și colegii de muncă pot îndeplini 
acest rol. Dacă, pe deasupra, are și o aventură cu secretara lui, identi- 
tatea sa este nu numai confirmată, ci și amplificată. Asta înseamnă 
că individului îi place să i se confirme identitatea. Același proces e 
caracteristic și confirmării identităţilor care individului nu-i plac. Până 
și cunoștințele întâmplătoare pot confirma autoidentificarea sa ca 
ratat fără speranţă, dar soția, copiii și secretara o ratifică cu o finalitate 
decisivă. În ambele cazuri, procesul care duce de la definirea reali- 
tății obiective la conservarea realității sale subiective este similar. 
Alţii semnificativi din viața individului sunt agenții principali ai con- 
servării realității sale subiective. Alții mai puțin semnificativi operează 
ca un fel de „cor“. Soţia, copiii și secretara reafirmă solemn în fiecare 
zi că individul este un om excepțional sau un ratat fără speranţă; 
mătușile, bucătarul și băiatul de la lift susţin și ei acest calificativ într-o 
măsură sau alta. E posibil, bineînțeles, ca între toți acești oameni să 
apară anumite dezacorduri. În asemenea cazuri, individul este con- 
fruntat cu o problemă de consecvență, pe care de obicei o rezolvă 
modificându-și fie propria realitate, fie relațiile implicate în conser- 
varea realității. El poate alege fie să-și accepte identitatea ca pe un 
eșec, fie să-și concedieze secretara, fie să divorțeze de soție. EI ar 
putea recurge și la degradarea unora dintre acești oameni din statutul 
lor de alți semnificativi, orientându-se spre alţii care să-i ofere confir- 
mări semnificative ale realității sale - de pildă, spre psihanalist sau 
spre vechii prieteni de la club. În organizarea acestor relaționări pen- 
tru conservarea realității intervin multe complicații posibile, îndeo- 
sebi într-o societate foarte dinamică și diferențiată după roluri. 


În privința acestui aspect, vezi din nou lucrările lui Goffman, ca și pe cele 
ale lui David Riesman. 

Relaţia dintre ceilalți semnificativi și „cor“ în conservarea realității 
este o relație dialectică. Altfel spus, acești factori interacționează atât 
între ei, cât și cu realitatea subiectivă la a cărei confirmare contribuie. 
O identificare clar negativă din partea unui mediu mai larg poate 
afecta foarte serios, în cele din urmă, identificarea oferită de alţii 
semnificativi: atunci când până și băiatul de la lift nu i se mai adre- 
sează individului cu „domnule“, iar soția renunţă la identificarea lui 
ca fiind un om remarcabil. Și invers, ceilalți semnificativi pot influența 
eventual mediul mai larg - o soție „fidelă“ poate constitui o „achiziție 
de valoare“ atunci când individul urmărește să i se recunoască o anu- 
mită identitate printre asociații de afaceri. Prin urmare, conservarea 
realității și confirmarea realității implică totalitatea situaţiilor sociale 
ale individului, deși alții semnificativi ocupă o poziție privilegiată în 
aceste procese. 

Importanța relativă a altor semnificativi și a „corului“ poate fi cel 
mai ușor percepută având în vedere cazurile de neconfirmare a rea- 
lității subiective. Luată în sine, o acţiune de neconfirmare a realității 
de către soție are o putere cu mult mai mare decât o acțiune similară 
a unei cunoștințe ocazionale. Acţiunile acesteia din urmă trebuie să 
aibă o anumită consistență pentru a căpăta potența celei dintâi. Păre- 
rea repetată de cel mai bun prieten, că ziarele nu relatează suficient 
progresele companiei individului, pot cântări mai mult decât aceeași 
părere exprimată de frizerul lui. Cu toate acestea, aceeași părere 
exprimată succesiv de zece cunoștințe ocazionale poate începe să 
predomine în raport cu opinia contrară a prietenului cel mai bun. 
Cristalizarea la care se ajunge subiectiv ca rezultat al acestor definiţii 
diferite ale realităţii va determina deci modul în care individul va 
reacționa într-o dimineaţă, la intrarea în compartimentul său, din 
trenul matinal de navetiști, a unui grup de chinezi încruntați, tăcuți, 
cu genţi diplomat, adică va determina ponderea pe care individul o 
acordă fenomenului în propria definiție a realității. Luând un alt 
exemplu, dacă individul este credincios catolic, realitatea credinței 

sale nu poate fi amenințată de colegii săi de birou atei. Este foarte 
posibil însă ca ea să fie amenințată dacă soția este atee sau de altă 
confesiune. Este prin urmare logic ca într-o societate pluralistă bise- 
rica catolică să tolereze în viața economică și politică o mare varietate 
de asocieri interconfesionale, dar să se opună în continuare căsăto- 
iilor interconfesionale. În general vorbind, în situaţiile în care există 
competiție între diferite agenții de definire a realității pot fi tolerate 
tot felul de relații între grupuri secundare și competitorii lor - atâta 
vreme cât în cadrul grupurilor primare există relații ferm stabilite, în 
care o anumită realitate este reafirmată continuu împotriva competi- 
torilor. Modul în care biserica catolică s-a adaptat la situația plura- 
listă din America constituie un excelent exemplu. 

Modalitatea cea mai importantă pentru conservarea realității este 
conversaţia. Viaţa cotidiană a individului poate fi privită ca o activare 
continuă a aparatului conversațional, care menține, modifică și recon- 
struiește continuu realitatea sa subiectivă.?! Prin conversaţie se înțe- 
lege, în principal, faptul că oamenii vorbesc între ei. Această accepție 
nu neagă bogata paletă a comunicărilor nonverbale care însoțesc 
vorbirea. Vorbirea păstrează însă o poziţie privilegiată în ansamblul 
aparatului conversațional. Este totuși important să subliniem că în 
conversație conservarea realității este în cea mai mare parte impli- 
cită, nu explicită. În mare parte, conversaţia nu recurge la multe 
cuvinte pentru a defini natura lumii. Se poate mai curând spune că 
ea are loc pe fundalul unei lumi luate ca atare în mod tacit. Astfel, 
un schimb de cuvinte ca: „Ei bine, e timpul să plec la gară“ și „Bine, 
dragă, o zi bună la birou!“ implică o întreagă lume, în cadrul căreia 


% Noţiunile de „grup primar“ și de „grup secundar“ sunt preluate de la 
Cooley. În acest punct, respectăm sensul curent din sociologia americană. 

2 Asupra noțiunii de „aparat conversaţional“, vezi Peter L. Berger și Hans- 
fried Kellner, „Marriage and the Construction of Reality“, în Diogenes, vol. 46 
(1964), p. 1. Friedrich Tenbruck (op. cit.) discută detaliat funcţia îndeplinită de 
rețelele de comunicaţie în conservarea realităților obișnuite. 


206 Construirea socială a realității 


aceste propoziții simple au un înțeles adânc. În virtutea acestei impli- 
cații, expresiile de mai sus confirmă realitatea subiectivă a acestei lumi. 

Dacă se acceptă acest lucru, se poate vedea ușor că o mare parte 
din conversațiile zilnice, dacă nu chiar toate, contribuie la conserva- 
rea realității subiective. Masivitatea lor este realizată, într-adevăr, prin 
acumularea și corelarea logică a unor conversații ușoare — conversații 
care își pot permite să fie ușoare tocmai pentru că se referă la deprin- 
derile lumii date. Pierderea acestei ușurințe semnalează o ruptură în 
rutina cotidiană și, cel puţin potenţial, o amenințare pentru realitatea 
considerată dată. Astfel, ne putem imagina efectul asupra conver- 
sației a unui schimb de replici ca: „Ei bine, e timpul să plec la gară“, 
„Bine, dragă, dar nu uita să iei cu tine pistolul“. 

Aparatul conversaţional conservă tot timpul realitatea, dar în ace- 
lași timp o și modifică continuu. Sunt eliminate și adăugate seg- 
mente, care slăbesc astfel unele sectoare ale realității date și întăresc 
altele. În acest fel, realitatea subiectivă a ceva despre care nu se vor- 
bește niciodată ajunge să se șubrezească. Una este să te angajezi 
într-un act sexual brutal și penibil și alta este să discuți despre acesta, 
înainte sau după. Și invers, conversaţia conturează clar elemente care 
înainte erau percepute într-un mod neclar și la repezeală. Poţi avea 
dubii cu privire la religia cuiva; aceste îndoieli devin reale într-un mod 
cu totul diferit atunci când discuţi despre ele. Te „lămurești prin vorbe“ 
asupra acestor dubii, care sunt obiectivate ca realitate în propria con- 
știință. În general, aparatul conversațional conservă realitatea prin 
„punerea în discuţie“ a diferitelor elemente ale experienței și prin 
atribuirea unui loc precis acestora în lumea reală. 

Această capacitate a conversaţiei de a genera realitate este deja 
datăprin existența obiectivizării lingvistice. Am văzut mai înainte cum 
limbajul obiectivizează lumea, transformând panta rhei-ul experi- 
enței într-o ordine bine închegată. În stabilirea acestei ordini, limbajul 
realizează o lume, în dublul sens al cuvântului, de percepere și de 
producere. Conversaţia este tocmai actualizarea acestei virtualități a 

limbajului în situaţiile faţă în faţă ale existenței individuale. În conver- 
sație, obiectivizările limbajului devin obiecte ale conștiinței individuale. 
Prin asta, utilizarea unui același limbaj pentru obiectivizarea experien- 
ței biografice în curs de desfășurare constituie un act fundamental 
de conservare a realităţii. În sensul cel mai larg, toți cei care folosesc 
același limbaj sunt „alţi păstrători ai realității“. Semnificaţia acestui 
lucru poate fi și mai mult diferențiată în funcţie de ceea ce se înțelege 
prin „limbă comună“ — de la limbajele idiosincratice de grup ale socie- 
tăților primitive la dialectele regionale sau de clasă ale unei comu- 
nități naţionale care se autodefinește prin limbaj. Pentru individul care 
se întoarce spre puținii indivizi care îi înțeleg aluziile la propriul grup 
există „reveniri la realitate“ corespunzătoare, la acel segment unde 
accentul limbii sale este potrivit sau la o colectivitate mai mare care 
s-a autoidentificat cu o anumită tradiţie lingvistică - să zicem, reveni- 
rea în Statele Unite, în cartierul Brooklyn, printre foștii colegi de școală. 

Pentru a conserva eficient realitatea subiectivă, aparatul conversa- 
țional trebuie să aibă continuitate și coerență. Ruperea continuității 
sau a coerenței introduce ipso facto o amenințare pentru realitatea 
subiectivă respectivă. Am discutat deja expedientele la care poate 
apela individul pentru a înfrunta pericolul incoerenţei. Sunt, de ase- 
menea, disponibile și diferite tehnici pentru a înfrunta amenințarea 
cu discontinuitatea. Ca exemplu, am putea menționa recursul la cores- 
pondență pentru a continua o conversaţie semnificativă în pofida 
distanţei.? Conversaţii diferite pot fi comparate între ele în funcţie de 
densitatea de realitate pe care o produc sau o conservă. În linii mari, 
o frecvență mare a conversațiilor crește capacitatea lor de a genera 
realitate, dar o frecvență mică poate fi compensată prin intensitatea 
conversației. E posibil să-ți vezi iubitul doar o dată pe lună, dar co- 
versația angajată atunci are o intensitate care compensează raritatea 
ei. Unele conversații pot fi, de asemenea, definite explicit și legitimate 


2 În privința corespondenței, vezi Georg Simmel, Soziologie, p. 287. 

ca având un statut privilegiat — cum ar fi discuțiile cu duhovnicul, cu 
psihanalistul sau cu o altă „autoritate“ asemănătoare. În astfel de 
cazuri, „autoritatea“ se bazează pe statutul cognitiv și normativ supe- 
rior care i se atribuie acestor conversații. 

Prin urmare, realitatea subiectivă este întotdeauna dependentă de 
structurile specifice de verosimilitate, adică de temelia socială pro- 
prie și de procesele sociale necesare pentru conservarea ei. Îţi poți 
păstra propria autoidentificare ca om remarcabil numai într-un mediu 
care poate confirma această identitate. Poţi să-ți păstrezi credința 
catolică numai dacă păstrezi o legătură semnificativă cu comunitatea 
catolică, întreruperea unei conversații semnificative cu mediatorii din 
aceleași structuri de verosimilitate amenințând realităţile subiective 
respective. Așa cum ilustrează și exemplul de mai sus privind cores- 
pondența, individul poate recurge la diferite tehnici de conservare a 
realității chiar și în lipsa unei conversații reale, dar capacitatea aces- 
tor tehnici de a genera realitate este cu mult mai scăzută decât dis- 
cuţiile faţă în faţă pe care încearcă să le imite. Cu cât aceste tehnici 
sunt mai izolate de confirmările față în față, cu atâtmai puţin vor con- 
serva ideea de realitate. Individul care a trăit mai multă vreme printre 
oameni cu o credinţă diferită de a sa și a fost izolat de comunitatea 
care împărtășește credința lui continuă să se considere, să spunem, 
catolic. Prin rugăciune, practici religioase și alte tehnici, fosta lui reali- 
tate catolică poate continua să fie relevantă din punct de vedere 
subiectiv pentru el. În orice caz, aceste tehnici îl pot susține în con- 
tinua sa autoidentificare în calitate de catolic. Ele pot însă deveni, 
subiectiv, goale de realitate „vie“, dacă nu sunt „revitalizate“ prin con- 
tacte sociale cu alţi catolici. De fapt, un individ își amintește de obicei 
realitățile din trecut. Calea de a „reîmprospăta“ aceste amintiri constă 
însă în a conversa cu cei care împărtășesc relevanța lor.% 


2 În acest context, este relevantă noțiunea de „grup de referință“. Vezi ana- 
liza lui Merton a acestui aspect, în Social Theory and Social Structure. 

Structura de verosimilitate constituie de asemenea baza socială 
pentru suspendarea foarte precisă a îndoielii, fără de care definiţia 
realității respective nu poate fi păstrată în conștiință. În acest caz, au 
fost interiorizate și sunt în permanenţă reafirmate sancțiuni sociale 
specifice împotriva acelor dubii care subminează realitatea. Una 
dintre aceste sancțiuni este ridiculizarea. Atâta vreme cât rămâne în 
cadrul structurii de verosimilitate, individul se simte ridicol ori de câte 
ori se ivesc îndoieli subiective asupra realității respective. EI știe că 
ceilalți ar zâmbi dacă le-ar exprima cu voce tare. El poate zâmbi în 
tăcere, în sinea lui, poate da din umeri mental - continuând să tră- 
iască în lumea astfel sancționată. Evident, acest procedeu de autotera- 
pie va fi cu mult mai dificil de aplicat dacă structura de verosimilitate 
nu mai este disponibilă ca matricea sa socială. Zâmbetul va deveni 
atunci crispat și, în cele din urmă, va fi probabil înlocuit cu o încrun- 
tare meditativă. 

În situații de criză, procedeele sunt în esenţă similare cu cele de 
conservare a rutinei, în afară de faptul că, în astfel de cazuri, confir- 
marea realităţii trebuie să fie explicită și intensă. Deseori se apelează 
Ja tehnici de ritual. În timp ce individul confruntat cu o stare de criză 
poate improviza procedee proprii de conservare a realității, societatea 
însăși stabilește procedee specifice pentru situațiile recunoscute ca 
prezentând riscul de erodare a realității. Printre aceste situații prede- 
finite se numără unele situații limită, dintre care moartea este cea 
mai importantă. Crize ale realității pot însă apărea într-un număr con- 
siderabil mai mare de cazuri decât cele impuse de situațiile limită. 
Acestea pot fiatâtcolective, cât și individuale, în funcţie de caracterul 
provocării aduse la adresa realității definite social. De exemplu, ritua- 
lurile colective de păstrare a realităţii pot fi instituționalizate pentru 
vremuri cu catastrofe naturale, iar cele individuale pentru perioade 
de necazuri personale. Sau, ca să luăm un alt exemplu, pot fi elabo- 
rate procedee specifice de conservare a realității pentru a ține sub con- 
trol străinii și posibilele ameninţări pe care ei le-ar prezenta pentru 

realitatea „oficială“ locală. E posibil ca individul să fie supus, după 
contactul cu un străin, unui ritual purificator complicat. Purificarea 
este interiorizată ca o negare subiectivă a realităţii alternative repre- 
zentate de străin. Tabuurile, exorcismele și blestemele împotriva străi- 
nilor, ereticilor sau nebunilor servesc, de asemenea, la „igienizarea 
mentală“ a individului. Violenţa acestor procedee de apărare va fi 
direct proporțională cu seriozitatea cu care este privită amenințarea. 
Când contactele cu realitatea alternativă și cu reprezentanții săi devine 
frecventă, procedeele defensive își pot pierde caracterul de criză și 
pot deveni obișnuite. Ori de câte ori întâlnește un străin, de pildă, indi- 
vidul trebuie să scuipe de trei ori, uitând apoi cu totul întâmplarea. 

Tot ce s-a spus până aici despre socializare implică posibilitatea 
ca realitatea subiectivă să poată fi transformată. A te afla în societate 
implică deja un proces continuu de modificare a realității subiective. 
A vorbi despre transformare implică, așadar, o discuţie asupra diferi- 
telor grade de modificare. Ne vom concentra asupra cazului limită, în 
care transformarea este aproape totală, adică individul „schimbă 
lumile“. După ce procesele implicate în acest caz limită vor fi clarifi- 
cate, cele din cazurile mai puțin extreme vor deveni mai ușor de înțeles. 

De regulă, transformarea este percepută subiectiv ca fiind totală. 
Aceasta este, desigur, mai degrabă o percepere eronată. Deoarece 
realitatea subiectivă nu este niciodată complet socializată, ea nu 
poate fi total transformată prin procese sociale. În orice caz, individul 
transformat va avea același corp și va trăi în același univers fizic. Cu 
toate acestea, există cazuri de transformare care au aparența de a fi 
totale când sunt comparate cu altele care presupun modificări mai 
mici. Asemenea transformări vor fi numite alternări 2* 

Alternarea necesită existența unorprocese de resocializare. Aceste 
procese sunt asemănătoare cu socializarea primară, deoarece ele 


2 Peter L.. Berger, Invitation to Sociology, Doubleday-Anchor, Garden City, 
N.Y., 1963, p. 54. 

trebuie să restabilească în mod radical factorii importanți ai realității 
și, ca urmare, trebuie să reproducă în foarte mare măsură identifi- 
carea puternic afectivă cu personalul socializator specifică etapei 
copilăriei. Aceste procese diferă de socializarea primară deoarece nu 
pornesc ex nihilo și, ca rezultat, trebuie să înfrunte o problemă de 
demontare, de dezintegrare a structurii nomice anterioare a realității 
subiective. Cum e posibil acest lucru? 

O „rețetă“ reușită de alternare trebuie să includă condiţii atât 
sociale, cât și conceptuale, cele sociale servind ca o matrice pentru 
cele conceptuale. Condiţia socială cea mai importantă este disponi- 
bilitatea unei structuri de verosimilitate eficiente, adică existența unei 
baze sociale care să servească drept „laborator“ al transformării. 
Această structură de verosimilitate va fi mediată către individ cu aju- 
torul unor celorlalți semnificativi, cu care el trebuie să stabilească o 
identificare puternic afectivă. Nici o transformare radicală a realității 
subiective (inclusiv a identității) nu este posibilă fără o astfel de iden- 
tificare, care va repeta în mod inevitabil experienţele copilăriei de 
dependență emoțională față de ceilalți semnificativi.2 Acești ceilalți 
semnificativi sunt ghizi în noua realitate. Ei reprezintă structura de 
verosimilitate în rolurile pe care le îndeplinesc faţă de individ (roluri 
care sunt de obicei definite explicit prin prisma funcţiei lor de resocia- 
lizare) și intermediază relația între noua lume și individ. Lumea indi- 
vidului își găsește acum un punct de susținere cognitiv și efectiv în 
structura respectivă de verosimilitate. Din punct de vedere social, asta 
înseamnă concentrarea intensă a tuturor interacțiunilor semnificative 
din cadrul grupului care întruchipează structura de verosimilitate, 
îndeosebi asupra personalului însărcinat cu resocializarea. 


% Conceptul psihanalitic de „transfer“ se referă tocmai la acest fenomen. 
Ceea ce nu înțelege însă psihanalistul care îl folosește este faptul că fenomenul 
poate fi întâlnit în orice proces de resocializare, în identificarea individului cu 
ceilalți semnificativi care răspund de acesta, astfel încât din el nu se poate trage 
nici o concluzie în privinţa valabilității cognitive a „intuiţiilor“ care apar într-o 
situație psihanalitică. 

Prototipul istoric al alternării este convertirea religioasă. Conside- 
rațiile de mai sus pot fi aplicate acesteia spunând că extra ecclesiam 
nulla salus. Prin salus înțelegem aici (cu scuzele de rigoare faţă de 
teologii care aveau altceva în minte când au introdus sintagma) realiza- 
rea empirică a convertirii. Convertirea poate fi efectiv menţinută ca 
plauzibilă numai în cadrul unei comunități religioase, acea ecclesia. 
Asta nu înseamnă că o convertire nu poate antedata afilierea la comuni- 
tate — Saul din Tars a căutat comunitatea creștină abia după „experiența 
sa de la Damasc“. Dar nu acest fapt este important. A trăi experiența 
convertirii nu înseamnă mare lucru. Important este să fii capabil să iei 
lucrul în serios și după aceea, păstrând sensul verosimilității. Tocmai 
aici intervine comunitatea religioasă. Ea oferă structura de verosimili- 
tate indispensabilă noii realități. Cu alte cuvinte, Saular fi putut deveni 
Pavel în singurătatea extazului religios, dar el ar fi putut rămâne Pavel 
numai în contextul unei comunități creștine care l-ar fi recunoscut ca 
atare și ar fi confirmat „noua ființă“ în care el și-a plasat această iden- 
titate. Aceastărelație dintre convertire și comunitate nu este un feno- 
men exclusiv creștin (în ciuda trăsăturilor istorice specifice ale acestei 
ecclesia creștine). Nu poți rămâne musulman în afara 'umma-ului 
islamic, budist în afara unei congregații de călugări sangha și probabil 
nici hindus undeva în afara Indiei. Religia are nevoie de o comunitate 
religioasă, iar a trăi într-o lume religioasă presupune afilierea la această 
comunitate. Structurile de verosimilitate ale convertirii religioase au 
fost imitate de instituţii laice de alternare. Cele mai bune exemple 
pot fi găsite în domeniile îndoctrinării politice și psihoterapiei.2 


% La asta s-a referit Durkheim în analiza sa asupra caracterului inevitabil 
social al religiei. Nu vom folosi totuși termenul său de „biserică“ în loc de „comu- 
nitate morală“ a religiei, deoarece el este potrivit nurnai pentru un caz istoric 
particular în instituționalizarea religiei. 

2 Studiile asupra tehnicilor comuniste chineze de „spălare a creierului“ sunt 
foarte ilustrative în privința tiparelor de bază ale alternării. Vezi, de exemplu, 
Edward Hunter, Braimwashing in Red China, Vanguard Press, New York, 1951. 

Structura de verosimilitate trebuie să devină o lume a individului, 
înlăturând toate celelalte lumi, îndeosebi lumea în care individul 
„locuia“ înainte de opțiunea sa alternativă. Aceasta cere separarea 
individului de „locuitorii“ celorlalte lumi, îndeosebi de „conlocuitorii“ 
săi din lumea pe care a părăsit-o. La modul ideal, aceasta ar trebui 
să fie o separare fizică. Dacă nu este posibilă, din variate motive, 
separarea este stabilită prin definiţie, adică printr-o definire a acestor 
alți careîi neagă (îi nihilează) pe primii. Individul aflat într-un proces 
alternativ se desprinde de lumea sa anterioară și de structura de 
verosimilitate care a susținut-o, chiar corporal, dacă se poate, sau cel 
puțin mental. În orice caz, el nu mai este „înghesuit laolaltă cu necre- 
dincioșii“ și în acest mod este protejat în faţa influenței potențial 
distrugătoare a realității pe care aceștia o pot exercita asupra lui. O 
asfel de separare este foarte importantă în fazele timpurii ale alter- 
nării (faza „noviciatului“). De îndată ce noua realitate s-a coagulat, 
relațiile circumspecte cu cei din afară pot fi reinnodate, deși acei 
outsideri care au fost biografic semnificativi pentru el rămân încă 
periculoși. Mai sunt și cei care vor spune: „Hai, Saul, nu te amesteca 
cu ăștia!“ și s-ar putea să existe momente când vechea realitate pe 
care aceștia o invocă îmbracă forma tentaţiei. 

Prin urmare, alternarea implică o reorganizare a aparatului conver- 
sațional. Participanţii la conversații semnificative se schimbă. lar în 
conversaţia cu noii alţi semnificativi realitatea subiectivă este alta. Fa 
este conservată prin discuţii continue cu ei sau în sânul comunității 
pe care aceștia o reprezintă. Mai simplu spus, asta înseamnă că acum 
individul trebuie să fie foarte grijuliu cu cine anume vorbește. Oame- 
nii și ideile care nu concordă cu noile definiţii ale realității sunt siste- 
matic ocolite.2 Deoarece acest lucru rareori poate fi înfăptuit cu deplin 


În Asylurns, Goffman detaliază analiza, evidențiind paralelismul dintre procedura 
respectivă și psihoterapia de grup practicată în America. 

% Și în acest caz, vezi lucrările lui Festinger asupra evitării definiţiilor discre- 
pante ale realității. 

succes, chiar și numai din cauza amintirilor despre realitatea anteri- 
oară, noua structură de verosimilitate va oferi de obicei variate proce- 
dee terapeutice împotriva unortendințe de „recădere în păcat“. Aceste 
procedee urmează modelul general al terapiei, cum am văzut mai sus. 
Cea mai importantă cerință conceptuală pentru alternare este dis- 
ponibilitatea unui aparat legitimator pentru întreaga succesiune a 
transformărilor. Ceea ce trebuie legitimat nu este numai noua reali- 
tate, ci și etapele în care ea este însușită și conservată, precum și aban- 
donarea și repudierea tuturor realităților alternative. Funcţia de negare 
a aparatului conceptual este foarte importantă, din cauza aspecte- 
lor legate de demontarea vechii realități, care trebuie soluționate. 
Vechea realitate, precum și colectivitățile și ceilalți semnificativi care 
mai înainte o mediaseră pentru individ trebuie să fie reinterpretate 
în cadrul aparatului legitimator al noii realități. Această reinterpretare 
produce o ruptură în biografia subiectivă a individului, de exemplu 
între „î.Hr.“ și „d.Hr.“, „înainte de Damasc“ și „după Damasc“. Orice 
este anterior situaţiei alternative este acum perceput ca ducând spre 
aceasta (ca un Vechi Testament, de exemplu, sau ca o praeparatio 
evangelii), iar orice urmează, ca decurgând din această nouă reali- 
tate. Asta determină o reinterpretare a întregii biografii anterioare, 
după formula „Atunci credeam că... acum știu că“, și deseori include 
proiectarea spre trecut a schemelor interpretative curente (formula 
pentru aceasta fiind: „Știam de pe atunci, deși oarecum neclar...“) și 
motive care nu au fost subiectiv prezente în trecut, dar care acum 
sunt necesare pentru reinterpretarea a ceea ce s-a petrecut atunci 
(formula fiind: „Am făcut de fapt asta pentru că... “). Biografia dinainte 
de opțiunea de alternare este de regulă negată intoto prin includerea 
sa într-o categorie negativă, care ocupă o poziţie strategică în noul 
aparat legitimator: „Pe când încă trăiam în păcat“, „Când încă aveam 
o conștiință burgheză“, „Când viața mea era încă supusă unor nece- 
sități nevrotice inconștiente“. Ruptura biografică este, prin urmare, 
identificată cu o separare cognitivă a întunericului de lumină. 

Pe lângă această reinterpretare in toto trebuie să mai existe și rein- 
terpretări particulare ale unor evenimente și persoane care au avut 
semnificaţie în trecut. Individul supus alternării s-ar afla desigur în 
situația cea mai bună dacă le-ar putea uita cu desăvârșire, măcar pe 
unele dintre ele. A uita complet este însă o treabă foarte grea. Se im- 
pune atunci o reinterpretare radicală a înțelesului acestor evenimente 
trecute și a persoanelor întâlnite în biografia individului. Întrucât este 
relativ mai ușor să inventezi lucruri care niciodată nu s-au întâmplat 
decât să le uiţi pe cele care au avut într-adevăr loc, individul poate 
fabrica și insera evenimente oriunde ele sunt necesare pentru a 
armoniza trecutul rememorat cu cel reinterpretat. Întrucât noua, și 
nu vechea realitate îi apare acum ca dominant plauzibilă, el poate fi 
perfect „sincer“ când aplică acest procedeu - la nivel subiectiv, el 
nu minte în ceea ce privește trecutul, ci doarîl aduce pe aceeași linie 
cu adevărul, care cuprinde acum, în mod necesar, atât prezentul, cât 
și trecutul. Întâmplător, acest aspect este foarte important dacă vrem 
să înțelegem corect cauzele care stau la baza falsificărilor și măslui- 
rilor istoric recurente ale unor documente religioase. Și persoanele, 
mai ales cele semnificative, sunt „reinterpretate“ în acest mod. Aces- 
tea devin actori fără voie într-o dramă al cărui înțeles le rămâne în 
mod necesar obscur, astfel încât, deloc surprinzător, ei resping de 
obicei o asemenea însărcinare. Asta este cauza pentru care profeții 
nu au, de regulă, mare succes în țara lor și tocmai în acest context 
putem să înțelegem afirmaţia lui lisus că adepții lui trebuie să se 
lepede de taţii și mamele lor. 

Nu va fi greu să propunem o „reţetă“ specifică de alternare spre 
orice realitate imaginabilă, oricât ar fi aceasta de neverosimilă din 
punctul de vedere al cuiva din afară. Este posibil să prescriem proce- 
dee specifice pentru, să spunem, a-i convinge pe indivizi că pot comu- 
nica cu ființe din spaţiul extraterestru cu condiția ca ei să respecte 
un post permanent numai cu pește crud. Dacă dorește, îi putem da 
cititorului mână liberă să pună la punct detaliile regulilor unei astfel 


216 Construirea socială a realității 


de secte de ihtiologi. Această „prescripţie“ va necesita construirea 
unei structuri ihtiologice de verosimilitate, bine separată de lumea 
exterioară și dotată cu personalul socializator și terapeutic necesar; 
elaborarea unui corpus de cunoștințe ihtiologice, suficient de sofisti- 
cat pentru a putea explica de ce legătura, evidentă de la sine, dintre 
peștele crud și telepatia galactică nu a fost descoperită până în acel 
moment; precum și legitimările și nihilările necesare pentru a face 
de înțeles trecerea individului spre acest mare adevăr. Dacă aceste 
procedee sunt aplicate cu grijă, de îndată ce individul a fost atras sau 
răpit și sechestrat în institutul ihtiologic de spălare a creierului, succe- 
sul poate fi cu mare probabilitate garantat. 

Desigur că, în practică, între resocializarea pe care tocmai am dis- 
cutat-o și socializarea secundară care se realizează pe baza interiori- 
zărilor primare, apar multe tipuri intermediare. În acest cadru, apar 
transformări parțiale ale realității subiective sau ale unor zone anume 
ale sale. Astfel de transformări parţiale sunt obișnuite în societatea 
contemporană, în contextul marii mobilități sociale și al recalificării 
profesionale a indivizilor. În acest caz, transformarea realității subiec- 
tive poate căpăta proporții considerabile, ca în cazul în care individul 
devine membru al clasei superioare sau un medic recunoscut și pe 
măsură ce interiorizează atributele proprii noii realități. Aceste transfor- 
mări nu devin de regulă resocializări propriu-zise. Ele sunt clădite pe 
baza unor interiorizări primare și, în general, evită discontinuitățile 
abrupte în biografia subiectivă a individului. Drept rezultat, ele se con- 
fruntă cu dificultăți în menţinerea consecvenței între elementele ante- 
rioare și cele ulterioare ale realității subiective. Această dificultate, care 
lipsește în această formă din resocializare și care fracturează biografia 
subiectivă și reinterpretează trecutul în loc să-l coreleze cu prezentul, 
devine cu atât mai serioasă cu cât socializarea secundară se apropie 


% Thomas Luckmann și Peter L. Berger, „Social Mobility and Personal Iden- 
tity“, în European Journal of Sociology, vol. V (1964), p. 331. 

mai mult de resocializare, fără să se confunde în fapt cu ea. Resocia- 
lizarea este un fel de tăiere a nodului gordian al problemei consec- 
venței — renunțarea la consecvență și reconstruirea realității de novo. 

Procedeele de păstrare a consecvenței implică de asemenea 
cârpeala cu elemente ale trecutului, nu o reparație capitală - o abord- 
are dictată de faptul că în astfel de cazuri există de obicei o asociere 
continuă cu persoane și grupuri care mai înainte erau semnificative. 
Acestea continuă să se afle în anturaj, sunt gata să protesteze împo- 
triva unor reinterpretări prea fanteziste și trebuie ele însele convinse 
că astfel de transformări, cum sunt cele care au tocmai avut loc, sunt 
plauzibile. De exemplu, în cazul transformărilor care apar în paralel 
cu mobilitatea socială, există scheme interpretative date, care explică 
tuturor celor interesaţi ceea ce li s-a întâmplat deja, fără a impune 
metamorfoza completă a individului respectiv. Astfel, părinții unui 
asemenea individ „mobil în sus“ (un yuppie) vor accepta anumite 
schimbări în purtarea și atitudinile acestuia ca fiind necesare, posibile 
și chiar dezirabile, un „acompaniament“ al noului său statut în viaţă. 
„Se înțelege, vor conceda ei, Irving a fost nevoit să nu mai insiste asu- 
pra faptului că este evreu acum, când a ajuns un doctor de succes 
în cartier“; „desigur“, se îmbracă și vorbește altfel acum; „desigur“, 
acum votează cu Partidul Republican, „este de înțeles“ că s-a căsă- 
torit cu o absolventă de la Colegiul Vassar — și probabil tot o chestiune 
banală este și faptul că acum îi vizitează foarte rar pe părinți. Astfel 
de scheme interpretative, care pot fi găsite de-a gata într-o societate 
cu mare „mobilitate în sus“ și sunt deja interiorizate de individ, îna- 
inte să fie el însuși mobil în fapt, garantează continuitatea biografică 
și inconsecvențele mărunte pe măsură ce acestea apar.% 

Procedee similare apar în situații în care transformările sunt cu 
totul radicale, dar sunt definite ca temporare — de exemplu, în cadrul 


3 Noţiunile de „altă direcţie“ a lui Riesman și de „socializare anticipatorie“ 
a lui Merton sunt relevante pentru acest aspect. 

pregătirii militare ca recrut sau pe durata unei scurte spitalizări.*! În 
acest caz, deosebirea de resocializarea deplină este ușor de obser- 
vat comparând situațiile de mai sus cu ceea ce se întâmplă în pregă- 
tirea unui militar de carieră sau în socializarea unor bolnavi cronici. 
În primele cazuri, consecvența cu realitatea și identitatea anterioară 
(existența ca cetățean civil sau ca persoană sănătoasă) este deja 
stabilită prin presupunerea că indivizii respectivi vor reveni în cele 
din urmă la aceste situații sociale. 

În general vorbind, se poate spune că procedeele implicate au 
caracteristici opuse. În resocializare, trecutul este reinterpretat în așa 
fel încât să se conformeze cu realitatea prezentă, cu tendința de a 
arunca spre trecut diferite elemente care au fost atunci subiectiv 
inaccesibile. În socializarea secundară, prezentul este interpretat în 
așa fel încât să rămână într-o relaţionare continuă cu trecutul, cu ten- 
dința de a minimaliza acele transformări care au avut deja loc. Altfel 
spus, pentru resocializare baza realității este prezentul, pe când pentru 
socializarea secundară, trecutul. 


3! Vezi eseurile asupra sociologiei medicale ale lui Eliot Freidson, Theodor 
J. Litman și Julius A. Roth, în Arnold Rose (ed.), Human Behavior and Social 
Processes. 


2. Interiorizare și structură socială 


Socializarea are întotdeauna loc în contextul unei structuri sociale 
specifice. Nu numai conţinutul său, dar și măsura „succesului“ său pre- 
supun anumite condiţii socio-structurale și au consecințe socio-struc- 
turale. Altfel spus, analiza micro-sociologică sau socio-psihologică a 
fenomenelor de interiorizare trebuie să aibă întotdeauna la bază înțe- 
legerea macro-sociologică a aspectelor lor structurale.%? 

La nivelul analizei teoretice desfășurate aici, nu vom putea intra 
în detaliile unei discuţii despre variatele relaționări empirice dintre 
conținutul socializării și configuraţiile socio-structurale.3% Am putea 
totuși formula câteva observaţii generale asupra aspectelor socio-struc- 
turale ale „succesului“ socializării. Prin „socializare cu succes“ sau 
„reușită“ înțelegem stabilirea unui grad mare de simetrie între reali- 
tatea obiectivă și cea subiectivă (și, bineînţeles, cu identitatea). Și, 
reciproc, „socializarea nereușită“ trebuie înțeleasă prin prisma exis- 
tenței unei asimetrii între realitatea obiectivă și cea subiectivă. Așa 
cum am văzut, o socializare reușită pe deplin este antropologic impo- 
sibilă. lar o socializare complet nereușită este foarte rară, fiind limitată 


3 Raționamentul nostru implică necesitatea unui fundal macrosociologic 
pentru analizele asupra interiorizării, adică a înțelegerii structurii sociale în 
cadrulcăreia are loc interiorizarea. Psihologia socială americană modernă este 
debilitată de faptul că un astfel de cadru lipsește în mare măsură. 

3 Gerth și Mills, op. cit. De asemenea, Tenbruck, op. cit., care - în tipizarea 
pe care o face societăților primitive, tradiţionale și moderne - atribuie un loc 
preeminent bazelor structurale ale personalității. 

doar la cazurile individuale în care nici măcar socializarea minimală 
nu reușește, din cauza vreunei patologii organice extreme. Analiza 
noastră trebuie să se mărginească așadar numai la momentele pro- 
gresive ale unui continuum, ai cărui poli sunt empiric de neatins. O 
asemenea analiză este totuși utilă, deoarece permite unele concluzii 
generale despre condițiile și consecințele unei socializări reușite. 
Un succes maxim al socializării este probabil să apară în socie- 
tățile cu o foarte slabă diviziune a muncii și cu o minimă distribuire 
a cunoașterii. În aceste condiții, socializarea produce identități care 
sunt predefinite social și foarte bine specializate. Deoarece fiecare 
individ este confruntat pe timpul vieţii cu același program instituțio- 
nal, întreaga putere a ordinii instituționale se exercită, mai mult sau 
mai puțin egal, asupra fiecărui individ, producând în cele din urmă 
o masă de realitate obiectivă care trebuie interiorizată. Ca atare, iden- 
titatea este foarte profilată, în sensul că reprezintă pe deplin realita- 
tea obiectivă în cadrul căreia este localizată. Mai simplu spus, oricine 
este ceea ce se presupune că este. Într-o asemenea societate, identi- 
tățile sunt ușor de recunoscut, obiectiv și subiectiv. Nobilul este nobil 
și țăranul este țăran, atât în ochii celorlalți, cât și în ochii săi. Nu există, 
așadar, nici o problemă de identitate. O întrebare ca: „Cine sunt eu?“ 
este improbabil să se ridice în conștiința cuiva, deoarece răspunsul 
predefinit social este foarte real subiectiv și este confirmat în mod 
consecvent în orice interacțiune socială. Asta nu înseamnă nicide- 
cum că individul este mulțumit cu propria identitate. Poate că nicio- 
dată individului nu i-a plăcut să fie țăran, de pildă. A fi țăran atrage 
după sine tot felul de probleme, subiectiv reale, urgente și prea puțin 
aducătoare de fericire. Dar măcar asta nu atrage după sine și o pro- 
blemă a identității. Individul a fost un țăran sărac, poate chiar unul 
răzvrătit. Dar era țăran. Persoanele formate în asemenea condiţii nu 
par dispuse să se perceapă pe ele însele prin prisma unor „profun- 
zimi ascunse“, în sens psihologic. Sinele „de suprafață“ diferă de cel 
„de adâncime“ doar în funcție de extinderea realității subiective, 

prezente în conștiință la un moment dat, nu printr-o diferenţiere per- 
manentă între „straturile“ sinelui. De exemplu, țăranul se percepe pe 
sine într-un rol anume bătându-și nevasta și în alt rol ploconindu-se în 
faţa nobilului pe moșia căruia trăiește. În fiecare caz, celălalt rol, cel 
neasumat pe moment, este „sub suprafață“, adică nu se bucură de 
atenție în conștiința ţăranului. Dar nici unul dintre aceste roluri nu 
este fixat ca un sine „mai profund“ sau „mai real“. Cu alte cuvinte, indi- 
vidul dintr-o astfel de societate nu numai că este ceea ce se presupune 
despre el că este, dar este așa într-un mod unificat, „nestratificat“.34 

În astfel de condiţii, socializarea nereușită apare doar ca rezultat 
al unor accidente biografice, fie ele biologice sau sociale. De exem- 
plu, socializarea primară a copilului poate fi împiedicată de un handi- 
cap fizic care este stigmatizat social sau din cauza unui stigrnat atribuit 
pe baza unor definiții sociale.35 Copilul handicapat sau orfan consti- 
tuie prototipuri ale unor astfel de cazuri. Există de asemenea posibili- 
tatea ca socializarea să fie împiedicată de deficiențe biologice, ca în 
cazul unei boli mentale grave. Toate aceste cazuri desemnează niște 
indivizi ghinioniști. Ele nu oferă teren prielnic pentru instituționali- 
zarea unor contraidentități sau a unor contrarealități. Acest fapt oferă, 
evident, măsura nenorocului prezent în asemenea biografii. Într-o 
societate de acest fel, individul handicapat sau orfan nu are virtual 
nici o apărare subiectivă împotriva identităţii stigmatizante care i-a 
fost atribuită. El este ceea ce se spune despre el că este, atât faţă de 
el însuși, cât și față de ceilalții săi semnificativi, dar și pentru comu- 
nitatea lui ca întreg. El poate reacționa, desigur, la această soartă cu 


% Implicaţia importantă pe care o aduce acest lucru constăîn faptul că majo- 
ritatea modelelor psihologice, inclusiv cele din psihologia științifică contem- 
porană, au o aplicabilitate socio-istorică limitată. O altă implicaţie este că o 
psihologie sociologică ar trebui să fie în același timp și o psihologie istorică. 

% Erving Goffmann, Stigma, Prentice Hall, Englewood Clifis, N.J., 1963. 
De asemenea, A. Kardiner și L. Ovesey, The Mark of Oppression, Norton, New 
York, 1951. 

resentimente sau mânie, dar procedând astfel devine indezirabil prin- 
tre ai săi. Resentimentele și mânia sa pot servi chiar pentru ratificarea 
definitivă a identităţii sale definite social ca ființă de categorie inferi- 
oară, pentru că semenii lui sunt, prin definiție, mai buni și sunt dea- 
supra unor asemenea emoții brutale. El este încarcerat în realitatea 
obiectivă a societății lui, deși aceastărealitate este pentru el prezentă 
subiectiv într-un mod străin și trunchiat. Un astfel de individ va fi 
socializat doar în mică măsură, adică va apărea un grad mare de asi- 
metrie între realitatea definită social în care este prins de facto, ca 
într-o lume cu totul străină, și propria realitate subiectivă, care reflectă 
într-o mică măsură această lume. Această asimetrie nu va avea, totuși, 
consecințe structurale cumulative, deoarece îi lipsește baza socială 
pe care să se cristalizeze într-o contralume, cu mănunchiul ei de con- 
traidentități instituţionalizate. Individul socializat nesatisfăcător este 
predefinit social ca un tip profilat, ca un handicapat, un orfan, un idiot 
etc. Prin urmare, orice autoidentificare contrară care s-ar putea ivi 
ocazional în propria conștiință este lipsită de structura de verosimilitate 
care ar putea-o transforma în ceva mai mult decât o fantezie efemeră. 

Contradefiniţiile incipiente ale realității și identității sunt prezente 
de îndată ce astfel de indivizi formează grupuri stabile și durabile 
social. Aceasta declanșează un proces de schimbare care va intro- 
duce o distribuire mai complexă a cunoașterii. În grupul marginal de 
socializați nesatisfăcător poate începe obiectivarea unei contrareali- 
tăți. Din acest moment grupulva iniţia propriile procese de socializare. 
De exemplu, într-o societate pot fi stigmatizați leproșii și copiii lor. O 
astfel de stigmatizare se poate limita doar la cei care sunt atinși fizic de 
boală sau îi poate include și pe alții, în funcție de definiţia socială - de 
pildă, pe oricine s-a născut în timpul unui cutremur. Astfel, indivizii pot 
fi definiți ca leproși prin naștere și o astfel de definire poate afecta serios 
socializarea lor primară - când se află sub protecția unei femei bătrâne 
și nebune, care îi ține în viaţă fizic, în afara comunității, și le transmite 
numai un minimum din tradițiile instituţionale ale comunităţii. Atâta 

vreme cât astfel de indivizi, chiar dacă sunt puţini, nu formează o comu- 
nitate proprie, identitățile lor, atât obiective, cât și subiective, vor fi 
predefinite în concordanţă cu programul instituțional pe care comu- 
nitatea îl stabilește pentru ei. Ei vor fi doar leproși, nimic altceva. 
Situaţia începe să se schimbe când există o leprozerie suficient 
de mare și de durabilă care să servească ca structură de verosimi- 
litate pentru unele contradefiniri ale realității — și ale soartei de a fi 
lepros. A fi lepros, fie în sens biologic, fie în urma unei delimitări 
sociale ca atare, poate deveni un semn special al selecţiei divine. 
Indivizii împiedicaţi să interiorizeze complet realitatea comunității pot 
fi socializați în contrarealitatea coloniei de leproși. Altfel spus, socia- 
lizarea nereușită într-o lume socială poate fi însoțită de o socializare 
reușită în altă lume. În fiecare etapă inițială a unui asemenea proces 
de schimbare, cristalizarea contrarealității și a contraidentității pot fi 
ferite de cunoașterea comunității mai mari, care continuă să-i pre- 
definească și să-i identifice pe acești indivizi ca leproși și nimic alt- 
ceva. Comunitatea mare nu știe că „în realitate“ ei sunt niște copii aleși 
ai zeilor. În acest punct, un individ definit ca lepros poate descoperi 
în el însuși „profunzimi ascunse“. Întrebarea „Cine sunt eu?“ poate 
deveni foarte simplă, deoarece doar două sunt răspunsurile pe care 
le are la dispoziţie - cel al bătrânei nebune („Eşti un lepros“) și cel 
al personalului socializator al propriei colonii de leproși („Ești fiul unui 
zeu“). Pe măsură ce individul acordă în propria conștiință un statut 
privilegiat definiţiilor pe care colonia le dă realităţii și lui însuși, apare 
o ruptură între conduita sa „vizibilă“ din comunitatea mai mare și 
autoidentificarea sa „invizibilă“, ca fiind un individ cu totul deosebit. 
Cu alte cuvinte, în autoperceperea individului apare o scindare între 
„aparenţă“ și „realitate“. El nu mai este acum ceea ce se presupune 
despre el că este. El acționează ca lepros, dar este fiul unui zeu. Dacă 
am duce acest exemplu cu un pas mai departe, până la punctul în 
care această fisură devine cunoscută în comunitatea generală, 
neleproasă, nu este greu să vedem că realitatea comunității va fi, de 

asemenea, influenţată de această schimbare. În cel mai rău caz, nu 
va mai fi la fel de ușor să recunoști identitatea celor definiți ca leproși 
- nu mai poți fi sigur dacă un individ astfel definit se identifică pe sine 
în același fel sau nu. În cel mai bun caz, nu va mai fi ușor să recunoști 
identitatea nimănui - pentru că, dacă leproșii refuză să fie ceea ce 
se presupune că sunt, la fel pot face și alții; la fel de bine o poate face 
oricine. Dacă procesul pare ciudat la început, el este perfect exem- 
plificat de termenul găsit de Gandhi, de harijani, pentru „copiii lui 
Dumnezeu“, cei rătăciți de hinduism. 

Atunci când în societate apare o distribuire mai complexă a cunoaș- 
terii, socializarea nereușită poate fi rezultatul faptului că diferiți alți 
semnificativi mediază către individ realități obiective diferite. Altfel 
spus, socializarea nereușită poate fi rezultatul eterogenității persona- 
lului socializator. Acest lucru se poate întâmpla în mai multe feluri. 
Pot exista situații în care toți ceilalți semnificativi din socializarea pri- 
mară mediază o realitate comună, dar din perspective foarte diferite. 
Desigur că, într-o anumită măsură, fiecare alt semnificativ are o per- 
spectivă diferită asupra realității comune, pur și simplu în virtutea 
faptului că este un individ anume, cu o biografie proprie. Dar conse- 
cinţele pe care le avem în vedere aici apar numai când deosebirile 
dintre ceilalți semnificativi se referă la tipurile lor sociale mai curând 
decât la idiosincraziile lor individuale. De exemplu, bărbații și femeile 
din aceeași societate pot „locui“ în lumi sociale foarte diferite. Chiar 
dacă atât bărbații, cât și femeile funcționează ca alți semnificativi în 
socializarea primară, ei mediază pentru copil realități uneori discre- 
pante. Dar acest lucru în sine nu duce la apariţia pericolului unei 
socializări nereușite. Versiunile masculină și feminină ale realității 
sunt recunoscute social și această recunoaștere este de asemenea 
transmisă în socializarea primară. Astfel, versiunea masculină este 
predefinită ca dominantă pentru băieți, iar cea feminină pentru fete. 
Copilul vaști care este versiunea care se referă la celălalt sex în măsura 
în care aceasta îi este mediată de alții semnificativi din celălalt sex, 

darnu se va identifica cu această versiune. Chiar și o distribuţie mini- 
mală de cunoștințe stabilește anumite competențe pentru versiuni 
diferite ale realității comune. În cazul de mai sus, versiunea feminină 
este definită social ca neavând nici o autoritate în ceea ce-i privește 
pe băieți. În mod normal, această definiţie a „locului specific“ pe care 
îl are realitatea sexului opus este interiorizată de copil, care se iden- 
tifică „corect“ cu realitatea care i-a fost atribuită. 

Dacă între definițiile realității există o anumită competiţie, care des- 
chide posibilitatea de a alege între ele, „anormalitatea“ devine totuși 
o posibilitate biografică. Din cauza unor variate motive biografice, 
copilul poate face o „alegere greșită“. De exemplu, un băiat poate 
interioriza elemente „nepotrivite“, specifice lumii feminine, deoarece 
tatăl său este plecat în perioada crucială a socializării primare și 
aceasta este realizată exclusiv de mama lui și de cele trei surori mai 
mari. Acestea pot media pentru băiat definițiile „corecte“ juridic, în 
așa fel încât el să știe că nu i se cere să trăiască în lumea femeilor. 
EI se poate totuși identifica cu aceasta. „Feminizarea“ sa, rezultată din 
această situație, poate fi „vizibilă“ sau „invizibilă“. În ambele cazuri 
va apărea o asimetrie între identitatea sa atribuită social și identitatea 
sa subiectiv reală. 

O societate va oferi, desigur, mecanisme terapeutice pentru a 
soluţiona astfel de cazuri „anormale“. Nu e nevoie să mai repetăm 
ceea ce am spus despre terapie, în afară poate de a sublinia că nece- 
sitatea unor mecanisme terapeutice crește proporțional cu posibi- 
litatea dată structural a unei socializări nereușite. În exemplul tocmai 
discutat, copiii socializați cu succes vor exercita presiuni asupra celor 
socializați „greșit“. Atât timp cât nu apare nici un conflict serios 
între definițiile mediate ale realităţii, ci numai deosebiri între diferite 
versiuni ale aceleiași realități comune, șansele unei terapii reușite 
sunt mari. 


3% Donald W. Cory, The Homosexual in America, Greenberg, New York, 1951. 

O socializare nereușită poate fi produsă de asemenea de medie- 
rea de către alți semnificativi, în timpul socializării primare, a unor 
lumi foarte discrepante, contradictorii. Pe măsură ce distribuirea cunoș- 
tințelor devine tot mai complexă, lumile discrepante devin accesibile 
și pot fi mediate în socializarea primară de diferiţi alți semnificativi. 
Acest lucru se întâmpla mai rar decât situaţia discutată, în care versiu- 
nile aceleiași lumi comune sunt distribuite printre persoanele socia- 
lizatoare, deoarece indivizii suficient de legaţi între ei (de exemplu, 
un cuplu căsătorit) ca să-și asune sarcina socializării primare au inven- 
tat un fel de lume comună. Fenomenul totuși apare și prezintă un 
considerabil interes teoretic. 

De exemplu, un copil poate fi crescut nu numai de părinții săi, ci 
și de o doică recrutată dintr-un alt grup etnic sau dintr-o altă clasă 
socială. Să spunem că părinţii mediază pentru copil lumea unei aris- 
tocrații care domină o anumită rasă, iar doica mediază lumea unei 
țărănimi supuse de altă clasă. Este foarte posibil ca cele două medieri 
să recurgă la limbaje cu totul diferite, pe care copilul le învață simul- 
tan, dar care pentru părinți și pentru doică sunt reciproc neinteli- 
gibile. Într-un asemenea caz, desigur că lumea parentală va fi prin 
definiție dominantă. Copilul va fi recunoscut de toți cei interesați și 
de el însuși ca aparținând categoriei sociale a părinților săi, nu a doicii. 
Cu toate acestea, predefinirea competențelor celor două realităţi poate 
fi dezechilibrată de diferite accidente biografice, ca și în cazul primei 
situații discutate, doar că acum socializarea nereușită atrage după 
sine posibilitatea unei alternări interiorizate, ca o trăsătură perma- 
nentă a autoperceperii subiective a individului. Alegerea potențial 
accesibilă a copilului este în acest moment mai bine profilată, impli- 
când mai curând lumi diferite, nu doar versiuni diferite ale aceleiași 
lumi. Nu mai trebuie să spunem că, în practică, între cea dintâi și cea 
de a doua situaţie pot exista diferite trepte. 

Atunci când în socializarea primară sunt mediate lumi foarte dis- 
crepante, individului i se pun în faţă o serie de identități profilate, 

percepute de el ca posibilități biografice veritabile. EI poate deveni 
bărbat, așa cum este înțeles acest lucru de rasa A sau cum este înțe- 
les de rasa B. Acesta este momentul în care apare posibilitatea unei 
identități cu adevărat ascunse, greu de recunoscut în concordanță cu 
tipizările accesibile obiectiv. Cu alte cuvinte, poate exista o asimetrie 
ascunsă social între biografia „publică“ și cea „privată“. Din punctul 
de vedere al părinților, copilul este pregătit pentru prima fază, prepa- 
ratorie, a ridicării la rangul de nobil cavaler. Fără știrea acestora, dar 
susținut de structura de verosimilitate oferită de subsocietatea doicii, 
copilul doar „mimează“ acest proces, în vreme ce „în realitate“ se 
pregătește pentru inițiere în misterele religioase mai tainice ale cate- 
goriei sociale supuse. Discrepanţe asemănătoare apar în societatea 
contemporană în cadrul proceselor de socializare din familiile și gru- 
purile nobiliare sau din alte grupuri de persoane cu interese identice. 
În ceea ce privește familia, copilul este gatasă treacă de la gimnaziu 
la liceu. În alte grupuri cu interese comune, el este pregătit să treacă 
primul test de curaj furând un automobil. Se înțelege că astfel de situa- 
ţii prezintă riscul de a stârni conflicte sau sentimente de vinovăţie. 
Ipotetic, toți oamenii devin, de îndată ce sunt socializați, virtuali 
„trădători ai lor înșiși“. Problema, inerentă unei asemenea „trădări“, 
se complică însă și mai mult dacă provoacă suplimentar întrebarea 
care „sine“ este trădat la un moment dat; o întrebare ce apare de 
îndată ce identificarea cu diferiți alți semnificativi include alți gene- 
ralizați. Copilul își trădează părinţii atunci când se pregătește pentru 
mistere și pe doică atunci când se pregătește de înnobilare, tot așa 
cum își trădează grupul de interese pretinzând că este un tânăr 
„ascultător“ și studios, iar pe părinți furând o mașină - fiecare trădare 
fiind însoțită de o „trădare față de sine însuși“, în măsura în care el 
s-a identificat cu cele două lumi discrepante. În discuţia de mai 
înainte asupra alternării, am menţionat diferitele opțiuni pe care le 
are, deși este clar că aceste opțiuni au o realitate subiectivă diferită 
atunci când sunt deja interiorizate în socializarea primară. Putem 

presupune că alternarea rămâne o amenințare pentru întreaga viaţă, 
pentru orice realitate subiectivă care apare din asemenea conflicte, 
ca rezultat al unor variate opțiuni, o amenințare apărută o dată pentru 
totdeauna în socializarea primară însăși, simultan cu introducerea 
posibilității alternării. 

Posibilitatea apariţiei unui „individualism“ (adică a unei alegeri 
individuale între realități și identități discrepante) este direct legată 
de posibilitatea unei socializări nereușite. Am afirmat deja că o socia- 
lizare nereușită conduce la întrebarea: „Cine sunt eu?“ În contextul 
socio-structural în care socializarea nereușită devine recunoscută ca 
atare, aceeași întrebare poate apărea și în privința individului socia- 
lizat cu succes, în virtutea reflecțiilor sale asupra celor socializați fără 
succes. Mai devreme sau mai târziu, el îi va întâlni pe cei cu „sinele 
ascuns“, pe „trădători“, pe cei care au trecut sau sunt în curs de a 
trece alternând între lumi discrepante. Printr-un fel de efect de oglin- 
dire, întrebarea i se poate pune lui însuși, mai întâi sub forma: „la te 
uită, pentru numele lui Dumnezeu, și eu mă pierd“ și, în cele din urmă, 
prin formula: „Dacă ei fac așa, de ce n-aș face și eu?“ Asta deschide 
o cutie a Pandorei cu alegeri „individualiste“, care, în cele din urmă, se 
vor generaliza indiferent dacă biografia individului a fost determinată 
de decizii „corecte“ sau „greșite“. „Individualistul“ se ivește ca un tip 
social specific, care are, cel puțin, posibilitatea să migreze între un număr 
de lumi disponibile și care și-a construit conștient un sine din „materia- 
lul“ pus la dispoziţie de un număr de identități care i s-au oferit. 

O a treia situaţie importantă care conduce la o socializare nereu- 
șită apare atunci când există discrepanțe între socializarea primară 
și cea secundară. Unitatea socializării primare se păstrează, dar în 
socializarea secundară apar, ca opțiuni subiective, realități și identi- 
tăți alternative. Opțiunile sunt limitate de contextul socio-cultural al 
individului. De exemplu, el poate dori să devină nobil, dar poziţia sa 
socială face ca această ambiţie să i se pară nebunească. Atunci când 
socializarea secundară a fost diferențiată până la punctul în care 

devine posibilă dezidentificarea subiectivă de „propriul loc“ din socie- 
tate și când, în acelașitimp, structura socială nu-i permite să-și capete 
identitatea aleasă subiectiv, individul are o evoluţie interesantă. Iden- 
titatea subiectiv aleasă devine o identitate fantezistă, obiectivată în 
conștiința individului ca fiind „sinele său real“. Astfel, oamenii au per- 
manent tot felul de dorințe imposibil de înfăptuit. Particularitatea 
acestei fantezii constă însă în obiectivizarea, la nivelul imaginației, a 
unei identități diferite de cea atribuită lui, în mod obiectiv și interio- 
rizată anterior, în cursul socializării primare. Este evident că orice 
răspândire mai largă a acestui fenomen poate introduce tensiuni și 
neliniște în structura socială, amenințând programele instituționale 
și realitatea dată. 

O altă consecinţă foarte importantă, atunci când apare o discre- 
panță între socializarea primară și cea secundară, este posibilitatea 
ca individul să intre în relație cu lumi discrepante, calitativ diferite de 
relațiile din situațiile discutate mai sus. Dacă în socializarea primară 
apar lumi discrepante, individul poate opta să se identifice cu una 
dintre acestea, nu și cu celelalte, un proces care, deoarece apare în 
socializarea primară, va fi foarte încărcat emoțional. Identificarea, dez- 
identificarea și alternarea vor fi însoţite de crize afective, deoarece 
depind de medierea altor semnificativi. Prezenţa unor lumi discrepante 
în socializarea secundară produce o configurație cu totul diferită. În 
socializarea secundară, interiorizarea nu are nevoie să fie însoțită de 
o identificare încărcată afectiv cu ceilalți semnificativi, individul poate 
interioriza diferite realități fără a se identifica cu ele. Ca urmare, dacă 
în socializarea secundară apare o lume alternativă, individul poate 
opta pentru ea într-un fel manipulati. S-ar putea vorbi în acest caz 
despre o alternare „la rece“. Individul interiorizează noua realitate, 
dar, în loc ca aceasta să fie propria realitate, este o realitate care va 
fi utilizată de el doar în anumite scopuri. În măsura în care acest lucru 
implică îndeplinirea unor anumite roluri, el păstrează o oarecare dis- 
tanță subiectivă față de ele — adică „le amână“ conștient și deliberat. 

Dacă un astfel de fenomen devine larg răspândit, ordinea instituțio- 
nală ca întreg începe să capete caracterul unei rețele de manipulări 
reciproce. 

O societate în care lumile discrepante sunt disponibile în regim 
„de piață“ implică un spectru larg de identități și de realități subiec- 
tive. Apare o conștiință din ce în ce mai generalizată a relativității tutu- 
ror lumilor, inclusiv a celei proprii, care este percepută acum ca „o 
lume“, mai degrabă decât „lumea“. Ca urmare, propria conduită a 
individului poate fi percepută ca „un rol“ de care individul se poate 
detașa în propria conștiință și care poate fi „jucat“ sub control. De 
exemplu, nobilul nu mai este nobil pur și simplu, ci joacă rolul de a 
fi un nobil, și așa mai departe. Ca urmare, situația duce la consecințe 
cu mult mai serioase decât posibilitatea propusă indivizilor de a juca 
roluri care nu le sunt atribuite. Ei joacă de asemenea roluri în care 
sunt ceea ce se presupune că sunt - ceea ce este o cu totul altă pro- 
blemă. O astfel de situație devine din ce în ce mai tipică în societățile 
industriale moderne, dar acest aspect depășește scopurile considera- 
țiilor noastre, presupunând o analiză proprie sociologiei cunoașterii 
sau socio-psihologică.3% Ceea ce trebuie să subliniem este că o astfel 
de situație nu poate fi înțeleasă decât dacă este legată permanent 
de contextul său socio-structural, ceea ce decurge logic din relaționa- 
rea necesară între diviziunea socială a muncii (cu urmările sale pentru 
structura socială) și distribuţia socială a cunoașterii (cu consecințele 
sale pentru obiectivarea socială a realității). În situațiile întâlnite 


37 Am sublinia aici încă o dată importanța condiţiilor socio-structurale pentru 
aplicabilitatea unui „rnodel Goffman“ de analiză. 

3 Helmut Schelsky a acreditat noțiunea sugestivă de „reflectare perma- 
nentă“ (Dauerreflektion) pentru „ruda“ psihologică a „pieţei lumilor“ contempo- 
rane („Ist die Dauerreflektion institution-alisierbar?“, în Zeitschrift fiir evangelische 
Ethik, 1957). Baza teoretică a raționamentului lui Schelsky o constituie teoria 
generală a „subiectivării“ în societatea modernă, elaborată de Gehlen. Aceasta 
a fost dezvoltată mai departe de Luckmann, op. cit., vizând sociologia religiei 
contemporane. 

astăzi, acest lucru reclamă analizarea pluralismului atât al realității, 
cât și al identităţii, în strânsă legătură cu dinamica structurală a civili- 
zației industriale, îndeosebi cu dinamica modelelor de stratificare 
socială produse de industrializare.3 


3 Luckmann și Berger, op. cit. 


3. Teorii despre identitate 


Identitatea este un element-cheie al realității subiective și, ca orice 
realitate subiectivă, se află într-o relațiedialectică cu societatea. Identi- 
tatea se formează ca urmare a unor procese sociale. Odată cristalizată, 
ea se păstrează, se modifică sau chiar se reformează prin mijlocirea 
relaţiilor sociale. Procesele sociale implicate în formarea și conser- 
varea identităţii sunt determinate de structura socială. Și invers, identi- 
tățile produse de interacțiunea dintre organism, conștiința individuală 
și structura socială reacționează asupra structurii sociale respective, 
o conservă, o modifică sau chiaro reformează. Societăţile au o istorie, 
în cursul căreia apar identități specifice; această istorie este însă înfăp- 
tuită de oameni cu identități specifice. 

Dacă se ține seama de această dialectică, se poate evita noțiunea 
de „identități colective“, care poate induce în eroare, fără a recurge la 
unicitatea existenței individului, aflatsub specie aeternitatis.“ Struc- 
turile sociale istorice specifice dau naștere unor tipuri de identitate, 
care pot fi recunoscute în cazuri individuale. În acest sens, se poate 
afirma că un american are o identitate diferită de cea a unui francez, 
un newyorkez de a unui locuitor din zona mijlocie a Americii, un 


4% Ar fi nerecomandabil să vorbim despre „identitate colectivă“, din cauza 
pericolului unei false (și reificatoare) personalizări. Un exemplum horribile a 
unei astfel de personalizări este sociologia „hegeliană“ germană din anii '20 și 
'30 (cum ar fi cea din lucrările lui Othmar Spann). Pericolul este prezent într-o 
măsură mai mare sau mai mică și în diferite alte lucrări ale școlii lui Durkheim 
și ale școlii „cultură și personalitate“ din antropologia culturală americană. 

director de societate de a unui muncitor zilier etc. Cum am văzut, 
orientarea și conduita din viața cotidiană depind de astfel de tipizări. 
Asta înseamnă că tipurile de identitate pot fi întâlnite în viața de zi 
cu zi și că afirmaţii de felul celor de mai sus pot fi confirmate - sau 
respinse — de orice om obișnuit. Americanul care se îndoiește că fran- 
cezii se deosebesc de el poate să se ducă în Franța și să se convingă 
singur de acest lucru. Este limpede că statutul unor astfel de tipizări 
nu este comparabil cu cel al constructelor din științele sociale și nici 
procesele de confirmare și respingere nu respectă regulile metodei 
științifice. Trebuie să trecem peste problema metodologică a naturii 
exacte a relaţiei dintre tipizările din viața cotidiană și construcțiile știin- 
țifice: un puritan se recunoaște pe sine ca puritan și este recunoscut 
ca atare fără multă vorbă de, să spunem, anglicani; în schimb, un 
sociolog care dorește să verifice teza lui Max Weber despre etica puri- 
tană trebuie să urmeze, pentru a-i „recunoaște“ pe cei care pot relata 
empiric despre „tipul ideal weberian“, niște proceduri întrucâtva dife- 
rite și cu un grad mai mare de complexitate. În contextul de faţă, inte- 
resant este că tipurile de identitate sunt „observabile“ și „verificabile“ 
la nivel preteoretic și deci prin experienţă preștiințifică. 

Identitatea este un fenomen care se ivește în procesul dialecticii 
individ/societate. Pe de altă parte, tipurile de identitate sunt simple 
produse sociale, elemente relativ stabile ale realității sociale obiective 
(gradul de stabilitate fiind la rândul său determinat social). Ele consti- 
tuie, prin ele însele, subiectul unor forme de teoretizare în orice socie- 
tate, chiar dacă sunt stabile și dacă formarea identităților individuale 
este relativ neproblematică. Teoriile despre identitate sunt întotdea- 
una încorporate într-o interpretare mai generală a realității, ele sunt 
„incluse“ în universul simbolic și în legitimările teoretice ale acestuia 
și variază odată cu caracterul acestora din urmă. Identitatea rămâne 
de neînțeles dacă nu este localizată într-o lume. Orice teoretizare 
despre identitate — și despre tipuri specifice de identitate - trebuie 
deci să se facă în cadrul interpretărilor teoretice în care identitatea 

și tipurile de identitate sunt localizate. Vom reveni imediat asupra 
acestui punct. 

Trebuie să subliniem din nou că ne referim la teoriile despre 
identitate ca fenomen 'social, fără a prejudicia acceptabilitatea lor de 
către știința modernă. De fapt, ne vom referi la astfel de teorii ca fiind 
„psihologii“ și vom include în această denumire orice teorie despre 
identitate care pretinde să explice un fenomen empiric într-un mod 
cuprinzător, indiferent dacăo asemenea explicație este sau nu „vala- 
bilă“ din punctul de vedere al disciplinei științifice contemporane 
propriu-zise. 

Când afirmăm că teoriile despre identitate sunt întotdeauna înglo- 
bate în teoriile mai cuprinzătoare despre realitate, prin asta înțelegem 
că ele trebuie privite prin prisma logicii care stă la baza acestora din 
urmă. De exemplu, o psihologie care interpretează anumite fenomene 
empirice, cum ar fi posedarea de către ființe demonice, are ca matrice 
o teorie mitologică a cosmosului și ar fi inadecvat să o interpretăm 
într-un cadru nemitologic. La fel, o psihologie care interpretează ace- 
leași fenomene în funcţie de perturbările electrice din creier are la bază 
o teorie științifică generală a realităţii, atât umană, cât și neumană, 
iar coerenţa ei decurge din logica pe care se bazează această teorie. 
Mai simplu spus, psihologia întotdeauna presupune cosmologia. 

Acest punct poate fi bine ilustrat referindu-ne la foarte utilizata 
noțiune de „orientat în realitate“.“! Un psihiatru care încearcă să stabi- 
lească diagnosticul unui individ a cărui stare psihologică ridică pro- 
bleme îi adresează întrebări pentru a determina gradul în care acesta 
este „orientat în realitate“. Acest lucru este foarte logic; din punct de 
vedere psihiatric, ceva nu este în regulă cu un pacient care nu știe în 
ce zi a săptămânii se află sau care recunoaște cu dezinvoltură că a con- 
versat cu spiritele unor dispăruţi. Noțiunea de „orientare în realitate“ 


41 Ceea ce este implicat aici este o critică sociologică a „principiului realității“ 
al lui Freud. 

poate fi foarte utilă în asemenea împrejurări. Un sociolog însă trebuie 
să pună și întrebarea suplimentară: „Care realitate?“ De fapt, această 
întrebare este relevantă și pentru psihiatru. Acesta va ține cu siguranță 
seama de ea atunci când pacientul nu știe în ce zi se află, după ce 
tocmai s-a întors dintr-o călătorie intercontinentală cu avionul. S-ar 
putea ca el să nu știe ziua curentă pur și simplu pentru că el încă 
trăiește „în alt timp“ - după ora de la Calcutta, să zicem, nu după ora 
standard internaţională. Dacă psihiatrul este cât de cât sensibil la con- 
textul socio-cultural al problemelor de sănătate psihică, el va ajunge 
la un diagnostic în privința individului care conversează cu morţii. Un 
individ se poate afla „în altă realitate“ în același sens, social obiectiv, 
în care altul se află „în alt timp“. Cu alte cuvinte, întrebările despre 
statutul psihologic al individului nu pot fi formulate fără recunoașterea 
definiţiilor asupra realităţii, care sunt considerate ca date în situația 
socială a acestuia. Mai clar spus, statutul psihologic este legat de defi- 
nițiile sociale ale realității în general și este el însuși definit social.* 

Apariția psihologilor pune în evidență încă o relaționare dialectică 
între identitate și societate — relaţia dintre teoria psihologică și acele 
elemente ale realității subiective pe care ea pretinde că le definește 
și le explică. Nivelul unei astfel de teoretizări poate fi foarte diferit, ca 
și în cazul legitimărilor teoretice. Ceea ce am spus mai înainte despre 
originile și etapele teoriilor legitimatoare se aplică la fel de bine și în 
acest caz, dar cu o diferență deloc lipsită de importanță. Psihologiile 
se referă la o dimensiune a realității care este de cea mai mare și mai 
durabilă relevanță subiectivă pentru orice individ. Ca urmare, dialec- 
tica dintre teorie și realitate îl afectează pe individ într-un mod palpa- 
bil, direct și puternic. 

Când teoriile psihologice ating un grad înalt de complexitate inte- 
lectuală, este potrivit ca ele să fie administrate de un personal special 


42 Peter L. Berger, „Iowards a Sociological Understanding of Psychoanalysis“, 
în Social Research, primăvara 1965, p. 26. 

instruit cu acest corpus de cunoștințe. Oricare ar fi organizarea socială 
a acestor specialiști, teoriile lor psihologice sunt reintroduse în viața 
cotidiană, punând la dispoziţia acesteia schemele interpretative nece- 
sare pentru rezolvarea cazurilor problematice. Problemele care se 
ivesc în dialectica dintre identitatea subiectivă și atribuirea socială a 
identităților sau în aceea dintre identitate și substratul său biologic 
(asupra cărora vom reveni mai pe larg) pot fi clasificate după cate- 
goria lor teoretică - ceea ce reprezintă, desigur, premisa de bază a 
oricărei terapii. Teoriile psihologice servesc și pentru legitimarea 
procedeelor de conservare și de „reparare“ a identităţii stabilite în 
societate, asigurând astfel legătura teoretică dintre identitate și lume, 
amândouă fiind definite social și însușite subiectiv. 

La nivel empiric, teoriile psihologice pot fi adecvate sau inadec- 
vate, fără ca prin adecvarea lor să înțelegem normele procedurale 
ale unei științe empirice, ci, mai degrabă, schemele interpretative 
aplicabile de către expert sau nespecialist unor fenomene empirice 
din viața cotidiană. De exemplu, o teorie psihologică care pornește 
de la posedarea de către demoni este improbabil să fie adecvată 
pentru interpretarea problemelor de identitate ale intelectualilor evrei 
din clasa mijlocie a New Yorkului. Pur și simplu acești oameni nu 
dispun de o identitate capabilă să producă fenomene care ar putea 
fi astfel interpretate. Demonii, dacă așa ceva există, se pare că-i oco- 
lesc. Pe de altă parte, psihanaliza este improbabil să fie adecvată 
pentru interpretarea unor probleme de identitate din satele din Haiti, 
unde elemente de psihologie voodoo ar putea oferi scheme interpre- 
tative cu un înalt grad de acuratețe empirică. Cele două abordări 
psihologice își demonstrează adecvarea empirică prin aplicabilitatea 
lor terapeutică, dar nici una nu demonstrează prin asta statutul onto- 
logic al categoriilor respective. Nici zeii voodoo, nici energia libidinală 
nu pot exista în afara lumii definite în contextele sociale respective. 
În aceste contexte ele există însă în funcţie de definiția socială și sunt 
interiorizate ca realităţi în cursul socializării. Haitienii din mediul rural 

sunt posedați, iar intelectualii newyorkezi sunt nevrotici. Prin urmare, 
în aceste contexte posedarea și nevroza sunt componente ale reali- 
tăţii obiective și ale celei subiective deopotrivă. Această realitate este 
disponibilă empiric în viața de zi cu zi. Teoriile psihologice respective 
sunt adecvate empiric exact în același sens. Problema dacă sau cum 
ar putea fi elaborate teoriile psihologice care să transceandă relativi- 
tatea socio-istorică nu ne va preocupa aici. 

În măsura în care teoriile psihologice sunt adecvate, în acest sens, 
ele pot deveni verificabile empiric. Și, în acest caz, importantă nu este 
problema verificării în sensul științific al termenului, ci testarea în 
viața socială cotidiană! De exemplu, s-ar putea presupune că indivizii 
născuți în anumite zile ale lunii pot ajunge să fie posedaţi de demoni 
sau că indivizii care au avut mame autoritare pot să devină nevrotici. 
Astfel de presupuneri sunt verificabile empiric în măsura în care apar- 
țin unor teorii adecvate, în sensul menţionat. O asemenea verificare 
poate fi făcută de participanți, dar și de observatori din afară ai situa- 
țiilor sociale respective. Un etnolog haitian poate descoperi empiric 
nevroza la New York, tot așa cum un etnolog american poate desco- 
peri empiric fenomenul de posedare voodoo. La baza unor astfel de 
descoperiri stă faptul că un observator din afară dorește să utilizeze 
pentru cercetarea sa curentă instrumentarul conceptual al psiholo- 
giei locale. Eventuala sa dorință de a atribui acestei psihologii și o vala- 
bilitate epistemologică mai generală este irelevantă pentru investigația 
empirică imediată. 

Un alt mod de a afirma că teoriile psihologice sunt adecvate constă 
în a spune că ele reflectă realitatea psihologică pe care pretind că o 
explică. Dar dacă totul s-ar reduce la asta, relaţia dintre teorie și reali- 
tate nu ar fi dialectică. O dialectică veritabilă este însă implicată, de 
vreme ce teoriile psihologice au puterea de a se realiza potenţial. În 
măsura în care teoriile psihologice sunt elemente ale unei definiţii 
sociale a realităţii, capacitatea lor de a genera realitate este o caracte- 
ristică pe care ele o împart cu alte teorii legitimatoare; capacitatea 

lor de realizare este deosebit de mare, întrucât ea este actualizată prin 
procese de formare a identităţii încărcate emoţional. Dacă o teorie 
psihologică ajunge să fie acreditată social (adică este general recu- 
noscută ca o interpretare adecvată a realității obiective), ea tinde să 
se realizeze cu putere în fenomenele pe care își propune să le inter- 
preteze. Interiorizarea sa este accelerată de faptul că ea se referă la 
realitatea internă, astfel încât individul o realizează în chiar actul prin 
care o interiorizează. Încă o dată, deoarece o psihologie, prin defi- 
niție, se referă la identitate, interiorizarea ei poate fi însoțită de identi- 
ficare, deci poate fi, ipso facto, formatoare de identitate. Prin această 
legătură între interiorizare și identificare, teoriile psihologice diferă 
considerabil de alte tipuri de teorii. Deoarece problemele ridicate de 
socializarea nereușită pot conduce frecvent la acest fel de teoretizări, 
nu este surprinzător că teoriile psihologice sunt mai apte să aibă efecte 
socializatoare. Nu este același lucru cu a spune că teoriile psihologice 
se autoverifică. Așa cum am menționat, verificarea se face prin con- 
fruntarea teoriilor psihologice cu realitatea psihologică, atât cât este 
aceasta din urmă accesibilă empiric. Psihologiile produc o realitate, 
care la rândul ei servește ca bază pentru verificarea acestora. Altfel 
spus, avem de-a face cu o dialectică, nu cu o simplă tautologie. 
Haitianul rural care interiorizează psihologia voodoo va deveni un 
posedat de îndată ce descoperă semnale clare. La fel, intelectualul 
newyorkez care interiorizează psihologia freudiană va deveni nevro- 
tic de îndată ce își diagnostichează simptome bine definite. De fapt, 
este posibil ca, într-un anumit context biografic, semnalele sau simp- 
tomele să fie produse de individul însuși. În acest caz, haitianul va 
produce nu simptome de nevroză, ci semne de posedare, pe când 
newyorkezul își va interpreta nevroza în conformitate cu simptoma- 
tologia acceptată. Acest lucru nu are nimic de-a face cu „isteria de 
masă“ și cu atât mai puțin cu „boala închipuită“, ci doar cu impri- 
marea unor tipuri de identitate socială în realitatea subiectivă indivi- 
duală a omului obișnuit. Gradul de identificare va varia odată cu 

condiţiile în care are loc interiorizarea, cum am mai spus, el depin- 
zând, de exemplu, de faptul că aceasta are loc în socializarea primară 
sau în cea secundară. Acreditarea socială a unei teorii psihologice, 
care determină atribuirea unor roluri sociale deopotrivă personalului 
care administrează teoria și terapeuților care o aplică, va depinde de 
o varietate de circumstanțe socio-istorice.4% Dar cu cât ea devine mai 
consacrată social, cu atât mai mare va fi abundența de fenomene pe 
care ea le poate interpreta. 

Dacă acceptăm posibilitatea că unele teorii psihologice devin 
adecvate pe parcursul unui proces de realizare, se ridică implicit între- 
barea de ce apar totuși teorii încă inadecvate (așa cum se întâmplă 
în fazele de început ale acestui proces)? Mai simplu spus, de ce o 
anumită teorie psihologică poate să o înlocuiască pe alta în istorie? 
Răspunsul general este că o astfel de schimbare apare când identi- 
tatea pare să fie, dintr-un motiv sau altul, problematică. Problema 
poate apărea în procesul dialectic al realității psihologice și structurii 
sociale. Schimbări radicale în structura socială (cum ar fi cele pro- 
duse de revoluţia industrială) pot duce, concomitent, la modificări în 
realitatea psihologică. În acest caz, pot apărea noi teorii psihologice, 
pentru că cele vechi nu mai pot explica adecvat fenomenele empi- 
rice din prezent. Teoretizarea asupra identității va căuta atunci să țină 
seama de acele transformări ale identității care deja s-au produs în 
fapt, dar în acest proces vafi ea însăși transformată. Pe de altă parte, 
identitatea poate deveni problematică chiar la nivelul teoriei, ca rezul- 
tat intrinsec al dezvoltării teoriei înseși. În acest caz, teoriile psiholo- 
gice vor fi inventate „înaintea faptelor“, ca să spunem așa. Acreditarea 
lor socială ulterioară și potenţa lor de a genera realitate pot fi produse 
de afinitățile posibile dintre personalul care teoretizează și diferite inte- 
rese sociale. Una dintre posibilitățile istorice care permit asta este ma- 
nipularea ideologică deliberată de către grupuri politice de interese. 


4% [bidern. 


4. Organismul și identitatea 


Cu mult mai înainte am discutat condiţiile și limitele fizice care 
intervin în construirea socială a realității. Acum este important să 
subliniem că organismul continuă să influențeze fiecare fază din acti- 
vitatea omului de constructor de realitate și că organismul este influ- 
ențat, la rândul lui, de această activitate. Mai grosier spus, animalitatea 
omului este transformată prin socializare, dar nu este abolită. Astfel, 
stomacul omului continuă să protesteze chiar și în timp ce omul este 
angajat să construiască o lume. Și invers, evenimente din această 
lume, adică tocmai produsul său, îi pot face stomacul să protesteze 
mai mult, mai puțin sau în alt fel. Omul este capabil să mănânce și 
să teoretizeze în același timp. Existența concomitentă la om a anima- 
lităţii și a sociabilității poate fi observată cu ocazia conversațiilor care 
au loc în timpul cinei. 

Se poate vorbi deci despre o dialectică natură-societate. Această 
dialectică este dată prin însăși condiția umană și se manifestă iarăși 
și iarăși în fiecare individ uman. Pentru individ, ea se desfășoară într-o 
situație socio-istorică deja structurată. Există o dialectică în curs de 


4 Dialectica natură/societate discutată aici nu trebuie în nici un fel echiva- 
lată cu „dialectica naturii“, așa cum a fost ea elaborată de Engels și de marxiștii 
de mai târziu. Cea dintâi subliniază că relația omului cu propriul corp (și cu natura 
în general) este prin ea însăși o relație specific umană. Cea din urmă, dimpotrivă, 
proiectează fenomene specific umane în natura neumană și apoi trece la dez- 
umanizarea teoretică a omului privindu-l ca simplu obiect al forțelor naturale 
sau al legilor naturii. 

derulare, care apare odată cu primele faze ale socializării și continuă 
să se desfășoare de-a lungul existenței individului în societate, între 
fiecare animal uman și situația lui socio-istorică. Privită din exterior, 
este o dialectică între animalul individual și lumea socială. Privită din 
interior, este o dialectică între substratul biologic al individului și 
identitatea sa produsă social. 

Sub aspect exterior, putem spune că organismul impune limite 
în ceea ce este posibil social. Așa cum au spus juriștii constituționali 
englezi, Parlamentul poate face orice, în afară de a-i face pe oameni 
săfacă copii. Dacă Parlamentul ar încerca, ideea s-ar nărui, din cauza 
faptului de neocolit că există o biologie umană. Factorii biologici limi- 
tează domeniul posibilităților sociale deschise oricărui individ, dar lumea 
socială, care este preexistentă oricărui individ, impune la rândul său 
limite organismului în privința a ceea ce este biologic posibil. Dialec- 
tica se manifestă prin limitarea reciprocă a organismului și a societății. 

Un exemplu elocvent al limitării de către societate a posibilităților 
biologice ale organismului este longevitatea. Speranța de viață variază 
odată cu localizarea socială. Chiar și în societatea americană contem- 
porană există o discrepanţă considerabilă între speranța de viață a 
indivizilor din clasa inferioară și a celor din clasa superioară. Mai 
mult, atât frecvența, cât și caracterul patologiei variază cu localizarea 
socială. Indivizii din clasele inferioare se îmbolnăvesc mai des decât 
cei din clasele superioare; în plus, ei suferă de boli diferite. Cu alte 
cuvinte, societatea determină cât timp și cum va trăi organismul indi- 
vidual. Această determinare poate fi programată instituțional în func- 
ționarea controlului social, ca în cazul instituțiilor juridice. Societatea 
poate mutila și ucide. De fapt, tocmai prin puterea pe care o are asu- 
pra vieții și morții își manifestă controlul ultim asupra individului. 

Societatea interferează, de asemenea, cu organismul și cu funcțiile 
sale, mai ales în privința sexualității și a alimentaţiei. Deși atât sexua- 
litatea, cât și alimentația sunt întemeiate pe impulsuri biologice, în 
animalul uman aceste trăsături sunt extrem de fragile. Omul este 

determinat, prin constituția sa biologică, să caute satisfacție sexuală 
și hrană. Constituţia sa biologică nu-i spune însăunde să caute satis- 
facţie sexuală și ce să mănânce. Lăsat de unul singur, omul se poate 
atașa sexual de practic orice obiect și este perfect capabil să mănânce 
lucruri care îl pot ucide. Sexualitatea și alimentaţia sunt canalizate 
în anumite direcții pe cale socială, nu biologică, o orientare care nu 
numai că impune limite acestor activități, dar și influențează direct 
funcţiile biologice. În acest fel, individul corect socializat este inca- 
pabil să practice sexul cu un obiect sexual „nepotrivit“ și poate voma 
când încearcă să consume o hrană „nepotrivită“. Așa cum am văzut, 
orientarea socială a activității constituie esența instituționalizării, care 
este baza construirii sociale a realității. Se poate spune deci că realita- 
tea socială determină nu numai activitatea și conștiința, ci și, în mare 
măsură, funcţiile biologice. În acest fel, funcții intrinsec fizice, ca 
orgasmul și digestia, sunt structurate social. Societatea determină de 
asemenea și modul în care organismul este utilizat în activitate, expre- 
sivitatea, mersul și gestica sunt structurate social. Posibilitatea unei 
sociologii a corpului, deschisă spre astfel de probleme, nu ne va preo- 
cupa aici.% Important este că societatea impune limite organismului, 
tot așa cum și organismul impune limite societății. 

Sub aspect interior, dialectica se manifestă în rezistența substra- 
tului biologic la modelarea socială.% Acest lucru este cel mai evident 
în procesul de socializare primară. Dificultăţile întâlnite în prima socia- 
lizare a copilului nu pot fi explicate doar prin prisma problemelor 


% Pentru posibilitatea unei discipline a „sociosomaticii“, vezi Georg Simmel, 
op. cit., p. 483; Marcel Mauss, Sociologie et anthropologie, Presses Universitaires 
de France, Paris, 1950, p. 365 (eseul despre „tehnicile trupului“); Edward T. Hall, 
The Silent Language, Doubleday, Garden City, N.Y,, 1959. Analiza sociologică a 
sexualității ar oferi, probabil, materialul empiric cel mai bogat pentru o astfel 
de disciplină. 

% Acestlucru a fost foarte bine înțeles de Freud în concepția lui despre socia- 
lizare. Aceasta a fost subestimată însă în adaptările funcționaliste ale teoriei lui, 
de la Malinowski încoace. 

intrinseci ale învăţării. Micul animal luptă, opune rezistență, ca să 
spunem așa. Faptul că el este sortit să piardă bătălia nu elimină rezis- 
tența elementelor de animalitate împotriva influenței tot mai insistente 
a lumii sociale. De exemplu, copilul rezistă la impunerea structurii 
temporale a societății asupra temporalității naturale a organismului 
său.“ E] se opune hrănirii și somnului la ore fixe, preferind să le satis- 
facă după cerințele biologice proprii organismului său. Această rezis- 
tenţă este treptat înfrântă în cursul socializării, dar se perpetuează sub 
formă de frustrare ori de câte ori societatea interzice unui individ 
flămând să mănânce și altuia somnoros să doarmă. Acest fel de 
frustrare este inevitabil inerentă socializării. Existenţa socială depinde 
de înfrângerea continuă a rezistenței biologice a individului, ceea ce 
impune legitimarea și instituționalizarea regulilor sociale. Astfel, 
societatea oferă individului diferite explicaţii cu privire la motivul 
pentru care el trebuie să mănânce de trei ori pe zi, nu de fiecare dată 
când este flămând, și explicaţii chiar și mai ferme cu privire la faptul 
că nu trebuie să aibă relaţii sexuale cu sora lui. Probleme similare 
de adaptare a organismului la lumea construită social apar și în socia- 
lizarea secundară,.cu toate că, desigur, gradul de frustrare biologică 
este posibil să fie în acest caz mai mic. 

La individul pe deplin socializat există o dialectică internă perma- 
nentă între identitate și substratul său biologic.*% Individul continuă 
să se simtă pe sine ca un organism, separat de obiectivizările sale 
derivate social, și uneori chiar împotriva lor. Deseori această dialec- 
tică este percepută ca o luptă între sinele „superior“ și cel „inferior“, 
echivalate cu identitatea socială și, respectiv, cu animalitatea preso- 
cială și posibil antisocială. Sinele „superior“ trebuie să se afirme repe- 
tat faţă de sinele „inferior“, uneori sub forma unor încercări critice 


47 Vezi pentru acest aspect și lucrările lui Henri Bergson, îndeosebi teoria 
sa despre durată (dur&e), Maurice Merleau-Ponty, Alfred Schutz și Jean Piaget. 

% Vezi pentru acest aspect și lucrările lui Durkheim și Plessner, precum și 
cele ale lui Freud. 

ale puterii fizice. De exemplu, un bărbat trebuie să-și învingă frica 
instinctivă de moarte prin vitejie în luptă. În acest caz, sinele „inferior“ 
este constrâns să se supună sinelui „superior“, o afirmare a domi- 
nației asupra substratului biologic care este necesară dacă identitatea 
socială a luptătorului trebuie păstrată, atât obiectiv, cât și subiectiv. 
De asemenea, un bărbat se poate strădui cu încăpățânare să exercite 
un act sexual în pofida stării sale fizice precare cauzate de saţietate, 
doar pentru a-și păstra identitatea ca model de virilitate. Și în acest 
caz, sinele „inferior“ este pus la lucru în avantajul celui „superior“. 
Victoria asupra fricii și victoria asupra umilirii sexuale ilustrează deo- 
potrivă modul în care substratul biologic rezistă și este înfrânt de 
sinele social din om. Nu mai este nevoie să spunem că în viața coti- 
diană există victorii, dar și înfrângeri, mai mari sau mai mici, care vor 
fi asimilate apoi ca rutină. 

Omul este predestinat biologic să construiască și să locuiască într- 
o lume comună, cu alții. Această lume devine pentru el realitatea 
dominantă și definitivă. Limitele sale sunt impuse de natură, dar, 
odată construită, această lume acționează asupra naturii. În dialec- 
tica dintre natură și lumea construită social însuși organismul uman 
se transformă. În acest proces dialectic, omul produce realitate Și, 
prin asta, se produce pe sine însuși. 


Incheiere: 
Sociologia cunoașterii și teoria sociologică 


Ne-am străduit să-i oferim cititorului o prezentare sistematică a 
rolului cunoașterii în societate. Se înțelege că analiza noastră nu a 
putut, nici nu a intenționat să fie exhaustivă. Sperăm totuși că încer- 
carea noastră de a elabora o teorie sistematică a sociologiei cunoaș- 
terii va stimula atât discuții critice, cât și cercetări empirice. Suntem 
siguri de un lucru: o redefinire a problemelor și sarcinilor sociologiei 
cunoașterii era de mult așteptată. Sperăm că analiza noastră a arătat 
calea pe care cercetări ulterioare ar putea-o urma cu folos. 

Concepția noastră despre sociologia cunoașterii cuprinde de ase- 
menea unele implicații pentru teoria sociologică și pentru cercetarea 
sociologică în general și oferă o perspectivă diferită asupra unor 
domenii specifice de interes sociologic. 

Analizele pe care le propunem pentru obiectivare, instituționali- 
zare și legitimare sunt direct aplicabile la problemele sociologiei 
limbajului, ale teoriei acțiunilor și instituțiilor sociale și ale sociologiei 
religiei. Înţelesul pe care noi îl dăm sociologiei cunoașterii conduce 
la concluzia că sociologia limbajului și sociologia religiei nu pot fi 
considerate domenii periferice, de slab interes, ale teoriei sociologice 
propriu-zise, ci au, fiecare, o contribuţie esențială la aceasta. Această 
opinie nu este nouă. Durkheim și școala sa au susținut-o, dar ea s-a 
estompat în timp din diverse motive teoretice irelevante. Sperăm că 
am argumentat destul de clar ideea că sociologia cunoașterii presu- 
pune o sociologie a limbajului și că ea este de neimaginat fără o 
sociologie a religiei (și viceversa). Mai mult, suntem încredințați că 

am arătat convingător cum poziţiile teoretice ale lui Weber și Durk- 
heim, pot fi combinate într-o teorie cuprinzătoare a acțiunii sociale 
care să nu renunțe la logica internă proprie fiecăreia dintre ele. În 
sfârșit, am putea afirma că legătura pe care am făcut-o între socio- 
logia cunoașterii și miezul teoretic al gândirii lui Mead și a școlii sale 
sugerează o posibilitate interesantă de dezvoltare a ceea ce am putea 
numi o „psihologie sociologică“, adică o psihologie care își deduce 
perspectivele fundamentale dintr-o înțelegere sociologică a condiţiei 
umane. Observațiile propuse sugerează un program cu promițătoare 
deschideri teoretice. 

Mai general spus, am putea afirma că analiza rolului cunoașterii 
în dialectica individului și a societății, a identității personale și a struc- 
turii sociale oferă o perspectivă complementară crucială pentru toate 
domeniile sociologiei. Asta nu înseamnă, desigur, că negăm faptul 
că analizele pur structurale ale fenomenelor sociale sunt pe deplin 
adecvate pentru domenii largi ale cercetării sociologice, de la studiul 
unor grupuri mici la cel al unor complexe instituționale mari, cum 
ar fi economia și politica. Nimic nu este mai departe de intenţia noas- 
tră decât sugestia că perspectiva sociologiei cunoașterii ar trebui 
luată ca reper în toate aceste analize. În multe cazuri ea nu ar fi nece- 
sară pentru țelul cognitiv spre care tind aceste studii. Sugerăm totuși 
că integrarea rezultatelor unor asemenea analize în corpul teoriei 
sociologice necesită mai mult decât o reverență trecătoare adusă „fac- 
torului uman“ din spatele datelor structurale puse în evidenţă. O astfel 
de integrare cere o explicare sistematică a relației dialectice dintre 
realităţile structurale și efortul uman de a construi realitatea - în istorie. 

Scriind această carte nu am avut în vedere nici o intenţie pole- 
mică. Am fi însă nesinceri dacă am nega că entuziasmul nostru pentru 
starea actuală a teoriei sociologice este foarte rezervat. Pe de o parte, 
prin analiza interrelaţiilor dintre procesele instituționale și universu- 
rile simbolice legitimatoare am încercat să arătăm de ce trebuie să 
considerăm versiunile standard ale explicaţiilor funcționaliste din 

științele sociale ca pe niște scamatorii teoretice. Pe de altă parte, spe- 
răm că am putut argumenta satisfăcător convingerea noastră că o 
sociologie pur structurală se află într-un pericol inevitabil de a reifica 
fenomenele sociale. Chiar dacă începe prin a atribui cu modestie 
construcţiilor sale un simplu statut euristic, asta sfârșește foarte des 
prin a confunda propriile conceptualizări cu legile universului. 

Spre deosebire de unele mode teoretice dominante din sociologia 
contemporană, ideile pe care am încercat să le dezvoltăm nu impun 
nici un „sistem social“ anistoric, nici o „natură umană“ anistorică. Abor- 
darea la care am recurs este nesociologizantă și nepsihologizantă. Nu 
putem fi de acord cu teza că sociologia are ca obiect de studiu pre- 
tinsa „dinamică“ a unor „sisteme“ sociale și psihologice, puse post hoc 
într-o relație îndoielnică (în fapt, evoluția intelectuală a acestor două 
noțiuni ar merita un studiu de caz în sociologia empirică a cunoașterii). 

Cercetarea relațiilor dialectice dintre realitatea socială și existența 
individuală în istorie nu este nicidecum nouă. Ea a fost introdusă cu 
autoritate în gândirea socială modernă de Marx. Ar trebui ca ea să 
fie extinsă, pentru a include perspectiva dialectică și asupra orientării 
teoretice a științelor sociale. Nu mai este nevoie să spunem că nu 
am avut în vedere o introducere doctrinară în ideile marxiste din 
teoria sociologică. Și nici nu ar avea sens să afirmăm pur și simplu 
că dialectica, în fapt și în general, există. Ar fi necesar ca, pornind de 
la o asemenea afirmaţie, să se ajungă la precizarea și clarificarea pro- 
ceselor dialectice într-un cadru conceptual care să fie coerent cu 
marile tradiţii ale gândirii sociologice. Simpla retorică despre dialec- 
tică, așa cum este ea întâlnită de obicei printre marxiștii doctrinari, 
trebuie să-i apară sociologului doar ca o altă formă de obscurantism. 
Și, cu toate acestea, suntem convinși că numai înțelegerea a ceea ce 
Marcel Mauss a numit „fapt social total“ îl va proteja pe sociolog de 
reificările deformante ale sociologismului și psihologismului. Am dori 
ca tratatul nostru să fie înțeles tocmai pe fundalul acestei situații inte- 
lectuale, în care acest dublu pericol se anunţă a fi foarte real. 

Abordarea noastră a fost teoretică. În orice disciplină empirică 
teoria trebuie să fie însă relevantă pe două planuri, în privința „date- 
lor“ acelei discipline definite ca pertinente. Ea trebuie să fie concor- 
dantă cu ele și trebuie să fie angajată în continuarea cercetărilor 
empirice. În faţa sociologiei cunoașterii se deschide o vastă zonă de 
probleme empirice. Nu este locul să inserăm o listă a ceea ce noi 
considerăm a fi cele mai interesante probleme de acest fel și, cu atât 
mai puțin, să avansăm ipoteze specifice asupra lor. Am oferit prin 
exemplele date în text unele sugestii cu privire la ce am avut în minte 
pentru a ilustra argumentaţia teoretică. Vom adăuga numai că, după 
părerea noastră, cercetarea empirică privind relația dintre instituții 
și universurile simbolice legitimatoare ar lărgi mult înțelegerea socio- 
logică a societății contemporane. În această privință, problemele sunt 
numeroase. Când vorbim despre societatea contemporană prin prisma 
„secularizării“, a „epocii științifice“, a „societății de masă“ sau, dim- 
potrivă, a „individului autonom“, a „descoperirii inconștientului“ etc., 
acestea sunt mai mult întunecate decât luminate. Aceste noțiuni 
reflectă doar imensitatea problemelor care necesită clarificare știin- 
țifică. Se poate ușor accepta faptul că omul occidental modern trăiește 
într-o lume substanțial diferită de oricare lume anterioară. Cu toate 
acestea, este încă foarte neclar ce se înțelege prin asta în raport cu 
realitatea, obiectivă și subiectivă, în care acest om își trăiește viața de 
zi cu zi și în care se petrec crizele sale. Cercetarea empirică a acestor 
probleme abia a început, spre deosebire de speculațiile mai mult sau 
mai puțin inteligente. Am dorit ca prin clarificarea perspectivei teore- 
tice a sociologiei cunoașterii, pe care am încercat-o în lucrarea de 
faţă, să orientăm cercetarea empirică spre aceste probleme, peste 
care din alte perspective teoretice se trece cu ușurință. Pentru a nu 
da decât un singur exemplu, interesul actual al sociologilor pentru 
teoriile derivate din psihanaliză ar căpăta o cu totulaltă coloratură de 
îndată ce aceste teorii nu ar mai fi privite, pozitiv sau negativ, ca pro- 
puneri ale „științei“, ci ar fi analizate ca legitimări ale unei construcții 

a realităţii, foarte specifică și probabil foarte semnificativă, în socie- 
tatea modernă. O asemenea analiză ar îngloba, desigur, problema 
„valabilității științifice“ a acestor teorii și nu le-ar considera doar ca 
pe o colecţie de date necesare pentru înțelegerea realității subiective 
și obiective din care s-au născut și pe care, la rândul lor, o vor influența. 

Ne-am abținut în mod deliberat să urmărim până la capăt impli- 
caţiile metodologice ale concepțiilor noastre despre sociologia cu- 
noașterii. Ar trebui să fie limpede totuși că abordarea noastră este 
nepozitivistă, dacă prin pozitivism se înțelege o poziţie filosofică care 
definește obiectul științelor sociale în așa fel încât „scoate în afara 
legii“ problemele lor cele mai importante. Cu toate acestea, nu subes- 
timăm meritele „pozitivismului“, în înțelesul său larg, în redefinirea 
metodelor de cercetare empirică în științele sociale. 

Sociologia cunoașterii înțelege realitatea umană ca fiind o reali- 
tate construită social. Întrucât alcătuirea realității a constituit dintot- 
deauna o problemă centrală a filosofiei, această accepție are anumite 
implicaţii filosofice. Deoarece acestei probleme, cu toate întrebările 
pe care ea le implică, i s-a acordat o mare atenţie - până în punctul 
la care ea aproape că s-a banalizat în filosofia contemporană = socio- 
logul se poate găsi, poate chiar spre surprinderea lui, în poziția de 
moștenitor al unor întrebări filosofice pe care filosofii de profesie nu 
mai sunt interesaţi să le abordeze. În diferite secţiuni ale acestui tratat, 
îndeosebi în cele privind analiza bazelor cunoașterii în viaţa cotidiană 
ca și în discuția despre obiectivare și instituționalizare în raport cu 
bazele biologice ale existenței umane, am oferit câteva sugestii despre 
contribuţiile pe care gândirea orientată sociologic le-ar putea aduce 
antropologiei filosofice. 

Rezumnând, viziunea noastră despre sociologia cunoașterii implică 
o concepție specifică despre sociologie în general. Ea nu implică faptul 
că sociologia nu ar fi o știință sau că metodele sale ar trebui să fie 
altfel decât empirice sau că nu poate fi „liberă de valoare“. Ea implică 
însă faptul că sociologia își găsește locul său în compania științelor 

care se ocupă de om ca om, că este deci, în acest sens special, o 
disciplină umanistă. O consecință importantă a acestei concepții este 
că sociologia trebuie să continue să converseze permanent atât cu 
istoria, cât și cu filosofia, riscând altminteri să-și piardă propriul obiect 
de cercetare. Acest obiect este societatea ca parte a lumii umane, 
făcută de oameni, locuită de oameni și care, la rândul ei, formează 
oamenii, toate acestea într-un proces istoric în permanentă derulare. 
Faptul că sociologia umanistă ne provoacă mereu mirarea în legătură 
cu acest fenomen uimitor nu este fructul său cel mai neînsemnat. 

